
INTRODUCERE 


1. Conceptele şi obiectivele istoriei psihologiei 


Orice sistem de cunoştinţe, fie ele empirice sau ştiinţifice, îşi are 
propria istorie; latura anecdotică a progresului unei arii de cunoştinţe 
incită în mod natural curiozitatea celui care se pregăteşte pentru 
domeniul respectiv de competență. Evoluţia edificării identității 
ştiinţei psihologice merită însă studiată din mai multe raţiuni specifice: 

— Cunoscând logica internă a dezvoltării principalelor concepte, 
legități şi interpretări psihologice, te orientezi mai bine în mulțimea 
conotaţiilor diferiților termeni, adesea folosiți în limbajul comun şi 
încărcaţi de conținuturi protopsihologice. 

—  Situaţiile memorabile, acele „ţesături de fapte şi idei” 
(Şt. Odobleja) care au generat paradigmele ştiinţei psihologice repre- 
zintă pentru student o şcoală de gândire productivă, cu elementele ei 
critice, investigative şi novatoare. 

— Cunoaşterea momentelor critice în reformularea obiectului 
PSIHOLOGIEI, a metodelor şi conceptelor-cheie, ne oferă tabloul 
dinamic al instituirii identităţii psihologiei ca ştiinţă ce se „auto- 
cunoaşte”, la care se face apel de către alte ştiinţe şi practici şi care are 
o imagine a viitoarei evoluţii. Aceasta dă studentului o măsură a 
maturității în demersul investigativ şi o atenţionare deopotrivă asupra 
risipei de efort şi a relevanţei în punerea şi abordarea problemelor. 

— Dincolo de informaţie, ISTORIA PSIHOLOGIEI oferă cultură şi 
educaţie, contribuie la formarea spiritului profesional-comunitar: 
tânărul student cunoaşte personalităţi, „accentele” puse de ele în evo- 
luţia cunoaşterii vieții psihice, descoperirile cu efect emergent asupra 
mentalităților, resorturilor sociale, calităţii vieții. 

— In nici o altă ştiinţă realitatea gândită nu este atât de direct 
accesibilă celui care gândeşte ca în cazul psihologiei. Dar din cauza 
impresiei situaționale, se poate spune că în istoria umanităţii au fost 
mai multe „psihologii” dacât „suflete”: acelaşi om, în situaţii diferite, 
a gândit „mai altfel” asupra trăirilor sale sufleteşti, combinând mai 
mult sau mai puţin explicit idei de cauzalitate, alcătuire, funcţionare, 

valoare, frumuseţe etc. De aceea, H.Ebbinghaus a afirmat maliţios la 
început de veac XX: „Psihologia are un lung trecut şi o scurtă istorie”. 


Un asemenea specific al ştiinţelor psihologice, de a fi în 
continuu „asistate” şi presate de fondul experienţial personal, impune 
un efort special pentru stăpânirea complexității obiectului de studiu 
prin definirea corectă a conceptelor în perspectiva bine-precizată a 
obiectului psihologiei. Psihologul însuşi are nevoie de un echilibru 
intern pentru a rezista „primei impresii” şi a nu rătăci în speculaţii 
convenabile sau „de efect”. In „scurta sa istorie” (calificată astfel de 
Ebbinghaus, evident, pe criteriul metodei experimentale) psihologia a 
cunoscut regretabile denaturări prin impactul cu ideologia, deşi de-a 
lungul secolelor s-a aflat în fruntea ştiinţelor care au vizat demnitatea, 
puterea şi frumu-seţea umană. Frământată de acest ideal, psihologia şi- 
a reformulat problemele, obiectivele, conceptele, aceasta fiind şi efect 
al schim-bărilor intervenite în raportul omului cu lumea şi cu istoria 
socială. 

In jurul conceptului de „identitate” şi a definiţiei lui P.Janet 
(„personalitatea este un individ care-şi alcătuieşte povestea mentală a 
propriei vieţi”) s-a înfiripat treptat reprezentarea despre un paralelism 
între istoria psihologiei şi istoria psihologică a personalităţii. În 
ambele cazuri, analiza operează cu concepte ca: evenimente şi 
structură experienţială, proiecte şi programe, țeluri, teme centrale ale 
vieţii, puncte cardinale, crize etc. In cazul unei ştiinţe, evenimentele 
marcante sunt forumurile (conferinţe, simpozioane, congrese), dar şi 
editările de cărți şi reviste, descoperirea unui fenomen sau regularități 
(prin observare, experiment sau procesare intelectivă de diferite 
tipuri). Şi într-un caz şi în celălalt, relevanță similară au fondul 
motivaţional, imaginea viitorului, câmpuri problematice, tactici şi stra- 
tegii de problem solving, cunoştinţe centrale sau explicite şi cunoştinţe 
periferice sau implicite, potenţial receptiv de stocare, creație şi 
interpretare a trecutului. 

Un criteriu major al similitudinii este însuşi indicatorul maturi- 
zării: valorificarea trecutului în noi contexte problematice, acționale şi 
conceptual-interpretative. O ştiinţă matură apelează frecvent la acest 
potenţial benefic. 

De obicei, când se vorbeşte despre trecutul psihologiei se încear- 
că o jenă în legătură cu naşterea ei greoaie şi prea târzie în sânul 
gândirii filosofice. Secolul „nostru”, ce doar s-a încheiat, a spulberat 
însă asocierea tinereţii unei ştiinţe cu imaturitatea şi a imprimat o 
valoare emergentă interdisciplinarităţii. In această nouă perspectivă, 

apelul la perioade vechi ale gândirii integraliste, intuitive, image- 
rial-metaforice nu ne apare decât ca o veritabilă şcoală de gândire pro- 
ductivă. De altfel, nu-şi exprima Claude Bernard, părintele medicinii 
experimentale, convingerea că va veni ziua în care fiziologul, poetul şi 
filozoful vor vorbi aceeaşi limbă şi se vor înţelege între ei? 

În perioadele de început, asemenea unitate a existat, iar dacă 
demersul era preponderent intuitiv şi globalist, acesta era, spre avan- 
tajul nostru, un izvor de inspirație mereu proaspăt, ieşit din adâncuri. 
Fondul conceptual pare, evident, redus ca elaborare ştiinţifică, dar 
patosul său provocativ-productiv a fost dovedit de-a lungul veacurilor. 
Întorcându-se la aceleaşi izvoare, gânditori din epoci diferite, cu 
modelele conceptuale respective, au redescoperit alte semnificații. 
„Tablourile” sunt altele, precum surprizele întâlnite de aceeaşi per- 
soană într-o zonă de vegetație, dacă revine în momente succesive — ca 
elev, student, cercetător şi savant în botanică. 

Deşi nu este deloc un specific al domeniului nostru, față de alte 
ştiinţe şi nici chiar în raport cu artele, trebuie consemnat, mai ales cu 
titlu de „introducere”, că psihologia nu întotdeauna va fi, este şi a fost 
ştiinţifică. Aşa cum arhitecţii zic că domeniul lor a trecut prin trei 
faze, fiind, succesiv, practic-utilitar, artistic şi estetic, aşa şi concep- 
tualizarea psihologică poate fi întâlnită în diverse momente sub trei 
ipostaze: practic-rezolutivă, ca exegeză-comentariu şi ca ştiințific-para- 
digmatic-explicativă. Dacă păstrăm inspirata distincţie a lui Ebbinghaus 
de la începutul acestui veac, am putea spune că primele două stadii ţin 
de ceea ce el numea un „lung trecut”, iar al treilea, de „scurta istorie” 
a psihologiei. 

Scepticii în privința statutului psihologiei ca ştiinţă, de la 
oamenii de bună credinţă la tiranii strâmtoraţi de vitalitatea sufletelor 
supuşilor, nu reuşesc să distingă cele trei ipostaze ca atare şi nici 
raporturile dinamice dintre ele. Relativ la al doilea aspect, subes- 
timarea psihologiei ţine mai mult de sărăcie sufletească, în speţă de 
necunoaştere sau slabă receptivitate față de aspectele „combustiei 
psihice” în istoria omenirii şi în viaţa curentă. 

Pe măsură ce te familiarizezi cu obiectul psihologiei, dar mai 
ales cu tendinţele ei majore de a prinde în țesătura ştiinţei fapte şi idei, 
îţi este greu să concepi un om, oricare ar fi profesia sa, în afara acestui 
gen de problematică şi meditaţie; cei cu o mai mare înclinaţie spre 
exactitatea măsurării şi judecății ar putea întreba: „In ce măsură 
psihologia a contribuit la formarea omului modern?” Ştiinţele sunt 
recunoscute drept forţe intelectuale, iar inventivitatea tehnică a înnoit 

într-atât fața lumii, încât i-a conferit o nouă identitate. Pe măsură ce 
conceptul ştiinţific impunea o nouă interfaţă om-lume materială, s-a 
format şi părerea că abstracţia şi obiectivitatea ar sărăci implicarea 
afectivă a omului în tranzacţia sa cu realitatea din afara sau din 
interiorul sufletului său. 

Gândirea psihologică a reflectat schimbările poziției omului în 
univers, le-a asistat şi ameliorat, a extrapolat şi a propus spre experi- 
mentare noi expresii ale potențialului vital. Una din cuceririle „strate- 
gice” a fost chiar definirea raportului sufletului cu viaţa, prin concep- 
tele perechi funcţie-structură, potenţial-actual, suflet-spirit, stare-acti- 
vitate, intern-extern: 

— O viziune genetică, respectiv determinarea criteriului psihis- 
mului şi precizarea momentului apariţiei reglajului psihic în istoria 
lumii vii; delimitarea reglajului psihic de alte reglaje ale comporta- 
mentelor vieţuitoarelor; identificarea unei dimensiuni a psihismului la 
om şi animale. 

— Identificarea atributelor „faptului psihic” ca o realitate distinc- 
tă de trăirea sufletească sau „ecoul” afectiv-imagerial al „tranzacţiei” 
fiinţei cu realitatea. 

— Demarcarea între lumea externă şi lumea internă, respectiv 
conceptualizarea unei instanțe distincte numită Subiect, cu capacitate 
triplu-modulară de cunoaştere, autocunoaştere şi aşteptare-anticipare, 
cu un mod de existență definit ca interacțiune, sau raport activ cu cele 
două lumi, internă şi externă. 

— Precizări metodologice: rolul pe care îl are „iluminarea” (des- 
coperirea prin revelaţie, sau insight-ul) în înţelegerea vieţii sufleteşti 
nu este unul deosebit prin putere şi frecvenţă, în comparaţie cu alte 
domenii ale cunoaşterii; distincţia rezidă însă în efectul miraculos- 
transformator pe care-l are gândirea psihologică asupra „obiectului”, a 
faptului psihic, atunci când este vorba de introspecţie. Aceasta este, 
într-adevăr, o remarcabilă diferență dintre psihologie şi alte ştiinţe, o 
preocupare mai mult sau mai puţin explicită în evoluţia gândirii despre 
suflet; conştientizată ca o problemă de metodologie, operaționalizarea 
în această sferă constituie o dimensiune majoră ce poate şi trebuie 
urmărită în decursul dezvoltării psihologiei. In fapt, saltul în plan 
metodologic a însemnat, în 1879, trecerea de la „trecut” la „istorie”, 
respectiv cucerirea unui loc între ştiinţele experimentale. 


Dar şi aşa-zisul „trecut” are evoluţia sa. În urmă cu cca. 100.000 
de ani, când umanul începe să se facă prezent prin folosirea focului la 
pregătirea hranei, îngroparea morţilor şi folosirea uneltelor, oamenii 

peşterilor aveau reprezentări şi concepţii asupra emoţiilor, trebuințelor, 
dorințelor şi comportamentelor paradoxale, inclusiv a viselor şi halu- 
cinaţiilor. Explicaţiile lor ajung până la vechii filosofi greci, în 
termenii de demoni sau spirite ce stăpâneau trupul individual. 

Dacă timp de 25 de secole (până la zborul primului avion), 
filosofii greci au fost considerați părinţi ai conceptelor ştiinţifice ale 
psihologiei, aceasta se datorează faptului că ei au făcut primul efort de 
a înlătura demonii din viaţa curentă şi destinul omului. Au avut un 
exces de zel, explicând global universul şi sufletul prin elemente 
naturale omniprezente (apa, focul, infinitul, mişcarea), dar s-au pliat 
destul de operativ pe determinismul fiziologic şi epistemologic, 
redând omului demnitatea („Virtutea se învaţă”, ziceau Protagoras şi 
Socrate) şi patosul dramatic al unităţii dialectice dintre structură şi 
funcție, materie şi conştiinţă, suflet şi spirit (începând cu Aristotel). 

În fața istoriei psihologiei, studentul de astăzi are revelaţia unui 
relief, deci a unui peisaj cu trei dimensiuni: oameni, idei, context 
social. Se află în fața unei moşteniri, cum orice moştenire are menirea 
de a fi folosită, aventura parcurgerii mai multor secole de gândire 
generează ideea presantă „La ce foloseşte?”. Înainte de toate, în istorie 
identificăm baza pe care ştiinţa psihologică de astăzi a cumulat treptat 
cinci principii de determinism în funcționarea psihicului uman: 

1) principiul determinării biologice, în dublu sens: 

a) psihicul este o funcție a sistemului nervos ce constă în „orien- 
tarea” „pe bază de imagini” în cadrul lumii obiective (interne şi externe); 

b) psihicul este forma superioară de reglaj a relaţiei individului 
cu mediul, îndeplinind astfel o funcţie de adaptare, deci de problem 
solving pentru supravieţuire; 

2) principiul determinării sociale: homo sapiens este diferit de 
restul lumii vii prin faptul că „înmagazinează” şi „împrumută” expe- 
riență de specie. Uneltele, limbajul, conceptele, algoritmii, valenţele 
obiectelor, chiar expresiile emoţionale, mecanismele de decentrare şi 
empatie, tot ce a putut acumula omenirea în suta-milenara ei existenţă 
sunt însuşite, folosite şi dezvoltate de ființa umană. Acest pressing nu 
diminuează status-ul personalității umane în raport cu „animalul 
suveran şi independent”. Experienţa împrumutată dă conţi-nut 
individuaţiei, construcției sufleteşti a fiecărei persoane, astfel că tot 
cea ce „împrumută” serveşte tot la construcția identităţii personale; 
însuşind „fondul comun”, omul îşi alimentează potenţialul de „a fi”, de „a 
acţiona” şi „a avea”, câştigându-şi „dreptul la diferenţă” şi la originalitate; 

3) principiul dezvoltării: orice funcţie psihică este supusă princi- 
piului învăţării şi dezvoltării, nici un fenomen, stare sau competenţă 
nu poate căpăta o explicație suficientă fără aportul experienței căpătate 
prin interacțiunea Subiect-mediu. Psihicul este nu numai un service al 
acestei interacțiuni, ci şi un beneficiar. Cunoscutul psiholog Hebb, la 
răspântia de veacuri XIX şi XX se pronunţa printr-un model geometric 
asupra raportului dintre „ereditar” şi „dobândit”: a aprecia aportul unuia 
sau altuia este ca şi când te-ai întreba care este contribuţia lungimii 
sau lățimii în determinarea suprafeţei unui dreptunghi. Orice funcţie 
psihică se dezvoltă în timpul vieţii, fiind în fapt un produs al 
dezvoltării. Factorii de progres ai acestui proces ţin de particularități 
neuro-funcționale, mediul de viaţă, conținuturile şi ritmurile activităţii. 
În istoria gândirii psihologice, locul demonilor a fost revendicat de 
„factorii ereditari” sau „formele native ale psihismului”. În psihologia 
modernă, problematica genezei funcţiilor psihice reprezintă o „schelă” 
pentru construcţia unei noi metodologii: studiile genetice, excelând în 
şcoala piagetiană de la Geneva, au deschis o magistrală spre natura 
imaginii, gândirii, personalităţii. Recunoaşterea tacită sau declarată a 
acestui principiu a generat domenii noi în aplicaţiile psihologiei, cum 
este creatologia, psihoterapia şi formarea mentorală a carierei; de 
asemenea, a impus criterii noi învăţământului şi psihodiagnozei. 

4) principiul acţiunii: orice organism se află într-un raport activ 
cu mediul în care trăieşte, psihicul deserveşte acest proces, dar este şi 
influențat prin conţinut şi procesualitate de această interacțiune. La 
diferite niveluri de psihism, în filogenie şi ontogenie, potențialul de 
activitate este diferit, fiind indicator şi condiţie a „orientării în 
situație”, deci a reglajului psihic. Avem cu lumea animală o dimen- 
siune comună: activitatea pentru supraviețuire; diferența constă în 
structurare, aşa cum țesutul cerebral este diferit de cel hepatic. La om 
numai sporadic şi specific se mai întâlnesc „arce simple” între obiectul 
activităţii şi trebuinţă;, activitatea umană este o unitate molară com- 
pusă din acțiuni, „celule” relativ autonome operaţional, instrumental şi 
dinamic; deşi ca desfăşurare reactivă se pot identifica multe elemente 
comune în activitățile animale şi umane, orientarea (cognitivă şi 
motivațională) este calitativ diferită. Subiectul uman învață să 
raporteze scopurile parţiale ale acţiunilor (dispuse în serii continue sau 
paralele) la scopul ultim al activităţii. Tocmai acest gen de procesare a 
elementelor activității — raportarea ţelului la motiv, a scopului la 
mijloace, a obiectului la substitutul lui etc. — imprimă trăirii omului 
caracterul conştient. Conştiinţa ca act supervizează raportul activ al 
omului cu lumea externă şi internă, precum şi procesul conex al 
asimilării de cunoştinţe, deprinderi şi valori; 

5) principiul funcționării sistemice. Încă de la delimitarea de 
către Aristotel a celor trei funcţii ale sufletului, — hrănirea, simţirea şi 
rațiunea, problema unității structural funcționale a psihicului a fost o 
preocupare în planurile teoretic şi aplicativ. Modulele cognitiv, 
afectiv-motivaţional şi volitiv, definite tot în De anima, apoi nivelurile 
definite de psihanaliză şi componentele personalițăţii — toate au 
atributul funcționării în sistem. Demonstraţiile vin în principal din 
două direcţii: cea a tratării genetice şi cea a compensării în caz de 
disfuncţii. 


Secolul XX a fost marcat, printre altele, de naşterea unor ştiinţe 
despre sisteme: consonantismul, sinergetica, cibernetica; instructiv 
este faptul că toate s-au inspirat din comportamentul ghidat psihic, 
oferindu-i psihologiei un loc central între celelalte domenii de 
cunoaştere. 


2. Paradigma — un reper în analiza istorică 


După 1962, anul apariţiei cărţii Structura revoluțiilor ştiinţifice, 
de Thomas Kuhn (apărută şi la noi în 1976, la Editura Științifică şi 
Enciclopedică), dezbaterile despre natura şi istoria ştiinţelor apelează 
la conceptul de paradigmă, complementarul său, „sintagmă”, s-a 
dovedit înalt productiv în dezvoltarea gramaticilor transformaționale; 
în general, astăzi, orice analiză de conţinut a unui text, design-urile de 
instruire şi analizele istorice în materie de evoluţie a ştiinţelor recurg 
la termenii „paradigmă” şi „sintagmă”. În ciuda impreciziei definirii 
paradigmei, alternativa folosirii conceptului mult mai concret de 
„program de cercetare” nu a reuşit să i se substituie, diferenţele fiind 
semnificative. 

Însuşi autorul arhicunoscutei cărți încearcă peste zece definiții 
pentru a ajuta conceptualizarea. Fiind o „cunoaştere tacită”, fără for- 
mulări generale şi fără autor (o teorie sau un program de cercetare are 
întotdeauna un autor), expresia din varianta românească „model de 
practică ştiinţifică” ne apare nefericită şi aceasta din cauza ambigui- 
tăţii termenului „model”. Mai adecvat este neologismul „pattern”, 
foarte apropiat de „schemă” („ceea ce este transferabil şi transpozabil 
de la o acţiune la alta”, J.Piaget, la al 18** Congres Internaţional de 
Psihologie). Ideea de „ceva aşezat în ştiinţă” (probleme, soluţii, 
matrice a disciplinei pentru o anumită perioadă) este întărită de 
afirmaţia că paradigma stă la baza instrucției profesionale, deoarece ea 
dă domeniului ştiinţific caracterul de normalitate: fără a se mai duce 

discuţii asupra fundamentelor, orientării metodologice şi abordării 
problemelor concrete, comunicarea la nivelul comunităţii ştiinţifice 
decurge uşor şi eficient. 

Psihologia modernă este o ştiinţă prin excelență experimentală, 
iar Thomas Kuhn este o personalitate proeminentă a fizicii experi- 
mentale. În acest caz, enumerarea „unor probleme şi soluţii concrete” 
proprii paradigmei este instructivă pentru noi: 

— Care sunt entităţile fundamentale în obiectul investigației? 

— Cum interacționează între ele şi cu simţurile noastre? 

— Ce întrebări se pun şi prin ce tehnici se caută răspunsurile? 

— Ce condiţii trebuie să satisfacă un asemenea răspuns? 


Lista nu este completă, dar exemplele date sunt edificatoare pentru 
ce înseamnă paradigmă, ştiinţă normală, criză şi revoluţie ştiinţifică. 

In această perspectivă, deşi suntem tentaţi să considerăm că a 
existat şi o paradigmă hilozoistă (,„fizicienii” greci, începând cu 
Thales din Milet: întreaga natură, inclusiv cea anorganică, are viaţă şi 
atribute psihice), altele, clericală, empiristă, raționalistă, în derularea 
istoriei psihologiei, paradigmele încep să fie recunoscute o dată cu 
apelul la cercetarea experimentală. Aşa va fi organizat şi conținutul 
cursului de faţă. 

La paradigme (la „ştiinţa normală”) s-a ajuns totuşi printr-o evo- 
luţie îndelungată, iar aceasta poate fi înțeleasă dacă se consemnează 
mai întâi „dimensiunile” sau parametrii activităţii ştiinţifice, ca „iniția- 
tivă socială” şi alternativă sistemică de cunoaştere. Unii analişti grupează 
aceşti parametrii într-o triadă: „atitudine”, „metodă” şi „cunoştinţe”. 

Mai detaliat, evoluţia psihologiei poate fi urmărită sub mai 
multe aspecte, nici unul dintre acestea, singur, nefiind suficient pentru 
constituirea identităţii unei ştiinţe. 

1. Terminologie. În general, ştiinţele umaniste folosesc termeni 
din vocabularul obişnuit, ceea ce le face şi dificile ca obiect de studiu. 
Aristotel, considerat părintele psihologiei, ca naturalist nu s-a preocu- 
pat de un termen specific pentru această ştiinţă, folosind doar un 
termen ce indică „obiectul” de cercetare: de anima. Până şi în epoca 
Renaşterii, în foile matricole ale studenţilor, nota se dădea la De 
anima. Se crede însă că, pentru definire, maestrul construcțiilor logice 
a fost nevoit să inventeze un termen esoteric, — entelehia — pentru a 
exprima funcţia sufletului şi relaţia sa cu corpul: „potenţa în act” a 
unui corp cu organe, capabil să se hrănească, să simtă şi să raționeze. 

Istoricii au căutat să definească data şi autorul care a folosit 
prima dată termenul psihologie: unii cred că prioritatea o are 


16 


x 


Universitatea SPIRU HARET 


Marco Marulik, umanist croat, care l-a folosit în 1506; în 1524 tot el a 
publi-cat o carte (1 volum) Psihologia gândirii umane; alţii recunosc 
pe Christian von Wolff, care în 1732 a publicat un tratat de psihologie 
empirică şi, în 1734, altul de psihologie rațională. 

Conceptul „psihologie”, aşa cum l-a conceput Aristotel, a purtat 
prin veacuri umbra servituţii față de corpul muritor, parte a naturii, şi 
lumina spiritualităţii, sfidătoare față de toate limitele existenţei. Nu 
este de mirare că savanţi precum Pavlov, cu emfaza naturalistului ce 
primise premiul Nobel pentru studiul digestiei, trece după 1904 la 
studiul reflexelor cerebrale şi sancţionează colaboratorii de fiecare 
dată când folosesc termenul „psihic”. 

În solul roditor al psihologiei moderne s-a cultivat o ştiinţă a 
personalității şi umanismului, ce recunoaşte vocaţia omului pentru 
identitate, diferenţă, originalitate, autoîmplinire; de aceea ideologiile 
regimurilor totalitare, la fel ca şi reflexologii şi behavioriştii de înce- 
put au marginalizat termenul psihologie. 

Terminologia psihologică a cunoscut schimbări în planurile 
lexical şi semantic, atât sub efectul metodologiei experimentale şi a 
tehnicilor de prelucrare statistică a datelor, cât şi prin extinderea câm- 
purilor de aplicaţie a cunoştinţelor de psihologie în industrie, medi- 
cină, transporturi, învățământ, artă, comerț, politică etc. In ultima 
jumătate de veac, psihologii s-au familiarizat cu termeni ca set, învă- 
țare, latenţă, insight, gândire divergentă, model cognitiv, creatologie, 
reluctanţă, disonanţă cognitivă, construct, actualizare etc. 


2. Obiectul de studiu: atât pentru profesionişti, cât şi pentru dile- 
tanți, obiectul meditației psihologice ar părea că este acelaşi, — stările, 
actele, interacţiunile, modificările, dezvoltarea şi alienările vieţii sufle- 
teşti. Ştiinţa lucrează însă productiv-sistemic: ea îşi propune scopuri, 
formulează probleme, acumulează fapte, ipoteze, idei şi acceptări, face 
sinteze, şi reconsiderări. In acest proces, preocupări ale practicii proto- 
şi para-psihologice devin treptat obiect al ştiinţei; munca, jocul, 
învățarea — au fost activități dintotdeauna fundamentale pentru 
raportul omului cu lumea, dar s-au desfăşurat spontan; cu timpul, 
omul a vrut să le practice mai eficient, cu mai multe beneficii pentru 
autorealizarea sa, iar pentru aceasta a fost nevoie de gândire, 
investigaţie, sistematizare a datelor şi concluzii. Dată fiind multitu- 
dinea de forme în care se manifestă psihicul, precum şi diversitatea 
funcțiilor sale, obiectul psihologiei a fost redefinit adesea, aceasta 
fiind chiar un element diferenţiator al paradigmelor şi şcolilor: 

— „ştiinţa vieţii mentale, a condițiilor şi manifestărilor ei” 
(W. James, 1890); 

— „ştiinţa faptelor de experienţă” (O. Kiilpe, 1893); 

„experiența cognitivă, reactivă şi volitivă manifestă în 

introspecţie” (W. Wundt); 

— „ştiinţa proceselor mentale” (E.B. Titchener); 

— „ştiinţa comportamentului manifest sau ascuns” (J.B. Watson); 

— „mecanismele de orientare în sarcină” (P.J. Galperin). 


Definirea obiectului psihologiei nu este doar o problemă teore- 
tică, de filosofie a ştiinţei. Orice investigație psihologică, şi cu precă- 
dere cea experimentală, presupune o concepţie mai mult sau mai puţin 
explicită a „faptului psihic”, în contextul amplu al celorlalte aspecte 
ale situaţiei: etice, estetice, biologice, fiziologice, sociale, etc. 


3. Scopul gândirii psihologice: la începuturi, în antichitatea 
Orientului depărtat şi în cea grecească era evident filosofic, căutându- 
se argumente pentru definirea ontologică şi epistemică a sufletului în 
sistemul universului; ca într-o evoluţie filogenetică, în care se dife- 
rențiază în timp tot mai multe funcţii şi organe,o dată cu înmulţirea 
ramurilor psihologiei scopurile se multiplică, devenind tot mai speci- 
fice „domeniilor de activitate” sau „de competenţă”. Se urmăresc, 
deci, legităţile reglajului psihic în domenii desemnate de titulaturi ca: 
psihologia animală, ecologică, medicală, a muncii, a sportului, a 
jocului, cognitivă, socială, a artei etc. 


4. Metodologia: spre deosebire de cunoaşterea empirică, situa- 
țională şi nesistemică, gândirea ştiinţifică recurge la metode pentru 
provocarea, colectarea, prelucrarea şi validarea datelor. Investigaţie 
înseamnă identificarea şi controlul variabilelor; o linie a evoluţiei 
psihologiei este multiplicarea şi perfecționarea metodelor: la început 
dominantă a fost introspecţia; combătută pentru subiectivism şi 
inadecvare, autoobservația a cedat locul observaţiei directe şi instru- 
mentale şi investigaţiei experimentale; ulterior, succese deosebite au 
înregistrat investigația clinică şi analiza factorială; alte metode: ana- 
liza cibernetică-sistemică, analiza de caz, chestionarul şi testul, pentru 
colectarea de date relative la un eşantion, experimentul formativ, 
investigarea genetică, metoda gemenilor univitelini etc. 

De metodologie depind şi alte caracteristici ale cunoştinţelor 
ştiinţifice: exactitatea, predicția, aplicabilitatea, generalitatea. Locul 

psihologiei între ştiinţe este revendicat de douăzeci şi trei de veacuri, 
dar este câştigat definitiv de la Wundt încoace. 


* 


Pentru a surprinde un moment de cotitură a gândirii psihologice, 
de la tipul metafizic la cel naturalist, apelăm la cuvântul introductiv al 
lui D'Alembert la Enciclopedie: John Locke a redus metafizica la o 
„Fizică” experimentală a spiritului. O conturare a domeniului ştiinţei 
despre psihic este operată de scoțianul David Hume, când foloseşte 
sintagma „filosofie a spiritului” şi de francezul Condillac, în al său 
tratat despre senzații. 

După M. Ralea şi C.I. Botez, termenul de psihologie apare 
pentru prima dată într-o lucrare despre morală a lui Rudolf Goclenius, 
în 1590 (Psycologia, de hominis perfectione, Marpurgi, 1590). Con- 
ceptul este consacrat de Chr. Wolf, în Psycologia empirica (1732) şi 
Psychologie rationalis (1734). 

Acceptarea termenului a fost facilitată de cultul genialității lui 
Aristotel, care, în De anima, a tratat funcţional, structural, conexionist, 
naturalist şi antropologic atât sufletul, cât şi spiritul. 

Progresele în studiul fiziologiei sistemului nervos (Magendie, 
Flourens, Miller) şi al psihopatologiei, deci al formelor în care psihi- 
cul se poate descompune şi deteriora (Th. Ribot), au contribuit la 
conturarea domeniului psihologiei experimentale, adică a unei ştiinţe 
ce măsoară, pune în interacţiune şi controlează variabilele definitorii 
pentru viaţa de relaţie. 


* 


În evoluţia ei, psihologia, ca orice ştiinţă, a stabilit sisteme de 
relații dintre evenimente ale vieţii sufleteşti şi expresii verbale. 
Procedeele majore în această inițiativă au fost analiza, testarea 
ipotezelor, controlul, definirile operaționale, structurale, funcţionale şi 
genetice; la fiecare etapă, concluziile au avut o validitate relativă, 
chiar dacă, în ultimul veac, au fost formulate în termeni cantitativi. 
Scrutarea adevărului despre sisteme fuzzy, în cazul nostru, despre viața 
sufletească atât de complexă şi dinamică, este un tărâm al chemărilor, 
surprizelor şi făgăduinţelor. Cunoscând izvoarele acestui fluviu 
tumultos şi grăbit, pe care Cerul îl rabdă şi Pământul îl sprijină, vom 
putea „înota” în vadurile lui mai adânci şi-i vom putea folosi energia. 

„Istoria psihologiei” a devenit un domeniu științific distinct, cu 
drept la „imagine proprie”. Din 1964 se publică revista de profil 
„The Journal of History of the Behavioral Sciences”, iar în 1969 s-a 
înfiintat „International Society for History of Psychology”. Asociațiile 
naționale de psihologie din multe țări au secții de istorie (în A.P.A este 
„diviziunea” 26); în institutele de cercetări sunt sectoare speciale ce 
elaborează lucrări de istorie şi pregătesc reuniuni ştiinţifice. 

I. ELEMENTE DE PSIHOLOGIE ÎN ANTICHITATEA 
ORIENTULUI ÎNDEPĂRTAT 


Cele mai vechi izvoare de gândire psihologică au fost identi- 
ficate în cărți apărute cu mii de ani î.e.n. în zonele de civilizaţie ale 
Indiei, Chinei, Japoniei şi Egiptului. Deşi ideologia dominantă în 
statele sclavagiste respective era cea religioasă, axată pe mitul 
nemuririi şi transmigraţiei sufletului, au ajuns până la noi şi idei 
ştiinţifice mai elaborate, relative la trei arii problematice. 

a) Psihofiziologie 

În Memorialul teologiei memfiste, papirus elaborat în Egipt la 
sfârşitul mileniului al IV-lea î.e.n., mecanismul fiziologic mediază 
acțiunea divinității asupra sufletului; organele de simţ (enumerate, 
cinci) sunt mijloace de a transmite forța zeului Itah către inimă, 
organul central al sufletului. 

Cuvântul, o „dublură magică a obiectului”, posibilă datorită 
unificării organelor periferice cu centrul, face ca prin vorbire să se 
repete ce „gândeşte inima”. Prejudecăţile religioase ale timpului inter- 
ziceau studiile viscerale, de aceea reprezentările despre fluidul sanguin 
şi despre „suflare” (circuitul aerului) erau produse ale imaginaţiei sau 
ale analogiei anatomice cu organismele animale. 

Mult mai târziu, în sec. al VIII-lea î.e.n., într-un tratat chinezesc 
de medicină (Tratat despre lumea interioară), organul principal, 
„guvernatorul corpului” este considerat tot inima, iar ca mecanism de 
funcţionare era considerat „principiul respirator”, denumit Tzi. Printre 
altele, interacţionând cu mecanismele fiziologice, acesta realizează şi 
funcţii sufleteşti: mobilizează gândurile localizate în inimă, nu însă şi 
simțămintele, localizate în ficat. 

Medicii din vechea Indie promovau, la fel, o concepţie cordio- 
centristă şi doar treptat s-a dezvoltat, în paralel, schema cortico- 
centristă. 

Dintre manifestarile psihice, trăsăturile temperamentale erau, 
fireşte, cele mai relevante şi provocatoare. Medicii chinezi şi indieni le 

explicau prin predominarea unuia sau altuia dintre elementele compo- 
nente ale organismului: 

— dominanţa limfei: încetineală, tip cu mobilitate redusă; 

— dominanţa elementelor Tzi: persoana este neechilibrată, foarte 
mobilă, trecând frecvent de la râs la plâns, în stilul comportamental 
antropoid. 

— dominanţa sângelui (în unele teorii, a bilei): dârzenie, cute- 
zanţă, comportament de tigru. 

Se observă o deschidere spre explicarea raţională de factură 
psihologică: aerul, condiţie esenţială a vieţii de relație, ideea depen- 
denței sufletului de viața organismului, corelarea trăsăturilor corpului 
cu elementele naturale componente. 

Linia explicării cauzale a psihicului înaintează, deci, mult înainte 
de gândirea greacă; omul este văzut ca o ființă înrădăcinată deopotrivă 
în lumea însuflețită şi în angrenajul relaţiilor sociale, supus legilor 
naturii şi legilor convieţuirii. 


b) Interpretarea etică a psihicului 


Este o abordare logică, rațională a existenţei umane, pe fondul 
unei problematici presante, generate de luptele social-politice de la 
mijlocul mileniului I î.e.n., în India şi China. Probleme ideologice şi 
morale, într-un limbaj metaforic accesibil, fuseseră amplu dezbătute în 
celebrele Vede, elaborate în mileniul al II-lea î.e.n., şi Upanişade 
(cca.1000 î.e.n.). Comportamentul moral, perfecţionarea personalității, 
smerenia — erau căile izbăvirii. Pe acest suport dogmatic se vor im- 
pune, în secolul al VI-lea, învăţăturile religioase, jainismul şi budis- 
mul. De reținut este formularea problemei raportului suflet-corp: 
prima dintre religiile menţionate condamna corpul ca obstacol al 
libertății sufletului, în timp ce a doua nega sufletul ca real aparte, des- 
criindu-l ca un flux de clipe irepetabile sau stări succesive. 

Şcolile filosofice care au apărut mai târziu, — Vedanta, Yoga, 
Mimamsa etc. — la fel, au promovat o ideaţie psihologică subordonată 
problemelor etico-metafizice. 

Vedanta s-a impus ca dezvoltare a concepţiei idealismului obiec- 
tiv din Upanişade: Eul autentic, numit Aman, este o conştiinţă intui- 
tivă specială, o unitate subiect-obiect, identică cu acea bază a lumii, 
conştiinţă cosmică infinită, numită Brahman. Această identitate nu se 
realizează de la sine; numai prin efort de cunoaştere şi disciplină 
morală riguroasă, sufletul individual îşi eliberează natura divină de 
impulsurile senzoriale şi tendinţele corporale. 

Pentru Yoga, activitatea psihică de tot felul şi funcţiile organice 
(poziţia, respiraţia etc.) întunecă ceea ce se numeşte „cunoaştere 
autentică”; printr-o serie de procedee se poate obţine o despresurare 
sau purificare. 

Şcolile filosofice din China de la jumătatea mileniului I î.e.n. 
fondate de Lao-tzi, Confucius şi Mo-tzi, prin problematica lor etică, 
abordează starile psihice şi modificarea lor. Primul, autor al capo- 
doperei Dao dă-tzin (sec.VI î.e.n.) se preocupă de calea de la pământ 
la cer, a mântuirii sau unităţii cu ordinea divină. Dacă daoismul 
orienta morala după coordonatele unei ordini cosmice, confucianismul 
construia spiritul religios din obiceiuri, norme morale sau alte tradiţii; 
aici calea („Dao”) era forța dată de comunicarea morală a oamenilor, 
deci de comportamentul social-istoric al aparatului social-statal. 
Confucius (551-479 î.e.n.) a fondat principiile sale pe o concepţie 
despre raportul înnăscut-dobândit, atribuind primului termen funcțiile 
psihice şi epistemice. Derivând din sfera divinității, acestea sunt la 
început bune, morale, frumoase; sufletul devine erodat şi alienat sub 
efectul împrejurărilor ce îl găsesc nedesăvârşit în viaţa interioară, 
superficial. Peste doua sute şi ceva de ani, Siun-tzi (298-238) a impus 
o altă variantă a confucianismului; opusă sub raportul balanței înnăs- 
cut-dobândit: omul se naşte rău, iar modestia, compasiunea, celelalte 
calități morale sunt produsul educaţiei. Precum olarul plămădeşte din 
lut un vas prin arta sa, aşa şi sufletul omului, din starea sa primitivă, 
„fără formă”, devine util, moral, frumos. 

Atitudinea activă faţă de viaţă este o alternativă umanistă cu 
efecte majore asupra condiţiei omului în lume şi societate, a imaginii 
de sine, aspirațiilor, patosului autoreglarii prin iniţiativă şi efort. 
Mo-tzi (479-381) a adus memorabile contribuţii în acest sens. 

c) Psihocogniţia 

Activitatea mentală are drept obiect produsele contactelor sau 
interacțiunilor organelor de simţ cu lucrurile reale din mediul de viaţă. 
O atenţie deosebită în epistemologia indiană a fost acordată celor trei 
forme genetice de contact Subiect-Obiect: 1) „contemplarea” sau 
cunoaşterea generalului („comunicarea cu toate obiectele individuale 
dintr-o clasă dată”); 2) asociaţia sau „comunicarea” cu obiectul prin 
intermediul imaginii sale actualizate în memorie; 3) perceperea 
yoghină, „comunicarea” cu obiectele cele mai fine, prin raţionament 
aprofundat. 

Actul cognitiv apare ca o expresie a unității Subiect-Obiect. 
Astfel, receptarea realităţii se realizează în două forme: 

— senzorială, nemijlocită şi, prin aceasta, „nedeterminată” 
(nirvikalna);, masă haotică de impresii, în care individualul şi 
generalul nu sunt diferențiate; 

— verbală, diferențiată sau „determinată” (savikalna); este o 
cunoaştere conceptuală, arhetipală, ce ofereă cadre sau modele după 
care este „copiată” lumea senzorială (după comentariile la Vedanta). 

În accepțiunea budistă, „perceperea definită” nu mai este în fapt 
percepție; intelectul intervine cu scheme categoriale, cum sunt „subs- 
tanță”, „gen”, „cauză” etc. Prin natura sa arbitrară, generalizatoare, 
modelatoare, cuvântul denaturează imaginea şi identitatea absolută a 
lucrului receptat. 

Şcoala Mimansa contrazice epistemologia vedantistă şi budistă, 
afirmând prezenţa simultană în percepţia nedeterminată a celor doua 
aspecte — general şi specific, evident, primul fiind comun unei întregi 
clase de obiecte; cuvântul are rolul de a generaliza şi de a delimita 
orice calitate intrinsecă obiectului receptat. 

Atenţia acordată de tradiția filosofică indiană imaginilor trăite 
nemijlocit explică interesul precumpănitor pentru vise, iluzii, haluci- 
nații şi percepţia extrasenzorială (studiată cu predilecție de şcolile 
yoghine). Afirmându-se că diferenţa dintre ilozoriu şi real îşi pierde 
sensul, într-o accepţiune psihologică a „actualului”, interesul pentru 
reprezentări şi imagerie (temă majoră în psihologia de azi) este 
estompat. 

Este însă de reținut tendinţa spre explicaţia cauzală a acestui 
„real psihic”, complementar planului ontologic: iluziile apar datorită 
tulburării, denaturării (periferice sau centrale) a raportului dintre 
organul de simţ şi obiectul fizic. Halucinaţiile, de exemplu, apar atunci 
când urmele, imaginile din memorie sunt proiectate în afară; în vis 
sunt reactivate impresii subconştiente, depozitate în memorie. 

Conceptul sinelui epistemic şi spiritual-metafizic (diferit de Eul 
social) a fost o temă centrală pentru gânditorii indieni, anticipând cu 
două milenii şi jumătate psihanaliza ce a debutat în 1900 prin 
Interpretarea viselor, a lui S.Freud. Numai în contextul acestei ideații 
asupra vieţii interioare se putea pune o asemenea problemă tranşantă 
ca cea a comparaţiei dintre „conştiinţa obiectului” şi „conştiinţa de 


ca activitate de procesare a datelor despre realitatea obiectivă. 

Ă Tabloul mişcării de idei în cadrul filosofiei Orientului 
Îndepărtat, de-a lungul multor secole, este, fireşte, mozaicat şi 
contradictoriu. De exemplu, Eul a fost şi contestat ca existenţă reală, 
cu argumentul că pentru perceperea sa nu avem nici un organ 
specializat (este cunoscut, în acest sens, sistemul Lokayata). In unele 
şcoli conştiinţa a fost identificată pe rând cu organismul, forța vitală, 
activitatea organelor de simţ, gândirea. 

Deşi în ultimele două secole dinaintea erei noastre şi în 
următoarele două în China pătrunde budismul, un puternic filon de 
ştiinţe naturaliste şi de filosofie materialistă accelerează procesul 
constituirii psihologiei ştiinţifice. Este cunoscută o veritabilă lucrare 
polemică: Raţionamente critice, de Van-ciun (27-97 e.n.). Era o epocă 
de transformări sociale în detrimentul sclavagismului conservator şi 
slab productiv. Se dezvoltau ştiinţele naturii şi medicina, noi idei 
despre om şi societate. Autorul constata atunci că tradiţia filosofică 
promovase principiul explicării cerului după modelul comporta- 
mentului uman intenţional; afirma că a sosit timpul ca procedeul 
invers să fie aplicat: legitățile naturale folosite ca mijloc de înţelegere 
a sufletului uman. 

O sugestivă analogie pentru relevarea naturii psihicului ca 
funcţie a materiei o întâlnim la Fan-tzene (adevărat, mult mai târziu, în 
sec. V-VI, când Occidentul medieval era dominat de filosofia 
eclezistică şi nu accepta opera lui Aristotel). Într-un tratat despre 
caracterul efemer al sufletului, acesta se definea ca funcţie a corpului: 
„spiritul pentru materie este ca ascuţişul pentru cuţit, una nu este 
identică cu cealaltă, dar nici una nu poate exista fără cealaltă”. Tot aşa, 
în cazul obiectului discuţiei despre cum se poate admite ca trupul să 
moară şi sufletul să rămână ? 


Consideraţii finale 


Psihologia orientală apare analiştilor contemporani drept una 
prin excelență practică, de tipul maieuticii lui Socrate. Obiectul 
urmărit era de-condiționarea omului, scoaterea de sub efectul 
pressing-ului vieţii cotidiene. 

Se poate afirma că, în îndelungatul proces al devenirii 
psihologiei ca ştiinţă, obiectul ei a avut cel mai înalt statut în teozofia 
din Orient şi Grecia. „Pentru ei sufletul era unica realitate divină, 
cheia universului” (Eduard Schure, Marii inițiați, Bucureşti, Lotus, 

1994, p. 9). Confucianismul prezintă un şi mai mare interes pentru 
psihologii de astăzi (preocupaţi de individuaţia şi autoîmplinirea 
demnă a omului), deoarece în această dogmă nu numai partea 
meditativă, dar şi cea rituală este pusă în slujba oamenilor. In studiul 
său Confucianismul, Léon Vandermeersch remarcă: „...Confucianis- 
mul dezrădăcinează cultul din teologie pentru a-l înrădăcina în ceea ce 
se poate numi o antropologie”. (Jean Delumeau (coord.), Religiile 
lumii, Bucureşti, Humanitas, 1993, p.551). 

Dar şi budismul a dat importanță experienţelor personale şi 
înțelegerii întemeiate pe fapte empirice, respingând învățăturile 
brahmanilor despre un suflet universal (Brahma) cu care individul ar 
intra în uniune; accentul pus pe calitatea personologică a propriilor 
fapte (kamma) este atât de categoric, încât acestea îşi continuă efectul 
în viitorul persoanei, ca o matrice a destinului. 

II. IDEAȚIA PSIHOLOGICĂ ÎN ANTICHITATEA GREACĂ 
PREARISTOTELICĂ 


Ideile despre suflet în Grecia antică sunt conţinute în corpul 
unitar de cunoştinţe ştiinţifice şi filosofice. Fie că era înțeles ca mate- 
rie subtilă (Democrit), fie ca idee sau formă (Platon), sufletul era 
esenţa şi principiul vieții. 

Istoricii sistematizează gândirea greacă dinaintea erei noastre în 
trei perioade: 

— secolele VIII — VI —> perioada primitivă; 

— secolele VI — III ——> perioada clasică; 

— secolele III — I — perioada elenistă. 


Scoala din Milet marchează în sec. al VI-lea trecerea de la 
ideaţia cosmogonică, antropomorfică şi mistică la reprezentări natu- 
ralist-logice despre cauzalitate şi cunoaştere. În una din coloniile 
greceşti populate de ionieni în Asia Mică, pe ţărmul Mării Egee, era 
oraşul înfloritor Milet. Aşa-zişii fizicieni, Thales (624 — 547), 
Anaximandru (610 — 545) şi Anaximene (585 — 525) au formulat o 
concepţie a unităţii naturii, derivată dintr-un element fundamental, 
imperisabil şi veşnic, respectiv apa, infinitul, aerul. Gândirea lor a fost 
remarcabilă în matematică, inginerie, astronomie. Deşi nu se referă la 
texte originale, Aristotel reproduce definirea sufletului dată de către 
Thales: similar forţei magnetice, sufletul este de natură materială, dar 
incorporală şi înzestrat cu mişcare; fiind principiul unei mişcări 
spontane şi eterne, are atributul imortalității. 

Anaximandru, prieten şi urmaş al lui Thales la conducerea Școlii 
din Milet, a formulat teorii privind cosmosul, originea speciilor, 
sufletul şi dialectica. Din tradiţia filosofică antică se ştie că definea 
sufletul ca o materie aeriformă, iar ființele vii ca o unitate intimă 
suflet-materie. 

Cel de-al treilea „fizician” remarcabil, Anaximene, considera 
sufletul drept principiu de unitate, existenţă şi funcţionare a vieţii şi 
naturii în general, definindu-l ca aer, infinit şi în continuă mişcare. 

Ideile „psihologiei naturale”, ce explică viaţa sufletească printr- 
un principiu material, s-au păstrat până în timpul lui Socrate, deşi 
Şcoala a încetat să mai existe o dată cu distrugerea oraşului de către 
Perşi (479 î.e.n.); ionienii au migrat spre coloniile din Italia (Grecia 
mare). 

Celebrul filosof şi matematician Pitagora este tot ionian sosit în 
sudul Italiei, la Crotona; se născuse în insula Samos, în anul 584; 
figura sa a devenit legendară chiar în timpul vieții, ca şef al unei secte 
de sorginte ezoterică şi politică. 

Continuator al cosmologiei „fizicienilor” din Milet, Pitagora 
substituie principiul lui Thales, apa, cu numărul, originea tuturor 
lucrurilor. Sufletul uman este o parcelă din sufletul universal şi mişca- 
rea universală, sensibilitatea fiind comună tuturor fiinţelor, apare ca o 
emanaţie universală. 

Tocmai pentru că lucrurile sunt numere, sufletul cunoscător este 
tot un număr (asemănarea dintre Subiect şi Obiect fiind condiţie a 
cunoaşterii). Numărul vine în viața omului din afară, ca o individuaţie 
a raţiunii. Animalele, oamenii şi zeii posedă o singură viaţă, un suflet 
de aceeaşi natură. 

„Momentul Pitagora” în istoria gândirii filosofice este considerat 
cardinal: pentru prima dată se exprimă ideea de lege naturală abstractă 
ce guvernează viaţa şi universul. Un exemplu de expresie cantitativă a 
relaţiei dintre fenomene este chiar în domeniul denumit în veacul al 
XIX-lea Psihofizică: dependenţa înalțimii unui sunet de lungimea 
corzii vibratoare ce-l produce. 

Heraclit din Efes s-a născut, după unele date, în anul morţii lui 
Pitagora (504), în oraşul rămas nedistrus de furia lui Darius (al lui 
Histaspe) împotriva ionienilor revoltați. In Muzele (intitulată şi Despre 
natură, din care s-au păstrat peste 100 de fragmente) se îmbină 
cunoscutul materialism ionian (la el „regula” fundamentală este focul) 
cu principiul contrariilor sau metoda dialectică. 

La originea tuturor lucrurilor se află lupta contrariilor; naşterea 
şi conservarea, viaţa şi dezvoltarea se datoresc echilibrului contrariilor 
(invocă modelele arcului întins, ziua cu noaptea, vara cu iarna, moar- 
tea cu viaţa). Alte trei teme ale dialecticii lui Heraclit sunt unitatea 
tuturor lucrurilor, veşnica schimbare şi relativitatea epistemică (acelaşi 
lucru poate apărea altfel, chiar contrariul său dacă se schimbă punctul 
de vedere). 

Sufletul este un gen de suflare caldă, uşoară şi uscată, fiind focul sau 
principiul vieţii. Pentru cunoaştere, omul are două facultăţi: simțurile 

şi raţiunea (care dă şi criteriul adevărului, măsura înţelepciunii). 
Datorită celei de-a doua facultăţi, omul poate „descoperi” adevăratele 
nume ale lucrurilor. 

În sudul Italiei, la Elea, pe la mijlocul sec. al VI-lea î.e.n. a 
apărut o şcoală cu doctrină opusă dialecticii lui Heraclit. Xenofon, tot 
imigrant din Asia Mică, autor de Elegii şi Parodii, fondează Școala 
eleată ce promovează, excelând cu Parmenide, un panteism de factură 
spiritualistă. Obiectul cunoaşterii este un „invariant” încremenit, 
neschimbat; ceea ce se schimbă nu poate fi cunoscut decât imperfect, 
conjectural. 

Între gândirea logică şi cunoaşterea empirică, Parmenide vede o 
opoziție în problema adevărului. Numai cunoaşterea raţională poate 
sesiza existenţa distinctă de orice schimbare calitativă, de mişcare şi deve- 
nire. Ontologic, încremenirea, imuabilitatea, pare absurdă, dar tocmai 
ideea acestei aspirații la surprinderea invarianței a sugerat lui Socrate, 
Platon şi Aristotel posibilitatea formulării principiilor gândirii raționale. 

Contribuţii importante în sprijinul doctrinei eleate au adus Zenon 
şi Anaxagora. Cel din urmă (500 — 428 î.e.n.), înțelept venerat, îşi 
argumentează doctrina eleată cu exemplul „homeomerelor”, lucruri ce 
se divizează la nesfârşit, dar partea rămâne identică cu întregul (,,o 
picătură de sânge este sânge”). Superioritatea gândirii în cunoaşterea 
adevărului este demonstrată prin referire la (ceea ce numim azi) 
praguri subliminale absolute şi diferențiale. 

O conciliere între Heraclit şi Parmenide încearcă Empedocle (490 — 
430), renumit orator şi poet (Despre natură şi Purificările), consemnat în 
istorie şi ca victimă a vulcanului Etna. Este original printre ionienii fizicieni 
prin formularea ipotezei „mulţimii infinite de combinaţii a unor elemente 
primare”, un generativism timpuriu ce a dăinuit două milenii şi s-a valori- 
ficat în ultima jumătate de veac. Focul, aerul, pământul şi apa, — „rădăcinile 
lucrurilor”, cum le numea el, sunt supuse acţiunii a două „principii 
motorii”: iubirea (forţă unificatoare a lucrurilor materiale) şi discordia 
(forță separatoare). Sunt două forțe subtile, imanente lucrurilor, ce pot fi 
identificate şi definite doar rațional, ele schimbând doar realul, căci 
distrugerea şi naşterea spontană nu sunt posibile. 

Deşi nu foloseşte termenul ca atare de „suflet”, defineşte senza- 
tiile şi gândirea („tot o senzaţie”) în unitate cu fiziologicul, fiind chiar 
funcțiuni ale elementelor materiale, reunite şi divizate de cele două 
forțe primordiale; astfel, senzațiile sunt rezultatul interacțiunilor dintre 
emanaţii ale obiectelor şi porii organismelor; mişcarea sângelui 
realizează gândirea şi cunoaşterea în general. 

Democrit din Abdera (460 — 370 î.e.n.) — determinism materia- 
list în raportul suflet — corp şi cogniţie. 

Tot ionian de origine, dar iniţiat la Atena şi în numeroase călă- 
torii, erudit şi autor în multe domenii: geometrie, cosmologie, psiholo- 
gie, medicină, botanică, zoologie, muzică. Cum să nu fie interesantă o 
viziune psihologică a unui asemenea erudit, dintr-o epocă a sofiştilor, 
deci şi a lui Socrate! 

Scrierile sale sunt numeroase, iar două cu titluri majestuoase 
s-au păstrat aproape în întregime: Marea orânduire a lumii şi Despre 
natura lumii, spiritul sofist al timpului s-a reflectat în cele aproape 
1000 de scrisori. 

„Materia este una şi e constituită din atomi în mişcare spre 
varietate infinită” — ideea fundamentală a teoriei lui Democrit, aceasta 
însemnând în acelaşi timp combaterea dualismului lui Anaxagora şi a 
unităţii absolute şi inerte a eleaţilor. Atomii şi vidul sunt cele două 
realuri certe, nepieritoare (căci nici nu au fost create). 

„Momentul Democrit” în istoria gândirii este marcat de renun- 
tarea la factori calitativi (cald, rece) sau la cauze motrice exterioare 
(iubire, discordie, rațiune), pentru instituirea fizicului controlabil, — întin- 
derea şi impenetrabilitatea. La categoriile „necesitate”, „legitate”, „ordine”, 
Democrit, în susținerea lui Leucip, dascălul său, adaugă „cauzalitatea” 
(indiferent de termenii folosiţi: „motiv”, „raţiune”, „necesitate”). 

Datorită vidului, atomii se pot mişca veşnic, producând în acest 
proces toată diversitatea legăturilor, formelor şi selecţiilor. Varia- 
bilitatea este privită simplist: deplasare, asociere şi disociere de atomi. 

Sufletul este de natură materială, compus din atomi sferici foarte 
subtili şi mobili (un fel de foc, ceva cald şi mobil, ce antrenează întreg 
corpul). Avem astfel, la Democrit, o primă viziune monistă a iden- 
tităţii între trup şi suflet. In consecință, sufletul este muritor, dispărând 
o dată cu corpul, „locuitorul” dispare o dată cu „cortul” ce l-a găzduit. 

În privinţa senzorialității, Democrit împărtăşeşte ideea lui 
Heraclit şi Empedocle a emanațiilor atomilor de la lucruri spre orga- 
nism şi invers (aerul interpus facilitează transmisia). Forma atomilor 
emanaţi determină modalitatea senzațiilor. 

Cum o diferență calitativă între senzație şi gândire nu a fost remar- 
cată, din confruntarea mai multor texte se presupune că Democrit a dat 
întâietate gândirii în privința adevărului şi autenticităţii. 

Privind cunoaşterea ca unitate sensibilitate-rațiune, limbajul ca 
un demers convenţional important pentru formarea omului şi a 
grupului social, Democrit concepe educaţia, mult înainte de gânditorii 

Renaşterii, ca un proces formativ, factor de progres pentru viaţa 
omului şi a societăţii. 

Este o orientare antropologică pe care Democrit o inspiră filoso- 
fiei greceşti, tradițional preocupată de natură, un filon materialist 
valorificat în continuare ca alternativă la idealismul lui Platon. 

Secolul al V-lea î.e.n. a rămas în istorie cu valori de referință: 
statul atenian unificat şi întărit după victoria asupra perşilor, cu 12 — 
15 milioane de locuitori, unificase aproape 200 de state-cetăţi greceşti, 
instaurase şi exersase democraţia, viața publică, remuneraţia juraţilor, 
asigurarea pecuniară a funcționarilor şi dascălilor; o democraţie scla- 
vagistă cu de zece ori mai mulţi sclavi decât oameni liberi cunoaşte 
„veacul de aur” al lui Pericle şi cea mai luminoasă epocă a meditaţiei 
filosofico-psihologice, în care omul şi gândirea au căpătat prestanţa 
unei piramide sacre. 

Conceptele de viață, cetăţean, succes, individualitate şi stat, 
marginalizează pe cele despre natură şi capătă un conţinut distinct şi 
controlabil; cunoaşterea, resorturile, competențele şi, în general, con- 
duita omului, virtutea învățată, conferă veacului respectiv o 
dimensiune umanistă, etalând pentru veacurile următoare o imagine 
nouă, provocatoare, a umanului: omul este „măsura tuturor lucrurilor” 
(Protagoras). Această luminoasă sintagmă a strălucit prin veacuri ca 
Steaua polară, ghidând căi spre necunoscut, dar neobligând dogmatic 
pe nimeni la împăcare sau la mustrare. Numai creştinismul, Renaşterea, 
psihologia umanistă şi mişcarea creatologică de după anii '50 ai 
veacului ce s-a încheiat au putut avea racorduri semnificativ-pozitive 
cu imaginea omului din „Veacul lui Pericle”. „Căderile” nenumărate 
de la această înălțime, provocate de războaie şi împilări politice, au 
reprezentat de-a lungul istoriei o „mare de întuneric” din care, cei 
scufundaţi fără voia lor, au văzut o şi mai mare strălucire a gândirii lui 
Protagoras şi Socrate. 

Arta, sănătatea, prudenţa, eroismul, virtutea, rațiunea exersată în 
libertatea de cugetare a individului au făcut să se pună accent pe 
tehnică şi în general pe metode, pe specialități desprinse de filosofie 
(agricultură, muzică, astronomie, medicină, istorie, dramaturgie). 
Statul şi religia devin doar un fond pe care se conturează destine, 
virtuţi, inițiative private, oameni liberi cu drept la fericire proprie, apți 
de cunoaştere veritabilă şi de conduite morale. Se redactează cons- 
tituții pentru cetăţi nou-înfiinţate, se scriu tratate despre adevăr, con- 
cordie, consolare, prudență, ignoranță, înțelepciune, se promovează un 
gen de discuţie între dascăl şi elev pe care astăzi îl numim mentorat şi 
brainstorming („asaltul de idei”). 


31 


Universitatea SPIRU HARET 


Sofiştii erau dovada unei noi profesii, constând în discutarea, 
promovarea, selectarea, argumentarea ideilor; Protagoras a fost 
primul care şi-a atribuit asemenea titulatură şi şi-a meritat-o pe deplin, 
ca „negustor de înţelepciune”. Contemporan cu materialiştii (Leucip şi 
Democrit), prieten cu Pericle, călător în Grecia Mare şi Sicilia, 
Protagoras a rămas celebru prin opera filosofică Despre ființă 
(cunoscută şi sub titlurile Despre adevăr şi Discursuri zdrobitoare), 
orientată împotriva eleaţilor. 

Identificând sufletul cu senzațiile, iar pe acestea calificându-le 
ca exacte, Protagoras ajunge la un fel de solipsism: „nu există decât 
ceea ce este simțit”. Această teză pare idealistă relativ la datele per- 
ceptive, dar devine productivă când se aplică la axiomele şi definițiile 
geometrice: acestea sunt deduse din experimente asupra corpurilor 
solide. De altfel, rolul general al experienței în cunoaşterea lumii şi 
utilitatea dau sens cunoscutei formule „omul e măsura tuturor lucru- 
rilor”. Aristotel se referă însă critic la acest enunţ, care ar nega princi- 
piul logic al contradicției, Diogene Laerţiu califică metoda argumen- 
tației perfecționată de Protagoras drept „artă ruinătoare pentru morală 
şi pentru inteligență”. Sofiştii teoretizează o morală empirică, dar nu a 
liberului arbitru, căci introduc criterii de valoare de ordin social. 

Un sofist celebru, ca filosof, orator şi teoretician al limbajului a 
fost Gorgias. În psihologia cunoaşterii el a formulat problema valorii 
simbolului în cunoaştere şi comunicare: atunci când cunoştinţele sunt 
trnsmise prin limbaj, deci prin „simboluri auzite”, conținuturile senzo- 
riale ale altor organe de simţ rămân în afara mesajului; cât de virtuos 
şi impresionant ar fi discursul, valoarea sa de adevăr stă sub semnul 
formalismului excesiv; gândirea şi realitatea sunt lucruri distincte, 
intraductibile unul în altul, dar provocatoare, generatoare de idei în 
aceeaşi măsură. Acutizând astfel problematica epistemologică, pe fon- 
dul unui nominalism forțat, sofiştii au contribuit semnificativ la 
constituirea identității inteligenţei verbale şi a gramaticii. 

Socrate (469 — 399 î.e.n.) a marcat o reorientare hotărâtoare a 
gândirii psihologice, de la explicare în termeni de elemente ale me- 
diului, — aer, foc, mişcare a atomilor, — la calităţi interne ale omului, 
cum sunt intelectul, conceptul, aspirația, simţul şi reprezentarea feri- 
cirii. Noua viziune este sintetic exprimată în imperativul „Cunoaşte-te 
pe tine însuţi!” şi larg elaborată în problematica eticii raționale. 

Pornind de la o educaţie aleasă în familie, cu preocupări artistice 
şi filosofice timpurii, Socrate a excelat prin simplitatea vieţii, deve- 
nind şi rămânând în istorie ca un dascăl-model de înţelepciune şi 

comportare civică. Cum un mentor este mare prin discipolii săi, 
Socrate, cel modest şi smerit, a fost pe deplin recompensat prin aceea 
că a rămas pentru posteritate prin imaginea delicat redată de cel mai 
ilustru discipol al său, Platon. Ideile sale, ca dialoguri sau discursuri, 
dar şi chipul şi viaţa sa , au fost cu iubire păstrate şi reproduse: a fost 
cetățean, soldat, senator, liber-cugetător, apărător al poporului împo- 
triva oprimării, moralist integru; sfârşitul vieţii i-a fost dictat de 
autorităţile blamate, dar primit de el ca un înțelept al veacurilor. Aşa a 
şi rămas: toate samavolniciile la adresa intelectualului umanist, 
nenumărate de-a lungul veacurilor, au rămas în conul de umbră al 
făcliei socratice. 

Aristotel consideră că Socrate a pus bazele ştiinţei şi aceasta prin 
discursurile inductive şi definiția prin general. Generalizarea apare 
pentru prima dată ca activitate umană, de reducere a incertitudinii, 
confuziilor, contradicțiilor, pentru a pune capăt stângăciei şi a institui 
claritatea, siguranța, stabilitatea. Astăzi, ştiind ce înseamnă celula 
pentru biologie şi atomul pentru fizică, înțelegem ceea ce a realizat 
atunci Socrate: categorizarea sau invariantul, elementul constitutiv al 
cogniției conceptuale, esenţial atât în activitatea individuală de 
orientare şi problem solving, cât şi în transmiterea zestrei intelective a 
homo sapiens-ului. 

Deşi nu a lăsat opere scrise, Socrate a fost convingător în a 
centra gândirea filosofică pe problematica umană a experienței, cogniţiei, 
moralei, raportului cu sine, virtuţii morale. Autorităţile timpului l-au 
condamnat la moarte pentru că a sfidat zeii; istoria l-a recuperat pentru 
vecie datorită elanului şi argumentării cu care a „şlefuit” imaginea 
omului, a „moşit” sufletul uman. 

Peste veacuri, după atâtea descoperiri, invenții şi mentorate, în 
urmă cu cinci decenii psihologii au înţeles că ideile pot fi provocate, 
capacitatea de a le produce poate fi stimulată printr-o tehnică a 
„asaltului de idei” (brainstorming); este vorba de o atmosferă de per- 
misivitate a ideilor, a întrebărilor şi aprecierilor, izofuncțional identică 
celei socratice. Zicând „virtutea se învaţă”, Socrate a detronat atotpu- 
ternicia zeilor şi pe tronul credinţei în fericire a statuat omul (oricum 
ar fi el: descult, în haine ponosite, fericit sau nefericit în căsnicie, urât 
de autorităţi şi iubit de tineret). 

Socrate a devenit din ce în ce mai respectat prin veacuri, deoa- 
rece el a proiectat asupra omului o lumină a credinţei în esența sa 
pozitivă: „Nimeni nu greşeşte cu voinţă, ci din ignoranță... Scopul 
vieţii este a cunoaşte şi anume a cunoaşte virtutea”. Opera binelui, 

simțul fericirii şi ideea divinității sunt trei piloni ai vieţii demne, pe 
care orice ființă umană se înalță ca un templu al continuității şi 
nezădărniciei. 

Viziunea psihologică a lui Socrate este într-un înalt grad 
provocatoare: după Xenofon, Socrate afirma că sufletul este nemuritor 
şi că starea sa de nondependenţă (când nu are nici o trebuinţă) este de 
ordin divin. 

De acum, pentru două milenii, forţa specific umană este 
conceptul, în pragul Renaşterii, Galileo Galilei descoperă a doua forţă 
umană, legile cauzale, baza ştiinţelor moderne. Este imposibil să ne 
imaginăm mintea umană fără concepte, principii şi legi, precum şi să 
ne reprezentăm procesul devenirii civilizației fără „fizicienii” din 
Milet, fără Socrate, Aristotel şi Galileo Galilei. 


Gândirea psihologică a lui Platon. Înainte de toate, pentru 
psihologul timpurilor noastre care se îngrijeşte de respectarea unui cod 
deontologic, Platon reprezintă un model al discipolului onest care îşi 
exercită genialitatea cinstindu-şi mentorul; Socrate este redat poste- 
rității în adevărata sa grandoare de către Platon, creând astfel în istorie 
un model al genezei „lumină din lumină”. 


Dincolo şi mai presus de relaţia mentor — discipol, gândirea lui 
Platon este centrată pe problematica psihologică, pe autocunoaştere şi 
„adâncuri ale spiritului”. 

Epoca naşterii, formării şi manifestării originalității lui Platon 
este marcată de frământări sociale majore, survenite după înfloritoarea 
perioadă a lui Pericle, accentuarea conflictelor de clasă şi războiul 
peloponeziac. 

S-a născut într-o familie aristocratică de rang regal, în anul 428 
î.e.n., la Atena (după unele surse, 427 la Egina). De foarte tânăr a 
început studii de filosofie, ca la 20 de ani să fie, nu numai elev, dar 
chiar discipol elevat al lui Socrate. 

După condamnarea lui Socrate, tânărul de 29 — 30 de ani călăto- 
reşte spre vest, în Grecia Mare şi Africa, pe urmele filosofilor şi 
matematicienilor celebri. Trecuse de 40 de ani când este invitat de 
Dionisos cel Bătrân, tiranul Siracusei (Siciliei) să-l consilieze în 
treburile statului. Se depărtează însă de un asemenea câmp de aplicaţie 
(a unor idei ce vor fi larg dezbătute în Republica) şi, revenind la Atena 
fondează Academia, o şcoală de filosofie în frumoasa grădină dedicată 
zeului Akademos. 

Din fericire, opera scrisă a lui Platon s-a păstrat în mare parte, 
iar aura de genialitate este întregită majestuos de lumina onestităţii: 
reia, redă şi se sprijină cu respect pe opera mentorului. 

Concepţia despre suflet a lui Platon, discipol eminent al lui 
Socrate, este interesantă sub mai multe aspecte: 

— a trăit într-o perioadă de acutizare excesivă a problematicii 
social-umane (conflicte sociale, războaie devastatoare, decădere 
morală, disoluţii ale instituțiilor statale); raționalizările propuse de el 
au un caracter conservator, utopic şi psihologizant; 

— postulează o identitate între cunoaştere şi existenţă, tratând 
ideile ca un real primordial; pentru această cutezanță, împărtăşită de 
altfel sub alte forme de „cognitiviştii” umaniști de astăzi, Platon a fost 
etichetat drept deschizător al traiectului idealist în filosofie; 

— fără a recunoaşte psihologia ca un domeniu distinct de 
cunoaştere, Platon concepe un model funcţionalist al sufletului pe care 
îl şi transferă cu deplină convingere la macrosistemul social: 1) ape- 
titul sau motivațiile organice; 2) rațiunea sau funcţia înţelegerii inteli- 
gente şi a stabilirii adevărului; 3) energia sau voinţa rezultate din 
sinteza primelor două funcţii. Statul raţional este conceput de Platon 
stratificat, corespunzător celor trei funcţii: clasa agricultorilor, a 
guvernanţilor filosofi şi a militarilor. 

— Gândirea lui Platon este un caz remarcabil de psihoistorie: 
dacă pentru guvernanţii-înțelepți şi pentru militari concepea un mod 
de viaţă purificat de motivații pecuniare şi familiale, sclavilor, o masă 
umană de cca. zece ori mai numeroasă decât cetăţenii liberi, le rezerva 
un statut de maşini truditoare în favoarea unui stat „rațional orga- 
nizat”. Cum poate fi identificată o concepţie unitară despre sufletul 
uman în acest caz? 

Platon a extins sfera gândirii umane într-o măsură comparabilă 
cu ceea ce, în domeniul psihologiei au însemnat paradigmele clasice; 
problemele formulate de el au incitat gândirea filosofică şi religioasă 
de-a lungul veacurilor şi au sugerat noi criterii de abordare şi înţele- 
gere a sufletului uman. A fost catalogat drept reacţionar! Dar, se ştie 
că mari umaniști ai Renaşterii, ca Morus şi Campanella şi socialiştii- 
utopici ai secolului al XIX" (Saint-Simon, Fourier, Owen etc.) au 
găsit la Platon modele ideale. 

Deşi gândirea psihologică a lui Platon, dispersată în numeroase 
lucrări, se prezintă în termeni metafizici, prin cadrele problematice 
formulate avem elementele unui sistem: în privinţa raportului suflet — 
corp, în Fedon se afirmă întâietatea primului, în Timen şi Republica 

sunt definite trei suflete, cu funcții distincte la nivelurile capului, 
pieptului şi abdomenului; o viziune asupra afectivității o găsim în 
Fileb şi Banchetul, distingând dimensiunile divină şi organică; în 
Republica (|V, V, VII) găsim abordări ale cogniției. 

În senzaţii şi percepții, efecte directe ale raportului Subiect- 
Obiect, nu putem avea decât semne ale realităţii, nu realitatea ca atare. 
Acţiunile externe asupra organelor de simț transmit sufletului date şi 
impresii prin intermediul corpului. Vederea are specificul transmiterii 
confluente a luminii de la obiect la ochi şi de la ochi la obiect; 
noaptea, această întâlnire este blocată. Platon remarcă şi posibilitatea 
senzaţiilor subliminale, explicate printr-o mai redusă intensitate a 
influxurilor exterioare ce nu reuşesc să treacă din corp în suflet. 

Referitor la valoarea de adevăr a datelor despre lumea exte- 
rioară, Platon ne-a lăsat cea mai convingătoare şi originală metaforă a 
idealismului obiectiv, „mitul peşterii”: obiectele ce se perindă prin faţa 
peşterii sunt sesizate de noi, cei dinăuntru, ca nişte umbre pe peretele 
opus intrării; înţelegem ceva din natura lucrurilor originale prin rapor- 
tarea senzațiilor la noțiuni primitive sau pattern-uri ideative existente 
aprioric în spiritul nostru. 

De aici, principala teză a lui Platon: ideile (şi nu lucrurile) au o 
existență reală şi primordială, reprezentând „cauza exemplară a ceea 
ce este constant în natură” (Aristotel, Metafizica, XII, 242). O 
asemenea generalizare metafizică extremă a conceptului (entitate 
cognitivă descoperită de Socrate, numită astăzi într-un mod apropiat 
de Platon, invariant) a excelat adesea în istoria gândirii: similar, 
Spinoza şi Descartes au generalizat geometria şi mecanica, Imm.Kant 
— fizica lui Newton, Spencer — biologia şi selecția naturală etc. 

Caracterul sistemic al orientării omului în diversitatea lumii este 
asigurat de ierarhia ideilor. Cea mai generală este „existenţa”, 
manifestată în planul cunoaşterii ca „adevăr” (obiectul cel mai general 
în cogniţie); subordonate „existenţei” sunt ideile de distincţie (acelaşi 
— altul, asemănător — deosebit, egal — inegal în materie de spațiu, timp, 
mişcare, repaus, etc.), fenomenele psihice ocupă planul următor al 
derivărilor. Continuând abordarea etică a lui Socrate, „existența” este 
identificată cu Unitatea şi Binele, iar acestea împreună generează 
Frumosul. 

Aristotel, părintele logicii şi al psihologiei, a respins teoria ideilor 
ca existență plenară şi primordială, ca nedemonstrabilă prin explica- 
tiile logice ale lui Platon. 

Cu toate că Aristotel este de acord cu Platon că între corp şi 
suflet este un raport similar celui dintre instrument şi funcţionarea sa, 
iar sufletul are un nivel superior, indestructibil, spiritul, el nu acceptă 
prioritatea (cosmică) a sufletului față de corp şi nici că acesta este 
exclusiv uman şi responsabil pentru transmiterea zestrei experienţiale 
şi potenţiale de la părinți la copii. 

Enunţurile lui Platon despre cunoaştere sunt deosebit de intere- 
sante, deoarece se consideră că filosofia lui este cu precădere o 
psihologie cognitivă. Problema centrală a acestei filosofii este cum 
oamenii intră în posesia conceptelor, opiniilor şi credințelor. Cele trei 
obiective sunt atinse prin câteva tipuri de activități: intuiţia directă a 
ideilor, raţiunea discursivă, intuiţia sensibilă şi imaginaţie. Concep- 
telor matematice li se rezervă un loc special între intuiţiile sensibile şi 
idei. În psihologia contemporană s-a încetățenit sintagma „concepte 
figurale” (E.Fischbein). Gândirea este un discurs, o înlănțuire de 
concepte folosită pentru a întreba şi răspunde, a afirma şi nega, în 
funcţie de compatibilitatea dintre ele şi de adecvarea lor la invariantele 
şi relaţiile din lumea reală. 

Limbajul este un produs al inteligenței, cerut de nevoile dis- 
cursului (intern şi cu voce tare). Onomatopeia este un argument al 
genezei limbajului: de la denumiri primitive, prin simpla imitație, la 
nume derivate pe calea exerciţiului inteligibil ce se ridică deasupra 
sensibilului (definit ca contradictoriu, divers, nedialectic, particular, 
concret, negeneralizat). 

Teza centrală a idealismului obiectiv: ideile sunt cunoscute în 
mod virtual spiritului nostru din existenţe anterioare; cunoaşterea nu 
este decât o revelaţie a restituirii spirituale, o reintrare în posesia 
ideilor, proces doar facilitat de contactul cu lumea sensibilă şi de 
receptarea discursurilor. 

Metafora folosită în Fileb (39 a) este edificatoare pentru 
viziunea lui Platon asupra memoriei empirice: sufletul este o carte în 
care memoria, ca un scrib, consemnează ceea ce dictează simţurile şi 
chiar ilustrează conținuturile cu imagini. La memoria empirică rapor- 
tează şi asociaţia ideilor, o numeşte reminiscență şi o explică prin 
contiguitate şi asemănare. 

Comparativ cu perceperea şi reminiscența, într-o accepţiune a 
alterării, este tratată imaginaţia: o transformare a ideilor în reprezen- 
tări sensibile, deci o degradare a cunoaşterii în stări de vis, halucinație, 
delir, entuziasm, beţie, erotism, iubire, inspiraţie poetică. Sediul aces- 
tui gen de metamorfoză este ficatul. 

Elanul creativ este raportat nu la imaginaţie, ci la aptitudini şi 
talent, o înzestrare divină a omului şi chiar demonică. Harul poetic 
este descris tot ca un delir, dar de o altă natură: poetul trăieşte 
simultan şi total (cu pierderea memoriei, gândirii şi raţiunii) iubirea de 
adevăr şi de frumos. Filosoful, ca şi poetul, realizează sinteza dintre 
Adevăr şi Frumos, iar prin aceasta sufletul său ascultă de „principiul 
pornirilor generoase”, morale şi neviolente. 

Apetiturile organice sunt tratate în contrast cu acest principiu, 
parte irascibilă a sufletului, orientată spre beligeranţă, glorie, pofte 
corporale, avere. Plăcerea, durerea şi indiferența sunt stări sufleteşti ce 
țin de organizarea sufletului ca sistem, de armonia şi dezarmonia 
componentelor sale. Nu tratează însă abstract această „realitate primă 
a vieţii”, ci sesizează caracterul relativ, condiționarea afectivității de 
obiectul ei şi de „distanţa de privire a faptului”. După ce ne atrage 
atenţia asupra iluziilor şi disfuncţiilor în această sferă, ca un „discipol 
mare” al dascălului de înţelepciune şi morală care a fost Socrate, 
Platon, discipolul, înalță persoana pe edificiul majestuos al moralității, 
devenind rudă cu divinitatea: omul este capabil de plăceri pure 
(rezultate din senzațiile de sunete, culori, mirosuri), dar şi de cea mai 
pură, care este bucuria cunoaşterii Adevărului. Excesul de plăcere 
înseamnă corupere şi alienare. Aura virtuții stă în puterea fiecăruia: 
căutând Adevărul şi Binele, omul devine virtuos, liber, fericit. Ideea de 
greşeală mărturisită pentru diminuarea păcatului, de supunere față de 
legi şi de resemnare în fața sancțiunii judecătoreşti — sunt cristalizări 
ale unei mentalități pe cât de idealiste, pe atât de productive şi 
benefice progresului civilizaţiei. Creştinismul le-a preluat cu vene- 
rație, iertând lui Platon justificarea conceptuală şi ardoarea susţinerii 
ordinii sociale bazate pe sclavie. 

Ştiinţele moderne s-au dezvoltat sprijinindu-se pe experiment, 
pe care l-au perfecționat continuu prin instrumentare şi procesare 
matematică; n-au ignorat însă „Monumentul Platon”, atât de înalt încât 
trimite peste veacuri lumina nestinsă a Ideii. 

III. CONCEPȚIA ARISTOTELICĂ DESPRE SUFLET 


Când Aristotel a conceput De anima şi lucrările ulterioare, 
cunoscute sub titlul generic Parva naturalia, teoria despre suflet avea 
deja o istorie. 

Cu neajunsul bine-conştientizat în următoarele două milenii de 
ignorare a subiectivității umane, sufletul era cunoscut de elevii lui 
Platon, deci şi de Aristotel, fie ca ansamblu de atribute generale ale 
materiei în mişcare, fie ca o natură divină, nemuritoare, înlănţuită în 
trupul vremelnic. 

Opera aristotelică marchează o depărtare majoră de aceste tradi- 
ţii etico-religioase, începând chiar cu formularea obiectului psiholo- 
giei: statusul ontologic al individului uman ca entitate psiho-fizică vie, 
activă şi cugetătoare (entelehia trupului = suflet individual, „formă a 
trupului natural”). 

Plasând psyche-ul omenesc în cadrul larg al naturii, cercetându-i 
principiile şi cauzele (scopul suprem al cunoaşterii), Aristotel ne apare 
astăzi ca pionier al paradigmei funcționaliste (opus deci dualismului 
suflet — viață biologică, promovat de Platon). Valoarea istorică, înde- 
lung validată, a ştiinţei aristotelice despre suflet, rezidă în afirmarea 
unităţii funcţiilor spirituale şi vitale: sufletul este acea formă (calitate, 
însuşire, proprietate) a substanţei (corpului) care îndeplineşte trei 
funcţii necesare vieții: nutritivă, senzitivă si rațională. 

Pentru gânditorul de astăzi, termenul „formă” pare vag, cu 
referiri la aspectele statice ale unui lucru. La Aristotel însă, sensul 
acestui cuvânt este bine precizat, purtând notele necesare si suficiente 
ce asigură realizarea unui anumit efect: 

— autonomie lăuntrică în raport cu materia-corp; 

— capacităţi active (vitale şi raționale); 

— imuabilitate, însuşiri invariabile relative la trecerea potenţei în 
act pe tot segmentul dintre naştere şi moarte (o dată cu moartea sub- 
stanţei se distruge şi sufletul). 

39 


Universitatea SPIRU HARET 


Sufletul şi corpul, zice Aristotel, sunt într-o relaţie funcțională 
de tipul ochi-vedere. Conceptul „entelehie” a fost o invenţie a lui 
Aristotel utilizată în definirea concisă a principiului activității, adică al 
generării diferenţelor calitative (sau, cum se zice astăzi în psihologia 
umanistă, principiul actualizării, al dezvoltării în trepte); sintagmele 
„potenţa în act” şi „entitate individuală umană” se înţeleg astăzi ca 
funcţionalitate, calitate de a realiza ceva. Aristotel însuşi defineşte 
principala funcţie sau facultate a psihicului: discernământul prin 
simțire şi gândire. Axând cogniţia, contrar lui Platon, pe coordonate 
ontologice (nu există cunoaştere fără referire la corpuri), simțirea are 
preemțiune, formele sensibile sunt la originea obiectelor inteligibile. 
Peste secole, empirismul englez declara că „nimic nu există în intelect 
care să nu fi fost mai înainte în simțuri”, iar după alte secole, o pleiadă 
de psihologi, de la P.Janet la P.I.Galperin, definesc modelul psihologic 
al sufletului prin conceptul de orientare, procesare a datelor în vederea 
stăpânirii raportului activ dintre organism şi mediu. 

Filosofii moderni ni-l prezintă pe Aristotel ca „o emblemă a 
certitudinii” în perspectivă istorică, iar opera sa ca „primul act 
minuțios de experimentare a capacității spiritului filosofic de a răzbate 
către straturile cele mai profunde ale existentului natural şi poetic” 
(Ion Banu, 1996, p. 9-10). 

Precedesorii lui Aristotel, începând cu Thales, cutezaseră să 
scruteze Universul vast, construind sisteme conceptuale subordonate 
unui principiu unic (apa, focul, aerul, infinitul), potrivit unei înţelegeri 
simplificatoare; Socrate şi Platon au descoperit bidimensionalitatea în 
gândire: subiect-obiect, eu-lume, gândire-simţire, socios-cosmos. 

Respectul faţă de enciclopedismul aristotelic, ca orice atitudine 
umană, s-a dovedit, totuşi, relativ: după moartea sa, survenită la un an 
de frământări dramatice după prăbuşirea gloriei macedonene, perso- 
nalitatea şi opera lui Aristotel au intrat în umbra uitării pentru două 
secole şi jumătate. Doar în anul 60 î.e.n., Andronicos din Rhodos 
editează opera esoterică (destinată uzului intern al Lyceului). Mai ales 
după secolul al nouălea, peste 1000 de manuscrise au fost copiate şi 
recopiate, chiar dacă au fost doar notițe de curs. Lucrările exoterice, 
pentru marele public, au fost pierdute aproape în întregime. Sursele 
sigure au fost sistematizate de analişti, grupându-le în şase categorii. 
A cincea, sub titlul Psihologie şi gnoseologie, cuprinde lucrările De 
anima şi un ciclu de lucrări ulterioare grupate sub titlul Parva 
naturalia. 

Contextul social-istoric 


Secolul al IV-lea se remarca prin efectele intensei activități 
sociale din cetățile greceşti, specifice vieții democratice şi intelectuale 
a epocii lui Pericle: complicarea tensiunilor sociale atât în cadrul 
populației libere, cât şi în planul raporturilor dintre clasa celor liberi şi 
cea a sclavilor, care devenise de zece ori mai numeroasă. 

Preocupat de reducerea diferenţelor economice şi a adversităţilor 
dintre bogaţi şi pătura mijlocie, Aristotel apare drept susținător al 
menţinerii, chiar cu mari compromisuri, a sistemului sclavagist, în 
favoarea celor avantajaţi. În Politica, Aristotel pledează ca apărator al 
ordinii în relaţia „firească” dintre stăpân şi sclav; organizarea econo- 
mică nu avea atunci o altă perspectivă dincolo de munca sclavilor. 


Viaţa şi opera 


Aristotel s-a născut în anul 384 î.e.n., în oraşul Stagira din sudul 
Traciei, într-o familie elevată, cu preocupări pentru cercetarea empi- 
rică a ființelor; tatăl său fusese medic la curtea regelui Macedoniei, 
Amintas al II-lea. 

La câţiva ani după decesul tatălui său, când avea 17 ani, 
Aristotel apare la Atena ca elev al Academiei lui Platon, unde va 
ramâne 20 de ani, de fapt până la moartea maestrului, în 347 î.e.n. Se 
remarcă drept un elev eminent şi ascultător, cu unele producţii 
dominate de platonism, remarcate elogios de către mentor. Elaborările 
originale încep însă după moartea lui Platon, purtând o puternică 
amprentă a cercetării directe a naturii, fară însă a slăbi respectul pentru 
filosoful-dascăl („Îmi este prieten Platon, dar şi mai prieten îmi este 
adevărul” — celebra formulă reținută de auditorii lui Aristotel). 

Peste cinci ani, Aristotel este angajat la curtea regelui Filip al 
Macedoniei, ca educator al tânărului Alexandru. Între timp, se căsă- 
torise în oraşul Assos, de pe coasta de apus a Asiei Mici, unde se 
retrăsese după dispariţia mentorului său. Deşi şi-a petrecut tinereţea în 
marea capitală Atena, acum trăieşte şi studiază într-un cadru natural 
mistic, în apropiere de vechea capitală a Macedoniei, Pella. 

În anul 336 î.e.n., prin decesul regelui Filip, tronul este ocupat 
de Alexandru, astfel că Aristotel-dascălul se întoarce la Atena ca 
favorit, iar peste doi ani deschide aici o şcoală proprie, numită Lyceu 
(după numele templului din apropiere dedicat lui Apollon Lykeios). 
Este un fel de universitate cu institut de cercetare, astfel că pregătirea 
cursanților are elemente de studiu, cercetare şi creaţie. În acest cadru 
mentoral se elaborează treptat opera uriaşă a lui Aristotel. 

Dedicându-se creației ştiinţifice, în condiţii excelent asigurate în 
anii ascensiunii lui Alexandru Macedon, Aristotel devine şi perso- 
nalitate publică, susţinător al mişcării politice promacedoniene, de 
unificare a micilor state greceşti sub forța ofensivă a lui Alexandru. 

Această latură a vieţii marelui enciclopedist avea să-i aducă 
amărăciunea sfârşitului în exil, în oraşul Malcis din Eubeea, la numai 
un an după moartea lui Alexandru Macedon, deci în 322 î.e.n. 

Opera scrisă a lui Aristotel conține două genuri de lucrări: 
exoterice, destinate publicului (unele, zise acroamatice, erau adresate 
auditoriului selectat) şi esoterice, pentru uzul intern din Lyceu. Numai 
cele din urmă au ajuns până la noi, cu intermitențe de secole, modifi- 
cări (intenţionate sau nu), suprapuneri, necizelări. Prin numeroase 
eforturi de analiză, în mulțimea de peste 1000 de manuscrise, s-a 
stabilit o ordine. După operele de tinereţe, cu puternica tentă a magis- 
trului Platon, identitatea aristotelică începe să se remarce prin lucrările 
de Logică, Metafizică, Ştiinţele naturii, Psihologie şi Gnoseologie, 
Politică, Etică şi Estetică. 

Cu un adevărat cult pentru „evidența mereu suverană a 
percepţiei sensibile (Despre cer, 306a16), Aristotel nu a fost un empi- 
rist (lon Banu, 1996, pg. 19). În critica la adresa pitagoricilor, filosoful 
enunța imperativul: „Să construim teorii şi cauze în scopul de-a reda 
semnificaţia faptelor observate”, fără însă a „pretinde faptelor să se 
conformeze teoriilor şi opiniilor noastre” (Despre cer, 293a). 

Adevărat, odată stabilite principii teoretice plecând de la fapte 
observate, acestea înlesnesc interpretarea corectă a unor fapte noi. 
Când invocă principiul divinității, criteriul observaţiei este exclus; de 
altfel, justificarea principiilor unei ştiinţe (cercetare prin observare 
atentă) are loc în afara acesteia, în zona meditaţiei (deşi obârşia lor 
rămâne intuitivă). 

Însuşindu-şi în Academia lui Platon metoda dialectică (avea abia 
17 ani când mentorul avea 60), a exersat-o timp de 20 de ani ca 
discipol, confruntându-se cu „teoria ideilor” şi, sesizând teze platoni- 
ciene nondialectice, slabe conexiuni între multe filosofeme ale 
acestora, recursul la mit ca argument, dar şi nuanţe în spiritul critic al 
lui Platon când se referă la sine şi la alții. 


Construcţia şi ideaţia primului tratat despre suflet: De anima 


De la repunerea lui Aristotel în circuitul civilizației lumii şi până 
la epoca modernă, cursul de psihologie la universităţi se numea De 
anima. 

Lucrarea lui Aristotel are o elaborare arhitecturală, cu trei 
module, intitulate „cărți”. 

Cartea I — Ca într-un tratat ştiinţific contemporan, ba chiar ca 
într-un proiect sau program de cercetare, Aristotel începe cu un mess, 
deci cu o „atmosferă de confuzii” relative la importanţa unei ştiinţe 
despre suflet, obiectul şi metodologia sa. Realizează aceasta prin 
referiri la aportul predecesorilor. Pe un asemenea fond încearcă 
definirea principalelor probleme, fapte, idei şi acceptări ce urmează să 
fie tratate în cărţile a I-a şi a III-a. 

Este de bun augur că primul pas remarcabil spre o psihologie 
ştiinţifică se face sub aura atributelor exactităţii, frumuseţii, elevației, 
respectului, a misiunii de observare atentă a fenomenelor şi analiză a 
componentelor. Ca cercetător genial al naturii, Aristotel întelege că 
fiecare domeniu de cercetare îşi are principii deosebite şi formulează o 
serie de ipoteze alternative asupra naturii, diversității componentelor, 
afecțiunilor şi interpretărilor posibile ale sufletului; sunt de fapt 
delimitate modelele psihologic, ontologic, filosofic şi fiziologic ale 
acestui real complex. 

De la iniţiativa ştiinţifică a lui Aristotel au trecut peste 2300 de 
ani; opera sa rezistă timpului, ba este chiar confirmată de analiştii 
creatologi de astăzi, având în faţă experienţa atâtor secole de demer- 
suri creative, ce au clădit edificiul civilizației mondiale. Modelul 
gândirii productive definit în ultima jumătate de veac (începând cu 
K. Duncker şi M. Wertheimer) se regăseşte în toate componentele sale 
în De anima. 

De aceea, putem afirma că apropierea de opera lui Aristotel este, 
pentru studentul de azi, vecinătatea unui obelisc al binelui, frumuseții 
şi revelaţiei spirituale, dătătoare de simtire înaltă şi înțelepciune. 

Cunoaşterea ca modelare (matematică, logică, tehnică, natura- 
listă), dar şi relaţiile formă — substanță — materie, parte — întreg, 
structură — funcţie sunt intuițiile aristotelice abandonate pentru secole 
de către umanitate, dar preluate pentru milenii ca necesare şi validate 
de ştiinţele contemporane. 

În maniera firească a unui dascăl conştiincios, Aristotel preia 
concepţia predecesorilor despre „însufleţit”, cu atributele mişcării, 
simţirii şi necorporalităţii. Se referă cu respect academic la Democrit 
(„sufletul este un fel de foc şi caldură”), la Leucip („figurile sferice 
sunt suflet, având capacitatea de a se mişca pe sine”), la consensul 
filosofilor antici asupra faptului că sufletul este „factorul cel mai capa- 
bil de mişcare”. După ce defineşte patru tipuri de mişcare (deplasare, 

alterare, micşorare şi creştere), susține unitatea suflet-corp şi în 
407a20 se dă o conotaţie metafizică a mişcării: „Cugetarea este 
mişcarea intelectului, precum rotirea e mişcarea cercului”. Ideea este 
dezvoltată cu secvența 408b10-25, despre prioritatea subiectului 
pentru ştiinţă, despre raportul suflet-intelect-corp: „Ar fi mai corect să 
spunem, nu că sufletul se înduioşează, învaţă sau discerne, ci că omul 
le face prin suflet”; „...batrâneţea ne vine nu prin faptul că sufletul a 
suferit ceva, ci numai corpul purtător, ca în caz de îmbătare sau îmbol- 
năvire”, „...discernerea, ca şi iubirea sau ura, nu sunt afecte ale 
intelectului, ci ale corpului care-l posedă, în măsura în care le posedă”; 
„de bună seamă, intelectul e ceva mai aproape de divin şi nesupus 
afecțiunii”. 

Cu o pondere de 4/5, Cartea I este dedicată analizei critice a 
doctrinelor înaintaşilor. O atitudine ştiinţifică demnă de invidiat şi 
după două milenii: se prezintă idei, argumente, contrarietăţi, nume de 
gânditori remarcabili şi opere. 

Cartea a l-a — După laborioasa problematizare şi preluare 
critică din Cartea I, se revine acum cu o altă forță intelectivă la 
definirea sufletului. Dintre multiplele analogii invocate pentru trecerea 
la o definire a sufletului, două ne clarifică distincția dintre substanță şi 
formă: 

a) o unealtă, cum ar fi securea, este un corp natural, cu calitatea 
(forma) de a tăia; aşa şi corpul alcătuit din organe are suflet, deci 
funcţii de hrănire, simţire mişcare (412b10); 

b) dacă ochiul ar fi o vietate, văzul propriu-zis ar fi sufletul lui 
(412b10). 

Identificăm aici o viziune funcționalistă clară şi aceasta nu 
întâmplătoare, deoarece va fi întregită cu explicaţii cauzale, structural- 
compoziționale, atributive şi genetice. 

Preocupat de definirea psihicului ca natură psihofizică, Aristotel 
releva funcţiile de hrănire, simțire, gândire şi mişcare; prima dintre 
acestea este o condiţie elementară, astfel că şi plantele intră în sfera 
însufleţitului. În 413b20, cu precauţie, se pune problema intelectului şi 
a facultăţii teoretice (N.I.Ştefănescu specifica în nota 28 la volumul 
De anima că cele două sintagme reprezintă aceeaşi noţiune), expri- 
mându-se că „nu este nimic clar”, dar „se pare că este vorba de un alt 
gen de suflet şi numai acesta poate fi despărţit, ca eternul de pieritor”. 

Abordând „puterile sufleteşti” sau „facultăţile sufletului”, 
Aristotel face de fapt un gen de psihologie comparată şi diferenţială la 
trei niveluri: plantă, vietate şi om. Ordinea este dictată de înţelegerea 

cauzală şi sistemică: simţirea nu poate exista fără hrănire, simțirea 
presupune plăcere şi durere, şi pe baza lor, năzuință spre un scop. De 
mare utilitate pentru viitorul psihologiei este distincția potențial- 
actual, învăţare-dezvoltare, învăţare-instruire. 

Tratarea simţurilor începe cu definirea obiectului (practică 
uzuală în psihologia modernă), de aici trecând la particularităţi, tipuri, 
moduri de funcţionare şi praguri senzoriale. Dintre toate simţurile, 
pipăitul are mai multe note calitative, în special o mai mare arie de 
cunoaştere şi de implicare în aşa-zisele „obiecte comune” (cald-rece, 
uscat-umed, neted-aspru, greu-uşor etc.), este singurul simţ care asi- 
gură o receptare directă, celelalte având nevoie de medii: aer, apă etc. 

Pentru evitarea unor confuzii semantice în definirea aristotelică 
a sufletului, alcătuim schema formulărilor originale (pe baza paragra- 
fului 413b10): „substanţa e spusă în trei feluri” (substanţa: esenţa, 
sensibilul, concretizarea formei în substratul material): 

1) forma (entelehie: potenţa în act: actualizare) (forma supremă 
„pură”, imaterială, este Dumnezeu, acesta însemnând binele, mişcarea 
şi ordinea); 

2) materia (potenţa; corp compus din organe); 

3) rezultanta celor două: însufleţitul, cu funcţii de hrănire, 
simţire, mişcare a corpului. 

Cartea a III-a — Respingând o idee a lui Democrit, Aristotel nu 
admite un al şaselea simț: pentru o percepere comună, în care se 
realizează o asociaţie de senzaţii, nu este nevoie de un simţ special; 
simultan cu receptarea obiectelor specifice, are loc o operație psihică 
de unire a senzațiilor într-o percepţie. „Simţul comun” este în fapt o 
operaţie de sinteză care, producându-se simultan cu acţiunea 
obiectelor asupra organelor de simţ, actualizează omul ca Subiect. 

Acest din urmă concept este definit prin distingerea a trei paliere 
cognitive: simţire (ca întâlnire cu individualele, întotdeauna este 
adevărată şi este proprie tuturor vieţuitoarelor (427b5-25)); cugetare; 
reprezentare (între primele două, ca „proces generat de o senzaţie care 
este în act”). 

Prima notă distinctivă a intelectului este „operarea în timp”, 
opusă simţurilor care au cu obiectul lor un contact exclusiv direct şi 
concret. Distincția merge mai departe, pe două trepte: intelectul se 
raportează la suflet ca partea la întreg, iar în cadrul intelectului se 
disting componentele activă şi pasivă. 

Intelectul nu e amestecat, <nu se confundă> cu corpul, ci 
reprezintă un potenţial al sufletului de a gândi şi concepe; nu este un 


45 


Universitatea SPIRU HARET 


organ corporal, comparabil cu organul senzitiv; datorită corporalităţii, 
simţirea are praguri. În actul de cugetare, intelectul se identifică cu 
obiectul inteligibil, dar discerne între esența unui fapt şi faptul ca 
atare, între ceea ce ţine de sine şi de conţinutul cogniției. În 
Metafizica, Aristotel zicea că putem contempla direct inteligibilul 
(fără intermedierea senzorialului), dar numai din când în când, trăind 
astfel o „fericire divină”. 

O secvență memorabilă a operei lui Aristotel este respingerea 
ideii orfico-platoniciene a imortalității sufletului; a definit ca nemuri- 
toare doar o parte a sufletului, superioară, „cea mai demnă”, intelectul 
activ; el conferă tuturor lucrurilor o formă (s-a specificat mai sus 
conotaţia acestui termen). Acest atribut este precizat de teza că 
intelectul activ nu posedă cunoştinţe date, ci le obţine în procesul 
cunoaşterii; definindu-l în spiritul mentorului său, Platon, ca o năzu- 
ință a omenirii spre cunoaştere absolută, nemurire sau divinitate, se 
trece la operaţionalizare când se afirmă că „intelectul activ” determină 
pe cel pasiv să treacă la acte. 

Cel care a redescoperit şi valorificat opera lui Aristotel pentru 
creştinism, Thoma d'Aquino, dă o interpretare „salvatoare” pentru 
sufletul uman: în lucrarea Unitatea intelectului şi împotriva avero- 
iştilor parizieni, el afirmă că, la Aristotel, nu există o diviziune a 
nous-ului, ci doar două „virtuţi” ale uneia şi aceleiaşi facultăţi, singură 
şi unitară; muritor este doar ceea ce subzistă ca suflet intuitiv sau 
sensitiv, în timp ce sufletul uman este nemuritor. 

Prin această interpretare, opera stagiritului a devenit un patri- 
moniu al creştinătăţii şi interdicția asupra accesului la De anima, men- 
ținută câteva secole cu atâta dramatism (vezi Numele trandafirului, de 
Umberto Eco) a încetat. 

Observăm, în istoria civilizației, o obsesie pentru sensul divin al 
existenței umane, al frământărilor ce se întind pe un diapazon practic 
nelimitat, definit totuşi de extremele extazului şi agoniei. Această 
stăruință pentru „câştigarea” nezădărniciei vieţii a preocupat mintea 
omului din toate timpurile. Intr-un text filosofic de acum trei decenii 
se afirmă că omul este în acelaşi timp „plantă, animal, logos şi spirit; 
„prin spirit se ridică deasupra lumii naturale şi ajunge la 
Dumnezeu”(Leisegang H., 1971, La gnose, Paris, Payot, pg.17). 


Consideraţii finale 


Faţă de Platon, mentorul, care a promovat dualismul dintre suflet 
şi viața biologică a corpului, Aristotel a unit în suflet funcții spirituale 

şi vitale: prin definirea sufletului ca „formă a trupului natural”, 
Aristotel ridică o barieră de netrecut spre psihologia pitagorico- 
platoniciană. 

În privinţa instrumentării cogniţiei, opoziţia Platon-Aristotel a 
creat un invariant al divizării ce dăinuie şi în zilele noastre: în timp ce 
primul recunoaşte forța intuitivă a sufletului şi respinge observația şi 
experienţa, ca determinante, al doilea afirmă observația, respectiv 
cercetarea ca observare atentă a realului. Pentru Aristotel, existența 
obiectivă a lumii corporale este o certitudine, nu mai trebuie 
demonstrată; de aici, a conchis că gândirea, referindu-se la corpuri, 
trebuie să se sprijine pe senzaţii şi reprezentări. Studiul mişcării (în 
Cartea a III-a) este o instructivă aplicaţie în acest sens: mişcările în 
spaţiu sunt cauzate de năzuinţa şi intelectul practic; baza dinamică a 
acestora este constituită de obiectul năzuit şi de reprezentarea sensi- 
bilă şi reflexivă. 

IV. IDEI PSIHOLOGICE LA MEDICII ANTICHITĂȚII 


Medicina a fost una dintre ştiinţele naturii dezvoltate pe solul 
liberei cugetări elene, ce a profitat atât de apogeul dezvoltării demo- 
crației sclavagiste, cât şi de decăderea societăţii sclavagiste şi a obe- 
dienţei religioase. 

„Vindecătorul” a fost la mare respect în Grecia antică şi profesia 
medicală, despărțită treptat de cea filosofică, a fost aureolată de 
principii etice („Jurământul lui Hipocrate” este o dovadă certă a 
diferenței față de medicina saturată de practici magice şi religioase ce 
se practicau în acel timp pe alte tărâmuri ale antichităţii, cum erau 
Persia şi Chaldeea). Pivotul medicinii „naturiste” era concepţia despre 
boală: în tradiţia mistică, aceasta era opera demonilor ostili, atraşi 
printre altele de vrăjile umane. În consecință, remediul era ambalat în 
formule magice, proceduri simbolice, chiar dacă se foloseau extrase 
vegetale şi animale. Unul din principiile tratamentelor era analogia: 
lucrurile ce se aseamănă se şi atrag. În acest spirit, pentru tratarea unor 
organe se foloseau plante asemănătoare. Altul era contrarietatea: 
arsurile, de exemplu, se tratau cu rece. Logica, filosofia, religia şi 
medicina făceau un corp comun (Pitagora era şi şeful unei şcoli de 
medicină la Crotona); filosofia era expansivă, vroia să conceapă toată 
existența într-un sistem conceptual unitar, iar boala şi vindecarea nu 
erau ceva de neglijat. 

Istoria psihologiei este tributară lui Hipocrate înainte de toate 
pentru faptul că el este primul care operează distincţia dintre trata- 
mentul medical (şi fiziologie) şi conceptualizarea filosofică, apelând la 
raționament şi observaţie. 

Hipocrate din Cos, născut în 460 î.e.n., unde era un sanatoriu 
celebru, pe coasta occidentală a Asiei Mici, a fost contemporan cu 
Democrit, Socrate, Platon şi Aristotel; ei l-au venerat ca „mare 
medic”, „părintele medicinii”. In legătură cu biografia lui au apărut 
confuzii datorită faptului că mulţi medici şi-au dat numele lui. 

Marele număr de scrieri ale lui Hipocrate sunt cuprinse în 
Corpus hippocraticus. In 1839 — 1853, la Paris, au fost publicate 

10 volume ale lui Hipocrate. Însoţită de comentariile lui Galen, con- 
cepţia medicală a lui Hipocrate a constituit baza învăţământului medi- 
cal până în epoca modernă. 


Conotaţiile psihologice ale operei lui Hipocrate 


— Noțiunea de mediu: anotimpurile, temperatura, apele şi dispu- 
nerea localităţilor sunt cauze ale maladiilor. Hipocrate are o lucrare 
specială pe această temă: Despre aer, ape şi locuri. Poziţia geografică 
predispune la maladii specifice; de exemplu, localităţile expuse spre 
Nord, cu aer uscat şi rece, favorizează o viață lungă, apetituri dezvol- 
tate, pubertate târzie, rezistenţă la boli, vigurozitate, dar predispun la 
pneumonii. 

Climatul şi solul condiţionează temperamentele şi caracterele 
oamenilor: țările muntoase, cu păduri şi umiditate determină un 
temperament diferit de cel al ținuturilor uscate şi uşoare. 

Climatul uniform generează indolenţa. 

— Umorismul — cauză a comportamentului. Erau cunoscute patru 
umori: sângele, limfa, bila galbena şi bila neagră. Ele pot fi în echili- 
bru (proporţional), ceea ce corespunde stării de sănătate, sau de 
dezechilibru, ceea ce înseamnă boală, îndepărtare de la legile naturale. 
De exemplu, amestecul sângelui cu limfa produce frigurile, excesul de 
bilă este cauza febrei. La rândul lor, dezechilibrele sunt produse şi 
restabilite de natură, fie ea internă, proprie organismului, fie externă. 
Nu există boli divine, sau cauzate de zei. Simptomatologia clinică a 
devenit o ştiinţă şi Hipocrate i-a dedicat un tratat, în care promovează 
cunoscutul principiu „nu există boli, ci bolnavi”. 

Această formulă a avut o mai mare rezonanță prin trimitere la 
temperamente care, în mod natural, sunt expresia comportamentală a 
predominării uneia dintre cele patru umori: o anumită medicamentaţie 
poate fi eficientă pentru un temperament şi nu pentru altul. 

Concepţia temperamentelor cu bază umorală a fost preluată de 
continuatorii lui Hipocrate, chiar când centre ale ştiinţei şi practicii 
medicale au devenit Alexandria şi Roma. 

După Hipocrate, cel mai celebru medic al antichităţii este Galen 
(născut în 131 e.n. la Pergam, Asia Mică). De remarcat este faptul că 
deşi a căpătat în familie o elevată instruire filosofică, în admiraţie 
pentru Platon şi Epicur, spre medicină s-a orientat sub influenţa operei 
lui Aristotel. Excelând în medicină, chirurgie şi farmacie, a scris 
aproape 500 de tratate. 

In definirea temperamentelor a rămas tributar interpretării vechi- 
lor filosofi din Milet, ce identificau în corpuri elemente primare şi 

raporturi antagoniste. Şi corpul omenesc, după Galen, este compus din 
patru elemente: foc, apă, pământ şi aer. Raporturile antagoniste se 
instituie între calitățile acestora, dintre care una fiind principală, 
respectiv căldura, umezeala, uscăciunea şi răceala. Sângele reprezintă 
umoarea cea mai nobilă şi poate datorită faptului că are toate cele 
patru elemente în proporții egale; în celelalte este o dominantă: focul 
în bila galbenă, pământul în bila neagră şi apa în limfă. Tempe- 
ramentul, latura personalității cea mai pregnant manifestă în planul 
comportamental extern, a fost explicat prin referire la balanţa calită- 
ților şi umorilor, inerentă organismului fiecărui om. A stabilit patru 
temperamente simple, patru mixte, unul perfect normal şi mai multe 
atipice, cu predispoziţie la anumite tulburări de sănătate. Cele mixte 
au fost mai apreciate în timp, în veacul al XX-lea căpătând şi o 
fundamentare neurocerebrală: sangvinic (cu dominaţia sângelui şi a 
calităților cald şi umed); coleric (bila galbenă, cald şi uscat); 
melancolic (bila neagră, rece şi uscat); flegmatic (limfa, rece şi umed). 

Preluând de la Aristotel distincţia suflet — spirit, precum şi cele 
trei facultăți ale vieţii sufleteşti, cu experiența sa de chirurg şi 
farmacist, Galen abandonează cordiocentrismul, argumentând că 
senzațiile, limbajul şi comanda volitivă îşi au sediul în creier. Întrucât 
admitea totuşi că inima este sediul pasiunilor şi al mişcărilor 
involuntare, a definit un nivel inferior al sufletului, legat de viscere, de 
aceeaşi natură la om şi animale. Ca gânditor al cauzalităţii, dar şi 
logician şi filosof, Galen îşi pune probleme asupra fiziologiei vârstelor 
şi a mecanismului prin care, în timpul somnului, atât sensibilitatea cât 
şi conştiinţa dispar. Circulația sângelui va fi descoperită abia în 1608 
(de către Harvey), iar celula nervoasă şi procesele nervoase superioare 
la începutul secolului al XX-lea. 

V. EMPIRISMUL ANTICHITĂȚII 


S-a impus mişcării de idei filosofice şi psihologice prin trei teze: 
a) orice idee provine din simţuri; b) lumea este de natură materială şi 
este compusă din atomi; c) rațiunea trăirii este plăcerea (binele suprem). 

Cu o operă vastă de peste 300 de volume şi cu pretenţii declarate 
de autodidact şi novator, Epicur este gânditorul promotor al acestei 
concepţii, provocatoare în decursul a peste 22 de secole. S-a născut în 
Samos, din familie ateniană (tată — învăţător, mamă — magiciană), în 
anul 341 î.e.n. (a venit la Atena la 18 ani pentru serviciul militar, în 
anul morţii lui Aristotel). Potrivit tradiţiei cunoscute a sofiştilor, a 
profesat ca „dascăl de filosofie” în mai multe centre din Asia Mică. A 
fost atras de opera lui Democrit şi ideile Academiei, deşi îşi arogă 
originalitate absolută. 

Dintre numeroasele sale lucrări, Diogene Laertios (în sec. III e.n.) 
consemnează titluri, evident, multe de metafizică, dar şi pe tematică 
psihologică: Despre văz, Despre pipăit, Despre imagini, Despre per- 
cepție, Păreri despre pasiuni, Despre scop. 

In anul 307 î.e.n., la Atena, Epicur deschide o şcoală de filosofie 
(mai funcționau încă Liceul şi Academia) — într-o grădină, pe frontis- 
piciul căreia scria: „Oaspete, aici te vei simţi bine, aici rezidă plăce- 
rea, binele suprem”. 

Opera lui Epicur a avut un destin fericit: operele s-au păstrat şi 
transmis în diferite forme, inclusiv câteva scrisori şi sinteze elaborate 
de magistrul însuşi („opinii principale”), învățătura sa a fost citată 
frecvent cu acuratețe, însuşită şi practicată în şcoli speciale. 

Două secole mai târziu, poetul roman Lucrețiu (Titus Lucretius 
Carus) expune concepţia lui Epicur în poemul De rerum natura 
(compus din şase cărți). 

Europa Occidentală, începând cu Renaşterea, a cunoscut şi 
împărtăşit epicureismul mai ales apelând la această operă. Istoricii 
remarcă în epoca elenistică, de după triumful şi căderea lui Alexandru 
Macedon, influența religiilor orientale, pătrunderea în meditaţia 

filosofică a modelelor morale şi religioase, a ritualurilor sacre pentru 
extaz şi purificare. Viaţa spirituală nu se reduce la discuţia „acade- 
mică”; practica socială este puternic frământată şi orientată spre 
libertate (eliberarea sclavilor devine un fenomen de masă). Aria 
generatoare de competenţe culturale este Asia Mică, centrele sunt mai 
spre Orient: Antiohia, Alexandria, Pergam. 

Se dezvoltă tehnica productivă şi a construcțiilor, ştiinţele pozi- 
tive (geometrie, mecanică, fizică, astronomie, trigonometrie); sclava- 
gismul se destramă, liberalizând habitatul, călătoria şi individualitatea. 
După îndelungată incubație în solul apăsător al sclavagismului, în 
lumina soarelui speranţelor se ridică sufletul omului, izvorul minţii, 
iubirii şi voinţei. La ordinea zilei, — sensul vieţii. Accepţiunea 
raționalist-finalistă a stoicilor (Zenon din Cittium) conduce spre 
metafizica spiritualistă (ulterior, — sisteme panteiste şi idealiste); cea 
materialistă, suport ulterior pentru empirism şi senzualism, este 
promovată de Epicur. 

Pentru epicurieni, ştiinţa şi prietenia sunt lucrurile cele mai de 
preţ, pentru că ne eliberează de teama zeilor, a morţii şi durerii. Medi- 
taţia şi practica relative la aceste două valori stau în puterea oricui, 
indiferent de gradul de cultură şi gen. Este explicabil, deci, de ce 
această „gândire despre viață” a căpătat largă răspândire în popor 
(opus stoicismului, concepţie elitistă, care ignoră individul în favoarea 
„unităţii” şi „universului”, a „sufletului universal”). 

Epistemologia lui Epicur este axată pe observație şi pe interac- 
țiunea unor atomi, ce produce senzaţia şi gândirea. 

Dincolo şi înainte de rațiune, chiar de la naştere, sufletul uman, 
ca şi cel animal, cunoaşte plăcerea şi durerea şi spontan începe s-o 
caute pe prima. Pe această bază, în fapt, viscerală, apar stările emoti- 
ve, izvorul continuu al vieții psihice, trăirea binelui şi virtuţii. Acest 
determinism reprezintă superioritatea epicureismului în evoluţia 
gândirii psihologice: unitatea psihic-organism. (Adversarii din toate 
timpurile au distorsionat această teză, luând plăcerea organică drept 
criteriu al moralității). 

Toate formele şi produsele cunoaşterii derivă din senzaţii şi 
percepții, iar acestea au caracter reflectoriu, redând realitatea auten- 
tică. De fapt, obiectele emană nişte particule invizibile (cum este 
fumul sau mirosul) ce ating şi pătrund în cele cinci organe de simţ; 
pipăitul şi văzul excelează în certitudine. Anumite denaturări ale 
datelor simţurilor se datoresc amestecului judecăților noastre relative 
la obiectele redate de ele. Nimeni n-a făcut elogiul forței cognitive a 

senzaţiei ca Epicur: datele senzațiilor au o evidență de nezdruncinat; o 
senzaţie nu poate fi dezminţită de nici o forță din lume. 

Excepţia de la caracterul obiectiv al datelor senzoriale o 
constituie gustul — acesta nu există în lucruri, fiind o impresie subiec- 
tivă, deoarece un aliment poate fi plăcut pentru cineva şi dizgraţios 
pentru altcineva. 

Persistenţa unor senzații dă anticipația sau prenoţiunea (astăzi 
această cogniție este numită reprezentare). Funcţia anticipaţiei este 
formularea de judecăţi care depăşesc experienţa prezentă. Corectitu- 
dinea acestora poate fi dată tot de senzații. 

Combinarea datelor senzoriale persistente se face prin asemă- 
nare şi analogie. Sunt şi prenoţiuni generale, utile în procedeele 
raţionale: noţiunea de existență, de ființă ca totalitate, cauză şi efect, 
devenire, hazard, necesitate şi libertate, determinism, infinit, scop. 
Toate acestea sunt la baza opiniilor, ce pot fi adevărate sau false, fără 
a avea deci evidenţa senzaţiilor (de aceea le punem la îndoială şi 
încercăm să le verificăm prin experienţă). 

Memoria este păstrarea şi organizarea datelor senzoriale şi ale 
experienţei. 

Scopul cunoaşterii de orice fel este realizarea liniştei sufleteşti şi 
a fericirii. 

Despre suflet, Epicur crede că nu poate exista în afara corpului, 
fiind ca un fel de organ al acestuia. Despre om, a imaginat o întreagă 
antropogeneză: natura a făcut nenumărate experienţe până ce a ajuns 
să aşeze atomii într-o formă perfectă. Atributul esenţial al sufletului 
este scopul. Dar, pentru că simte şi acţionează, înseamnă că este o 
materie, parte a corpului. Natura materială a sufletului este acceptată 
ca alternativă a vidului: nu exista nimic altceva decât materie şi vid. 
Totuşi, atomii sufletului, asemănători cu ai focului, sunt uşori, 
deosebit de mobili, şi răspândiţi în tot corpul. 

În somn, atomii îşi reduc mişcarea şi se regrupează; la moarte, 
atomii „psihici” părăsesc corpul. Personalitatea este o sinteză suflet- 
corp, de aceea ideea metempsihozei pare absurdă. Faptul că la moarte 
corpul nu pierde din greutate dovedeşte cât de subtili sunt atomii 
sufletului. Ca şi Aristotel, dar fără să recunoască împrumutul ideativ, 
Epicur face o distincţie între sufletul vegetativ (anima) şi cel superior, 
rațional (animus, consilium, ratio), cu atomi diferiţi. Comportamentul 
este explicat prin acţiunea externă asupra condiţiilor interne (0 viziune 
foarte apropiată de concepţia reflexologică a veacului al XX-lea). 


53 


Universitatea SPIRU HARET 


Concepţia asupra afectivității se regăseşte în etica lui Epicur. 
Plăcerea, tendinţa înnăscută a oricărei vieţuitoare, este de ordin 
senzorial şi intelectual (procurate de ştiinţă şi prietenie). Funcţia 
plăcerii (lipsa suferinței şi seninătatea sufletului) este aceea de a 
menţine şi restabili sănătatea trupească şi liniştea sufletului. Dorinţa, 
teama, speranța, grija sunt explicate prin raportare la trăirea (impresia) 
durerii şi a plăcerii. 

Pentru viaţa afectivă în stil epicurean, sobru, este nevoie de 
ştiinţă, respectiv de „profesor de voluptate”. Astfel, omul află că 
dorinţele sunt de o diversitate controlabilă: 


duc la: 
necesare | — stare de fericire 
— sănătate 
naturale — conservarea vieţii 
superflue 
Dorinţe (nu provoacă durerea atunci când sunt 
nesatisfăcute, de aceea la ele se poate 
renunţa) 


deşarte 
(fără obiect) 


Plăcerea poate fi un efect al circumstanțelor favorabile (şi atunci 
este trecătoare, instantanee, instabilă), dar poate fi şi un scop în sine. 
În acest sens, morala lui Epicur vede viaţa ca o activitate şi chiar 
filosofia, ca arta de a trăi bine. În general, activitatea spirituală procură 
plăceri mai mari şi mai diverse, deoarece, în timp ce trupul reac- 
ționează doar la prezent, sufletul vizează şi trecutul şi viitorul 
(reprezentarea unei plăceri este ea însăşi plăcere). 

Întrucât omul poate opri cursul reprezentărilor pentru a le 
supune unor criterii, urmărirea binelui şi îndepărtarea opiniilor greşite 
este sub controlul voinţei noastre. 

Lucrețiu şi, ulterior, gânditorii Renaşterii au relevat însemnăta- 
tea concepţiei lui Epicur pentru ştiinţa despre om şi suflet: a eliberat 
fiinţa umană, ca individ şi colectivitate, din „nodurile strânse” ale 
mentalității religioase, axate pe superstiție şi pe frica de moarte. A 
învățat omenirea să trăiască înţelept şi senin, să sfideze pieirea natu- 
rală, fără să creadă, ca Socrate, în nemurire. 

În Despre viețile şi doctrinele filosofilor, Diogenes Laertios îi 
rezervă lui Epicur cel mai mare capitol (43 de pagini); se crede că a 
avut o afinitate pentru concepţia lui, din moment ce a ţinut să-i redea, 
în trei paragrafe succesive, opiniile despre zei şi moarte: 

In X, 123, 124, 125, Epicur se pronunţă: „Zeii există cu adevărat 
şi cunoaşterea lor este evidentă, dar nu sunt aşa cum crede mulțimea, 
care nu rămâne la noțiunile pe care şi le face despre zei... Cele ce 
spun oamenii despre zei nu sunt anticipaţii, ci presupuneri false”. 
(Aici Epicur este consecvent tezei sale că, apărând în vedenii şi vise, 
zeii, ca toate obiectele percepţiilor noastre, există cu adevărat). 
„Obişnuieşte-te să crezi că moartea nu are nici o legătură cu noi, că 
orice bine şi rău se află în senzație, iar moartea este privarea de 
senzaţie; de aceea, o justă înţelegere a faptului că moartea nu are nici 
o legătură cu noi face să fie plăcută ideea că viaţa are un sfârşit. 
Aceasta se face dând vieţii nu un timp nelimitat, ci suprimând 
năzuinţa către nemurire”. 

In nota 351 (X), autorul comentariilor la cartea citată, 
A.M. Frenkian, apreciază că acest ultim pasaj „este unul dintre cele 
mai splendide lucruri pe care le-a scris Epicur”, fiind în fapt replică la 
ideea lui Platon, din dialogul Fedon, ce defineşte viața „ca o pregătire 
pentru moarte”. 

Au trecut atâtea secole de istorie, cu evenimente ce au marcat 
tragic viața şi mintea umană; altele, şi ele memorabile, de tipul des- 
coperirilor ştiinţifice şi invențiilor tehnice, au adus linişte şi dragoste 
de viaţă; Epicur ne-a învăţat că teama de moarte nu numai că ne 
tulbură, dar generează toate pasiunile rele: vanitatea, invidia, lăcomia, 
josnicia etc. 

In sufletul şi spiritul uman, ideile luminoase ale lui Epicur au 
găsit o receptivitate pe măsură: a fost venerat ca un zeu, i s-a închinat 
un cult, i s-au făcut efigii şi statui; primul tratat de filosofie scris în 
latină, în Italia, a fost dedicat lui. In sec.I î.e.n., poetul latin Titus 
Lucretius Carus susține, dezvoltă şi răspândeşte doctrina lui Epicur, 
mai ales poemul în 6 cărți, Despre natura lucrurilor. Era o misiune 
socio-morală majoră cu larg impact popular, deoarece la Roma stoicis- 
mul grec, ideologia sobrietăţii şi dezangajării, a conservatorismului 
sclavagist, era doctrina claselor dominante. 


55 


Universitatea SPIRU HARET 


VI. DE LA ANTICHITATE LA PARADIGMELE 
GÂNDIRII PSIHOLOGICE MODERNE 


Creştinismul apare pe un sol de eclectism, erudiție şi conciliere a 
raționalismului grec cu religiile orientale. Creatorii dogmaticii creştine 
valorifică în „mărturisirile” lor ideile lui Platon, Aristotel şi ale stoi- 
cilor. O conciliere între stoici, epicurieni, Platon şi Aristotel, încearcă 
Plotin (născut în 205 e.n. la Licopolis, în sudul Egiptului). De foarte 
tânăr, după participarea la o expediţie în Persia, la 19 ani deschide la 
Roma o şcoală de filosofie ce capătă repede o mare faimă, frecventată 
de însuşi împăratul Gallien. 

Mobilul conceptual la Plotin a fost interpretarea mistică a teoriei 
platoniciene a ideilor. În peste 50 de tratate ale sale, se preocupă de 
cunoaşterea Absolutului, ajungând la definirea extazului ca singura 
cale lipsită de limitări şi blocaje. 

După descoperirea conceptului de către Socrate şi elaborarea 
Logicii de către Aristotel (cu dezvoltările ulterioare), filosofia greacă 
asociase perfecțiunea cu „forma” şi „limitarea”, Plotin are acest 
insight al potenţei supreme sufleteşti prin ruperea limitărilor, aban- 
donarea imperfecţiunilor şi zborul spre infinit. Acesta este un contrast 
memorabil pentru evoluția mentalităților: „infinitul” care la Aristotel 
era un non-real, apare pentru Plotin criteriul existenței plenare. Se 
poate spune că niciodată omul nu s-a simțit şi conceput mai sigur în 
centrul lumii şi mai stăpân asupra timpului ca în exerciţiul extatic de 
tip Plotin. Căile spre divinitate, spre adevăr şi absolut şi-au găsit 
originea în capacitatea reflectorie a sufletului de a se elibera de corp, 
intrând în starea contemplării fără criterii şi condiţii, starea de extaz. 
Sufletul capătă astfel creditul unei activități proprii, al unei existenţe 
independente de corpul material. Extazul era tocmai procedeul de a 
suprima senzorialitatea, ca operă a impactului dintre corp şi lumea 
reală. Realitatea nu era disprețuită, ba chiar i se recunoaşte natura 
divină, dar sufletul capătă statutul de „a doua lume”. 

Acesta este începutul dualismului, care va culmina cu Descartes 
şi nu va înceta să dea de gândit filosofilor până azi şi mai departe. De 

acum, omul are şansa de a trăi în lumea creată de el însuşi, aceasta 
însemnând resemnare şi comuniunea cu sfințenia concretizată în viața, 
patimile şi mesajul lui Iisus Hristos; se instituie alte criterii ale ade- 
vărului, alt ideal în viaţa conştientă, mărturisirea devine un comple- 
ment al logicii, ridicat la rangul de „mod de existenţă” şi valoare 
spirituală. 

Aurelius Augustinus, născut la Numidia, Africa, în 354 e.n., într-o 
familie de europeni creştini; după o tinereţe în rătăciri mirene până la 
vârsta de 33 de ani, primeşte botezul creştin şi dezvoltă un sistem 
filosofic axat pe teologie şi psihologie (cunoaşterea lui Dumnezeu şi 
cunoaşterea omului fiind probleme fundamentale); este de reţinut 
faptul că opera fundamentală a patristicii (ştiinţa dogmaticii şi cultului 
creştin) oferă învăţăturii despre suflet un asemenea loc central. 
Gânditor profund în fața operei lui Platon, Aristotel şi Plotin, 
Augustinus concepe sufletul ca o substanță necorporală (neavând 
dimensiuni spaţiale, ci doar temporale); dacă este incorporal, înseam- 
nă că este superior corpului, deci este spiritual şi apropiat de esența 
divină. Funcţia sa este receptarea lumii, dirijarea mişcărilor corpului, 
inclusiv a simţurilor şi controlul funcţiilor vitale. Viaţa (animală şi 
umană) este efectul fuziunii dintre suflet şi corp. 

Astfel, patristica debutează cu teza dualismului spirit-corp, idee 
ce se menține până astăzi în meditaţia teologică, prioritatea cauzalității 
comportamentului (mai ales a celui uman, conştient) având-o sufletul, 
mai ales prin natura sa divină şi atributul imortalităţii. 

„Distanţa” conceptuală dintre Augustinus şi Descartes rezidă în 
relaţia instrumentală dintre suflet şi corp, afirmată de primul într-un 
cadru larg al intervenției divine asupra corporalului, respinsă de al 
doilea, care a instituit ştiinţa pozitivă (explicarea efectelor materiale 
prin cauze materiale). 

Specificul sufletului a fost definit de Augustinus şi prin metoda 
de cunoaştere: introspecția (observaţia interioară), memoria (conş- 
tiința trecutului) şi aşteptarea (conştiinţa viitorului), aceasta din urmă 
este o calitate a sufletului care-l uimeşte pe Augustinus, atât prin 
vehicularea cu trecutul şi viitorul, cât şi prin facilitarea imaginaţiei (de 
la normal-productiv, la halucinaţii şi extaz). 

Care este imaginea omului în această viziune creştin-psiholo- 
gică? — Omul are atributul voinţei şi deci al libertăţii, bază a întregii 
vieți spirituale; omul este responsabil pentru actele sale, este un actor 
însuflețit de divinitate şi cu responsabilitatea pe măsură. 

„Ultimul gânditor al lumii vechi” este un autor de psihologie de 
talia lui Aristotel. Sanctificat de biserica catolică, Augustinus rămâne 
nu numai pentru feudalismul de 1000 de ani, dar şi pentru Renaştere şi 
epoca modernă un cadru de referință. 

Omul a continuat să-şi manifeste uimirea în fața lumii, şi 
continuă să fie uimit de potenţele spiritului său. 


* 


Patosul investigativ-umanist al Renaşterii a etichetat şi denigrat 
un mileniu de istorie care a urmat descompunerii imperiului roman şi 
prăbuşirii sclavagismului (476) până la căderea Constantinopolului 
(1453); l-a numit mileniul scolasticii, al învățăturilor din mănăstiri şi 
catedrale, al fuziunii dintre filosofie şi teologie. Adevărul a pălit pen- 
tru zece secole, găsindu-şi lăcaş în dogme. Aristotel se afla în scrieri 
arabe, iar Augustinus era o „cultură vie”. 

O imagine a acestui ev o avem dacă aflăm că la Bagdad, în 
1060, lucrările medicului şi filosofului Avicena (numit şi Ibn-Sina) au 
fost arse în piaţa publică, pentru vina de a fi promovat naturalismul, 
logica şi psihologia lui Aristotel, deşi într-o conciliere cu Platon. 


* 


Pentru studiul evoluţiei gândirii psihologice, un moment remar- 
cabil este acceptarea de către Biserică, cu ezitare de secole, a lucrărilor 
lui Aristotel. Astfel, dogma creştină îşi schimbă înfăţişarea, se 
consolidează pe o bază raţională şi-şi arogă drept de autoritate în 
filosofie. Este veacul instituirii Inchiziției şi a ordinelor Dominican şi 
Franciscan. 

Doi mari gânditori au un rol hotărâtor în această evoluţie. 

a) Thoma d'Aquino (1227 — 1274), teolog remarcabil (Summa 
Theologie) valorifică în folosul teologiei distincția aristotelică dintre 
suflet şi spirit (sau suflet vital şi suflet rațional), unul deservind 
corpul, celălalt pe Dumnezeu. Extinde însă sfera spiritualului şi la 
senzaţii, pe care Aristotel le lua drept bază a funcției simțirii, şi le 
explica prin transferul de corpusculi materiali de la obiecte la organele 
de simţ. Este, evident, o „experiență internă” fundamentală şi, 
venerându-l pe Augustin, nu putea s-o lase în afara comuniunii cu 
divinitatea, mai ales că lumina conştiinţei se extindea asupra tuturor 
trăirilor omeneşti. 

Ca naturalist (şi funcționalist), Aristotel avea în vedere în 
De anima relaţia organism-obiect; Thomas dď’Aquino o înlocuieşte cu 

cea dintre „conştiinţă (subiect) şi obiect”. Sintagma „organism care 
gân-deşte” a fost înlocuită cu „subiect care gândeşte”. Conştiinţa de 
sine a fost absolutizată, intenţia instrumentând întreaga viaţă 
interioară; psihicul nu mai deservea viaţa de relaţie cu lumea 
obiectivă, ci cu divinitatea; dacă a delimitat niveluri sau module ale 
psihismului, acestea n-au rămas în schema evolutivă a lui Aristotel, ci 
ca în ierarhia feudală, sufletele vegetal, animal şi raţional există din 
rațiuni teologice: cel inferior este necesar celui superior. 

b) Roger Bacon (1210 — 1294 sau 1214 — 1292), profesor la 
Oxford, urmăreşte să reformeze ştiinţa, orientând-o spre observarea 
naturii. Lucrarea Opus majus (1267) este dedicată acestui proiect, 
anticipare fericită a ceea ce va înfăptui filosoful şi omul de stat cu 
acelaşi nume, Francis Bacon, trei secole mai târziu. Impotriva 
scolasticii ce valorifica introspecţionismul liniei Plotin — Augustin — 
Thoma d'Aquino, Bacon reia teza aristotelică a unității formă — 
materie (suflet — corp) în cunoaşterea lumii externe. Capitolul despre 
„perspectivă” (optică) este piatră de încercare a determinismului în 
viața psihică, demonstrând cum, deja la nivelul senzaţiilor, calități 
fizice bine determinate (inclusiv matematic) sunt adecvat receptate 
(mişcarea razei de lumină preexistă în raport cu — şi determină — 
efectul senzorial); imaginea nu „provine”, ci se construieşte de către 
organul senzorial prin combinarea de efecte optice. 

Evident, este o replică dură la modelul thomist al „imaginilor 
intenționale”. i 

Cultura feudală are un caracter religios şi prin aceasta oarecum 
sfidător faţă de persoana umană. Renaşterea înseamnă o viziune laică 
asupra existenţei şi a umanului; ascetismul clerical din epoca feudală 
este depăşit de prestanța omului, rațional şi îndreptăţit la fericire în 
existenţa sa peremptorie. 

Nota cea mai generală a civilizaţiei Renaşterii este caracterul 
laic: omul cu nevoile şi aspiraţiile sale apare ca o valoare 
fundamentală, cu drept natural la fericire, înzestrat cu rațiune de 
putere nelimitată. 

Sursa tuturor forțelor sociale este individul: nu ascet şi abstinent, 
trândav, obedient şi pedant; o emanație de forțe şi talent va da omului 
liber statutul de făurar al existenţei. Individualismul, concurența, 
descoperirile geografice şi ştiinţifice, inventica multiplicatoare a forței 
de producţie sunt factorii ce imprimă omului Renaşterii acea nouă 
identitate pe care am numi-o astăzi Subiectul virtuos (ce practică forța 
şi talentul). 

Cutezanţa merge până la sfidarea geocentrismului şi admiterea 
universului infinit. Geniile ştiinţelor Renaşterii sunt maeştrii experi- 
mentului şi matematizării: Copernic, Kepler, Leonardo da Vinci, 
Galilei; acum se dezvoltă formalizarea algebrică şi se fundamentează 
calculul logaritmilor. 

Profilul psihologic al timpului, dominat de spiritul critic, gândi- 
rea liberă ca negare a scolasticii şi dogmatismului este excelent redat 
în celebrele Eseuri ale lui Montaigne (1533 — 1592); tratatul lui 
L.Vives (1492 — 1540) De anima et vita, o abordare naturalistă, 
corticocentristă a sufletului a influențat gândirea psihologică din 
secolul următor, al XVII-lea, în care Francis Bacon şi René Descartes 
dau contur psihologiei ca ştiinţă nouă, axată pe legi cauzale şi metodă 
experimentală. 

De la Socrate, Platon şi Aristotel, ştiinţa a evoluat ca exerciţiu 
asupra conceptelor şi ideilor generale. Începând cu Renaşterea, ştiinţa 
operează generativ: identifică unități elementare şi descoperă legi 
cauzale ce explică geneza, alcătuirea şi funcționarea sistemelor com- 
plexe; demonstraţia logică a scolasticii devine slab productivă față de 
metoda ştiinţifică a provocării experimentale, generării de fenomene şi 
măsurării parametrilor. 

Primul teoretician al noii ştiinţe a fost Francis Bacon (1561 — 
1626). Metoda inducției fusese folosită şi de Galilei, dar Bacon o 
tratează drept un Novum Organum şi îi stabileşte regulile. Gândirea 
filosofică antică este respinsă organic, ca speculație deşartă, 
îndepărtată de natură, falsificatoare, frenatoare a dezvoltării ştiinţei. 
Prin mijloacele logicii formale nu se descoperă adevăruri, ci doar se 
expune ceva cunoscut. Experienţa este cartea deschisă a ştiinţelor, ce 
poate fi „lecturată” direct dacă învingem prejudecăţi şi neajunsuri 
specifice minții noastre. 

Deformările generatoare de erori ţin de individ şi de socius; 
Bacon le defineşte şi sistematizează în patru clase: 

— idola tribus: tendinţa de generalizare pripită şi comodă, de 
extindere fără control a ceea ce ştim şi vrem la ceea ce nu ştim 
(superstiții, magia, alchimia, antropomorfismul etc.); 

— idola specus: fixitatea propriilor deprinderi şi obiceiuri ne 
îngustează posibilitatea de receptare şi abordare a noului; 

— idola fori sau „fantomele pieţii”: desemnarea prin cuvinte 
convenţionale a unor realităţi doar presupuse (exemplu: „destinul”, 
„sfera cerească”); 

— idola theatri: prestigiul istoric al unor teorii; cazul unor filo- 
sofi antici greci este edificator, teoriile lor sunt preluate ca bază în 
explicarea naturii, deşi sunt saturate de teologie şi superstiții. 

Jurist şi filosof, înalt demnitar (inclusiv cancelar), Fr.Bacon a 
stăruit în pledoaria sa pentru noua metodă apelând la negări vehe- 
mente, etichetări sarcastice şi analogii fermecătoare. Astfel, filosoful 
ştiinţelor noi este ca albina care culege material de peste tot şi-l 
transformă în miere; scolasticul este ca păianjenul care-şi ţese pânza 
din propria secreție şi empiristul ca furnica strângătoare de provizii pe 
care nu le consumă. „Idolii” sunt un gen de malformații ale sufletului 
ce împiedică fuziunea dintre experiență şi rațiune. 

Din proiectul unei ample lucrări, Marea restaurare, a finalizat 
doar prima parte referitoare la clasificarea ştiinţelor (Despre demni- 
tatea şi progresele ştiinţelor). Este un moment de excelenţă pentru 
istoria psihologiei că această clasificare porneşte de la criterii psiho- 
logice, trei facultăți ale spiritului omenesc: memoria, imaginaţia şi 
rațiunea. Corespunzător, vor fi: istoria (naturală) ca inventar al naturii, 
poezia şi celelalte arte, filosofia (însemnând şi ştiinţele naturii). 

Tot în această lucrare întâlnim o încercare de inventică; sub 
semnul alegoric al zeului naturii şi vânătorii (Pan), Bacon descrie o 
seamă de procedee pentru crearea unui produs nou, valoros şi original: 
extinderea, transferul şi inversarea experienței. 

Culegerea de fapte de observaţie se continuă în sistematizarea 
lor în matrici de grade, de absenţă şi de prezenţă, pentru a vedea 
regularităţi în privinţa coincidenţelor, succesiunilor şi variațiilor de 
intensitate. Aceasta este o inducţie adecvată productivă (opusă celei 
enumerative, din logica lui Aristotel). 

Evul mediu a însemnat o îndelungată lecţie de imixtiune a 
teologiei în domeniul ştiinţific, înăbuşindu-i aspiraţia spre metodă şi 
independenţă; acum reformatorul Bacon le delimitează prin obiect şi 
metodă: teologia se ocupă de divinitate şi se sprijină pe credință, 
ştiinţa are ca obiect natura şi pentru cunoaşterea ei apelează la 
observaţie şi experiment. Concesia faţă de teologie continuă cu 
extinderea obiectului ei şi asupra sufletului rațional (spiritul, în 
expresia lui Aristotel), sufletul sensibil fiind parte a naturii şi ca 
entitate şi ca funcţionare (senzațiile sunt rezultatul acţiunii lumii 
obiective asupra organelor de simţ). De altfel, dintre clasicii greci, 
numai pe Democrit l-a respectat şi preluat. 

Fr.Bacon rămâne părintele reformei ştiinţelor în zorii lumii noi, 
când omul aştepta fericirea ca operă autentic pământească de invenție 
şi descoperire. 

VII. RENE DESCARTES (1596 — 1650) 
(Doctrina unei ştiinţe universale, în serviciul 
activităţii practice a oamenilor productivi) 


Când începea secolul al XVII-lea şi Descartes avea 4 ani, 
Mihai Viteazul reaprindea făclia unităţii naţionale a românilor, iar la 
Roma, Giordano Bruno era ars pe rug în urma unui proces de 8 ani cu 
Inchiziția. În viaţa sa frământată de căutare a marilor potenţe ale 
minţii, Descartes va mai cunoaşte fulgere ale cruzimii luptei dintre 
adevăr şi dogmă: în 1619 va fi schingiuit şi ars pe rug, la Toulouse, 
filosoful italian Lucilio Vanini, iar în 1632 este condamnat Galilei. 

Familia (de medici şi înalți funcţionari) i-a dat o educaţie de 
vârf: colegiul iezuit La Fleche, liceul la Rennes şi licenţa în filosofie la 
Poitiers. Deşi prin Edictul de la Nantes (1598), Enric al IV-lea 
decretase libertatea religioasă, tânărul Descartes a dorit şi s-a 
preocupat intens de libertate. Primul pas a fost chiar hotărâtor pentru 
cariera sa de excepţie, ca întemeietor al raționalismului: terminarea 
studiilor, ieşirea de sub ascultarea față de dascălii săi şi abandonarea 
studiului cărților. Şi acum încotro ? — Căutarea liberă a unei alte ştiinţe 
în sine însuşi sau în marea Carte a lumii. 

O altă dimensiune a libertăţii: călătoria prin ţări, oraşe, medii 
culturale; a început ca soldat în Olanda (unită atunci cu Franţa împo- 
triva Spaniei). I-a plăcut această ţară cu burghezie prosperă şi religie 
protestantă, petrecându-şi aici 20 de ani de viaţă, întreținând relaţii cu 
cei mai mari savanţi şi filosofi europeni. Deşi gândea cu obsesie o cale 
a adevărului în toate ştiinţele, studia animale şi plante, fizică, medicină 
şi matematică. 

Avea 23 de ani, când are viziunea „ştiinţei minunate”, bazate pe 
reguli ale evidenţei raţionale, operabile în toate domeniile. 

Regulile pentru conducerea spiritului au fost gândite înainte de 
stabilirea în Olanda (1629), dar n-au fost publicate decât postum, în 
1701. Este vorba de algoritmi euristici, cum zicem astăzi, şi autorul 
le-a probat personal în propriul demers ştiinţific. Începe lucrul la un 
Tratat despre lume, care, surprinzătoare contingenţă, viza în prima 
parte studiul luminii, iar în a doua studiul omului. Condamnarea lui 

Galilei l-a uluit pe Descartes şi n-a mai cutezat să tipărească tratatul, 
decât parţial. 

In 1637 a apărut Discursul despre metodă, iar în 1641 Medita- 
tiones de prima philosophia, în care, cu ezitare, dar şi mare măiestrie 
acceptă şi explicația teologică în metafizică şi gnoseologie: intervenţia 
divină este acceptată ca „primul mobil” şi garant al corectitudinii 


ziană” ca izvor al certitudinii a fost o reacție generalizată a tânărului 
Descartes față de cunoştinţele dogmatice ce le-a asimilat forțat la 
colegiul iezuit. Autorul studiului introductiv la Reguli... (1964), 
Gh. Enescu, afirmă că „îndoiala nu este o simplă stare psihologică, deci 
o stare de nehotărâre...ea are în primul rând un înţeles logic, a te îndoi 
însemnând a nega” (p. XXII). Fr.J. Bruno (1972) crede că Descartes în 
mod deliberat a început prin a se îndoi de orice, inclusiv de propria-i 
existenţă. Criteriul certitudinii, emblematic pentru începutul secolului al 
XVII-lea, îi apare a fi cugetarea: Cogito ergo sum (expresie latinească, 
ea însăşi notă ironică la adresa scolasticii, deoarece Descartes a fost 
primul filosof modern care şi-a scris opera în limba franceză, a popo- 
rului său). Formula aceasta exprimă şi esenţa vieţii sale: şi-a cucerit şi 
păstrat libertatea ideologică, economică, profesională (niciodată n-a 
predat într-o universitate), pentru a cugeta asupra îndrumării minții 
omeneşti „în orice împrejurare a vieţii” (adesea pune semnul egalităţii 
între „bunul simţ” şi „înţelepciunea universală”): 

„...Dacă cineva vrea în mod serios să cerceteze adevărul lucru- 
rilor, nu trebuie să aleagă o anumită ştiinţă particulară, căci toate sunt 
legate între ele şi depind unele de altele; ci să se gândească numai la 
îmbogățirea luminii naturale a raţiunii sale, nu pentru a rezolva cutare 
sau cutare problemă de şcoală, ci pentru ca, în orice împrejurare a 
vieții, intelectul să arate voinţei ce trebuie să aleagă”. (p. 8-9). 

Dacă Thoma d'Aquino a făcut un mare serviciu Bisericii 
conciliind pe Platon cu Aristotel şi cu Biblia, supraîncărcând ființa 
umană cu responsabilitatea propriului act de voință, René Descartes a 
rămas un catolic mai puțin smerit, dar a reuşit, mai mult decât secole 
de lărgire a cunoaşterii, să dea omului marea putere a gândirii în 
spiritul voinței libere. 

Logicienii remarcă îndeosebi trei laturi spirituale ale raționalis- 
mului modern fondat de Descartes: 

a) un moment de scepticism metodologic (în fapt, provizoriu, ca 
de exemplu raționamentul prin absurd); prin aceasta Subiectul uman 

capătă nota distinctă de ființă cugetătoare începând cu forma bazală a 
raportului cu existența, intuiţia primară; acest ultim accent se vede din 
stăruința cu care Descartes respinge conotația silogistică a termenului 
„ergo” (deci) din „Cogito, ergo sum”. Evident, marxismul a preferat 
definiției carteziene „omul este un animal raţional” pe cea a lui 
Franklin „omul este un producător de unelte”, ca fiind „determinist- 
materialistă”. 

b) accentul pe intuiţie, pe constatările imediate ale raţiunii; s-a 
văzut în paragraful anterior cum Descartes insista ca „ergo” să nu fie 
interpretat deductiv, ci ca expresia legăturii necesare dintre act şi 
existența actului, între existența subiectului şi rațiune; ba mai mult, 
identitatea dintre „bunul simț” şi „regulile eficiente ale rațiunii”, 
vădeşte o înţelegere a unității funcţionale între act şi gândire, contem- 
plare şi acţiune, analog unităţii ştiinţelor, modelelor comune ale alge- 
brei şi geometriei, similitudinii dintre reflex şi mecanică etc. Intuiţia 
apare, ca şi azi în studiile de creatologie, drept condiţie a producti- 
vității gândirii. Un citat zeflemitor din Discurs asupra metodei este 
ilustrativ: 

„Susţinătorii lui Aristotel — de-ar avea atâtea cunoştinţe câte 
avea el — sunt ca iedera care nu năzuieşte câtuşi de puţin să se urce 
mai sus decât copacii care o susţin şi care adesea chiar din nou 
coboară, după ce a ajuns la vârful lor” (p. 92). 

c) gândirea metodică, după modelul intuitiv-demonstrativ al 
geometriei. Actele fundamentale în cunoaştere sunt două: intuiţia 
(vederea clară) şi deducția (intuiţii succesive în memorie); în primul 
caz este vorba de înţelegerea pură, atentă, uşoară şi distinctă, încât se 
spulberă orice îndoială. 


Psihologia în sistemul cartezian 


Nu este dificil de definit corpul de idei psihologice şi origina- 
litatea lor în sistemul cartezian, coerent prin excelență, explicit 
declarat ca fondat pe introspecție şi orientat spre resorturile intime ale 
sufletului uman. 

Claritatea afirmațiilor lui Descartes nu lasă loc la ambiguități. 
Cadrul conceptual general este dualismul: materia şi spiritul sunt cele 
două „substanţe”, net distincte ca natură şi metodă de cunoaştere; 
prima se defineşte prin întindere sau cantitate şi poate fi cunoscută 
prin matematică; a doua are drept notă esenţială gândirea, ce se pre- 
tează la cunoaştere prin introspecție (observaţia interioară a trăirilor şi 
analiza elementelor conştiinţei). Dacă în ambele cazuri sunt clare 

obiectele şi metodele cunoaşterii, cine este Subiectul (care observă, se 
autoobservă şi foloseşte o metodă de cunoaştere)? 

Răspunsul cartezian la această întrebare imprimă dualismului un 
caracter evident idealist: „Subiectul este substanţa spirituală pură”. 
Comportamentul uman ca lucrare a corpului împrumută schema func- 
ționării naturii, reflexul (necondiționat); arcul funcțional „stimul-răs- 
puns” şi tuburile de transmisie a presiunilor de la maşinile hidraulice 
este şi mecanismul mişcărilor corpului, numai că acesta are stimuli 
atât din afară, cât şi dinăuntru. 

In Pasiunile sufletului (1649) şi Tratat despre om, publicat pos- 
tum, Descartes face descrieri anatomice şi fiziologice, cu greşeli 
inerente timpului, dar cu observaţii şi intuiţii pertinente; defineşte 
creierul (spre care vin „tuburi” nervoase cu impresii din afară sau de la 
a subiectului în general îl face să creadă că sediul principal al 
sufletului este într-o zonă singulară, nepereche, cum este epifiza (sau 
glanda pineală). 

Problema psihofizică, a posibilităţii interacțiunii dintre suflet şi 
corp este deosebit de dificilă din moment ce admiţi ca distincte cele 
două „substanţe”. Efectul reciproc în sistemul epifiză-spirit este 
constatat şi folosit ca postulat al instanței corporale centrale. Vede 
unitatea funcțională dintre pasiuni (emoţii şi sentimente) şi gândire (pe 
care o fortifică şi stabilizează); pasiunile sunt generate atât de 
mişcările organice şi de obiectele sensibile, cât şi dinamica spiritelor, 
medierea făcând-o tot glanda amintită. Când explică acțiunea 
afectogenă a obiectelor prin valoarea sau însemnătatea lor pentru 
Subiect, Descartes pare să întrevadă natura reflectorie a trăirilor 
interne şi funcția „de relație” a psihicului (de orientare a comporta- 
mentului după imaginile şi valorile de semnalizare ale elementelor de 
mediu). Incă în două situaţii raportul psihic — corp apare în prim plan 
ca: a) relație cauză — efect reversibilă: un obiect înspăimântător 
provoacă fuga (reflexul), dar şi modificări corporale (ale pupilei, 
pulsului, tensiunii sangvine etc.); b) ca mecanism al acțiunii (volun- 
tare): nefiind răspunsuri la intervenţia obiectelor din afară, se pot 
finaliza fie în interior (cum este cazul atenției intenţionate), fie în 
afară, când ne propunem să ne deplasăm dintr-un loc în altul. 

Deci, sufletul este unit cu corpul, provocându-se reciproc, 
„pasiunea” şi „acţiunea” fiind aspecte ale aceluiaşi fapt. 

Fin observator al comportamentului animal, Descartes descrie 
reflexe necondiționate şi condiţionate în cadrul dresajului unui câine, 


65 


Universitatea SPIRU HARET 


sesizând rolul întăririi. Peste 250 de ani, Pavlov i-a purtat deosebit 
respect lui Descartes (expunându-i bustul în cabinetul său), dar nu ne 
este greu să presupunem că savantul rus va fi avut şi nemiloasa 
satisfacție de a fi renunţat la „raționalismul idealist”, deşi atât de 
luminos şi umanist. 

Descoperirea reflexului de către Descartes este un moment 
major în istoria psihologiei deoarece înseamnă conturarea concepţiei 
despre comportament ca expresie a vieții de relaţie, a interacțiunii 
organismului cu mediul; dispozitivele mecanice şi hidraulice ale 
timpului au servit drept modele pentru analogii; principalul argument 
a fost însă mecanismul circulației sângelui, descoperit de Harvey 
(1608; o lucrare în latină a fost publicată la Frankfurt, în 1628). 
Prezen-tarea fiziologică a reflexului a legat-o chiar de mecanismul 
medicului englez: după ce umple arterele şi venele, sângele ajuns în 
inimă se supune unor schimbări, astfel că părțile sale cele mai fine se 
ridică la creier, influențând gândirea şi pasiunile. (Mult mai târziu, la 
sfârşitul secolului al XIX-lea, „teoria periferică a emoţiilor” formulată 
simultan de James şi Lange promovează aceeaşi idee a medierii 
viscerale). În lipsa conceptului de influx nervos, Descartes foloseşte 
termenii antici „suflu vital” şi „spirit animal”. 

Demonstrarea substratului fiziologic al afectivității şi regulile 
metodei sunt exersate în cartea a doua a Tratatului despre pasiuni, 
când abordează taxonomia pasiunilor. Defineşte şi descrie, atât prin 
obiect, cât şi fiziologic, şase pasiuni simple (admiraţia, dragostea, ura, 
dorința, bucuria şi tristeţea), pe cele compuse şi variante (sau specii). 

Este prima tratare consistentă a acestei mari problematici 
psihologice, în fapt o depăşire pentru totdeauna a reducţionismului 
scolastic: polarizarea sufletului în dorință şi mânie. 

Exemple de modele explicative: „admiraţia este surprinderea 
sufletului de apariția unor obiecte ce-i par rare şi cu calități deosebite; 
intensitatea admirației rezidă în noutatea obiectului admirat, în 
aparență admiraţia nu schimbă circulația sângelui şi ritmurile inimii ca 
în cazul altor pasiuni”. „Iubirea este o emoție a sufletului determinată 
de mişcarea sufletelor animale care-l provoacă să se unească deliberat 
cu obiectele ce-i par preferate”; poate fi de mai multe forme, în funcție 
de obiect: una este iubirea pentru glorie la un ambițios, alta pentru 
bani a unui lacom, pentru băutură a unui beţiv, a unui părinte pentru 
copiii săi etc.”; când iubirea vizează pe cineva inferior, este afecţiune; 
când vizează pe cineva egal este amiciție; iar față de un superior este 
devotament. 

lată un mecanism generativ în sfera afectivă: „dorinţa agită 
inima mai mult decât orice altă pasiune, trimite creierului multe 
impresii („spirite animale”) care se transmit muşchilor şi mobilizează 
întreg corpul; speranța şi teama, gelozia, seninătatea, disperarea, 
curajul, îndrăzneala, spaima, laşitatea, regretul, — derivă din dorinţă”. 

Avem la Descartes o fiziologie a râsului şi plânsului, conside- 
rații asupra efectelor vârstei, o teorie asupra moralei (în esență, 
raționalistă). Metoda îl conduce la generalizări: utilitatea biologică a 
afectelor; criteriile libertăţii de gândire şi voinţă, ale generozităţii, 
onestităţii ţin de forţa cu care intelectul controlează pasiunile, voinţa, 
orientarea spre om a intenţiilor şi faptelor. 

Concepţia carteziană despre reflex şi pasiuni conduce în 
principal la clarificări hotărâtoare pentru evoluţia psihologiei: 

— distincția comportament-cunoştinţe; de acum, cunoştinţa 
(informaţia, reprezentarea despre însuşirile şi raporturile obiectelor) a 
devenit criteriu al psihismului; actele reflexe nu presupun asemenea 
cunoştinţe sau reprezentări; 

— funcția cognitivă a conştiinţei devine singura esență dată 
nemijlocit Subiectului în introspecţie; cunoştinţa despre obiect există 
numai în măsura în care este receptată şi trăită subiectiv; prin aceasta 
ea devine şi transcendentă, adică nesupusă organizării obiective a unui 
act real; trăirea umană are două „începuturi substanțiale” (existen- 
tiale): corpul (cu atributul mişcării) şi conștiința (cu atributul gân- 
dirii); acesta este dualism, dar diferit de cel scolastic; 

— dualismul „corp — suflet” are, începând cu Descartes, un nou 
conţinut: corp înseamnă un sistem automat organizat structural şi 
funcţional după legile mecanicii; comportamentul corpului poate fi 
explicat şi fără intervenţia sufletului: impulsurile externe şi construcția 
materială sunt suficiente. Raportul corp — suflet se discută de acum în 
termeni fiziologici. (vechii materialişti supuneau sufletul legilor 
corpului, iar idealiştii, invers, puneau corpul la dispoziţia sufletului); 
cu Descartes, fiecare „substanță” îşi are legile sale, iar interacţiunea 
lor (dovedită empiric) a devenit problemă aparte; 

— sufletul în concepția lui Descartes este definit după un singur 
criteriu: conştientizarea nemijlocită a manifestărilor sale (gândire, dar şi 
senzații, afecte, reprezentări), de acum, delimitarea unui suflet rațional şi 
a altuia senzitiv nu mai are sens, unitatea s-a realizat pe seama conştiinţei 
de sine sau autoconştiinței, față de care toate fenomenele sunt egale; 
pentru prima dată Subiectul apare în rolul său plenar de „administrator- 
observator”, care-şi stăpâneşte lumea interioară pentru a răspunde eficient 

la solicitările vieţii; dacă la Plotin şi Augustinus obiectul introspecției 
persoanei era comunicarea cu divinitatea, la Descartes obiectul este 
tehnic”, „practic”, concret”: chiar propria gândire; obiectul acesta fiind 
cert, şi corelatul său, gânditorul, este „Subiectul” cert. Numai după 
stabilirea acestor „identități”, Descartes se ocupă de existența lui 
Dumnezeu, pe care o recunoaşte alături sau complementar cu natura şi cu 
gânditorul. Introspecţia a căpătat de acum statutul unei metode serioase, 
compatibile cu...matematica. Dublul raport cu lumea obiectivă şi cu 
subiectul fiziologic conferă lui Descartes statutul de metodolog al ştiinţei 
moderne. 

— Ideea analogiei dintre comportamentul fiinţelor vii şi dispo- 
ziţiile mecanice este considerată genială în comentariile istoricilor. Să 
vedem la Descartes locul sufletului în cadrul sistemului comporta- 
menta]. Senzaţiile provocate de obiectele lumii externe sunt deter- 
minate fizic, prin structuri şi mecanisme fiziologice. Dar trăirile 
afective? Acestea sunt determinate de schimbările interne, organice. 
Descartes a trecut emoţiile şi sentimentele din sfera consideraţiilor 
morale într-un capitol de ştiinţă a naturii. Gândirea însă, contemplare a 
ideilor şi voinţei (neprovenite din prefaceri fizice sau fiziologice) este 
atribuită „substanței independente” care are şi ea legătură cu organis- 
mul prin intermediul glandei epifizare, singurul substrat care este 
influențat de sufletul nematerial. Este specifică şi aproape emble- 
matică pentru secolul al XVII-lea admiterea unor idei apriorice în 
mintea individuală, care fac posibile şi validează experienţele 
cognitive personale; geometria şi alte ştiinţe matematizate au con- 
tribuit la această opinie. Un alt postulat vizează o condiţie apriorică: 
predispoziția organismului de a se supune comenzilor de orice fel ale 
gândirii. 

x 

René Descartes ne-a învățat, prin a treia maximă a vieții sale, că 
„nu există nimic care să fie în întregime în puterea noastră, în afară de 
gândurile noastre” (Discurs..., p. 55); pentru ca această putere să fie 
deplină ne-a dat cele patru reguli. 

La el ştiinţa era şi morală, iar pasiunilor le-a dat chip ştiinţific. 
De aceea, le spunea la prieteni că respectă atâtea reguli de viață 
rațională, încât va trăi peste 100 de ani. 

Dar, poate din prea mare încredere în perfecționarea minţii şi 
vieții a acceptat să se deplaseze la Stockholm în iarna 1649 — 1650 

pentru a preda lecţii de filosofie tinerei regine a Suediei; din prea 
marele zel al vârstei de 20 de ani, şi trezită la 5 dimineaţa de dorul 
fericirii spirituale, ea obliga pe distinsul dascăl să ia în piept frigul 
aspru între Ambasada franceză şi palat. A contractat o pneumonie de 
neînvins şi a decedat la 11 februarie 1650. Revoluţia franceză din 
1789, biruitoare sub steagul „Raţiunii”, respectiv, Convenţiunea, i-a 
oferit un loc binemeritat în Panthéon, dar, ca multe promisiuni ale 
revoluțiilor, aceasta nu s-a îndeplinit niciodată. 

VIII. SPINOZA 
(negarea paralelismului psihofizic sau 
a dublei determinări, — volitive şi reflectorii) 


Stranie contingență: de obicei tratatele de istoria psihologiei 
încep capitolul despre Spinoza (1632-1677) arătând cât de bogată era 
Olanda burgheză la mijlocul veacului al XVII-lea; comerțul, navigația, 
industria şi exploatarea coloniilor creaseră un potenţial economic mai 
mare decât al întregii Europe. Acesta era contextul prosperității în care 
celebrul gânditor olandez a vrut să trăiască atât de modest! 

Operele de referință ale lui Spinoza sunt: 

Etica după metoda geometriei (publicată postum); 

Tratatul teologico — politic (1670). 

S-a născut la Amsterdam, într-o familie de negustori bogaţi, 
evrei refugiați din Spania catolică. A primit educaţie pentru o carieră 
ecleziastică, dar a învăţat şi medicină, fizică, geometrie şi filosofie. La 
24 de ani avea deja o gândire formată, prin excelenţă antiscolastică şi 
antireligioasă (critica Biblia ca lipsită de adevăruri ştiinţifice, saturată 
de precepte morale); concepţia liber exprimată i-a adus excomunicarea 
şi exilul. Se stabileşte la Haga, unde trăieşte din meseria de şlefuitor 
de lentile, ascet şi înțelept, cu mare operă şi ample relații cu 
remarcabili gânditori europeni ai epocii. Ca şi Descartes, nu renunţă la 
libertate pentru vreo carieră universitară, preferând amiciția şi 
speculaţia. După cum s-a văzut, Descartes însuşi a sesizat dificultatea 
definirii interacțiunii dintre cele două „substanţe” opuse în esenţa lor 
(apelul la glanda epifizară ca instanţă de contact a rămas o ipoteză 
hazardată). Spinoza preia această problemă cardinală pentru 
înțelegerea omului, respinge dualismul cartezian şi admite existența 
substanţei unice „existentă în sine”, deci absolută (nu are nevoie de 
definire printr-un alt concept). Fiind un real, substanţa are o infinitate 
de atribute, existente cu necesitate. 

Din infinitatea de atribute, omul poate cunoaşte doar două, 
întinderea (şi în sensul de cantitate) şi gândirea, iar acestea în diferite 
„moduri” (modificări temporare). Substanţa unică este denumită de 
Spinoza „Natură” sau „Dumnezeu”. În cadrul ei determinismul este 

universal (miracolul este doar expresia neputinței sesizării cauzelor). 
Determinismul spinozist va fi continuat şi dezvoltat de materialiştii 
francezi, fiind şi un reper în gândirea socială republicană şi ateistă. 
Spinoza a fost considerat ateu, duşman al religiei: identificând pe 
Dumnezeu cu natura, n-a mai lăsat loc forţei divine în determinarea 
lucrurilor, fenomenelor, regimurilor politice şi destinelor individuale. 

Ideea de „om natural” înseamnă cel mai solid argument pentru 
libertatea persoanei; raționalitatea naturii este accesibilă minţii şi, mai 
mult, libertatea devine un potenţial ce se dezvoltă prin lărgirea şi 
aprofundarea cunoaşterii. 

Evident, raportul suflet-corp este definit în limbajul celor două 
atribute (cugetare şi întindere) inerente aceluiaşi lucru, ca sistem 
cauzal închis. 

Atât despre corp („obiectul sufletului”), cât şi despre suflet 
(„ideea corpului”) putem, avea cunoştinţe de patru grade de adec-vare: 
I — cunoaştere din „experiență vagă” (opinii simple, confuzii); 
II — cunoaştere pe bază de semne, asociaţii sau imaginaţie, încă 
neverificată de rațiune (se dă o formulare a legii asociaţiilor); 
III — cunoaşterea prin rațiune; IV — intuirea ideilor clare şi distincte 
(după modelul matematicilor). 


Teoria afectelor 


Principala temă a psihologiei lui Spinoza este cea a afectelor 
(cărţile III — V din Etica). Aşa cum ideile fuseseră considerate lucruri, 
şi afectele (pasiunile) apar la fel: „...Voi privi acţiunile şi poftele 
omeneşti ca şi cum ar fi vorba de linii, suprafeţe şi corpuri” (Prefață la 
cartea a III-a). Le defineşte ca stări ale corpului, care amplifică sau 
diminuează capacitatea de acţiune a organismului, o favorizează sau 
limitează; tot afecte sunt şi ideile despre aceste stări. 

Această viziune este complementară reprezentării despre corp ca 
sistem dinamic, supus schimbărilor de progres sau regres. Cursul 
stărilor nu numai că reflectă schimbările în acest sistem, dar la rândul 

La Spinoza, voința ca forță autonomă dispare, ea confundându- 
se cu intelectul. Numai necunoaşterea cauzelor unei acţiuni ne crează 
iluzia că ea este voluntară. 

Esenţa omului este pasiunea şi aceasta deoarece este fenomen 
psihofiziologic. Dorința este atracţie conştientizată, dar derivată din 
conştiinţă. Satisfacția (bucuria) şi insatisfacția (tristeţea), formează cu 
prima grupul celor trei afecte fundamentale, din care derivă celelalte. 

Dar şi aceste trei afecte au o bază generică: „puterea sufletului”, 
constând în fermitate (năzuința spre menţinerea existenţei conform 
normelor raţiunii) şi generozitate (năzuinţa de a ajuta pe alţii şi de a se 
unii prin prietenie). Diversitatea porneşte de aici: prezența de spirit, 
curajul, cumpătarea, sobrietatea etc. sunt alternative ale fermității; 
clemenţa, modestia, cardinalitatea etc. sunt moduri ale generozităţii. 

Bucuria ce ţine şi de suflet şi de corp se numeşte voluptate; 
aceasta poate fi bună, dar şi rea, când este exagerată. Ca şi ideile, 
afectele se asociază. Analiza afectivității la Spinoza este meticuloasă, 
naturalistă, după regulile matematice ale descompunerii, derivării şi 
compunerii, demonstraţia sa urmăreşte relevarea determinismului 
universal şi în această sferă a vieţii sufleteşti. 

Abordarea generală a afectelor şi voinței este intelectualistă: 
pasiunile se datoresc unor idei inadecvate şi confuze; neputința de 
control este „sclavia pasiunilor”. În ce constă controlul când de fapt 
pasiunile se înscriu într-un lanţ al determinărilor cauzale, în special 
biologice ? În cunoaşterea necesității şi onorarea poruncilor rațiunii. 
Atunci corpul va fi capabil de o mai intensă activitate. 

IX. SCURTĂ REFERIRE LA MATERIALISMUL ŞI 
ILUMINISMUL FRANCEZ DIN SECOLUL AL XVIII-LEA 


În toate lucrările de istoria psihologiei elaborate în ultima jumătate 
de veac în țările de ideologie marxistă s-a pus un mare accent pe mate- 
rialismul francez, sursă ideativă de referinţă pentru Marx şi Engels. 

In contextul bazei de producţie capitaliste şi al progreselor ştiin- 
telor naturale, gândirea psihologică materialistă apare ca fenomen de 
suprastructură abordat de medici (Lamettrie şi Cabanis), chimişti (ca 
d'Holbach) şi alți savanţi din domeniile biologiei şi fiziologiei (cum 
este enciclopedistul Diderot). „Secolul luminilor” a favorizat deschi- 
deri spre o psihologie monist-materialistă. 

Teza centrală în gândirea umanistă din acest veac al XVIII-lea 
defineşte sufletul ca dimensiune a materiei superior organizate, simi- 
lară energiei. 

Teoria Kant — Laplace a însemnat explicarea materialistă a origi- 
nii Universului şi o confirmare a unităţii materie-—mişcare din fizica lui 
Descartes. Se traduc în franceză lucrările lui Newton, Franklin, 
Spinoza. Chimia este un front al ştiintei cu remarcabile descoperiri ce 
demonstrau că schimbările caracteristicilor materiei se datoresc unor 
combinaţii dictate de legi ale naturii. Lumea naturală se lărgea enorm 
prin descoperirea de noi elemente chimice şi a microorganismelor (0 
dată cu inventarea microscopului). Materia se dovedea unitară, dar 
diversificată (Spinoza şi Leibniz au largă recunoaştere). Convingerea 
că natura determină atât senzațiile, cât şi gândirea vizează şi spre 
extinderea legii atracției universale la nivel celular. Cu toate împru- 
muturile de la materialiştii antici, filosofii secolului al XVIII-lea i-au 
depăşit prin afirmarea principiului unității dintre materie şi mişcare; 
aceasta devenind un atribut, deci nu mai este o influență exterioară 
materiei. 

In psihologia cunoaşterii, materialismul francez a însemnat o 
puternică reacție atât împotriva idealismului (Berkeley — „lumea 
exterioară există numai în măsura în care o percepem”), cât şi a 
empirismului englez (ce reducea cunoaşterea la senzații, excluzând 

funcţia de abstractizare şi generalizare a raţiunii, de surprindere a 
relaţiilor şi legilor); tot raţiunea asistă şi un al treilea mijloc de 
cunoaştere — verificarea experimentală. In Cugetarea a XV-a din 
Pensée sur |'interpretation de la nature, Diderot conchide: „Avem trei 
mijloace principale de cunoaştere: observaţia naturii, reflecția şi 
experienţa. Observaţia culege faptele, reflecția le combină, experienţa 
verifică rezultatul”. 

Sunt prezente şi excese de interpretare, ca aceea a medicilor, 
care au definit gândirea drept o secreție a creierului, la fel cum fierea 
este o secreție a ficatului. În general însă au fost anticipate psihologia 
experimentală, psihofizica (şi fiziologia organelor de simț), psihologia 
genetică. 

O lucrare de referință în istoria psihologiei este Traité des 
sensations publicată de Etienne Bonnot de Condillac (1715 — 1780), în 
1754. Inspirat de modelul newtonian de gândire (explicarea multitu- 
dinii de fenomene fizice prin principiul general al gravitaţiei), 
Condillac respinge metoda deductivă pe care o considera întemeiată 
pe teze arbitrare (numai pentru că sunt clare şi evidente), dar şi 
conexionismul lui John Locke, deoarece abstracţia şi judecata nu sunt 
reductibile la asociații; foloseşte un model genetic pentru a argumenta 
că orice fapt psihic este o senzație transformată. „Clar şi distinct” 
pentru el este numai „o primă experienţă” acceptată fără îndoială de 
toți, din care se dezvoltă toate fenomenele intelectului. 

Demonstrația acestei ipoteze o face pe modelul ipotetic al unei 
statui. Dacă presupunem că la început statuia nu are decât o simplă 
capacitate de a recunoaşte stimulațiile, putem începe cu olfacția: 

— un miros schimbă pe altul, iar aceasta este suficient pentru ca 
statuia receptoare să capete ceea ce Descartes atribuia actelor sufleteşti 
şi ideilor înnăscute, iar Locke atribuia reflecției; o senzaţie puternică şi 
neaşteptată provoacă atenție; când senzația revine, avem de-a face cu 
memoria; două senzaţii conduc la comparaţie, diferențiere, judecată 
ş.a.m.d. până la cele mai complexe operaţii ale intelectului; fiecare 
senzaţie are ton afectiv, fiind plăcută sau neplăcută, ceea ce duce la 
impulsul volitiv de orientare pozitivă sau negativă. Senzația permite 
distincția subiectiv—obiectiv. 

„Statuia lui Condillac” se deosebeşte de maşina animală a lui 
Descartes, deoarece corpul ei nu are nici o importanţă pentru dezvol- 
tarea psihicului. Contribuţii importante a avut Condillac şi în dome- 
niul limbajului (istoria limbajului este o istorie a gândirii). 

Medicului La Mettrie (1709 — 1751) i s-a părut mai avantajos să 
unifice sensualismul fenomenalist cu modelul maşinistic al comporta- 
mentului corpului viu. Ideea sa argumentată în Istoria naturală a 
sufletului (1745), era că materia este capabilă de gândire în virtutea 
organizării ei. S-a deschis astfel o nouă pistă a abordării determinis- 
mului, cu considerarea factorului evoluţie. 

Buffon emite ipoteza evoluţiei animalelor şi vegetalelor din 
molecule organice vii, deci o filiație a speciilor (storia naturală, 
lucrarea sa monumentală începe să fie editată din 1749). Dacă omul 
este „copilul naturii”, ordinea socială trebuie să-i respecte trebuinţele 
şi drepturile naturale. 

J.G. Cabanis (1756 — 1808), tot medic, continuator novator al 
lui La Mettrie, cu o extinsă formaţie şi cultură umanistă, prieten cu 
enciclo-pediştii, la sfatul lui Voltaire se consacră studiilor medicale şi 
mai ales fiziologice. 

Concepţia sa se sprijină pe învăţătura lui Hipocrate şi sensua- 
lismul lui Locke. Complexitatea vieţii psihice şi conceptul de lume 
exterioară se explică prin diversitatea senzațiilor şi efectele rezisten- 
telor acesteia faţă de actul volitiv. 

Opera de referinţă este tratatul din 1802, Traité sur les rapports 
du physique et du morale de l’homme, ce cuprinde 12 memorii despre: 
istoria fiziologică a senzaţiilor, influența vârstelor, sexelor, tempera- 
mentelor, maladiilor, regimului de viaţă şi climei; despre instinct, 
simpatie şi somn; despre influența moralului asupra fizicului; despre 
influența temperamentelor dobândite. Numai din enumerarea acestor 
teme se vede cât de extinsă a devenit intercondiționarea dintre fizic 
(fiziologic), psihic şi mediu (se argumentează, de exemplu, că stilul de 
viață influențează temperamentul). 

Cu o viziune materialist-naivă, el afirmă frecvent că în urma 
„digerării impresiilor”, „creierul secretă în chip organic gândirea”. 
Psihopatologia (Cabanis are prioritate absolută în folosirea acestei 
metode) oferă argumente că boala influențează puternic ideile, afecti- 
vitatea şi morala, iar organul cerebral deserveşte atât organismul în 
ansamblu, cât şi gândirea şi voinţa. 

O „linie de progres” a materialismului francez o constituie 
ideea practică a rolului hotărâtor în viaţa oamenilor a educaţiei şi 
legilor; în perfecţionarea societăţii, rolul hotărâtor îl au educatorii şi 
legiuitorii. Personalităţile marcante ale acestei ideaţii au fost 
J.J. Rousseau (1712 — 1778) şi C.A. Helvetius (1715 — 1771). 

Primul afirmă efectul negativ al civilizaţiei asupra omului, care, 
prin natura sa este bun şi perfect. Helvetius a susținut teza genezei 
calităților intelectual-morale sub efectul împrejurărilor de viaţă, (deci, 
opus lui Rousseau) şi duce chiar la exagerare rolul modelator al 
educaţiei (Despre om, 1773). 

Şi D'Holbach, în Sistemul naturii (numită Biblia materialis- 
mului), vede fericirea omului (în fapt, ființă fizică) în reorganizarea 
cunoştinţelor, educarea respectului pentru rațiune şi a curajului. Pentru 
a căpăta cunoştinţe adecvate despre suflet, este necesar să experimen- 
tăm asupra lui cu mijloacele fizicii, anatomiei, medicinii, pentru că 
psihicul, în toată fenomenologia sa, nu este decât manifestare a unor 
forme de mişcare. 

O operă ce „pregăteşte” darwinismul este a marelui iluminist 
Diderot; în anii 1774 — 1779 a elaborat Elemente de fiziologie, în care 
promovează ideea selecţiei naturale şi a influenţei mediului asupra 
organismului. Diderot consideră simplist modelul lui La Mettrie, 
concretizat în Omul-maşină: creierul şi nervii formează un întreg care 
depinde simultan de corp şi de lumea înconjurătoare. Ideile psiho- 
logice din tratatul citat cuprind o arie largă de teme, depăşind sensua- 
lismul tradițional (tocmai insuficienţele simţurilor au făcut ca gândirea 
să se dezvolte; în acest sens redă numeroase exemple de deficit 
senzorial şi compensări). Spiritul vremii era unul polemic, experimental, 
academic. La apariţia cărții lui Helvetius, De /'Esprit (1776), Diderot 
identifică paradoxuri şi formulează critici memorabile (deşi erau 
coautori la Enciclopedie). 

Într-o anumită măsură, moraliştii abordează probleme psiho- 
logice, în special de afectivitate şi personologie. În decursul secolelor 
XVII — XVIII o pleiadă de moralişti francezi, prin opere literare, 
eseuri, memorii şi maxime, a provocat şi întreţinut o mişcare de idei 
care au favorizat o bună imagine şi respect pentru cariera de psiholog 
din secolul al XIX-lea. 

Afinitatea pentru cultura franceză a lui Mihai Ralea şi C.I. Botez 
a făcut ca, în tratatul lor de Istoria psihologiei, capitolul respectiv să 
aibă o elaborare minuțioasă. 

X. PARADIGMELE PSIHOLOGIEI MODERNE 
ASOCIAȚIONISMUL 


a) Înainte de reflexologie 

Termenul de „„paradigmă” atenuează distincţia dintre şcoală şi 
„principiu”, astfel că asociaționismul, prin originile sale filosofice şi 
îndelungata-i devenire, nu poate şi nu are nevoie să fie riguros 
etichetat. De când a devenit însă reflexologie (sau, în accepţiune 
americană, conexionism) nimeni nu mai ezită să vorbească de şcoală 
(pavlovistă, skinneriană), respectiv, de paradigmă (respondentă sau 
clasică şi operantă sau instrumentală). 

Istoria consemnează, chiar cu precizia pe care şi-o revendică de 
câteva decenii psihologii cognitivişti, că principiul conexiunii este 
răspunsul cel mai persistent la întrebarea epistemologică apărută odată 
cu filosofia: „Dacă informațiile primare le obținem prin simţuri, din ce 
rezultă ideile complexe?” 

Incă Aristotel dă un răspuns la această întrebare, stabilind şi trei 
mecanisme: contiguitatea în timp şi spaţiu, asemănarea şi contrastul 
dintre elementele asociate. 

Deşi, formal, prima şcoală de psihologie este structuralismul, 
asociaționismul merită tratat ca primă paradigmă datorită vechimii 
sale sub raportul formulării şi al utilizării (de către alte orientări psiho- 
logice, în practica instruirii şi, în general, în orice exercițiu mental). 

Astăzi, orice psiholog îşi dă seama că asociaţia este un fapt bazal 
în geneza, dezvoltarea şi funcționarea psihicului; reinterpretată în 
ultima jumătate de veac ca mecanism al semnalizării, orientării şi 
productivităţii psihice, conexiunea (în forma cea mai simplă fiind 
numită „legătură nervoasă temporară”) devine criteriu al apariției 
psihismului, al trecerii de la reglajele biologice şi fiziologice la cele 
anticipative, psihice. 

Deoarece asociaţionismul a fost creat de problematica episte- 
mologică, reprezentanţii empirismului englez, care au excelat în 
tratarea filosofică a cogniţiei, pot fi considerați promotorii unei 
psihologii a învăţării conexioniste: Thomas Hobbes (1588 — 1679), 
John Locke (1632 — 1704), George Berkeley (1685 — 1753) şi David 

Hume (1711 — 1776). În general, ei au apreciat rolul contiguității şi 
similarității, nu au dat atenție opoziţiei sau contrastului, iar ultimul a 
mai definit genul de asociativitate cauzală. 

Contribuţia empiriştilor englezi este remarcabilă în istoria psiho- 
logiei prin accentul pus pe determinismul riguros (aproape mecanic, 
newtonian) în funcţionarea planului rațional al comportamentului. 
Th.Hobbes considera că gândirea şi acțiunea sunt efect al asocierii prin 
contiguitate a ideilor. El însuşi o personalitate a marilor contingenţe 
ale timpului său, pe insulă şi pe continent, cunoscând pe Descartes la 
Paris şi pe Galilei la Florenţa, Hobbes a suportat exilul şi blamul, ca 
urmare a lucrării sale Leviathan, or the Matter, Form and Power of a 
Commonwealth Eclesiastical and Civil, în care a tratat probleme de 
filosofie politică deosebit de provocatoare pentru clasa politică. 
Termenul „hobbist” s-a născut din această „contingenţă”, fiind mult 
timp după aceea atribuit (peiorativ) celui care sfida dogmele bisericii 
oficiale. Atât de mult au contat scrierile lui Hobbes în timpul său, 
încât au determinat hotărâri ale Parlamentului britanic şi superstiţia că 
incendiul devastator din Londra, în 1666, ar fi o pedeapsă divină 
pentru ateismul lui Hobbes. 

La vârsta senectuţii, Hobbes se delectează traducând în limba 
engleză Iliada şi Odiseea, elaborând un tratat de matematici. Se 
desparte de cele lumeşti la 91 de ani cu satisfacția faimei europene, 
dar şi cu convingerea că în viaţa socială tronează principiul confrun- 
tării feroce, fricii şi orgoliului (homo homini lupus). 

In epistemologie, Hobbes este empirist subiectiv, în sensul că 
recunoaşte prioritatea senzaţiilor, dar calitățile sensibile nu sunt 
atribuite lucrurilor care le-au produs, ci specificului organelor de simţ. 
La fel, spaţiul şi timpul nu sunt atribute ale realităţii, ci construcții 
subiective. Discursul mental sau gândirea constă din înlănţuiri de idei 
potrivit relaţiilor cauzale dintre ele. Instrumentarea acestui proces este 
asigurată de limbaj: cuvintele denumesc, notează şi înregistrează 
(cataloghează) ideile; de asemenea, prin cuvinte se realizează trans- 
ferul interpersonal de experienţă şi afectivitate, inclusiv emoții estetice 
şi mesaje persuasive. 

În concluzie, nominalismul şi teoria senzaţiilor la Hobbes 
exprima patosul său materialist, dar limitează psihismul la un fel de 
fantomă a realului. 

John Locke (1632 — 1704), contemporan cu Hobbes şi cu un des- 
tin la fel de zbuciumat, asimilând cu ardoare empirismul baconian şi 
raționalismul cartezian, a avut răgazul elaborărilor filosofice numai în 

ultima parte a vieţii. Pentru gândirea sa psihologică două lucrări sunt 
remarcabile: An Essay Concerning Human Understanding (1690) şi 
Some Thoughts Concerning Education (1693). Istoricii consemnează 
orientarea originală a lui Locke spre o ştiinţă psihologică distinctă de 
metafizică, autonomă ca principii de cauzalitate, tematică, exactitate şi 
utilitate. Aceasta a conferit o identitate clară conceptului de experiență 
ca unică sursă a cunoştinţelor. Începând cu John Locke, în ştiinţele 
cognitive se instituie două interpretări ale originii şi dezvoltării 
cunoaşterii: curentul nativist al ideilor înnăscute (susținut şi de 
Descartes) şi cel care derivă „tot materialul raţiunii şi al cunoaşterii 
din experienţă şi senzaţie”. 

Lucrurile au însuşiri primare, inerente şi permanente (soliditate, 
întindere, mişcare, etc.); în procesul cunoaşterii apar şi calități 
secundare, ce ţin de interacţiunea primelor cu organele de simţ (culori, 
sunete, gusturi etc.). Şi unele şi altele pot fi cunoscute chiar la nivel 
rațional numai dacă apar direct în experiența noastră: „Nimic nu este 
în raţionament care să nu fi fost transmis mai înainte prin simţuri”. 

Impotriva ineismului, Locke aduce pentru întâia dată argumente 
psihologice, psihogenetice şi psihopatologice. Exemplifică prin 
noţiunile de spaţiu, timp, cauzalitate, necesitate, finalitate (copiii mici 
percep luna ca pe un obiect din jur şi întind mâna s-o apuce). 

Evident, complementar lumii exterioare, lumea internă a 
propriilor idei, imagini şi simţuri este obiect al experienței şi avem 
astfel un al doilea izvor de cunoştinţe, numite reflecţie. În Cartea a II-a, 
cap. I din An Essay, califică această facultate ca foarte asemănătoare 
simțurilor şi de aceea o numeşte provizoriu „simţ intern”. Principala sa 
lucrare constă în dezvoltarea, prin combinare, compunere şi abstracţie, 
a ideilor simple (provenite din unul sau mai multe simţuri). Este o 
fundamentare consistentă a asociaţionismului, întărită încă şi printr-o 
teorie a limbajului. Modurile de combinare a ideilor-elemente sunt 
dictate de multe calităţi ale acestora, dar şi de condiţii socio-culturale; 
viziunea asupra limbajului este nominalistă, dar Locke atribuie şi 
ideilor complexe şi universale valoare reprezentativă; ele se referă 
deci la ceva real, deşi pot coexista cu idei fanteziste. 

În stabilitatea asociaţiilor de idei, afectivitatea are un rol 
important, din momentul în care un sentiment a fost prezent în actul 
cunoaşterii (fie ea senzorială sau reflexivă). Tot prin asociere se obține 
şi diversitatea sentimentelor din două bazale: plăcerea şi durerea. De 
fapt, sentimentul (termenul generic la Locke) nici nu este o facultate 
independentă, pentru că, prin conţinutul său, ţine atât de senzaţii, cât şi 
de reflecții. 

John Locke a rămas în istorie ca „fondator al asociaţionismului 
englez” şi datorită aplicațiilor pe care le-a întreprins în domeniul edu- 
caţiei. Lucrarea Some Thoughts Concerning Education a rezultat dintr- 
o serie de scrisori pe această temă, reflecţii „din inimă” de elev şi 
student chimist în sistemul tradiţional de învățământ, trimise din exil 
unui prieten din Anglia. Ideile sale, amplu şi afectuos argumentate au 
avut un mare impact asupra mentalității vremii, deoarece nemulțu- 
mirea față de învățământul formal, scolastic era generală: cartea a 
apărut în cinci ediţii în cei zece ani pe care 1-a mai trăit autorul întors 
în patrie. 

O nouă calitate a educației este definită pe baza organizării 
experienţei, a asociaţiilor de idei şi sentimente, a modelului omului 
practic, util, independent şi virtuos. 

În limba română opera pedagogică a lui John Locke a apărut cu 
titlul Câteva idei asupra educaţiunii, în 1909 — 1910, în traducerea lui 
George Coşbuc. 

În capitolul LXIV din partea I, el defineşte astfel misiunea 
dascălului noii societăţi eficiente şi luminoase: „...A pune în bună 
orânduială purtarea elevului, a-i forma spiritul, a sădi în el obişnuinţe 
bune şi principiile virtuţii şi ale înţelepciunii...”. 

Cu Locke (şi paradigma conexionistă) psihologia devine o bază 
ştiinţifică a educaţiei, schimbându-şi accentul de la metode punitive şi 
conţinuturi formale, la cunoaşterea sufletului copilului, formarea 
personalităţii, în special a gândirii, sentimentelor pozitive şi voinţei. 
Prin secole şi peste toate continentele, mesajul psihoeducațional 
formulat de John Locke a trecut ca o lumină sacră, aprinsă de o minte 
de excepţie şi un suflet de elev orfan: „Este imposibil ca copiii să 
înveţe ceva cât timp gândurile lor sunt robite şi tulburate de vreo 
patimă — şi în special de frică — ce lasă cea mai puternică impresie în 
sufletul lor gingaş şi slab. Întreţineţi-i deci într-o stare de spirit plăcută 
şi calmă, dacă vreţi să vă primească învăţăturile, sau orice alt spor de 
cunoştinţe. Este tot atât de imposibil să imprimi un caracter frumos şi 
armonios într-un suflet care tremură pe cât este de greu să tragi linii 
frumoase şi drepte pe o hârtie care se mişcă” (Texte pedagogice alese, 
Bucureşti, Editura didactică şi pedagogică, 1962, p.125). 

Grija lui Locke pentru o educaţie fundamentată pe psihologie 
derivă din teama sa față de forța spontană a asociației necontrolate, 
dictate de obişnuință. Avertizând asupra nevoii extinderii controlului 
rațiunii, gândirea psihologică din următoarele două veacuri n-a împăr- 
tăşit asemenea temeri, acceptând asociaţia—paradigmă şi dezvoltând 

studiul condiţiilor conexiunilor (de altfel, minunat intuite de John 
Locke în opera sa pedagogică). 

George Berkeley (1685 — 1753), episcop, filosof şi teoretician în 
domeniul educaţiei, continuator empirist-conexionist al lui John 
Locke. La doar 25 de ani a publicat două lucrări reprezentative: New 
Theory of Vision (1709) şi Principles of Human Knowledge (1710). 

„A fi înseamnă a fi perceput” (celebrul dicton latin: esse est 
percipi) — rezumă concepţia subiectiv-idealistă a lui Berkeley. Dacă 
Descartes s-a întrebat despre relaţia spirit-corp, iar Locke despre 
modul în care materia generează spirit, Berkeley a considerat esențială 
întrebarea „Cum spiritul generează materie?” 

În sprijinul concepției sale filosofice, a abordat „calităţile pri- 
mare” pentru a demonstra că depind tot de experienţa personală, ca şi 
cele secundare. De exemplu, perceperea vizuală a adâncimii depinde 
tot de experienţă: obiectele apropiate şi cele depărtate sunt receptate 
prin senzațiile tactile şi kinestezice în asociere cu mişcările oculare. 
Datele experienţei conştiente le-a luat drept realitate primordială. 

Locke şi Descartes n-au negat realitatea lumii externe, ci legă- 
tura directă dintre conştiinţă şi ea: lumea se răsfrânge prin prisma 
sufletului, iar conştiinţa are acces numai la acest rezultat. Berkeley a 
tras din introspecționism concluzia subiectivist-idealistă că fenome- 
nele expuse conştiinţei reprezintă singura realitate. 

David Hume (1711 — 1776) a devenit celebru la tinereţe (29 de 
ani) când a publicat lucrarea în trei volume Treatise on Human 
Nature. Raportându-se sceptic faţă de valoarea cognitivă a reflecției, 
declară drept unic obiect al cunoaşterii propria experienţă. Conceptul 
de experienţă apare aici mai elaborat, operându-se o distincţie între 
„Impresii mai vii” (senzații şi percepții) şi „idei mai puţin vii” 
(imagini sau amintiri). 

Hume defineşte relația cauză-efect ca un gen nou de asociație 
prin contiguitate, purtând nota invariabilităţii succesiunii. Analiştii de 
mai târziu contrazic raportarea acestui tip de asociaţie la clasa conti- 
guităților şi identifică la Hume trei modalităţi de asociere: asemănare, 
contiguitate şi cauză-efect. Dă relevanță cauzalităţii ca mecanism 
intrapsihic al generării datelor conştiinţei de impresii, deci tot fapte ale 
conştiinţei. 

Formulând faţă de ştiinţe exigenţele experimentării şi exprimării 
cantitativ-numerice a fenomenelor şi lucrurilor studiate, Hume a fost 
un precursor al psihologiei desprinse de metafizică, care să studieze 
experienţa şi personalitatea (dar fără referire la realitatea obiectivă). 

David Hartley (1705 — 1757), medic, cu o viaţă nemarcată de 
agitația celorlalţi filosofi-empirişti-asociaționişti englezi; sub influența 
lui Newton şi Locke, în singura sa carte publicată, Observations of 
Man (1749) postulează un mecanism vibratoriu în sistemul nervos, 
corespunzător senzațiilor, ideilor şi imaginilor; este o interpretare 
fiziologică a distincției operate de Hume între impresii şi idei, în cazul 
al doilea, vibraţiile fiind mai slabe. Pentru această contribuţie la abor- 
darea fiziologică a conexiunilor, cu extrapolări la mecanismul emoțiilor, 
unii istorici îi conferă rolul de precursor al reflexologiei respondente. 

Un continuator al ideilor lui Hartley a fost scoţianul Thomas 
Brown (1778-1820). El şi-a pus problema selecţiei unei asociaţii 
anume dintre mai multe posibile, ce factori intervin în acest proces, 
pentru ca, pe baza lor să se facă predicții. 

În ultimii zece ani ai vieţii a fost profesor de filosofie la 
Edinburgh şi a elaborat o serie de lucrări de epistemologie şi psiho- 
logie. In Lectures on the Philosophy of the Human Mind, apărută 
postum, în 1882, critică scepticismul lui Hume şi, în general, pulve- 
rizarea intelectului într-o multitudine de idei, afirmând că gândirea şi 
sentimentul sunt indivizibili, precum spiritul ca atare; pot fi 
identificate părți componente ale unei formaţiuni complexe, dar între- 
gul nu poate fi explicat prin proprietăţile părților. Această viziune este 
importantă deoarece mecanismele asociaţiilor explică nu numai 
procesul reproducerii, ci şi al realizării producţiilor noi. 

De altfel, Brown, format la şcoala filosofică scoțiană a „instinc- 
tului mental” (intuirea imediată a datelor conştiinţei) nu este mulțumit 
de termenul „asociaţie”: ideile se leagă atunci când au elemente 
comune, pe această bază între ele intervenind un proces de „sugestie”. 
Credem că aceeaşi esenţă a surprins-o Şt.Odobleja, folosind termenii 
mult mai potriviți de rezonanță, consonanţă şi combustie pentru ana- 
liza psihicului ca sistem cibernetic prototip (Psihologia consonantistă, 
vol. I, II, 1938, 1939). 

Dacă Brown se referea doar la o apropiere analogică de proce- 
sele şi formulele chimice, James Mill (1773 — 1836) vede în asociații o 
„mecanică mentală”. În şapte vacanțe de vară elaborează celebrul 
tratat Analysis of the Phenomena of the Human Mind (1829), prin care 
devine, după Hartley, pe care-l continuă, al doilea părinte al asocia- 
ționismului. 

Psihicul constă din stări (cele primare sunt senzațiile şi ideile) şi 
procese de asociere (combinaţii şi înlănțuiri, în general după criteriul 
contingenţei). Ordinea sincronă sau succesivă a senzațiilor şi a ideilor 

este determinată de ordinea factorilor de mediu determinanți. Memo- 
ria, imaginaţia gândirea sunt argumentul procesului spontan şi conti- 
nuu de coalescenţă, îmbinare şi „creştere împreună”. 

Cuvântul „face chemare”, convoacă nenumărate imagini ale lucru- 
rilor asemănătoare şi constituie clasa, conceptul. Afectivitatea şi voința, 
sub toate formele, se dezvoltă tot prin coalescenţa trăirilor şi ideilor 
generate, la rândul lor, de tonalitatea agreabil-dezagreabil a senzaţiilor. 

Exemplificările lui James Mill sunt tratări interesante prin modul 
productiv în care valorifică faptul coalescenţei: prin asociația ideilor, 
acestea devin una. De aceea sentimentul patern are specific local, cel 
estetic are unul naţional, iar motivele şi comportamentul volitiv, cultural. 

John Stuart Mill (1806 — 1873) a împărtăşit şi dezvoltat concep- 
ţia tatălui său, văzând în coalescenţă un gen de „chimie mentală”; 
astăzi am putea desemna fenomenul prin termenul de emergență, 
deoarece produsul asocierii a două sau mai multe idei poate fi 
necunoscut sau de neanticipat la nivelul fiecărei componente. Eruditul 
filosof recurge şi la anlogie cu „discul culorilor”, cu care Newton a 
demonstrat compoziţia luminii albe (din cele şapte culori). O mai mare 
precizie în termeni a favorizat acceptarea noilor explicații: „Ideile 
simple mai curând generează decât le compun pe cele complexe”. 

Alături de „generare”, conceptul de „expectanţă” au dat psiholo- 
giei un impuls care s-a resimţit benefic până în secolul XX, când au 
fost valorificate mai mult ca oricând. Ele erau răspunsuri la problema 
pusă de Berkeley: cum mintea crează lucruri ale realităţii. 

Contribuțiile lui J.Stuart Mill au „avut un asemenea impact asupra 
spiritului englez încât a fost calificat drept autorul transformării asocia- 
ționismului dintr-o teorie psihologică într-un mare sistem filosofic. 

A realizat aceasta argumentând posibilitatea explicației ştiinți- 
fice în psihologie, combătându-l pe Auguste Comte care rezerva 
această putință numai fiziologiei, argumentându-i că psihologia este în 
esenţă ştiinţifică, deoarece practică explicaţia fondată pe cele două 
principii: cel al „sintezei de elemente până la contopire” şi al „aso- 
ciație ca lege a sintezei”. 

„Vocaţia” psihologică a lui J.St. Mill a fost atât de pregnantă, 
încât a început o gnoseologie centrată pe subiect într-o măsură care-l 
califică drept idealist-subiectivist: plecând de la distincția mai veche 
dintre calitățile prime şi calitățile secunde ale corpurilor materiale, 
clasifică senzațiile în „subiective” şi „obiective”, ultimele fiind, la 


Astfel, calitățile prime, rezistență, întindere şi formă sunt efecte ale 

senzaţiilor musculare şi tactile, de aceea ne şi dau reprezentarea despre 
materie şi substanță. In cazul unei senzați musculare libere, fără 
obstacole, avem noţiunea de spaţiu gol; senzaţia mişcării musculare 
îngreunate, dificile ne dă noţiunea de spaţiu plin, corporal, cu 
dimensiuni corporale. În consecinţă, ceea ce ne apare drept un corp nu 
este în realitate decât un grup de senzaţii coordonate; ideea de lume 
externă este doar efectul imediat al unei intuiţii. 

La J.St.Mill asociaţionismul capătă dezvoltarea maximă, atât ca 
putere a argumentării, cât şi ca extensiune. Chiar morala, persona- 
litatea în ansamblu şi conştiinţa sunt forme elevate ale unor multiple 
senzații şi „arhitecturi” asociative. Ideile sale psihologice sunt disper- 
sate în mai multe lucrări, dintre care două sunt de reţinut: 
Dissertations and Discussions (1859) şi Examination of Sir William 
Hamilton 's Philosophy (1865). 

Alexander Bain (1818 — 1903), scoţian de origine şi tradiție 
filosofică, cu puternice interese încă din studenţie pentru o psihologie 
„naturală”, a devenit discipol al lui J.St.Mill (fiindu-i şi coleg la uni- 
versitatea londoneză). Dintre lucrările sale, două au fost recunoscute 
ca cea mai elaborată gândire psihologică a secolului al XIX-lea: 7he 
Senses and the Intellect (1855) şi The Emotions and the Will (1859). 

Concepţia lui Bain, mult apreciată chiar de J.ST.MIII, dar şi de 
psihologi ai secolului XX, printre care Mihai Ralea şi C.I.Botez, se 
remarcă prin orientarea asociaționismului spre biologie, fiziologie şi 
aportul activ al instanței cerebrale; făcând din arcul reflex unitatea 
elementară a psihismului, el remarcă momentul activ al organismului 
în procesul adaptării şi dezvoltării (o diferenţă majoră faţă de 
asociaţionismul pasiv), ce explica doar ideile şi imaginile întâmplă- 
toare, respectiv visele şi reveriile. Fără a fi experimentator, Bain a 
făcut operă prin analiză, intuiție, credință în posibilitatea psihologiei în 
rândul ştiinţelor naturii. 

Alături de principiile contiguității şi similarităţii, a mai formulat 
pe cel al creativității (forţa minţii de a elabora noi agregate de 
asociaţii, total diferite de ceea ce s-a întâlnit în cursul propriei 
experiențe precedente — acceptă deci principiul lui Brown că forța 
asociativă creşte când ideile asociate continuă să funcţioneze 
împreună, dar, în plus, delimitează un gen distinct, numit „asociaţie 
constructivă”). 

O dezvoltare a asociaţionismului britanic o constituie lucrarea 
lui Bain despre emoții şi voinţă, temă dificilă şi pentru acesta margi- 
nalizată în raport cu senzațiile şi gândirea. 

Punând problema parte-întreg relativ la afectivitate, Bain defi- 
neşte 9 „sentimente simple” sau ireductibile, ce constituie substanța 
sentimentelor umane complexe. În enumerarea respectivă distincția 
dintre „emoţie” şi „sentiment” nu este clară. (Pentru edificare, vezi 
Mihai Ralea şi C.I.Botez, Istoria psihologiei, 1958, p. 414). 

Voința este explicată ca asociaţie dintre mişcările spontane 
(efecte ale unor descărcări de energie nervoasă) şi dorințe sau 
sentimente. Nu este o abordare simplistă, autorul vorbind de un „vast 
ansamblu de asociaţii, a căror istorie a fost pierdută din vedere sau 
uitată” (cap. III din Emotions and Will). 

Prestanța lui Al.Bain în istoria psihologiei este dată şi de 
fondarea primei reviste de psihologie, „Mind”, în 1876 (pe care a şi 
susținut-o financiar până în 1892). 

Herbert Spencer (1820 — 1903), englezul hobbist care şi-a căutat 
confortul gândind la ceea ce i s-a părut mai util şi frumos: cu formaţie 
de inginer, la doar 22 de ani a început să publice studii economice şi 
politice, dar şi Principii de psihologie, în secvenţe, înainte de apariția 
lucrării majore a lui Ch.Darwin, Originea speciilor (1859). Tânăr, cu 
planuri ambiţioase, trece la elaborarea principiilor biologiei, 
psihologiei, eticii, sociologiei, publicându-le în volume distincte. In 
confluență cu darwinismul, ideile lui Spencer au marcat o epocă de 
mentalitate în Anglia şi întreaga Europă pe tot parcursul veacului al 
XIX-lea. 

In lucrarea Primele principii el formulează legea evoluţiei, ca 
generală pentru explicarea schimbărilor din natură. Spencer nu apare 
ca un scolastic, sau metafizician, ci ca un inductivist de mentalitate 
engleză: supune observaţiei, analizei şi comparației ştiinţele naturii 
(botanica, geologia, fiziologia) şi cele sociale (psihologie, estetică, 
morală, lingvistică, istorie etc.). Principiul evoluţiei este formulat ca 
ipoteză şi nu ca o dogmă. Domeniile religiei şi al metafizicii sunt 
scoase din sfera ştiinţei, a cunoaşterii raționale, dominată de legea 
evoluţiei. Foloseşte pentru aceasta chiar un termen special, — „incog- 
noscibilul”. Cu afinitatea englezească bine-cunoscută pentru natură, 
Spencer se ocupă de transferarea modelului biologic de evoluţie 
(trecerea de la omogen la eterogen în devenirea oricărui organism) la 
progresul în alte sfere ale existenţei, inclusiv în cea socială (societate, 
instituţii, limbaj, literatură, ştiinţă, artă). Diferenţieri succesive, 
trecerea de la omogen la eterogen — sunt efecte ale unor forțe multiple. 

Schimbările, determinate de o forţă persistentă, au două sensuri: 
evoluţia (în special prin integrare) şi involuția sau disoluția (prin 
dezintegrare). 

Nu ne propunem aici să expunem legile evoluţiei, ci doar să 
specificăm că acest remarcabil gânditor al secolului al XIX-lea vedea 
o unitate între cosmos, paleontologie, botanică, zoologie, biologie, 
fiziologie, psihologie şi sociologie. 

Important este patosul lui Spencer de a fonda o psihologie ştiin- 
țific-experimentală, replică severă la cea subiectivă (a analizei vieții 
interioare). In cap. VII al părții I din Principles of Psychology defineşte 
specificul obiectului psihologiei: conexiunile dintre faptele interne şi 
externe, geneza, dezvoltarea şi transformarea lor în cursul evoluției. 

„Ideea” a fost definită ca unitate a cunoaşterii, constând din: 
impresii (senzațiile lumii din afară) şi emoții (senzațiile stărilor 
interioare). „Ideile” de primul tip sunt o integrare de şocuri nervoase 
asemănătoare, al doilea, — o integrare de senzaţii asemănătoare (fuziu- 
ne a urmelor acestor senzaţii lăsate în conştiinţă). 

Instinctul, percepţia, raţiunea, sentimentul, voinţa sunt moduri 
particulare de ajustare a raporturilor externe la cele interne. Toate sunt 
supuse evoluției, păstrând principala funcție a psihicului: „reacția 
dinăuntru la o acţiune dinafară”. Viaţa, în toate formele sale, este o 
corespondenţă între individ şi mediu, iar această relație conduce la 
integrarea lor. Modurile particulare de ajustare a raporturilor externe 
cu cele interne sunt percepţia, instinctul, raţiunea, sentimentul, voința. 
Asociaţiile au o bază fiziologică şi se transmit ereditar (tocmai acesta 
este mecanismul transformării experienţei acumulate în instinct, din 
care derivă cogniția, memoria, inteligenţa, afectivitatea). 

lată încă o probă de cutezanţă la Spencer: inteligenţa şi instinctul 
nu sunt diferite ca gen, ci doar ca grad: ambele sunt adaptări, doar că 
în primul caz raporturile sunt mult mai abstracte şi complexe, iar în al 
doilea „potrivirea”este simplă şi generală. Acumulările de experiență 
au loc atât în plan ontogenetic, cât şi filogenetic. 

Înainte de Pierre Janet şi Jean Piaget, Spencer a identificat în 
funcţionarea inteligenței procese complementare şi cupluri reversibile 
de operaţii: unificare şi diferenţiere, asimilare şi dezasimilare, inte- 
grare şi dezintegrare. Psihicul este descris ca un sistem evolutiv, după 
legea trecerii de la omogen la eterogen în direcția unei mai bune 
adaptări. 

Cartea lui Spencer Principles of Psychology n-a fost receptată ca 
originală la prima ediție, în 1855; numai după ce darwinismul a 
căpătat recunoaştere generală, la ediţia a Il-a (1870 — 1872) Spencer a 
fost înţeles drept creator al psihologiei evoluționiste (fondată pe 
principiul trecerii sistemului psihic de la omogenitate incoerentă, la 

eterogenitate definită şi coerentă). Atenţia cercetătorilor se mută de la 
fenomenele de conştiinţă, la procesele de adaptare. Vechea tradiţie 
asociaţionistă viza procesele ce se petrec în organism cu marea grijă 
de a nu se rupe unitatea psihic-corp; Spencer este primul asociaţionist 
care a analizat forțele experienţei interne într-un raport cauzal cu 
factori din mediul extern. El defineşte obiectul psihologiei într-un mod 
nou şi tranşant: relaţiile dintre fenomenele interne constituie obiectul 
fiziologiei, dintre cele externe — al altor ştiinţe; relaţiile dintre cele 
două categorii de fenomene reprezintă obiectul psihologiei (Psihologia 
obiectivă). 

Pare o formulă sigură, însă curând s-a dovedit inconsecventă: s-a 
admis că, sub un alt unghi de vedere, de exemplu când se consideră 
coordonările neuromusculare şi intenţiile folosirii acestora în raport cu 
mediul, avem de-a face şi cu o psihologie subiectivă. Totuşi, păstrân- 
du-se atenţia concentrată pe funcția generală a adaptării (rostul ori- 
cărei reacţii, a intelectului şi cogniţiei), asociaţia însăşi capătă un nou 
conţinut. 


b) Asociaţionismul centrat pe reflexul condiţionat 

În tratatele de istoria psihologiei sunt conturate două moduri de 
a trata această „recentrare” a asociaţionismului de la „idee — idee” la 
„stimul — răspuns”: ambele dau prioritate „psihologiei evoluționiste” 
(Spencer, Darwin), dar, în timp ce occidentalii atribuie începuturile 
acestui proces lui Ebbinghaus, psihologii ruşi pun în prim plan 
reflexologia lui Secenov. 

Hermann Ebbinghaus (1850 — 1909), experimentator inovator 
german, profesor la Breslau şi apoi la Berlin, a publicat în 1885 prima 
investigație de laborator asupra memoriei. Rezultatele sale sunt reven- 
dicate de asociaționişti pentru inovaţia de a studia învăţarea unui material 
ce exclude experienţa precedentă. Este vorba de silabe fără sens, compuse 
din două consoane şi o vocală (wop, xam, cir etc.). Intenţionând să obțină o 
curbă a evoluţiei în timp a retenţiei, a evitat cuvintele vocabularului 
obişnuit care, în trecutul experiențial, ar fi avut conexiuni deja reținute. A 
obținut într-adevăr o curbă de tip „accelerație negativă” pentru intervalul 
imediat de timp, fenomen ce a fost reconfirmat ulterior, indiferent de 
complexitatea tehnicii de labo-rator folosite. 

Inovația metodică a lui Ebbinghaus a deschis calea abordării 
funcţiilor psihice superioare pe baza principiului simplu al asociației, 
ajungându-se chiar la exprimări exacte. 

Medicul rus, /.M.Secenov (1829 — 1905), cu studii la Moscova, 
Berlin şi Viena, profesor de fiziologie la Academia medico-chirurgicală 

din Petersburg. Studiind cu succes de răsunet funcția inhibitorie a unor 
centri cerebrali, Secenov ajunge la concluzia că sistemul nervos este 
un regulator automat al organismului (analog reglajului maşinii lui 
Watt, cu aburi). Sistemul nervos asigură integritatea anatomo- 
fiziologică a organismului, receptând excitaţiile externe şi semnale 
despre starea funcțională a organelor, declanşând reacții motorii şi 
glandulare de răspuns. 

În 1863 publică Reflexele creierului, titlu impus de cenzură la o 
lucrare ce avea în titlu „proveniența fenomenelor psihice pe bază 
fiziologică”. Pentru prima dată activitatea cerebrală şi activitatea 
psihică aveau aceeaşi unitate elementară constitutivă, — actul reflex. 
Actele conştiente şi cele voluntare sunt „în sens strict, reflexe”. 
Lucrarea a apărut secvențial într-o revistă medicală; în 1866, când a 
apărut în volum, vânzarea cărţii a fost blocată de cenzura țaristă, pe 
motiv de „corupţie morală” şi „primejdioasă”, iar autorul judecat de 
Înalta Curte de Justiţie. Secenov a mai scris şi alte lucrări de 
psihologie, mai ales asupra gândirii, promovând un determinism 
fiziologic (de altfel, a scris şi o lucrare intitulată De către cine şi cum 
trebuie elaborată psihologia?, republicată de mai multe ori, în care 
respinge introspecția şi argumentează evoluţia ontogenetică a 
funcţiilor psihice). „Motorul” dezvoltării este experienţa, „întâlnirea 
biologică cu realitatea”. 


Descoperirea reflexului condiționat de către Pavlov 


În istoria psihologiei, căutarea bazei organice, naturale, a 
psihicului este o dimensiune permanentă. Şi în faza mitologiei antice, 
acțiunea zeilor era mediată de realitatea corporală. După cum s-a văzut 
în capitolul respectiv, Aristotel apare ca părinte al psihologiei pentru 
că a instituit un rol al Subiectului (care simte, gândeşte, voieşte). 

S-a remarcat, de asemenea, chiar în acest capitol, că asociația 
elementelor experienţei a fost considerată un fapt natural similar 
gravitaţiei în lumea fizică a corpurilor (ce posedă masă). 

Istoricii psihologiei ruse (dar, în consens, şi cei occidentali) 
consideră că lucrarea lui Pavlov O experiență de 20 de ani (publicată 
în 1923) reprezintă prima bază naturalist-ştiinţifică, argumentată 
experimental, pe care s-a format psihologia modernă; de acum, acti- 
vitatea psihică avea o raportare (sigură) la activitatea nervoasă supe- 
rioară (a emisferelor cerebrale). 

Ivan P. Pavlov (1849 — 1936) a intrat în ştiinţă ca fiziolog al 
digestiei (factori glandulari şi neuronali), obținând premiul Nobel 
pentru medicină în 1904; din 1890 până la finele vieții (neclare, în 

condiţiile dictaturii staliniste pe care, până la urmă, contestat-o) a fost 
director al laboratorului de fiziologie din cadrul Institutului de 
Medicină Experimentală, din Petersburg. 

Atent la controlul condiţiilor de mediu în laboratorul de fizio- 
logie, Pavlov a surprins un fenomen „nefiziologic”: salivarea antici- 
pativă. Un montaj-tehnic experimental minuţios, cu tuburi ce colectau 
saliva glandelor bucale la câine, le-a permis cercetătorilor să înregis- 
treze salivarea înainte de administrarea stimulului adecvat (pesmet, 
praf de carne etc.). Nefiind o excitare locală a organului de simţ 
respectiv, observatorii s-au aflat în faţa unui reglaj de tip anticipativ. 
Dacă acesta nu este de tip fiziologic, înseamnă că este de un ordin 
superior: zgomotul produs de laboranţi, sau vederea lor, a vaselor, a 
locului, sesizarea timpului, le „anunța” Subiecţilor, apariția excitan- 
ților întăritori şi le provoca salivaţia specifică, fără ca excitantul 
specific să fie prezent. In comportamentul actual, conta trecutul, 
coincidenţele anterioare. 

I.P. Pavlov a rămas în istoria ştiinţei comportamentului (înce- 
pând cu el, zonă de interferenţă între fiziologie şi psihologie) ca o 
„personalitate accentuată”: a salutat revoluţia bolşevică în speranța 
unei ordini sociale care „apreciază ştiinţa şi omul”, a obţinut condiții 
de lucru printr-o hotărâre din 24 ianuarie 1923 a guvernului leninist şi, 
ulterior, un centru impozant de cercetări ale activităţii nervoase 
superioare lângă Petersburg, unde, până în 1936, „turnurile tăcerii” 
(laboratoarele pentru reflexe condiţionate) au fost sub dictatura 
prestigiului şi acțiunii minuţioase a lui Pavlov; ulterior, au rămas sub 
privirea iertătoare a unui câine-monument în piatră — construit din 
respect pentru această ființă ce a răbdat mii de probe pentru pivotarea 
unei concepţii despre viaţa sufletească (pe care Pavlov se încăpățâna 
să n-o recunoască!). 

Ca fiziolog, nefamiliarizat cu ideația asociaţionismului episte- 
mologic, Pavlov a sesizat misterul unei geneze: stimuli total 
indiferenți față de funcția digestiei, cum sunt o lumină, o imagine, un 
zgomot, capătă valoare de semnalizare sau anticipare a unei reacții 
salivare, deoarece, în experienţa anterioară, animalul-subiect, avusese 
contingență (în timp sau spațiu) cu stimulul alimentar specific. 
Extirparea emisferelor cerebrale exclude acest fenomen al semna- 
lizării, reacția salivară producându-se numai când alimentul este 
introdus în cavitatea bucală şi contactează receptorii gustativi. 

În comunicarea ştiinţifică ţinută la Congresul internaţional de 
medicină (Madrid, 1903), Pavlov oferă date şi exprimă o revelaţie a 

întâlnirii fenomenelor psihice: o „adaptare perfecționată” pentru deser- 
virea funcţiilor organice, cu considerarea condiţiilor în care subiectul a 
mai întâlnit excitanții respectivi. 

Termenul de „reflex condiţionat” exprimă excelent, ca şi cel de 
„legătură temporară”, natura acestui comportament învăţat numai 
datorită contingenţei dintre stimulul natural (necondiţionat) şi un 
stimul receptat, dar, iniţial, total indiferent faţă de reacția respectivă; 
prin repetarea asocierii dintre stimulii indiferenți şi cel natural, 
provocativ al reacției, se ajunge ca primii să declanşeze singuri, în 
absența celui de-al doilea, reacția specifică acestuia din urmă; 
sintagma „legătură temporară” exprimă însuşirea esenţială a 
conexiunii de a se stinge de la sine dacă nu mai este „întărită”, adică 
stimulul necondiționat, natural, nu mai însoţeşte pe cel condiţionat 
(fost indiferent). 

In mod corespunzător, reflexele înnăscute, care nu fac obiectul 
învăţării, se numesc necondiționate. 

Pavlov a fost pasionat nu atât de reflexul condiţionat ca fapt de 
învăţare sau de psihologie, cât de activitatea cerebrală, domeniu cu 
totul nou la răspântia de veacuri XIX-XX. Condiţionarea reflexelor 
glandulare şi motrice era o metodologie minuțios elaborată şi, evi- 
dent, originală, prin care îşi verifica ipoteze despre procesele de 
excitație şi inhibitie, iradierea şi concentrarea lor, funcția general-mobi- 
lizatoare a reflexului (necondiţionat şi condiționat) de orientare etc. 

După o jumătate de veac de reflexologie şi încă una de valori- 
ficare şi reflecţie, a devenit curentă referirea istoricilor la o „ironie a 
soartei” în privinţa lui Pavlov: el a avut o mai mare influenţă asupra 
psihologiei, pe care n-a privit-o cu simpatie, decât în domeniul fizio- 
logiei cerebrale, de care s-a ocupat cu prioritate absolută. 

Într-un curs universitar de referință timp de câteva decenii, 
Manual de psihologie expusă din punct de vedere marxist (1929), 
K.N.Kornilov, directorul Institutului de psihologie din Moscova, 
prezenta cinci principii fundamentale în funcționarea emisferelor 
cerebrale: 1) principiul asociaţiei sau elaborării reflexelor conditio- 
nate; 2) principiul iradierii şi concentrării excitației; 3) principiul 
„dominanţei” sau excitabilității „optime”; 4) principiul „căilor ner- 
voase bătătorite”; 5) principiul inhibiţiei (inducției reciproce a proce- 
selor nervoase). 

Obsesia materialismului ideologic, mai ales după 1934 când 
stalinismul s-a instituit ca regim totalitar opresiv, coincidentă cu 
prematura plecare din viață a lui L.S. Vâgotski şi destrămarea grupului 

său de excelență în psihologia „cultural-istorică”) a înăbuşit gândirea 
psihologică sub dictatura pavlovismului (vectorul agresiv a pornit 
chiar de la practica lui Pavlov de a amenda cercetătorii colaboratori 
pentru folosirea unor termeni psihologici în explicarea comporta- 
mentului subiecților). 

In fapt, pe fondul de frustrare, interdicție, ideologizare şi sufe- 
rințe ale psihologilor sovietici, psihologia a avansat în înțelegerea 
propriului obiect, în dezvoltarea metodologiei şi probarea unor câm- 
puri de aplicaţie. 

Extinderea pavlovismului spre comportamentul uman s-a făcut 
în materie de fiziologie cerebrală şi în delimitarea celor două sisteme 
de semnalizare (limbajul fiind modul de funcţionare a „semnalului 
semnalelor”, a cuvântului). In cadrul funcţiei generale de adaptare, 
semnalizarea sau anticiparea se defineşte ca funcție psihică, deci ca 
reglaj al comportamentului pe baza „imaginii mediului”. În literatura 
de psihologie a ultimelor decenii din Rusia (când obedienţa s-a 
spulberat şi patosul critic a dus la multe reevaluări), se consideră că, 
dincolo de un set de ipoteze despre funcționarea cerebrală, marea 
descoperire pavlovistă pentru psihologie o constituie reflexul de 
orientare şi ideea limitelor naturale în disponibilitatea unei anumite 
specii şi a unui anumit individ de a învăţa un anumit gen de conexiuni. 

S-a înțeles diferența dintre „reacţia fiziologică”, „reacţia 
psihică” şi „comportament în raport cu mediul”; s-au diferențiat „exci- 
tantul fizic” şi „excitantul psihic”, pe criteriul „experienţei anterioare”; 
s-au definit conceptele „subiect”, „experienţă” şi „aşteptare”, „învă- 
tare” şi „dezvoltare”, „nevroză”, stări „paradoxale” şi „ultrapara- 
doxale”, „somn”, „hipnoză”, „sugestie”, „temperament” (în raport cu 
forța, echilibrul şi mobilitatea excitației şi inhibiţiei), „mişcare volun- 
tară”, „unitatea organism-mediu” etc. 

Vladimir M. Bechterev (1857 — 1927), figură enciclopedică de 
înalt respect în Rusia prebolşevică, cu iniţiative şi cercetări hotărâtoare 
pe linia trecerii de la „asociaţii între idei”, la asociaţii evidente în 
comportamentul extern (stimul-reacţie). Intr-un studiu publicat în 
1904, Psihologia obiectivă şi obiectul ei („Vestnik psihologhii”, nr. 9- 
10) Bechterev vede psihologia ca reflexologică, având astfel prioritate 
față de Ed.Thorndike şi Pavlov. Cel din urmă însă, prin patosul 
absolutizării ideologizante a pus în umbră opera şi erudiția lui 
Bechterev, comentatorii pavlovismului etichetând şi astăzi „reflexo- 
logia” ca mecanicistă. După anii '60, când în Rusia s-au repus în cir- 
cuitul ştiinţific opere interzise (cum a fost şi cea a lui L.S. Vâgotski), 

s-au publicat şi relatări despre modul, de mult intuit, în care s-a sfârşit 
VI.M.Bechterev: victimă a represaliilor staliniste, în cazul său, după 
un consult medical acordat dictatorului, respectiv, punerea diagnosti- 
cului „paranoia în ultimul grad”). 

Psihologia occidentală însă îl plasează pe Bechterev în istorie pe 
un loc privilegiat, al cercetătorului atât novator, cât şi umanist (com- 
parativ cu Pavlov): el a studiat reflexul condiționat motric la om şi 
animal, în forma asocierii unui şoc electric pe laba câinelui sau pe 
mâna unei persoane, cu sunetul unei sonerii. Practica lui Pavlov, fost 
cercetător-medic nutriționist, de a scoate canale ale glandelor salivare 
în afara cavităţii bucale şi, printr-o capsulare specială, a trimite labo- 
rantului, prin tuburi, picăturile de salivă, n-a fost potrivită spiritului 
„pacifist” al lui Bechterev (şi al psihologilor care au urmat şi au 
înțeles că „lumea obiectivă nu trebuie răstignită pe crucea cercetării 
adevărului”. Deci, Pavlov a condiţionat (a pus în contingenţă tempo- 
rară) reacțiile glandulare — salivare, iar Bechterev, înaintea sa, reac- 
tiile motrice. 

Bechterev, psihiatru de formaţie, studiase psihologia cu W.Wundt 
şi era mai abilitat să studieze comportamentul decât Pavlov. Reflexo- 
logia sa, ca metodologie alternativă la introspecţionism, a fost uşor 
asimilată de psihologia deterministă rusă, devenind dominantă. 
Psihologii americani au dovedit mai multă receptivitate pentru tehnica 
reflexelor motrice, decât pentru cea glandulară, pavloviană; totuşi, 
prestigiul laureatului premiului Nobel şi a coordonatorului unui 
„fluviu” de investigații experimentale, cu suportul noului guvern 
bolşevic, s-a impus atenţiei fiziologilor şi psihologilor din întreaga 
lume (la al XV-lea congres de fiziologie, desfăşurat la Moscova şi 
Leningrad în 1935, cei 1500 de delegaţi din întreaga lume i-au conferit 
lui Pavlov, la vârsta de 86 de ani, titlul maiestuos de Princeps 
physiologorum mundi). Bechterev părăsise lumea titlurilor cu 8 ani în 
urmă, pedepsit exemplar pentru probitatea-i profesională de a fi pus 
unui dictator comunist diagnosticul de alienare mintală. 

Comunitatea ştiinţifică rusească şi mondială a sesizat ostilitatea 
tacită şi păgubitoare dintre Pavlov şi Bechterev; statuia câinelui din 
piatră, construită de pavlovişti ca recunoştinţă pentru acest Subiect- 
martir, tronează încă, actualizând parcă expresia acuzatoare a lui 
Hobbes: homo homini lupus. Spiritul pravoslavnic rus, pacifist şi 
îngăduitor ca în preajma Sărbătorilor de Paşti, a fost cutremurat de 
multe asemenea trăsnete venite de la prea marea înălțime a vârfurilor 

socio-politice; când acestea trec prin lumea ştiinţei produc efecte ce în 
lumea viitoare, în mod sigur, nu vor mai fi înţelese. 

Edward Lee Thorndike (1874 — 1949) a început să studieze 
învățarea la animale ca asociaţionist, dar în curând a început să se 
intereseze de învățarea umană şi de aspecte ale psihologiei educa- 
tionale şi sociale. 

Studiile sale universitare au fost sub auspiciile unor veritabili 
oameni de ştiinţă, ca W.James la Universitatea Harward şi Cattell la 
Columbia, New York. Dacă n-a avut o şcoală ca Titchener sau 
Watson, a dezvoltat conexionismul până la multe aplicaţii; de altfel, 
primul manual şcolar elaborat de un psiholog în sfera învățământului 
clasic a fost Aritmetica lui Thorndike, din 1919. Este un pas semni- 
ficativ, deoarece el a experimentat pe pui de găină, pisici şi câini în 
condiţiile puzzle box. Mediul extern pentru Subiect nu mai era un 
stimul, ci o problemă. Putem spune că noţiunea de Subiect a devenit 
alta: nu un sistem reactiv, parte a unui ambient ofensiv, ci un 
rezolvitor de probleme, cu trecut, opțiuni, aşteptări, dorinţe, „vectori” 
ai viitorului. lată-l pe Thorndike susținând teza de doctorat la 24 de 
ani, în 1898: Animal Intelligence: an Experimental Study of the 
Associative Processes in Animals. 

Continuând cercetările pe peşti şi antropoide, publică o lucrare 
mai completă în 1911. Istoricii îi analizează contribuţiile referindu-se 
la lucrarea din 1949, Selected Writings from a Connectionist's Psy- 
chology. Emană această carte o concepţie asupra obiectului psiholo- 
giei? Da, însă mai mult în mod implicit: accentuând aspectele utilitare 
ale psihologiei, Thorndike apare ca funcționalist; conexiunea sau 
legătura stimul-răspuns este principala preocupare a psihologiei, fie că 
ea este dictată de situația externă sau de atitudinile subiectului, că 
apare izolată sau ca element într-o serie. 

Dacă am încerca să identificăm postulatele conexionismului în 
varianta Thorndike, aflăm în primul rând că oricât de complex ar fi un 
comportament, el poate fi descifrat sau analizat ca serii de conexiuni, 
secvențele comportamentale pot fi cuantificate (enunţul său aproxi- 
mativ este: „Orice există, trebuie să aibă o expresie cantitativă, deci 
poate fi măsurat”). A exemplificat această teză studiind calitatea vieţii, 
în 310 localităţi urbane, după trei criterii de bunăstare. 

Contribuţia cea mai larg comentată şi, până la urmă, recunos- 
cută, a lui Thorndike este legea efectului. Baza ei experimentală a fost 
învăţarea graduală a răspunsurilor corecte şi eliminarea graduală a 
celor greşite. Faţă de factorul „exerciţiu”, efectul apare ca hotărâtor în 

a învăța sau nu o anumită reacţie. Enunţul acestui principiu este 
formulat încă din 1905: „Orice act ce produce o anumită satisfacţie 
într-o situaţie dată, se asociază ei, astfel încât actualizarea situaţiei 
face posibilă reapariţia actului; dimpotrivă, orice act care, într-o 
situaţie dată, produce disconfort, devine disociat acesteia, astfel că, 
reapariţia situaţiei face puţin probabilă reactualizarea actului”. 

„Recompensa” şi „pedeapsa” — două concepte ce exprimă axa de 
rotaţie a lumii vii, au căpătat în asociaționismul veacului al XX-lea funcția 
de principiu explicativ al conexiunii, selecţiei, dezvoltării, nevrozei, eticii, 
educaţiei etc. „Cu pedeapsa educi numai robi” — a vrut să zică John Locke 
în secolul al XVII-lea, de înflorire a mentalității burgheze, şi a zis 
pedagogul marxist Nadejda Krupskaja, soţia lui Lenin, când se iveau zorile 
purpurii ale comunismului; curând însă a ajuns ca, de după zidurile 
Kremlinului stăpânite de Stalin, să scruteze cu privirea tristă patria ce 
încartiruia cel mai mare număr de înrobiţi ai veacului. 

Thorndike, ca cercetător, nu putea să nu-şi pună problema 
preemţiunii unuia din polii afectivității atunci când o ființă învaţă, 
sporindu-şi capacităţile şi fiabilitatea vieţii. La începutul anilor 30, 
după îndelungate studii asupra învăţării la om, a înţeles efectul mai 
diferențial şi progresiv al recompensei faţă de pedeapsă. Mai târziu a 
încercat să formuleze un principiu mai general, cu interpretare fizio- 
logică, cel al confirmării reacției. Similar fenomenului pavlovist al 
iradierii, el a identificat şi conceptualizat extinderea întăririi unui stimul 
sau a unui act la altele, înrudite (prin contingenţe sau semnificaţii). 

In cazul fiecărei paradigme luăm în considerație şi principiile 
selecției. Thorndike este preocupat de această problemă şi are un cuvânt 
sigur de spus: toată învăţarea umană şi întregul său compor-tament este 
selectiv. Omul nu se prezintă ca o tabula rasa pe care situaţiile externe se 
înscriu ca atare, sau o peliculă senzitivă ce înregistrează orice se expune, 
sau un galvanometru ce marchează orice forță electrică. 

Cele trei legi, a stării de pregătire, a exerciţiului şi afectului, sunt 
considerate mecanisme bazale ale selecţiei, învăţării şi creativității. 

Precum în teoria genezei sentimentului iubirii, a lui Stendhal (Le 
sentiment d'amour), ce defineşte un proces de „cristalizare” a 
emoţiilor „pozitive” pe „obiectul iubirii”, stimulul şi răspunsul, iniţial 
entități total diferite, una aparținând lumii fizice, cealaltă sferei de 
potență a unui Subiect concret, intră într-o unitate temporară de tip 
funcţional. Este o geneză care, pe cât este de semnificativă pentru 
supravieţuire, autorealizare şi depăşire, pe atât este de „ieftină” în 
economia realizării ei: nu-i trebuie decât contingență în timp, în 

spaţiu, între cauză şi efect. Nu este însă un lucru derizoriu; contin- 
genţele pot avea importanţă hotărâtoare pentru viaţă (s-a şi apelat la un 
termen corespunzător, — „experiență de vârf”, „apogetică”, peak 
experience), sau poate fi neînsemnată (vicarious), ce apare şi se stinge 
uşor, ca un exercițiu minor de respiraţie sau de contact ludic. 

Autorii preocupaţi de metacogniție sau de filosofie psihologică 
pun întrebări referitoare la definiția stimulului, răspunsului, factorilor 
de conexiune, nivelurilor molecular şi molar. Ei „coboară” şi la 
asemenea probleme „punctuale”: „Este deprivarea un stimul?” sau 
dacă o substanţă psihedelică are această funcție, dacă între învăţare şi 
comportament în general se poate face o distincție, precum şi între 
competență şi performanţă. De după sau înainte de toate acestea se 
pune problema conținutului: ce se asociază şi, asociaţiile odată for- 
mate, ce efect au asupra vieţii Subiectului? In formarea personalității 
sau, cum se zice de la Maslow şi Rogers încoace, în autorealizarea 
persoanei, ce înseamnă o contingenţă sau alta? Problema poate fi şi 
mai concretizată în formularea: care este rolul „întăririi? 

S-ar putea ca pe acest „sol frământat” al asociaţionismului 
„Istoric”, două teorii S — R mai recente să aducă unele clarificări. 


Teoria lui Clark Hull 


La Yale University, Clark Hull (1884 — 1952), pentru mulţi ani, 
a avut drept discipoli şi asociați pe Kenneth Spence şi Neal Miller. 

Născut la New York şi crescut în Michigan, Clark Hull, ambliop 
şi cu urmări psihomotorii însemnate ale poliomielitei, a întâmpinat 
mari dificultăţi de sănătate şi materiale în continuarea studiilor. În 
1920 îşi susţine teza de doctorat la University of Wisconsin, pe o temă 
de „formare a conceptelor”. Rămânând la Wisconsin în grupul de 
cercetători, a început să studieze efectul tutunului asupra comporta- 
mentului. Căpătând o dexteritate recunoscută în controlul variabilelor 
experimentale, se simte abilitat în a gândi şi studia testarea aptitu- 
dinilor. Ataşamentul său pentru cercetare se finalizează cu lucrarea 
Aptitude Testing (1928). După această elaborare rămâne cu o viziune 
pesimistă asupra problematicii respective şi se îndreaptă spre hipnoză 
şi sugestie, efort finalizat în 1933 cu Hypnosis and Sugestibility. 

Ultima parte a vieţii a dedicat-o studiului învățării, temă majoră 
în care a avut realizări remarcabile. 

Clark Hull a devenit interesat de învăţare după studiul recentei 
traduceri în engleză (1927) a Reflexelor condiționate, a lui Pavlov. În anii 
'30, Hull a publicat o serie de lucrări teoretice excelente. Cea mai 

cunoscută dintre acestea este adresa prezidențială către Asociaţia Psiho- 
logilor Americani Mind, Mechanism and Adaptative Behavior (1937), în 
care argumenta posibilitatea extinderii principiilor condițio-nării la procese 
comportamentale complexe. Patosul teoretizării şi formalizării s-a materia- 
lizat în Mathematic — Deductive Theory of Rote Learning, lucrare în 
colaborare, apărută în 1940. Peste 3 ani, în 1943, apare Principles of 
Behavior, cu un efect enorm asupra problematicii învățării. Până la sfârşitul 
vieții sale, în 1952, Hull rămâne cel mai citat autor în lucrările de psihologia 
învățării. Enunţurile sale ca postulate şi corolare au devenit deosebit de 
atractive, de aceea ultimele sale cărți, Essentials of Behavior (1951) şi 
A Behavior system (1952), au avut un efect imens asupra studiului învățării. 

Între stimul şi reacție Hull a văzut variabile intermediare, con- 
diții ce au intervenit anterior, cum ar fi numărul de încercări întărite, 
intensitatea stimulului, forța motivaţiei exprimată în numărul de ore de 
deprivare (de hrană, de exemplu). 

Dintr-o spontană atracţie pentru suplețea formalizărilor mate- 
maticii şi fizicii, Hull a năzuit spre o teorie ipotetico-deductivă a 
comportamentului, cu formalizări, postulate şi corolare, teoreme şi 
demonstraţii. (Într-o formă mai elaborată sunt 18 postulate şi 20 de 
corolare). 

Un exemplu edificator pentru demersul lui Hull este principiul 
numit goal gradient hypothesis (1932): potenţialul de răspuns este în 
funcție de distanţa şi timpul ce despart Subiectul de evenimentul- 
întărire. Corolarul este formulat astfel: „Cu cât este mai mare amâ- 
narea întăririi într-un lanţ comportamental dat, cu atât este mai slab 
potențialul de reacţie la stimulul respectiv”. 

Acest principiu conduce la un număr de predicții empirice enun- 
tate ca teoreme, pentru învăţarea într-un labirint multidirecțional. 

Teoria lui Hull a avut preţiozitatea unei ştiinţe mature, orientate 
spre controlul raporturilor cantitative dintre variabile (latenţa, ampli- 
tudinea, numărul de răspunsuri până la stingere, intensitatea răspun- 
sului, număr de încercări, probabilitatea unei reacţii etc.). 

Istoricii îi recunosc lui Clark Hull meritul de a fi influențat meta- 
teoria psihologică printr-o profundă şi inovatoare abordare a teoriei. 
Preocuparea pentru rigoarea definirii „constructelor” şi formalizarea 
matematică a însemnat „un nou joc” pentru psihologie, adică o 
provocare ce a stimulat investigaţiile experimentale şi a sugerat noi 
aşteptări. Analiştii au stabilit că între 1920 şi 1950 Hull avea cea mai 
înaltă frecvență de citări în revistele americane de psihologie 
experimentală şi nenumărați adepți, fapt explicabil mai ales prin 

ardoarea cu care se dorea ca formalismul excesiv să capete o bază de 
date riguroase. 

Unul dintre discipolii proeminenți a fost Kenneth W.Spence 
(1907 — 1967), cu preocupări remarcabile în problematica învăţării şi 
motivaţiei (doctorat cu Yerkes). Două cărți ale sale merită reținute: 
Behavior Theory and Conditioning (1956) şi Behavior Theory and 
Learning (1960). Ca şi Hull, Spence a excelat în lucrările sale asupra 
formelor elementare de învăţare (discriminare şi transpoziție) prin 
claritate şi simplitate. Complementar unei bune colaborări cu mentorul 
său, Spence şi-a construit o identitate bine conturată. Mai întâi, a 
manifestat un mai redus entuziasm faţă de sprijinul fiziologiei; astfel, 
nu a împărtăşit concepția lui Hull asupra întăririi ca reducere a 
trebuinţei. De asemenea, nu a promovat o formalizare excesivă; deşi a 
acceptat multe constructe teoretice, nu a recurs la postulate fondate pe 
o bază de date redusă, „doar sugestivă”. 

În motivaţie, Spence introduce un factor de învăţare în relaţia 
dintre trebuinţă, stimulare şi potenţialul de reacție. A ajuns la o 
distincţie a mecanismelor pentru cele două forme de învăţare: dacă în 
condiționarea clasică, contingența este hotărâtoare, în cea instrumen- 
tală rolul hotărâtor îl are întărirea (recompensa). Identificând rolul 
„probei performante” (de succes) în învăţare, abordează (împreună cu 
Jane, Taylor) o problemă importantă de personalitate, — relația dintre 
anxietate şi învățare. O dovadă de ingeniozitate este studiul compa- 
rativ a reflexului condiţional palpebral la om şi animale (în ultimul caz 
mai greu de realizat). 

Printre alţi elevi ai lui Hull, s-a remarcat O.H.Mowrer (teoria 
bifactorială a învătării) şi Meal Miller, care, împreună cu Dollard au 
tratat învăţarea în contextul psihanalizei (şi au publicat în 1950 cartea 
Personality and Psychotherapy). Miller a excelat în domeniul psihofi- 
ziologiei, argumentând o nouă interpretare a întăririi (cu componente 
cerebrale şi locale, întărirea este nu numai o reducere a trebuinţei, ci şi 
intensificare). 


B.F. Skinner: condiționarea operantă sau instrumentală 


Replică pozitivistă la teoriile formale enunțate de Hull, Skinner 
s-a ridicat din umbra lui Tolman şi Hull în anii '50, cu o puternică priză 
la tineret prin profilul său caleidoscopic; cercetările sale experimentale 
au avut constant un înalt credit şi interes, deoarece a identificat în 
„regimul de întăriri” factorul principal de dirijare a comportamentului 
(principala lui preocupare: dezvoltarea capacităților umane). 

B.F. Skinner s-a născut în 1904 în Pennsylvania, într-un mediu 
familial cald, elevat (anul în care Ebbinghaus scria că „psihologia are 
un lung trecut şi o scurtă istorie” şi în care a apărut frumoasa cărticică 
a lui W.Wundt Introducere în psihologie — o floare modestă, dar 
cutezătoare lângă volumele marelui mentor al psihologiei experimen- 
tale din toată lumea). Şi-a susţinut doctoratul în 1931 la Harvard şi a 
continuat aproape zece ani studii postdoctorale, la Universitatea 
Minnesota, între 1945 — 1947, după care s-a întors la Harvard. 

Linia operei lui Skinner este cea a abordării descriptive, ateo- 
retice a comportamentului. Colectarea de date este, pentru Skinner, 
cea mai solidă bază pentru predicții. „Etica” receptării, analizării şi 
valorificării datelor este cea a „analizei funcţionale”, evident, comună 
tuturor ştiinţelor naturii. Deşi am pus în ghilimele termenul „etică”, 
respectul lui Skinner pentru organismul singular în pofida predilecției 
crescânde a cercetătorilor pentru statistică, este într-adevăr o atitudine 
morală față de viață şi Subiect. Lucrul cu mase de subiecţi, zice 
Skinner, este expresia deficitului în controlul variabilelor experimen- 
tale (este o ignorare a individului, purtătorul autentic al capacităţilor 
psihice). Un individ bine cunoscut ne dă prilejul de a aprecia consis- 
tent alți indivizi. 

Datele de fiziologie sunt instructive, dar nu hotărâtoare în expli- 
carea, dirijarea şi dezvoltarea comportamentului. 

Punctul de originalitate majoră a gândirii lui B.F. Skinner este 
conceptul de comportament operant sau emitent, alternativă la cel 
respondent, provocat de un stimul extern. Primul nu are un agent 
provocator extern, ci este, precum un act de voinţă, o manifestare a 
individualității pentru propria supravieţuire şi dezvoltare. 

Într-o cuşcă perfect izolată de zgomot, cu condiţii bine deter- 
minate de temperatură, lumină şi echipament, toate formând ansam- 
blul variabilelor dependente, subiecții preferați ai lui Skinner erau 
porumbeii şi şobolanii, dar şi oamenii. Reacţiile lor simple ce erau 
vizate pentru a fi întărite erau simpla apăsare pe o pârghie sau o cheie. 

Se înregistra frecvenţa cumulativă a reacţiilor spontane în funcție 
de recompensarea lor selectivă într-un anumit interval de timp. Cartea 
publicată cu Ferster în 1957 Schedules of Reinforcement a devenit una 
de referință. Multe aplicaţii au vizat instruirea şi educaţia, cu conside- 
rarea mai multor regimuri de întărire: la intervale fixe, intervale varia- 
bile, cu rată fixă (a numărului de răspunsuri întărite), cu rată variabilă. 
În dresajul animalelor a folosit aşa-zisa metodă a modelării comporta- 
mentului (întărirea exclusivă, selectivă, a comportamentelor dorite). 

Cercetările s-au desfăşurat în aria cuprinsă între baza genetică sau 
animalului relativ la comportamentul respectiv. Dacă la porumbel se 
recompensează cu hrană anumite mişcări la intervale determinate de 
timp se ajunge la un gen de „comportament religios”: repetarea acelor 
reacţii la intervale semnificative (loveşte cu ciocul, ridică piciorul etc.). 
Contingența în timp creează o izofuncţionalitate cauzală, în sensul 
cunoaşterii intuitive (prin repetarea contingenței) că „pentru a obține 
hrană trebuie apăsat pe bară”. 

Comportamentul verbal (Verbal Behavior, 1957) a fost abordat 
ca o explicaţie directă a întăririi imediate a contingenţelor dintre 
expresia sonoră (sau scrisă) şi obiectul desemnat. 

Învăţarea programată promitea o revoluţionare a instruirii şco- 
lare: obiectul de învățământ era fărâmiţat în „porţii”, administrate pe o 
bandă ce se derula în ferăstruica unui aparat („maşină de învăţat”); 
elevul primea succesiv sarcini cu răspunsuri alternative din care numai 
unul era confirmat de către programă, deci întărit, când se alegea un 
răspuns inadecvat, elevul primea alte sarcini ajutătoare, care se 
abordau în acelaşi mod: căutarea contingenţei bune. 

Cartea Beyound Freedom and Dignity (1971) a fost pentru mult 
timp un best-seller, datorită mesajului său umanist, încrederea în 
progresul individual printr-o mai rațională instruire şi motivare. 


Consideraţii finale despre B.F. Skinner 


A fost un psiholog fericit: a crescut într-o familie strălucitoare, a 
avut o copilărie şi tinerețe pline de cutezanță prin avansuri spre arte, 
tehnică, literatură, ziaristică; maturitatea l-a răsfăţat cu cel mai frumos 
titlu uman: făurar de Zeitgeist, adică de „spirit al timpului”. 

Istoricii de profil pun opera lui Skinner sub semnul „deter- 
minismului radical”: pe Watson îl consideră vinovat pentru „impresia 
greşită despre comportament”, cum că ar fi luat procesele interne drept 
cauze ale faptelor externe. Cu atât mai mult Skiner critica psihanaliza: 
explicaţii confuze, cu introducerea unor concepte mentaliste între 
trecut şi prezent; de fapt, determinarea comportamentului vine direct 
din lumea trecută şi din cea prezentă; realitate obiectivă a cărei parte 
este omul însuşi, deşi cauzele derivă din două planuri, cel ereditar şi 
mediu, cheia perfecţionării comportamentului rezidă în manipularea 
mediului. 

Skinner a fost o „personalitate accentuată”; nu putea să nu pună 
o asemenea problemă cardinală cum este cea a obiectului psihologiei: 

— principalul obiect al psihologiei trebuie să fie nu comporta- 
mentul provocat (respondent), ci cel emis, prin care subiectul operează 
asupra mediului pentru a produce efecte utile. Astfel, cititul, scrisul, 
cântatul la un instrument, servirea mesei cu cuțitul şi furculiţa, condu- 
cerea automobilului — sunt comportamente ale unei fiinţe active, ce-şi 

Mediul îi oferă în schimb Subiectului recompensă (reward) şi 
întărire (reinforcement). Istoria personală a întăririlor, subtile sau 
manifeste, ordinare sau de excepţie, este chiar personalitatea. 

Situaţia de întărire are trei elemente: 1) ocazia în care un răspuns 
are loc; 2) răspunsul propriu-zis; 3) consecinţele cu rol de întărire. 

Condiţia generală a eficienţei întăririi este operativitatea, contin- 
genta în timp. 

Ideile lui Skinner nu sunt întunecate de fatalism. Dimpotrivă, el 
defineşte tehnici de control asupra propriului comportament pentru 
reducerea probabilității producerii comportamentelor nedorite sau 
sancționabile. Vede ca realizabile, pentru fiecare, libertatea, demni- 
tatea, creativitatea, autorealizarea, autoobservarea ca stare şi potențial 
de conştientizare, sentimentele cele mai înalte, sănătatea şi fiabilitatea. 

B.F. Skinner a plecat din „lumea contingențelor” în 1982. 
Apăruse Raportul Clubului de la Roma, No limits to learning, tradus 
în 2 ani în 25 de limbi, în care nu i se rezervase nici o referire! La 
Bucureşti, cercetarea psihologică era interzisă prin decizie politică. 


Replici la adresa asociaţionismului 


Cea mai veche, experimentată, diversificată, aplicată şi criticată 
paradigmă psihologică poartă de la începuturi o aură de prospeţime, 
copilărie şi iertare: ea este cel mai reprezentativ eşantion de ştiinţă, se 
preocupă de relațiile dintre lucruri, începând cu contingenţa în spațiu 
şi timp şi terminând cu cauzalitatea şi diversitatea nelimitată a legă- 
turilor funcționale. 

Principalele atacuri critice au vizat: 

a) Elementarismul. Disponibilitatea analitică a empiriştilor en- 
glezi a fost în spiritul progresist al timpului, cu efecte benefice asupra 
înțelegerii raportului om-mediu şi a factorilor de progres ai educaţiei. 
Teoria transferului pe seama elementelor identice, formulată de 
Thorndike, a fost însă o provocare pentru un veac. Gestaltismul a fost 
principala făclie a protestului, dar şi teoriile personologice, umaniste, 
creatologice şi intuiționiste au insistat pe analiza molară a comporta- 
mentului şi, în general, a istoriei personale. 

b) Hazardul (încercarea şi eroarea), ca mecanism al învăţării. 
Acest aspect a fost criticat pentru viciul metodologic de a pune ani- 
malul în situaţii problematice stupide (din punctul de vedere al com- 
portamentului său normal. Puzzle box nu-i permite Subiectului altceva. 

c) Legea efectului. Iniţial acest principiu a fost înţeles ca fiind de 
ordin mentalist. Thorndike a explicat însă că nu este vorba de 
„dorinţă”, de „plăcere” sau „vrere”, deci nu de afect, ci de efect, cu 
sensurile sale general-biologice, comportamentale. 

d) Determinism mecanic. Critica a vizat mai mult marginalizarea 
valorilor umane. Conexioniştii au răspuns că noţiunea de ambient şi 
întărire surprinde toate aspectele personologice, sociale, culturale, 
morale; mintea şi spiritul omului sunt părți ale existenței naturale, 
efecte şi cauze ale progresului. 

XI. STRUCTURALISMUL 
(Psihologia ca ştiinţă a experienţei nemijlocite) 


În tratatele de istoria psihologiei, numărul cel mai mare de 
trimiteri vizează pe Aristotel şi Wundt. Sunt, într-adevăr, două începu- 
turi: al psihologiei ca ştiinţă şi al psihologiei ca ştiinţă experimentală. 

Probabil numai din nostalgie pentru îndelungata „moşire” filoso- 
fică, prolificul autor rus de istorii ale psihologiei, M.G. Jaroşevski 
afirmă pe un ton malițios că „întâietatea structuralismului constă în 
aceea că a apărut la timp” (op.cit., p.296). 

Autorii americani numesc structuralismul „psihologie intros- 
pectivă” şi-l atribuie lui E.B. Titchener botezul celor două alternative 
pregnante la sfârşit de veac XIX: structuralism (german) şi funcțio- 
nalism (american). Când se spune despre structuralism că este un fel 
de „chimie mentală”, nu este o descalificare; idealul atingerii preciziei 
chimiei este şi astăzi mobilizator şi evident în tratatele şi practicile de 
inventică, psihoterapie, psihologia artei. Nevoia de identitate ajunsese 
acută pentru psihologie şi introspecţia, atât de blamată timp de un 
secol după avântul structuralismului, apărea ca un semn distinctiv 
major al noii ştiinţe. 

Important este că prin structuralism psihologia a devenit 
experimentală şi, într-un sens modern, provocatoare (de aceea s-a 
dezvoltat în atâtea direcţii!). Curios este faptul că acest „strigăt al 
identității” a apărut chiar în limba, cultura şi ţara lui Kant, cel care, nu 
ştim dacă din invidie sau dezamăgire, n-a înţeles deloc că psihologia 
va deveni ştiinţă. 

Structuralismul a fost pregătit de Brentano, Fechner şi Helmholtz. 

Franz Brentano (1838 — 1917), preot catolic şi filosof austriac, 
la 24 de ani a publicat cartea Psihologia lui Aristotel, iar în 1874 
Psihologia din punct de vedere empiric. 

Gândirea lui Brentano reprezintă un punct de cotitură sau un 
„reper de orientare” în istoria psihologiei: el a înțeles şi a spus lumii 
că, în timp ce ştiinţele naturii studiază fenomene, psihologia are de-a 
face cu acte, acțiuni care pornesc de la Subiect, făurar care are nevoi, 

interese, intenţii, scopuri. Psihologia este definită ca ştiinţă a actelor 
psihice. Orice act are un conţinut (un obiect) şi un mod de acţiune cu 
respectivul conținut. „Obiectul” şi „acţiunea” sunt de nedespărțit într- 
un act psihic. 

Conştiinţa are ca obiect ceva real, independent de ea, totuşi 
fenomenal, în sensul că Subiectul vede obiectul din perspectiva abor- 
dării lui, a ceea ce face cu el. 

Locul lui Brentano în evoluția psihologiei ştiinţifice este în fapt 
determinat de problema pe care a pus-o. Aria ei de interes este limitată 
la psihologia umană, dar, având o înălțime, oferă perspectiva scrutării 
în depărtare. 

Gustav Fechner (1801 — 1887), medic şi fizician, profesor de 
fizică în anii '20-'30 la Leipzig, tulburat grav de probleme medicale 
de vedere, capătă o afinitate pentru problemele psihofizicii. Fondul 
său conceptual este cel al idealismului obiectiv: el afirma despre conş- 
tiință că este peste tot în Univers, corpurile cereşti fiind însufleţite, iar 
materia nu este decât o umbră a psihismului. Culmea cutezanţei: a vrut 
să demonstreze aceste idei cu ajutorul matematicii şi a experimentului. 

În acest timp, E.H. Weber a descoperit un fapt capital: diferen- 
țierea a doi stimuli depinde nu de mărimea absolută a fiecăruia, ci de 
relația dintre excitaţia dată şi cea iniţială. Această regularitate a 
verificat-o pe mai multe modalități senzoriale: musculare, vizuale etc., 
ajungând la conceptul de „prag diferențial”. Apărea un nou domeniu al 
cunoaşterii, — psihofizica, ştiinţa raporturilor dintre mărimile fizice ale 
excitanţilor şi intensitățile sezațiilor. Una dintre primele realizări: 
intensitatea senzaţiei este direct proporţională cu logaritmul intensității 
excitaţiei; aceasta dovedeşte că există un plan al funcționalității, mai 
larg decât cel al cauzalităţii. Această lege psihofizică este prezentă în 
lucrarea Elemente de psihofizică (1860). 

Herman Helmholtz (1821 — 1894) — remarcabil reconstructor al 
gândirii fiziologice din secolul al XIX-lea. Tehnica sa de măsurare a 
vitezei influxului nervos a fost o inovaţie. Deşi medic, fizician şi 
fiziolog, iar ca mentalitate filosofică, kantian, Helmholtz a rămas în 
istoria psihologiei ca o personalitate cu contribuţii deosebite. El a 
împărtăşit concepția lui J.Miller despre energia specifică a organelor 
de simţ, recunoscând senzaţiei rolul de semn sau simbol al lumii 
externe, iar nu o copie sau o reflectare. Totuşi, viziunea filosofică 
agnostică nu l-a împiedicat să introducă măsurători ale percepţiei 
vizuale şi auditive, devenind astfel întemeietorul psihometriei. 

Măsurând, Helmholtz a depăşit agnosticismul lui Miller, afir- 
mând rolul experienței Subiectului în realizarea obiectualității percep- 
tiei, inclusiv a „raţionamentelor inconştiente”. Astfel, prin opera filo- 
sofică contradictorie a lui Helmholtz, psihologia a câştigat în statutul 
ei (independent față de fiziologie) şi a progresat în viziunea sa siste- 
mică asupra relaţiei dintre planurile senzorial şi logic. 

Gândirea psihologică a lui Wilhelm Wundt (1832 — 1920), 
părintele psihologiei experimentale, fondatorul primului laborator în 
anul 1879, la Universitatea din Leipzig. O coincidenţă astrală de 
neuitat: în atelierul lui Edison, pe continentul american, în ţara lui 
Titchener, a luminat, în acel an, primul bec cu incandescenţă. Cele 
două lumini nu s-au mai stins, continuând să dea mai multă claritate 
vieţii pe pământ. 

Am tratat mai sus trei premise ideative ale structuralismului. 
Trebuie adăugată şi filosofia lui Kant (1724 — 1804), îndeosebi 
referirile sale la psihologie. Considera că această ştiinţă n-ar putea fi 
decât empirică, ocupându-se cu studiul fenomenelor. Două impedi- 
mente erau formulate: nu poate folosi matematica şi experimentul. 
Psihologia poate doar să descrie cunoaşterea, voința şi afectul (ultima 
clasă de fenomene raportându-se exclusiv la subiect). Fiziologia 
secolului al XVIII-lea, în special cea a organelor senzoriale, nu a oferit 
suficiente date pentru a-l clinti pe Kant din convingerea că datele 
despre mediu nu pot orienta viaţa omului dacă nu sunt asimilate la 
nişte scheme cognitive apriorice (categoriile — forme ale activităţii 
mentale, nedeductibile din percepțiile senzoriale). 

Kant a delimitat „simţul intern” (definit de John Locke drept 
instrument al organizării mentale) de „apercepția transcendentală”, cu 
rol constructiv hotărâtor. Filosofia lui Kant a însemnat antipsiho- 
logism şi aceasta a însemnat, prin prestigiul său, un îndemn major 
pentru a se face „imposibilul”. 

Wilhelm Wundt a înţeles că studiul sufletului înseamnă o ştiinţă 
a experienței şi că instrumentul ei principal este experimentul. 

Obiectul psihologiei este experienţa imediată şi metoda adecvată 
este observația controlată a conţinuturilor în condiții experimentale. 

Programul de cercetări al lui W. Wundt avea trei obiective: 

— analiza procesele conştiente ca elemente; 

— descoperirea modurilor în care aceste elemente se leagă unele 
cu altele în formaţiuni complexe; 

— determinarea mecanismelor fiziologice ale conexiunilor. 

Deşi în multe pasaje ale scrierilor sale Wilhelm Wundt a vorbit 
de elementele mentalului ca despre procese sau „desfăşurări”, structu- 
ralismul a fost acuzat de „elementarism static”, ca şi când elementele 
conştiinţei ar fi similare unor obiecte fizice. Pentru acest motiv, un 
timp, mai ales în literatura americană, structuralismul a fost numit şi 
existențialism. 

Dintre colaboratorii europeni ai lui Wundt, cel care a socotit 
structuralismul wundtian incomplet a fost Oswald Kiilpe (1862 — 1915). 
Prieten şi colaborator, un timp, cu americanul Ed.B. Titchener, Kiilpe 
a sesizat că în planul mental sunt elemente identificabile drept 
„obiecte”, dar sunt şi funcțiuni, ce nu se pretează la conştientizare şi 
analiză. În această viziune, distincția act-stări—procese, făcută de 
Brentano, precum şi conceptul de „experienţă” au fost repere concep- 
tuale pentru „Şcoala de la Wiirtzburg”, iniţiată de Kiilpe. 

Edward Bradford Titchener (1867 — 1927), englez de origine, 
student la Leipzig şi wundtian ca formațiune, face o carieră strălucită 
(şi pedantă, începând cu roba de magister) la Universitatea Cornell. 
Americanii îl consideră „clasic al structuralismului american”. El a 
văzut unitatea ştiinţelor pe fundament psihologic: universul expe- 
rienței umane. După acest criteriu a văzut diferenţa dintre fizică şi 
psihologie în felul cum este orientată experienţa: în afară, asupra 
obiectelor şi a relaţiilor dintre ele, înăuntru, asupra elementelor 
experienţei, sau a stărilor de conştiinţă. 

Se consideră că structuralismul în America a fost lansat de 
lucrarea lui Titchener The Postulates of a Structural Psychology, 1898. 
Altădată, viaţa sufletească era comparată cu mecanica (Descartes a 
înțeles organizarea reflexă a comportamentului apelând la acest 
model). Acum, după instaurarea darwinismului în mentalitatea cauzal- 
filosofică a lumii, modelul biologic era cel mai atrăgător. „Explicaţia” 
unui organism înseamnă determinarea aspectelor structurale şi 
funcţionale. Titchener, de formaţie intelectuală germană, îşi vedea 
vocaţia în a analiza mecanisme (angrenaje şi funcțiuni). Conştiința şi 
personalitatea — realuri pregnante ale psihologiei, sunt definite de 
Titchener sobru şi clar: primul concept, ca sumă a experienţelor 
individului la un moment dat; al doilea, desemnat comod prin 
termenul mind, ca sumă a experienţelor persoanei, dependente de 
persoană, totalizate între naştere şi moarte (idei, afecte, impulsuri). 

Conceptul lui Titchener stimulus error a marcat distincţia dintre 
stimulul fizic, ca atare, şi cel cunoscut de Subiect ca urmare a expe- 
rienţei ce a avut-o relativ la acel stimul. Experimentele au arătat că 

Subiectul nu-şi dă seama de relativitatea cogniţiei unui stimul, astfel 
că ceea ce ştim despre el este atribuit existenţei obiective şi nu rapor- 
tului nostru cu el. 

Experimentul, în accepțiunea lui Titchener este principalul mij- 
loc prin care psihologia se desprinde de filosofie. 

Unităţile elementare de analiză a vieţii psihice s-au dovedit a fi 
(la structuralişti) senzațiile, imaginile, afectele. Atributele acestor ele- 
mente sunt intensitatea şi calitatea. Titchener a mai adăugat — attensity 
(însemnând claritatea) şi protensity (durata imaginii). 

Contradicția dintre Titchener şi Kiilpe a vizat „gândirea fără 
imagini” sau elemente neimagistice ale gândirii; profesorul american a 
ținut la imagine şi a identificat-o chiar în actul volitiv. 

În aria culturii germane s-au produs două mutații hotărâtoare 
pentru viitorul psihologiei. 

— Fechner a „smuls” ideația psihologică din contextul metafizic 
şi logic-speculativ, plasând-o pe terenul psiho-fizic, adică al relaţiei 
dintre lumea fizică şi cea psihică, a simțirii, ideaţiei şi voinţei. 

— W. Wundt creează o psihofiziologie, deci un domeniu de 
cunoaştere în care fenomenele de conştiinţă sunt raportate la meca- 
nisme bine definite ale funcţionării sistemului nervos. 

Cu studii superioare medicale, la vârsta de 42 de ani, în 1874, 
W. Wundt publică o lucrare fundamentală de psihologie fiziologică, 
iar în 1879 înființează primul laborator de psihologie. De acum, 
variabilele implicate in viața psihică, fie ele de tip fiziologic sau 
obiectual-ontologic, pot fi controlate. Cadru didactic din 1871 la 
Universitatea din Leipzig, unde profesa şi G.T. Fechner, Wilhelm 
Wundt este preocupat de fundamentarea unei psihologii ştiinţifice, o 
ştiinţă a relaţiilor dintre stimulii externi şi cei interni. 

Legile în psihologie vor putea fi stabilite măsurând efectele 
proceselor psihice şi cauzele lor. 

Măreţia gândirii lui W. Wundt poate fi identificată în respin- 
gerea atât a tezei empiriste, cât şi a celei nativiste cu privire la concep- 
tele de timp şi spațiu. 

„Sinteza creatoare”, „atenţia”, „voinţa” sunt capacităţi de inter- 
venţie activă a omului în raportul Subiect — lume exterioară. Astfel, 
apercepția înseamnă alegerea liberă, porneşte dintr-un impuls, se 
decantează într-o luptă de motive; unitatea cogniție, afectivitate şi 
voință — este o viziune care-l plasează pe Wund în actualitate (deşi, 
încă în timpul vieţii, la bătrâneţe a cunoscut marginalizarea forțată). 


106 


Universitatea SPIRU HARET 


W. Wundt a fost un promotor al psihologiei ştiinţifice moderne 
şi primul mentor (dascăl, conducător de doctorate şi iniţiator în pro- 
movare) al psihologilor veacului al XX-lea. Nici o altă personalitate 
ştiinţifică n-a contribuit mai mult la definirea identităţii psihologiei ca 
ştiinţă, ca W.Wundt. „Introspecţia” nu este un minus al gândirii lui 
Wundt, deoarece el a consolidat-o cu măsurarea. În sistemul psihic el 
pune la vârf voința, capacitatea cea mai prezent activă pentru Subiect, 
alternativă esențială la asociaționismul mecanic şi la intelectualismul 
herbartian. 

x 


Structuralismul ca paradigmă 


Prima problemă ce se pune când discuți o paradigmă în psiho- 
logie este reprezentarea despre obiectul psihologiei. „Platforma” 
structuraliştilor a fost clar definită sub acest raport: „studiul analitic al 
psihicului omului adult normal prin metoda introspecției”. 

În această formulare, diferențele individuale şi disfuncţiile sunt 
excluse din sfera problematicii psihologice. 

Postulatele structuralismului n-au avut o formulare controlabilă 
logic, ci una ce poate fi doar abstrasă: 

— psihologia se sprijină pe experiment pentru a se elibera de 
metafizică; 

— adevărurile sale sunt de ordin empiric; 

— gândirea şi conştiinţa sunt concepte bazale şi domeniu de stu- 
diu experimental; 

— introspecția este o metodă validă de studiu, dar are grade dife- 
rite de elaborare şi învăţare; 

— „spiritul” şi „corpul” sunt sisteme paralele, iar legile psiholo- 
gice trebuie să remarce această distincţie; totuşi, conceptul de expe- 
riență exprimă un monism, o unitate a celor două roluri. 


Principiile conexiunii. Conexiunea prin contiguitate a fost consi- 
derată primordială. Wundt a recunoscut şi un principiu al sintezei, 
bazat pe „senzaţia” semnificației elementelor ce intră în structură mai 
complexă. 

Principiile selecţiei. Conceptul-cheie în explicarea selecţiei date- 
lor şi experiențelor este atenția. Titchener distingea trei forme: 1) nativă 
sau involuntară, în care intensitatea şi calitatea experienței, în special 
noutatea sunt factori de selecție; 2) voluntară sau secundară; 3) aten- 
ţia ca deprindere, deci parțial involuntară. 

Critica structuralismului 

Pe un ton glumeţ, unii istorici spun că cea mai mare contribuţie a 
structuralismului a fost setul de critici pe care l-a provocat. 

Atacurile principale au vizat metoda introspecției, care, în fapt, este 
retrospecţie şi, deci, dispusă la deformări prin faptul natural al uitării. 

Introspecția este neadecvată mai ales pentru efectul inductiv pe 
care îl are atunci când se îndreaptă spre o trăire psihică; cazul stărilor 
afective este cel mai frapant, dar şi experienţele de ordin cognitiv pot 
fi drastic modificate. Wundt a contracarat această critică, propunând 
antrenamentul introspecţiei. 

Totuşi, dificultățile apăreau chiar la nivelul relatărilor verbale, 
care, în situaţii identice exprimau „tablouri” semnificativ diferite. 

Cea mai importantă critică ce s-a adus structuralismului a fost 
neputința sa de a scruta procese subconştiente şi inconştiente, respon- 
sabile, după cum au arătat alte dezvoltări paradigmatice, de funcțio- 
narea sistemului psihic. 

Ignorarea psihicului animal este, la fel, o lacună conexă metodei, 
prin aceasta obiectul psihologiei fiind restrâns, pe cât de nebenefic, pe 
atât de nejustificat. 

Accentul pe comportamentul manifest şi pe elemente au fost alte 
două puncte critice. 

In concluzie: pentru psihologia contemporană, structuralismul 
înseamnă o noutate în materie de atitudine, opţiune, identitate şi 
„combustie” de date experimentale. Cât va exista psihologia ca ştiinţă 
experimentală, în „şantierul” ei vor fi elemente, structuri, sinteze, iar 
introspecţia va fi „controlul nonfinanciar intern”, fără somn, dar şi fără 
ambiţii enciclopedice. 

XII. FUNCȚIONALISMUL 
(primul sistem psihologic autentic american) 


A început ca o critică a structuralismului şi a căpătat o dezvol- 
tare rapidă şi semnificativă în opera celui mai mare psiholog american, 
William James (1842-1910). Alţi pionieri funcționalişti au fost: 
G.T. Ladd (1842-1921), G.S. Hall (1844-1924); J. McKeen Cattell 
(1860-1944); J.M. Baldwin (1861-1934); Ed.W. Scripture (1864-1945). 

Paradigma funcționalistă vizeaza trei întrebări relative la com- 
portamentul uman şi animal: Ce?; Cum?; De ce?; (deci: funcția com- 
portamentului organismelor, inclusiv a conștiinței, în adaptarea lor la 
mediu; aspectele utilitare şi relaționale). 

Funcţionalismul ca sistem a fost fundamentat de către doi remar- 
cabili profesori universitari din Chicago: John Dewey (1859-1952) şi 
J.R. Angell (1859-1949). Ca promotori sunt recunoscuţi R.S. Woodworth 
(1869-1962) şi H. Carr (1873-1954). 

Interesante sunt izvoarele ştiinţifice ale funcționalismului. 
Evident, prima orientare spre această paradigmă o întâlnim, după cum 
s-a văzut la capitolul respectiv, la Aristotel, primul mare sistematizator 
şi promotor al gândirii ştiinţifice. El a pus bazele psihologiei, funda- 
mentând răspunsuri chiar la cele trei întrebări („ce?”, „cum?” şi „de 
ce?”) referitoare la psihic, nivelurile şi modelele sale. Alte trei linii de 
influență vin din gândirea britanică: opera evoluționistă a lui Charles 
Darwin (1809-1882), studiul diferențelor individuale (Sir Francisc 
Galton, 1822-1911) şi investigaţiile comportamentului animal între- 
prinse de G.J. Romanes (1848-1894) şi C. Loyd Morgan (1852-1936). 

Behaviorismul a fost direct influențat de conceptele funcționa- 
lismului, astfel că, în unele tratate, E.L. Thorndike, de exemplu, este 
inclus în capitole referitoare la acest curs de idei. De fapt, prima 
generație de psihologi americani, formaţi la şcolile de la Chicago, Yale 
şi Harvard (unde lucra James), a debutat (prin licenţe şi doctorate) ca 
funcționalişti. 

Ca şcoală, funcţionalismul se consideră stins o dată cu pensio- 
narea lui H. Carr de la Universitatea din Chicago, la începutul 
anilor '50; ca problematică însă (actele adaptative şi relațiile funcțio- 
nale), funcţionalismul este un mod de gândire mereu actual; ca meto- 
dologie, a fost înlocuit de behaviorism, mai puternic şi elaborat. 

Pentru a conferi relevanta cuvenită originalității şi productivităţii 
funcţionalismului, prezentăm pe cei mai importanţi autori. 


William James (1842-1910) 


Lucrarea sa în două volume The Principles of Psychology (1890), 
devenită clasică, a „făcut epocă” încă înainte de apariție, fiind publi- 
cată pe capitole în diferite periodice. Frate cu cunoscutul romancier 
Henry James, W. James a avut o contribuție majoră la dezvoltarea 
psihologiei americane şi mondiale printr-un stil atractiv de redare a 
sintezelor cercetărilor făcute de alţii, a principiilor şi extrapolărilor 
intuitive: un talent în a fi practic, lizibil, interesant, popular şi respectat. 

Originar dintr-o familie binecunoscută din New England, William 
James a început studii superioare medicale, pe care le-a întrerupt din 
motive medicale; în acel timp a fost frământat de unele contradicții în 
propria-i mentalitate ştiinţifică şi religioasă; şi-a reluat studiile, 
luându-și licenţa în medicină la Harvard, unde a şi rămas ca preparator 
la anatomie. 

Primele preocupări pentru psihologie datează din 1875, deci cu 
4 ani înainte de înființarea laboratorului lui Wundt, în 1879. Practic, a 
început elaborarea Principiilor, a lucrării pe care va începe să o publi- 
ce peste 12 ani. Şi-a schimbat orientarea intelectuală atât de radical, 
încât a devenit profesor de filosofie, apoi de psihologie. (Căpatase o 
repulsie pentru colecţii după o expediție în Brazilia, în 1865). 

Primele manifestări în câmpul psihologiei au avut o tentă critică 
la adresa structuralismului wundtian: îl vedea îngust, artificial, punc- 
tiform, reducţionist („reduce grandoarea psihicului uman la scale 
numerice”). 

Critica era doar un instrument conceptual pentru un nou program 
de cercetare psihologică, în speță pragmatic, experimental, în care 
datele să fie validate în termeni de consecințe, valori, utilităţi. Obiectul 
de studiu trebuie să rămână comportamentul, dar şi conştiinţa, dife- 
renţele individuale, principiile abilităţilor intelectuale şi ale dinamicii 
(emoţiilor şi impulsurilor nonraţionale); deci, orice contribuie la 
realizarea funcţiilor vitale (biologice) de adaptare şi readaptare la 
mediu. Comportamentul este determinat de condiţii interne (ce țin de 
sistemul nervos) şi de condiţii externe, de mediu fizic şi social. 

Cea mai provocatoare distanțare de structuralismul wundtian 
(promovat în America de fostul doctorand la Leipzig, Ed.B.Titchener, 
profesor la Universitatea Cornell, care şi impusese termenul „structu- 
ralism”) a fost definirea conştiinţei prin 5-6 caracteristici: 

— este întotdeauna „„personală”, în sensul că aparţine unui anumit 
individ; 

— se află în continuă schimbare, fiind un proces neîntrerupt 
(stream of consciousness); 

— judicios, continuă: în ciuda hiatusurilor, identitatea individuală 
se menţine întotdeauna; 

— selectivă: alege în continuu relevante; 

— decurge atât în forme „tranzitive” cât şi „stabile” (în alţi ter- 
meni: forme centrale şi forme marginale); 

— funcţia majoră a conştiinţei este de supraviețuire, de mai bună 
adaptare, intervenind atunci când problemele sunt noi (în comparaţie 
cu deprinderile şi obişnuinţele). 

În urma acestor precizări, James redefineşte obiectul psihologiei: 
studiul condiţiilor conştientizării. Este, specificăm noi, tocmai direcția 
majoră în care au pornit toate şcolile de psihologie din secolul XX: 
s-au delimitat de meditaţia filosofică şi de celelalte ştiinţe umaniste 
prin punerea în prim-plan a problematicii orientării (pe bază de 
imagini, a căror diversitate a fost treptat înțeleasă) în situații 
problematice, cu grade diferite de noutate şi dificultate; procese şi 
invarianţe, în zone centrale, periferice sau subconştiente, ghidate de 
informaţii figurale, simbolice, semantice sau comportamentale, în 
prelucrare rațională sau intuitivă, — toate au devenit obiect de studiu şi 
aplicaţii ce au dat o măsură progresului în relația omului atât cu lumea 
externă, cât şi cu cea internă. James s-a declarat nemulțumit de contri- 
buţia sa cristalizată în Principiile Psihologiei, 1890, afirmând că nu se 
reuşise încă să se edifice o ştiinţă psihologică. Ideile sale s-au 
dezvoltat însă în secolul următor, ceea ce constituie dovada înălțimii 
gândirii sale. 

John Dewey (1859-1952) 

A fost o personalitate ce a marcat, precum la noi Eliade 
Rădulescu, Titu Maiorescu sau Nicolae Iorga, o epocă în cultura ame- 
ricană: a fost eminent filosof, pedagog şi psiholog. A studiat cu Hull la 
Universitatea Hopkins, apoi la Minnesota şi Michigan. A fost autorul 
primului tratat american de psihologie (Psychology, în 1886), depăşit, 
în curând, doar peste patru ani, de Principiile lui W. James. 

Prin publicarea, în 1896, a studiului 7he Reflex Arc Concept in 
Psychology, Dewey devine fondatorul mişcării funcționaliste: res- 
pinge analiza comportamentului în unități S-R, ce nu surprinde coor- 
donarea globală a comportamentului în vederea adaptării organismului 
la o situaţie. Apreciază ideea lui James despre continuitatea conş- 
tintei. Reflexul este o itemizare artificială, bazată pe vechiul dualism 
suflet-corp; analiza psihologică este utilă dacă surprinde unităţi molare 
(cum va face şi psihologia gestaltistă, 20 de ani mai târziu). 

„Stimulul” şi „Răspunsul”, după Dewey, nu sunt entităţi existen- 
tiale, ci teleologice, cu considerentul atingerii unui rezultat. (reprodu- 
cerea speciei, conservarea vieţii, deplasarea într-un anumit loc). 

In anii următori, la Universitatea din Chicago, Dewey se dedică 
educaţiei şi filosofiei; după publicarea lucrănii-manifest Psychology 
and Social Practice (1900), Dewey devine, pentru toată viaţa, condu- 
cătorul mişcării „educaţiei progresive”, o aplicare de succes a pragma- 
tismului în domeniul învățământului. Tezele majore ale acesteia sunt: 
educaţia este viaţă; a învăţa înseamnă a face; instruirea trebuie cen- 
trată pe elevi, nu pe obiectul de învățământ. După 1904 funcționează 
ca profesor de filosofie la Universitatea Columbia, aducând contribuţii 
funcționalismului prin fundamentarea filosofică şi aplicaţia psiholo- 
gică a fucționalismului (în 1910 face o analiză a gândirii în termeni 
funcţionalişti). 


Funcţionalismul ca sistem 


a) Definirea psihologiei. Folosind ca generic termenul „activitate 
mentală”, conceptul-cheie în studiul acesteia este „actul adaptativ”. 

Psihologia studiază fazele esenţiale ale unui act adaptativ: 

1. stimularea motivaţională; 

2. situaţia senzorială; 

3. răspunsul (sau rezolvarea) ce modifică situația, astfel încât să 
satisfacă condiţiile motivaţionale, determinante, forțele directive. 

După Harvey Carr (1873-1954), cel care a succedat lui J.R.Angell 
la şefia departamentului de la Chicago, rezolvările se reduc la trei 
tipuri: schimbarea stimulului (în sensul deplasării), disruperea lui prin 
introducerea altuia străin, sau adaptarea senzorială faţă de el. 

Psihologia studiază procesele direct implicate în adaptarea 
organismului la mediu, pe când fiziologia se ocupă de activităţile vitale 
subiacente, ca circulația, digestia, metabolismul, procesarea nervoasă, 
toate necesare în menţinerea integrității structurale a organismului. 

Conceptul-cheie al structuraliştilor, conştiinţa, îi pare lui Carr o 
abstracție artificială şi inutilă, precum inteligența, puterea voinţei, 

spiritul mulțimii. (Psihologia se ocupă de procesele ce există în reali- 
tate şi produc asemenea fenomene, descrise în asemenea termeni.) 

b) Viziunea asupra relaţiei psihic-corp 

Majoritatea funcţionaliştilor apreciază ca nereală această proble- 
mă. Organismul ca unitate psihologică este ceva presupus. Dacă ne 
gândim la teoria lui James asupra emoţiilor (potrivit căreia situația- 
stimul schimbă starea sistemului nervos), întrevedem că acesta a îm- 
părtăşit o viziune clar interacționistă. Carr consideră că psihologia ca 
ştiinţă naturală şi empirică nu trebuie să-şi propună probleme, cum 
este aceasta, de ordin metafizic. 

Conceptul de adaptare a organismului presupune, evident, o 
interacțiune şi nu un paralelism. 

c) Postulatele 

Analiştii acestei paradigme se opresc la patru teze principale, cu 
rol de postulate: 

1) orice activitate este determinată de stimuli; 

2) stimulii senzoriali şi cei motivaţionali sunt izofuncționali; 

3) comportamentul este intrinsec, adaptativ şi intenţional; 

4) orice răspuns modifică situația-stimul, comportamentul fiind 
un proces continuu. 

d) Programul experimental şi natura datelor 

La Întrebarile „Ce?”, „De ce?” şi „Cum?” se caută răspuns, 
identificând variabile şi condiţii (inclusiv timpul, atât ca interval, cât şi 
ca moment) pentru ca o rezolvare adaptativă să aibă loc. S-au făcut 
experimente pe animale (inclusiv cu extirpări cerebrale) şi oameni în 
situaţii de învăţare, problem solving, stres etc. S-au întreprins analize 
ale datelor (subiective şi obiective, deci şi cele de introspecţie sunt 
acceptate) până la analiza factorială. 

e) Principiile dezvoltării conduitei 

La întrebarea „Cum se leagă datele experienţei pentru a se 
integra în conduite complexe?”, răspunsul funcționaliştilor este uni- 
voc: prin învățare, aceasta însemnând conexiuni, memorie, transfer. 
Sinteza conlucrează cu selecția. Principiile selecției sunt: atenţia, 
motivaţia şi asimilarea experienţei sub imperativul mediului; în unele 
cazuri, stimularea are efect vectorial, în altele societatea este cea care 
realizează un pressing asupra persoanei. 

Critica funcţionalismului a vizat în special patru aspecte: 

— caracterul teleologic al teoriei: accent pe utilitate şi țel; această 
insistenţă a fost mai atenuată la Woodworth şi Carr; 

— eclectism: atât la nivelul teoriei, cât şi al metodologiei şi inter- 
pretării datelor. Unii comentatori iau această latură drept disponibi- 
litate pentru toleranță şi cooperare; 

— definirea obiectului psihologiei pare diminuată, studiată „de dra- 
gul său”: adaptare, relaţii, condiţii, toate pentru a se vedea „ce” şi „cum”; 

— lipsa unei distincţii clare între ştiinţa aplicată şi cea fun- 
damentală. 


Contribuțiile funcţionalismului 

— stimularea psihologiei ca ştiinţă experimentală relativă la om şi 
animale; 

— promovarea unei metodologii a studiului variabilelor empirice; 

— instrumentarea conceptuală a etologiei; 

— formularea unei teorii asupra emoțiilor; 

— s-a dovedit un sistem deschis la experimentalism, obiectivism, 
elementarism şi la raportul endogen-exogen. 

XIII. BEHAVIORISMUL 
(cea mai influentă şi controversată şcoală psihologică 
americană, alternativă paradigmatică a psihologiei europene) 


Metodologic, behaviorismul a intervenit în câmpul psihologiei 
ştiinţifice ca o forță a obiectivităţii, insistând pe faptul că, pentru ştiinţa 
despre psihic, comportamentul manifest reprezintă sursa principală de 
date. Problema cu care s-au confruntat voit behavioriştii a fost meto- 
dologia introspectivă şi funcționalistă, căutarea unei metode obiective, 
similare celei a ştiinţelor despre natură. 

Primii paşi spre o psihologie obiectivă au fost făcuți de către 
Descartes şi La Mettrie, prin extinderea modelului mecanicist de 
interpretare asupra corpului şi minţii umane. După ei, Cabanis (1757 — 
1808 ) a încercat să interpreteze „evenimentele mentale” ca funcţii ale 
unui organism integral. 

Auguste Compte (1798 — 1857), promotorul mişcării pozitiviste, 
a lansat ideea că, numai dacă sunt social observabile, cunoştinţele pot 
fi valide. De pe această poziţie a criticat metodologia mentalistă, 
subiectivă, care a facut din psihologia tradițională o fază ultimă a 
teologiei. El a propus pentru psihologie un status de ştiinţă obiectivă, 
respectând două condiţii: 1) determinarea condițiilor organice pentru 
funcţiile psihice; 2) observarea secvenţelor comportamentale. Darwi- 
nismul a însemnat un impuls hotărâtor pentru ştiinţa comporta- 
mentului: evoluţia speciilor este produsul generării şi selecţiei de 
comportamente, plan mental existând şi la animale. Interesul pentru 
psihologia animală a fost provocat şi susţinut de extraordinara 
rezonanţă intelectuală a teoriei evoluționiste, ce afirmă o continuitate 
între om şi animal în privinţa vieţii de relație (contrar tradiției 
carteziene). Cartea lui Darwin Expresion of Emotions in Man and 
Animals (1872), precum şi primul studiu de psihologie comparată, 
Animal Intelligence, publicat de prietenul său G.J. Romanes, au 
stimulat instituirea noii paradigme. C. Lloyd Morgan a fost cel care, 
studiind animalele inferioare, a atras atenţia asupra antropomorfizării 
ca demers paraştiinţific, argument solid pentru o concepție asupra 

comportamentului. În această direcţie, conceptul de tropism, definit de 
imigrantul german în S.U.A., J. Loeb (1859-1924) a avut un efect 
remarcabil: relația Stimul-Răspuns este, în unele cazuri, atât de 
forțată, încât duce la distrugerea organismului (de exemplu, fluturii de 
noapte şi fototropismul). Studiul sistematic al comportamentului 
diferitelor specii animale a fost întreprins de către E.L. Thorndike şi 
R.M. Yerkes (1876-1956): albine, broaşte, porumbei, şoareci au deve- 
nit obiect de studiu experimental. În primul deceniu al secolului XX 
apare revista „Journal of Animal Behaviour”, iar în universităţile 
americane se predau cursuri pe această problematică. Cercetările lui 
R.M. Yerkes (1876-1956) asupra animalelor (broaşte, crabi, viermi, 
porumbei, maimuțe), ale lui Fabre asupra insectelor, Jennings asupra 
protozoarelor, ale lui W.S. Small şi Clark (labirintul situație-standard 
pentru studiul învăţării), dar şi cărtile Psychology: the Study of 
Behaviour, de W. McDougall (1871-1938), The Fundamental Laws of 
Human Behaviour, de Max Meyer (1873-1967), Reflex of Brain, de 
I.M. Secenov, Objective Psychology, de V. Behterev (1913), constituie 
un tezaur de date pentru noua știință a comportamentului. 


Fondatorul behaviorismului 


Cel care a dat denumirea de „behaviorism” noii paradigme a fost 
John B. Watson (1878-1958). Originar din Carolina de Sud, şi-a luat 
licenţa în anul 1900 la Universitatea Furman şi doctoratul în 1903 la 
Universitatea din Chicago, sub îndrumarea neurologilor H.H. Donaldson 
şi J. Loeb. 

Primele cercetări independente au fost efectuate în problematica 
învățării în labirint, aplicând tehnicile lui Small, Morgan şi Thorndike. 

În 1908 devine profesor de psihologie la Universitatea Hopkins, 
unde colaborează cu Yerkes şi Jennings în studiul percepţiei vizuale la 
animale. 

Vizitând mai multe universități americane, şi-a încercat vocația 
ştiinţifică în promovarea unei ştiinţe obiective. Succesul n-a apărut 
însă până în 1913, când în „Psychological Review” i-a apărut lucrarea 
polemică Psychology as the Behaviorist Views it. Aici defineşte psiho- 
logia ca o ştiinţă naturală pur experimentală, ce urmăreşte predicția şi 
controlul comportamentului. Excluzând introspecţia din aria metodo- 
logică, nu recunoaşte nici demarcația dintre om şi animal; cât de com- 
plexă este manifestarea comportamentală a omului, ea aparţine totuşi 
schemei generale de investigare a comportamentului, astfel încât 
referirea la conştiinţă şi la alte entităţi mentaliste devine inutilă. În 
lucrări ulterioare, Watson a promovat un reducționism provocator (de 

exemplu, afectele reduse la modificări vasculare) şi a făcut referiri 
pozitive la reflexologia lui I.P. Pavlov. 

Deşi în 1920 şi-a schimbat statusul familial şi profesional (în 
urma unei „contingenţe” amoroase), a continuat să cerceteze şi să pu- 
blice în domeniul psihologiei: şi-a extins cercetările asupra copiilor şi 
s-a angajat în domeniul aplicativ al reclamei. In Behaviorism (1925) 
apare preocupat de ambient şi de perfecţionarea ființei umane. 
Analiştii îl considră un om fericit în claritatea promovării ideilor 
ştiinţifice, dar un nefericit în cariera şi viaţa personală. 


Behaviorismul ca paradigmă 

1) Definirea psihologiei ca ştiinţă 

Dacă ne referim la un text de maturitate al lui Watson The Battle 
of Behaviorism, lucrare polemică din 1929, înregistrăm următoarea 
definiţie: „Acel domeniu al ştiinţelor naturii ce se ocupă cu compor- 
tamentul uman, cu ce face şi ce ştie, atât învăţat, cât şi neînvăţat” 
(pag. 4). „Conştiinta” şi „viaţa psihică” sunt considerate „pure presu- 
puneri”. Limbajul, pentru alţii şi pentru sine, este un gen de compor- 
tament precum baseball-ul. Obiectivele unei asemenea ştiinţe a com- 
portamentului se rezuma la două genuri de predicții: ştiind stimulul să 
prezici răspunsul şi invers. Evident, într-o asemenea largă viziune, 
stimulul şi răspunsul au o nelimitată gamă de conotaţii relative la 
diversitate şi complexitate. 

2) Natura datelor 

Pentru behaviorişti, datele despre psihic se referă la conexiunea 
stimul-răspuns, în toate ariile de raportare a organismului la mediu: 
chinestezie, verbalizare, reglaj glandular, toate plasate în spațiu şi 
timp, exprimate în măsuri cantitative. 

3) Postulate 

Din ampla literatură behavioristă pot fi relevate patru postulate: 

a) în sfera comportamentului animal şi uman există un strict 

determinism; 

b) comportamentul se reduce la procese psihomecanice, deci 
musculare şi glandulare; 

c) orice comportament, oricât de complex, este analizabil în ele- 
mente de raspuns; 

d) procesul conştiinţei, dacă există, nu poate fi studiat ştiinţific. 

4) Modul de selectare a datelor 

Consecvent unui determinism naturalist, Watson pune în prim- 
plan învăţarea şi disponibilitatea ereditară. 

5) Principiile conexiunii 

Din orgoliu sau dintr-o fixitate conceptuală, Watson n-a acceptat 
principiul întăririi descoperit şi formulat de Pavlov şi nici legea efec- 
tului formulată de Thorndike. Punând în prim-plan legea exerciţiului 
(frecvenţa şi recența), comportamentele, oricât de complexe ar fi, sunt 
explicate ca înlănțuiri de unități Stimul-Răspuns. 

6) Raportul psihic-corp 

In accentele sale extreme, behaviorismul înseamnă un monism 
fizic, în sensul că mentalul nu este decât o expresie a modului în care 
funcţionează sistemul nervos; conştiinţa (dacă există) nu are o exis- 
tență independentă. 

7) Programul de cercetări experimentale 

Watson s-a remarcat şi a impus paradigma behavioristă experi- 
mentând pe animale; sinteza acestor experimente o găsim în lucrarea 
din 1925, Psychologies of 1925. Ulterior însă, studiul comportamen- 
tului copiilor în prima lună de viaţă şi condiționarea emoţională au 
devenit cercetări curente. Prin observaţii zilnice asupra a peste 100 de 
copii, a identificat un „repertoriu comportamental la naştere”. O con- 
cluzie a acestor investigaţii a fost lipsa unei diferențieri a abilităților 
manuale şi câştigarea acesteia pe măsura condiționării sociale. Prin 
studii longitudinale a demonstrat şi condiţionarea fricii, furiei şi dra- 
gostei la copii, respingând astfel concepţia tradițională a predeter- 
minării ereditare. Prin situații stimulative speciale a educat frica (de 
exemplu, asociind un zgomot puternic cu un anumit fapt, obiect sau 
animal), iar prin altele a înlăturat-o (prin asociere cu stimuli pozitivi). 

O piatră de încercare a forței şi originalității behaviorismului 
este problema mecanismelor periferice ale limbajului şi gândirii. 
Evident, la copilul mic, planul verbal este uşor observabil datorită 
desfăşurării exterioare, respectiv a dezvoltării treptate prin conexiuni 
între grupe de sunete şi obiecte sau situaţii; cazul copiilor surdo-muţi 
este edificator: ei nu-şi dezvoltă capacitatea verbală datorită lipsei de 
receptare, provocare şi control auditiv în „reacţiile circulare”. Deci, 
copilul învaţă să zică verde sau roşu datorită condiționării unor pro- 
cese cerebrale, deci a asocierii expresiei sonore cu culoarea respectivă. 

Abordând gândirea ca proces ascuns, mişcări musculare şi se- 
creţii glandulare neobservate direct, experimentele au vizat iden- 
tificarea unui flux de încercări şi erori, la nivelul aparatului laringeal şi 
al întregului corp. Elogiul adus de Watson gândirii nonverbale, necon- 
trolabile de societate, ne apare astăzi valoros pentru susţinerea forței 
individului uman de a-şi cultiva şi păstra identitatea, cu libertatea (şi 

responsabilitatea) pe cât de împovărătoare, pe atât de benefică, gene- 
ratoare de progres. 

Raportul ereditate-mediu este una dintre problemele perene ale 
ştiinţelor umaniste. Watson a fost deosebit de provocator în acest sens: 
afirmând, în a doua perioadă a carierei sale de cercetător, că, normali 
fiind, copiii au potenţialități similare, acordă un rol hotărâtor mediului 
socio-educaţional. Evident, mecanismul condiţionării este baza acestui 
determinism bidimensional, principalul vector prin care stiinţa despre 
suflet a influenţat societatea modernă, de la legislaţie, la etică şi prac- 
tică educațională. 

În acest context, se pune problema responsabilităţi personale 
pentru faptele antisociale comise de o persoană. Watson, care a trăit 
personal drama excluderii sociale definitive din sistemul universitar pe 
motive de imoralitate familială (în 1920 s-a recăsătorit cu o tânără 
colaboratoare), a devenit categoric în a absolvi persoana de respon- 
sabilitate deplină pentru propriile acțiuni. El afirmă şi argumentează 
răspunderea societăţii pentru reeducarea contravenientului şi infracto- 
rului, promovând chiar o tehnică a eticii recuperatorii cu sprijin pe 
behaviorism. Societatea apare, deci, răspunzătoare pentru dezvoltarea 
sănătoasă (şi fiabilă, putem zice noi astăzi ) a cetăţenilor. 


Behaviorismul în dezvoltare 


Un autentic „set al modernismului metodologic obiectivist” face 
ca behaviorismul să fie acceptat, apreciat şi promovat în toate ariile 
societății moderne. Claritatea conceptuală şi experimentală a contri- 
buit mult la aceasta. În plus, dezvoltarea fără precedent a „economiei 
serviciilor”, axată pe înţelegerea comportamentelor manifeste (recla- 
ma, managementul, comerțul, administraţia, jurisdicția, manipularea) a 
însemnat un larg diapazon de acceptări ale principiilor condiţionării 
(arbitrare) a comportamentului uman. 

Se consideră că, între Watson (behaviorist fundamentalist, de 
mare succes) şi prezent, patru personalități ştiinţifice, remarcabili 
psihologi, au întins o punte rezistentă: E.C. Tolman, E.R. Guthrie, 
C.L. Hull şi B.F. Skinner. Dar la aceştia se adaugă o întreagă pleiadă 
de cercetători creativi, cu contribuţii majore în impactul ştiinţei psiho- 
logice asupra societăţii contemporane. Înțelegerea complexității „feno- 
menului uman” este imposibilă fără considerarea „dimensiunii beha- 
vioriste” calificată ca emanată de una dintre cele „trei forţe”ale ştiinţei 
despre suflet, alături de psihanaliză şi psihologia umanistă. 

Critica behaviorismului 

A urmărit cu prioritate două direcţii: metodologia şi concepţia 
generală. Principala critică a vizat pierderea unor importante compo- 
nente psihologice; astfel, relatarea verbală nu este, de fapt, decât o 
urmă, un efect întârziat al operării în planul imaginii, ignorate de 
Watson; deci, raportul verbal este o confesiune, nu o cale spre suflet. 

Mc. Dougall, care s-a lansat iniţial tot ca behaviorist, a sesizat gre- 
şeala excluderii din obiectul Psihologiei a stărilor de conştiinţă şi a sem- 
nificațiilor personale, inclusiv a emotivității estetice, din relatările verbale. 

O ştiinţă despre psihic, zice autorul citat, nu poate neglija plăce- 
rea, teama, admiraţia şi gratitudinea, ca „entităţi metafizice”, „stări 
induse, de exemplu, de o operă muzicală”. La aceste replici (din partea 
lui Woodworth şi McDougall), Watson răspunde cu un spirit consec- 
vent partizan, că, dacă conştiinţa este un instrument al omului de 
ştiinţă, aceasta nu poate fi un obiect de studiu obiectiv; faptul fizic, de 
exemplu, apare la fel mai multor observatori, în timp ce faptul de 
conştiinţă apare în autoobservaţie într-un mod cu totul personal, 
irepetabil. 

Watson a fost un cercetător de profunzime şi mare produc- 
tivitate; în timpul carierei, concepțiile sale au cunoscut o dezvoltare de 
care trebuie ținut seama. Intr-o primă perioadă, când s-a preocupat de 
controlul condiţiilor fiziologice şi fizice, a promovat o abordare mole- 
culară a comportamentului. Cu timpul, înțelegând că comportamentul 
viabil şi fiabil al unui organism activ este mai mult decât suma 
elementelor constitutive, este un produs emergent al interacțiunii lor, a 
trecut la o abordare molară. Astfel, țelul este, contrar determinismului 
clasic, o influență a animalului asupra mediului. Tezele pragmatice de 
început, cu negarea conştiinţei şi a planului mental în gândire şi 
emoții, ca o realitate testabilă, n-au fost acceptate niciodată de toți 
behavioriştii, chiar dacă au ţinut la atributul obiectivităţii în cercetarea 
psihologică. 

Unele critici au vizat confuzia dintre determinism şi mecanism, 
cu diminuarea valorii libertății şi a aportului constructiv în perfec- 
ționarea societăţii. Asemenea atacuri au fost respinse cu o trimitere la 
„necesitatea înţeleasă”, psihicul omului fiind o parte a naturii, ce se 
conduce după legi obiective: suntem liberi numai dacă suntem în 
acord cu determinările cauzale. Conex acestei explicaţii apare şi răs- 
punsul la critica „ambientalismului”, a preemțiunii factorilor de mediu 
față de condițiile interne, de ordin ereditar. Tocmai acest apel la 
condiționarea ontogenetică a dat behaviorismului aura unei religii a 

formativităţii sau modelării prin factori de progres controlabili, 
acceptată cu entuziasm de tinerii americani, chiar cu interese în afara 
carierei psihologice. 


Contribuțiile behaviorismului 


In ciuda neajunsurilor ce ţin de îngustarea domeniului psiho- 
logiei, promovarea paradigmei behavioriste are meritul incontestabil 
al obiectivităţii metodologice şi clarităţii terminologice. Impactul său 
asupra ştiinţei psihologice, dar şi a celorlalte ştiinţe umaniste a fost 
enorm. Practic, în veacul ce s-a încheiat, nici un psiholog, om de 
ştiinţă, practician sau empirist, nu-şi putea da seama în ce măsură era 
behaviorist. Criteriul public knowledge pentru obiectivitatea faptului 
psihic nu poate fi respins, astfel că piedestalul psihologiei ştiinţifice 
s-a înălțat semnificativ, spre sfidarea spiritului foiletonismului meta- 
fizic şi mitologic. Se apreciază că nici un sistem de gândire psiholo- 
gică n-a atins claritatea definirii obiectului de studiu şi a metodei ca 
behavio-rismul. Şi în problema conştiinţei, transparenţa principiilor a 
fost totală: chiar dacă există, această funcţie nu are rol cauzal, deci 
consi-derarea ei nu este utilă în explicarea comportamentului. Extin- 
zând discuţia la „interacțiunea minților”, aceasta este posibilă, dar prin 
intermediul unor condiţii ce ţin de ambientul fizic. 

Istoria behaviorismului începe cu Descartes, triumfă ca sistem cu 
Watson şi va continua ca o atmosferă saturată de nostalgii ale preciziei 
metodologice, ale navigării sigure pe un ocean al impreciziilor. 

În planul mentalităţii profesionale, psihologul cunoscător al 
paradigmei behavioriste are o acuitate crescută față de conceptele 
şcolilor alternative, mai ales faţă de psihanaliză şi psihologia uma- 
nistă; în practică, fie ea cercetare sau service, va păşi în mod sigur pe 
sol behaviorist, fără teama pierderii obiectivităţii atunci când 
abordează teme ca „modelele cognitive”, „identitatea”, „empatia” etc. 

XIV. GESTALTISMUL 
(Expresie a cutezanţei psihologilor germani, admirată 
chiar şi de fizicieni, de a determina legi ale alcătuirii şi 
funcţionării sistemelor în psihologie) 


Este cunoscută precis data când s-a lansat această paradigmă şi 
de către cine: în 1912, cei trei fondatori, Max Wertheimer (1880 — 
1943), Wolfgang Köhler (1887 — 1967) şi Kurt Koffka (1886 —1941) 
de la Universitatea din Frankfurt au publicat în „Zeitschrift für 
Psychologie” 61,121-165, un studiu asupra mişcării aparente. Trecu- 
seră aproape trei decenii de la descoperirea de către von Ehrenfels a 
acestui fenomen şi, cu o asemenea latență, s-a înţeles că, fără a se nega 
importanţa analizei pe elemente şi a metodelor cantitative, psihologia 
poate intra în lumea ştiinţelor veritabile, identificând, ca şi acestea, 
legi ale alcătuirii şi funcţionării sistemelor. 

De fapt, progresul în plan metodologic reprezentat de analiza 
factorială, corelând zeci de variabile, vizează tot efecte de emergenţă: 
piesele componente apar ca elemente ale unor entităţi holistice, ire- 
ductibile la părțile alcătuitoare. 

După aproape o jumătate de veac, în 1959, la a 67-a Convenţie a 
psihologilor americani, preşedintele ales, W. Köhler, simţea nevoia 
unor precizări în adresarea sa programatică: după ce invoca tulburarea 
produsă de afirmația lui von Ehrenfels că „mii de percepte au 
caracteristici ce nu pot fi derivate din particularitățile componentelor 
ultime” (exemplificând cu melodiile muzicale, formele obiectelor, 
caracteristicile estetice ale peisajelor şi obiectelor etc.), arată că ase- 
menea „calităţi-Gestalt” se definesc prin aceea că atunci când stimulii 
fizici implicaţi sunt considerabil schimbaţi, iar relațiile dintre ei se 
păstrează constante, calitățile „gestaltiste” rămân aproape aceleaşi; 
cutezanța lui Wertheimer (matematician, muzician şi psiholog) a 
constast în radicalizarea gândirii lui Ehrenfels: el nu s-a oprit la între- 
barea „Cum este posibil Gestalt-ul când scena perceptuală constă din 
elemente separate?”, ci a considerat acest fapt ca un dat general pentru 
situaţiile perceptive; în calitate de participant la declanşarea acestui 

nou curs de gândire, Köhler îşi mărturiseşte simțămăntul eliberării 
dintr-o închisoare (a faptelor psihologice ca atomi nelegaţi, ci doar 
asociaţi prin contingență);, se întrevedea părăsirea încorsetării vieţii 
sufleteşti atât de colorate într-un tablou „inspăimântător de plictisitor”; 
fizicienii de elită ai epocii, în speţă Max Planck si Max Born, au 
primit cu încântare această descoperire şi au regăsit fenomenul în 
fizică. 

Să continuăm referirile la acest discurs al ultimului supravie- 
ţuitor, atunci, dintre fondatorii şcolii gestaltiste. Era în 1959, când 
toate marile paradigme ale psihologiei moderne îşi disputaseră 
întâietatea şi valoarea ştiinţifică, iar psihologia umanistă era în ascen- 
siune şi respect. 

„Adevăratul spirit al ştiinţei este spiritul critic” — continuă Köhler, 
ales acum, la Ohio, Cincinatti, preşedinte al Asociaţiei psiho-logilor 
americani. În primele decenii ale acelui veac, când psihologia americană 
era superioară celei europene prin metodă, unele concepte gestaltiste 
păreau vagi. Cel care studiase intelectul antropoidelor în Tenerife (1913 — 
1919) se referă mai întâi la termenul insight (în germană, Einsicht). Genul 
de rezolvare desemnat de acest termen ține de situațiile în care soluţia nu 
este arbitrar aleasă (şi impusă) de către experimentator, ci „legată mai 
direct de natura situației date”. După cum se ştie, din 1950 se declanşase, 
prin manifestul lui J.P. Guilford, mişcarea de idei şi preocupări pentru 
creativitate (ca potenţial, act, produs, personalitate şi mediu); de aceea, 
poate, un psiholog atât de proeminent cum era Köhler, nu putea să nu 
exprime o rezervă în legătură cu valoarea absolută a „iluminării” pentru 
procesul de gândire productivă. Ca fost student al lui Max Planck, 
apreciază entuziasmul scrutării realității dincolo de ce pot exprima 
graficele şi tabelele, dând exemplul Fiziologiei, „una dintre disciplinele 
cele mai fascinante”, care recurge rar la tehnici cantitative; nici con- 
ceptele „forţă” şi „energie” n-au fost clare la început pentru fizicieni, cum 
nici „condiţionarea” şi „motivaţia” pentru psihologi. Dar „nu este treaba 
ştiinţei să distrugă evidenţa”, ci, luând-o ca atare, să lucreze asupra 
clarificării conceptuale. „Condiţionarea” este aproape principalul proces 
cu care are de-a face psihologul. Variatele sale forme se regăsesc ca 
învăţare a trebuinţelor, în gândire, insight, intenţie şi dorință. În toate 
aceste procese, behavioriştii evită conceptul de înţelegere (de exemplu, de 
ce rezultatul diferenței de pătrate 6x6 — 5x5 este un număr impar). 
Condiţionarea este, evident, un gen de experiență; ea poate fi observată şi 
măsurată, dar aceasta nu înseamnă că alte genuri de experienţă trebuie 
respinse. 

Mai departe, Köhler, sfidând imaginea de „întunecat” sau „mis- 
terios” a gestaltismului, vorbeşte cu o claritate fizicalistă despre „com- 
portamentul vectorilor în situaţii motivaționale”, remarcând specificul 
„forţelor psihice”: învăţarea, transformarea obiectelor trebuințelor 
(obiecte cu „valenţe”) în motive, ceea ce înseamnă apariţia în relaţia 
Subiect-Obiect a vectorilor cu direcţie şi sens. Nu reprezintă aceasta o 
mână întinsă behavioriştilor americani şi, deopotrivă, „umaniştilor”? 
Aceasta este secvenţa finală a mesajului germanului W. Köhler, natu- 
ralizat în America, cel care a dat conceptului de „intelect” o conotaţie 
simetrică conceptelor de viaţă, suflet, adaptare şi a dispus pe o linie 
continuă psihicul animal şi cel uman. 

Incepând cu experimentele lui Köhler, vecinătatea şi chiar 
rudenia cu lumea animală a încetat a mai fi un atribut al înjosirii; a 
devenit un argument al robusteței şi validității, un suport al înțelegerii 
psihismului în general ca problem solving sau „aspect dramatic” al 
relației subiect-mediu; în cadrul acesteia, subiectul se luptă cu 
nedeterminarea, în căutare de invarianță. 


Precursori ai gestaltismului 


Două idei în istoria psihologiei surprind diferenţa dintre o sumă 
şi o sinteză de elemente: „chimia mentală” a lui John Stuart Mill 
(1806 — 1873) şi „sinteza creativă” a lui Wilhelm Wundt (1832 — 1920). 
Conex acestei atenţionări este citat şi contemporanul lui Wundt, Franz 
Brentano (1838 —1917), care admitea analiza psihicului pe elemente 
chiar atunci când era vorba de formațiuni complexe, dar în calitate de 
element lua actul comportamental (de la sensitiv la logic şi social). 

Surprinzătoare este contribuţia fizicianului Ernst Mach (1838- 
1916), intrat în filosofie şi psihologie ca epistemolog senzualist. 
Punând la baza oricărei cunoaşteri (inclusiv ştiinţifice) senzaţia, el a 
postulat tipuri generice de percepții ale formelor spațiale şi ale 
formelor temporare (cum este melodia muzicală), în care imaginea 
rămâne constantă atunci când elementele (culoarea, mărimea, cheia 
muzicală) se schimbă. 

O asemenea calitate regăsită de mintea umană (de a fi ceva în 
plus, hotărâtor pentru identificare, faţă de suma elementelor) a fost 
numită de Christian von Ehrenfels (1859 — 1932), Gestalt. In deceniile 
următoare, psihologii de limbă engleză au impus termenul de pattern 
(model, configuraţie), care, totuşi, prin sensul său prea general de 
cogniţie sau concept, nu poate substitui termenul german Gestalt. 
Dacă ne întoarcem în 1896, la lucrarea lui John Deway despre arcul 
reflex, vedem clar că autorul a încercat insistent să se depărteze de 

elementarismul lui Wundt, folosind sintagmele „unitate indepen- 


dentă”, „întreg organic”, „unitate organică”, deci diferit de ce înseam- 
nă „stimul” şi „răspuns” într-o simplă asociere. 


Fondatorii gestaltismului 


Fenomenul mişcării aparente, ce a dat de gândit psihologilor şi a 
condus la paradigma gestaltistă şi-a găsit aplicaţia majoră în cinema- 
tografie. Cum se face că succesiunea unor stimuli luminoşi la fante 
distanţate, la un interval de cca 60 msec. dă observatorului impresia că 
lumina se mişcă de la o fantă la alta? Această întrebare a constituit 
obiectul unor îndelungate discuţii între M. Wertheimer, venit la 
Institutul de Psihologie din Frankfurt pe Main în 1910, şi ceilalți doi 
colaboratori, la început subiecţi ai experimentării, W. Köhler şi 
K. Koffka. 

Lucrarea lui M. Wertheimer din 1912 lansa o nouă paradigmă, 
deoarece mişcarea aparentă nu putea fi explicată prin analiză şi 
relevare de componente; ea există datorită unor relații dintre com- 
ponente (o anumită distanță dintre fante şi un interval de timp între 
cele două apariţii luminoase), maniera wundtiană de analiză se 
dovedea inacceptabilă, era respinsă de fenomenul însuşi, deoarece el 
era un fapt primar, iar nu unul dintre elemente; era o caracteristică a 
organizării lor în câmpul perceptiv. 

Printre psihologii germani şi americani se simţea un curent 
inovator revoluţionar, alternativă promițătoare la elementarismul 
obositor, atât reflexologic, cât şi wundtian, dezarmant de „cenuşiu” în 
explicarea complexităţii şi dezvoltării vieţii psihice. 


Principiile gestaltismului 


a) Gestalt-ul-calitate esenţială a câmpului psihologic 

Se zice că raportarea gestaltiştilor la întreg este dificil de înţeles, 
deşi aserțiunea „întregul este altceva decât suma părților” se găseşte şi 
la înțeleptul chinez Lao-Tzi, care trăise cu şase secole înaintea erei 
noastre; simpla afirmație a diferenţei dintre suma părților şi întreg a 
fost considerată de B.F. Skinner în deceniul al patrulea o pseudopro- 
blemă, deşi gestaltiştii delimitaseră pe baza acestui criteriu „gândirea 
productivă” ca „rezolvare prin surprindere a legii de organizare 
internă” (prin Einsicht). 

Din exemplele din date de M. Wertheimer, din istoria unor mari 
descoperiri în ultima şi cea mai elaborată lucrare a sa, Productive Thinking 
(1945, New York, Harper & Brothers publishers), o glumă relativă la un 
inspector şcolar clarifică perfect relaţia dintre „Gestalt” şi „gândirea 

productivă”. Într-o şcoală sătească din Moravia (în vechiul imperiu Austro- 
Ungar), inspectorul intră într-un contact didactic cu clasa de elevi prin 
câteva întrebări de edificare. Văzându-i isteți, recurge şi la o „întrebare 
încuietoare” pentru elevii de şcoală primară: 

„— Cine poate să-mi spună câte fire de păr are un cal?” 

După o scurtă tăcere firească, provocată de o asemenea întrebare 
din afara manualelor, un copil zvâcneşte cu mâna în sus: 

— 3.571.962, domnule inspector. 

— Curios! De unde ştii? 

— Încercaţi să numărați şi dumneavoastră şi o să vă convingeti! 
— sună glăsciorul sigur al copilului. 

Răspunsul şi argumentarea l-au impresionat mult pe inspector; 
în drum spre cancelarie şi apoi la despărțire şi-a exprimat satisfacția 
față de activitatea dascălului şi a făgăduit că va relata şi colegilor săi 
de la Viena amuzanta întâmplare. 

După un timp, la o întrunire în Capitală, învățătorul de ţară s-a 
apropiat smerit de impozantul inspector, i-a adus aminte de istețimea 
elevului din clasa sa şi l-a întrebat ce-au zis colegii la aflarea memo- 
rabilei istorioare. 

„— Ptiu, la naiba, domnule învăţător, ştii, n-am relatat-o deoa- 
rece, în ruptul capului, nu mi-am adus aminte de numărul spus de copil.” 

Bietul dascăl de ţară s-a îndepărtat tăcut, rămânând poate pentru 
toată viața cu veneraţia cuvenită pentru procesul viu, productiv, al 
gândirii copilului, definit de Wertheimer ca superior obtuzității 
inspectorului imperial. 

Chipul gestaltismului ar fi fost cu siguranţă altul, mai cristalin şi 
prietenos, dacă Wertheimer ar fi trăit după 1943, pentru a-şi realiza 
dorinţa elaborării a două noi cărți, în completarea Gândirii productive. 
Acestea urmau să trateze : 

— „aspectele mai largi ale psihologiei gândirii”; 

— „problema logicii gestaltiste, în care problemele tradiţionale 
apar ca un caz special euclidian; tot în acest cadru, aspectele euristi- 
cilor gestaltiste productive”. 

Când a dat „bun de tipar”, pe 23 septembrie 1943, considera 
Productive Thinking un fel de prolegomenă pentru elaborările ulte- 
rioare. Peste nici trei săptămâni, pe 12 octombrie, părăsea această 
lume a oamenilor şi a ideilor, lăsând tiparului mirări, întrebări şi 
îndemnuri de o frumuseţe fără seamăn: 

„Ce se întâmplă când gândirea lucrează realmente productiv? Ce 
se întâmplă când avansăm în cursul gândirii?... Ne interesăm de atâtea 

lucruri — pietre, furtuni, flori, cristale...diferite ştiinţe; ne interesăm 
noi în serios ce este gândirea productivă?” (op. cit. p. 27). 

— „Mulţi consideră că oamenilor nu le place să gândească şi tind 
din răsputeri să evite aceasta, preferând să nu gândească, ci doar să 
rețină şi să repete. Dar, în ciuda multor factori nefavorabili care 
înăbuşă gândirea autentică, ea din nou şi din nou renaşte şi înfloreşte. 
Astfel, adesea se constată că oamenii, chiar copiii, tind spre aceasta... 
Cum apare descoperirea, iluminarea? Care sunt condiţiile favorabile şi 
defavorabile ale acestui minunat fenomen? Prin ce se deosebeşte 
gândirea bună de gândirea rea? Şi, în sfârşit, cum să îmbunătăţim gân- 
direa?” (op.cit. p. 2-8). 

Prin natura intrinsecă a experienței lor cognitive, oamenii 
recepționează şi procesează datele într-un mod structurat, potrivit unor 
legi ale dependenței părţii de întreg. Realitatea însăşi are organizare 
structural-emergentă; exemplul apei, cu calitățile ei surprinzător de 
diferite faţă de elementele componente (oxigenul şi hidrogenul); 
structura casei, structurile materialelor şi ale ţesuturilor vii, circuitul 
electric funcțional etc. (W. Köhler tratează sistematic asemenea exem- 
ple în lucrarea Die physichen Gestalten,1920). 

Cum ştie observatorul sau gânditorul că analiza sa trebuie să se 
oprească la o anumită configuratie a relaţiilor şi să nu mai continue 
avansul spre alte elemente? Răspunsul gestaltiştilor esta de factură 
pragmatică: dacă se ajunge la identificarea unor regularități sau legi 
utile, demersul este declarat adecvat şi suficient. Acest principiu meto- 
dologic este considerat inevitabil pentru orice domeniu ştiinţific, 
cunoştinţele depinzând întotdeauna, în parte, şi de subiectul cunoscător. 

b) Raportul psihic-fiziologic 

Dacă în fizică, noţiunea de câmp semnifică un spaţiu definit de 
mişcarea unor particule (ce poate fi descrisă matematic), în accep- 
țiunea psihologică realitatea este alta. Sa luăm exemplul mai frecvent 
utilizat al câmpului perceptiv: câmpul semnifică un ansamblu de 
relaţii antecedent-consecvent, cu o descriere verbală sau matematică, 
relativ la care comportamentul de orice fel nu depinde punctual de 
caracteristicile locale ale situaţiei-stimul. 

Ipoteza unor câmpuri fiziologice a fost admisă de psihologi sub 
semnul izofuncționalităţii epistemice: dacă un anumit „model” fizio- 
logic are o înaltă probabilitate de predicţie a comportamentului, atunci 
el poate fi considerat valabil. Ideea de câmp a captivat pe fiziologi şi 
i-a făcut să experimenteze interferenţe între forțe electrice, schimbări 
fiziologice şi percepţie (în special cea vizuală). Dacă în această 

privință datele n-au fost considerate edificatoare, relaţia dintre struc- 
turile cerebrale şi experienţă a fost definită sigur ca una de izomor- 
fism. In Gestalt Psychology, 1947, W. Köhler afirmă: „Organizarea 
experienţială în spaţiu este întotdeauna structural-identică cu organi- 
zarea funcțională în distribuția proceselor cerebrale de bază” (p. 61). 
Aşa cum o hartă şi teritoriul pe care îl reprezintă nu sunt identice ca 
natură, ci doar ca structură, câmpurile fiziologic şi experienţial permit 
urmărirea caracteristicilor unuia luând în seamă pe celălalt. De 
exemplu, în sistemul neuronal optic la broască s-au identificat unități 
care răspund numai când stimulul are unele caracteristici complexe 
(cum ar fi o curbură de o anumită mărime). Sunt deci reţele neuronale 
specializate în procesarea informaţiilor relative la aspecte holistice ale 
stimulului şi situaţiei. 

c) Atitudinea faţă de experienţa trecută 

Acest principiu, redat prin sintagma „simultaneitate” (între psi- 
hic şi fizic) este cu totul specific şcolii gestaltiste. Fără a nega total 
rolul experienţei trecute în reactivitatea individului într-o situaţie 
inedită, valoarea acesteia este diminuată în apariţia noii imagini 
perceptive sau soluţii; confruntarea concretă cu stimulul sau cu situaţia 
problematică este atât de hotărâtoare pentru comportamentul adecvat, 
încât modifică experienţa trecută. Precepţia este influenţată de trei 
tipuri de variabile: genetice, istorice şi situaționale. Aceasta nu 
înseamnă că unele legi de organizare a gestalt-ului nu pot fi învăţate 
(cum ar fi principiul proximităţii: elementele apropiate aparțin ace- 
luiaşi obiect). 

Gestaltiştii sunt preocupaţi de „efectul productiv” al impactului 
cu prezentul, la care pot contribui şi elemente native şi date ale expe- 
rienţei trecute, fără însă a fi hotărâtoare. 

W. Köhler explica aceasta prin figura: 


Deşi figura conţine două litere „H”, cu care suntem familia- 
rizați, ansamblul nu este perceput ca o completare a acestora, deci ca: 

Atracția introspecţioniştilor pentru analiză duce la neglijarea 
momentelor celor mai atractive, omniprezente, ale experienţei coti- 
diene, ce imprimă adevăratele diferenţe calitative imaginilor percep- 
tive şi soluţiilor în rezolvarea de probleme. Numai dacă descrierile 
cantitative urmează celor calitative se pot evita formulările banale sau 
forţate în psihologie. 

d) Principiile configuraţiilor 

Enunţate în 1923 de M. Wertheimer ca rezultate experimen-tale, 
cu timpul au devenit cunoscute ca „legi de organizare”. Autorii 
gestaltişti şi-au dat seama de dificultatea înţelegerii formulărilor 
verbale şi au ilustrat fiecare principiu cu figuri. 

1) Proximitatea: elementele dispuse împreună în timp şi spațiu 
tind să fie receptate împreună. Figura alăturată este percepută ca trei 
perechi de linii şi nu altfel: 


2) Similaritatea: elementele asemănătoare tind să fie percepute 
împreună într-o aceeaşi structura de lucruri egale. De exemplu, şirul 
unor cerculeţe dispuse alternativ, mare-mic: 


Pele bie 


3) Direcţia: tindem să vedem figurile în modul în care ele- 
mentele sunt orientate ca o curgere continuă. De exemplu: 


O O 
Toga” 
o~ o 


o 9 96 

4) Set-ul obiectiv: dacă se percepe un anumit tip de organizare, 
se formează o disponibilitate (set) de a vedea la fel şi elementele-sti- 
muli ce nu au întocmai aceeaşi dispunere. Vedem alăturat trei seturi de 
elemente: primul este compus din perechi clar delimitate spaţial; în al 
doilea, delimitarea este mai estompată, iar în al treilea, lipseşte; totuşi, 
întregul ansamblu tinde să fie perceput cu organizarea primei serii: 


OO OO OO OOO0O0O00O 


5) Soarta comună: când elementele unei serii mai mari sunt 
dispuse altfel, ele tind să fie percepute grupat. Exemplu: 


O O 
OOO0O0O00O OOO 000 


6) Pregnanţa: figurile tind să fie percepute ca „bune”, complete, 
stabile, în ciuda unor lipsuri. Alăturat vedem „cerc” şi „triunghi”, deşi 
sunt figuri incomplete: 


Problematica învăţării 


După cum reiese din formularea acestor principii, Wertheimer 
admite prezenţa experienţei trecute (ca set, ca tendinţă sau ca disponi- 
bilitate cognitivă), în general însă, gestaltiştii nu pun accentul pe 
„reproducere”, ci pe „aspectul productiv”, adică pe procesarea cogni- 
tivă determinată de „vectorii” situaţiei prezente. Modul de cooperare a 
celor două grupe de factori, putem spune acum, n-a fost dezvăluit de 
gestaltişti, dar a făcut obiectul urmatoarei jumătăţi de veac de cercetări 
în creativitate (inclusiv inventică). 

Incă din cartea Mentality of Apes (1925), W. Köhler demons- 
trează experimental că formarea imaginii perceptive este determinată 
de calitatea câmpului ca întreg. Rezolvarea unei probleme devine o 
restructurare a câmpului perceptiv, în sensul unei completări pentru 
ca, în raport cu problema pusă, câmpul să devină semnificativ. Cum 
configuraţiile „bune” sunt stabile, o dată insighr-ul (descoperirea, ilu- 
minarea) produs, experienţa câştigată (deci învăţarea) este stabilă. 

În Productive Thinking, M.Wertheimer sugerează metode gestal- 
tiste eficiente în problem solving, abordări în termeni holistici, dimi- 
nuarea atenţiei pentru detalii, încercări oarbe şi căi înguste de dresaj 
(în spiritul lui Thorndike). 

Un moment remarcabil în evoluția concepţiei gestaltiste îl 
reprezinta cartea lui K. Duncker On Problem Solving (1945), o dez- 
voltare a lucrării cu acelaşi titlu publicată în 1935, în germană 
(Psychological Monographs, 58(270)). Aici, tânărul gestaltist (coleg 
de doctorat cu cunoscutul psiholog român Gh. Zapan), face o delimi- 
tare clară între două tipuri de situaţii problematice: tipul Hume şi tipul 
Gestalt. Primul se pretează la o rezolvare după suma elementelor, al 
doilea se rezolvă prin Einsicht (engl. insight), adică restructurare, 
surprinderea principiului de organizare holistică; într-un caz, rezolva- 
rea este graduală, metoda încercărilor şi erorilor poate fi adecvată; în 
celălalt, gânditorul învinge obstacole (cum este fixitatea funcțională), 
trecerea de la neputinţă la reuşită este bruscă, performanța este rapidă, 
procedeul este uşor transferat. 

Dacă raportul dintre rezolvare şi experienţa trecută a rămas un 
punct foarte controversat, chiar când este vorba de probleme de tipul 
al doilea, accepțiunea asociaţionistă a învățării a fost pusă de 
gestaltişti sub semnul risipei şi insuficientă (vezi şi Koffka, Principles 
of gestalt psychology, New-York, Harcourt, Brace, 1935). 


Paradigma gestaltistă 


Obiectul psihologiei: studiul experienţei imediate a întregului 
organism. În contrast cu behaviorismul, gestaltiştii s-au ocupat mai 
mult cu percepţia şi aceasta din perspectiva condiţiilor situației 
prezente şi a antecedentului. 

Postulate. Unul singur este formulat clar: întregul domină părțile 
şi constituie realitatea primară, „unitatea elementară” de analiză, spe- 
cifică şi profitabilă pentru psihologie. Mai sunt evidente alte patru 
postulate secundare: 1) izomorfismul; 2) contemporaneitatea; 3) legile 
organizării; 4) noncontinuitatea învăţării. 

Relația spirit-corp 

De când psihologia a devenit ştiinţă experimentală, cercetătorii 
din domeniu au început să evite tratarea specială a acestei probleme, 
ca nerelevantă. Principiul izomorfismului la gestaltişti lasă însă 
impresia unui clar dualism: se recunoaşte de fapt existenţa a două serii 
de evenimente. Accentul pe relaţia parte-întreg înseamnă promovarea 
în centrul atenţiei a emergenţei impactului dintre două entități. Deci, 

organismul este un real integru, unitar, la a cărui constituire şi func- 
ționare contribuie, cu efecte de emergenţă inerente, atât substratul 
anatomic, cât şi palierele fiziologic şi psihologic. Nu este vorba de 
primatul unui real sau altul, ci de două aspecte sub care poate fi privită 
viața de relaţie: recepţia, reacţia, problem solving şi „orientare” în 
situațiile de viaţă (fie ele de percepere, expectativă, scrutare, decizie, 
confruntare, autorealizare). 

Sunt consemnate aprecieri potrivit cărora izomorfismul a fost 
modul ingenios de a integra psihicul în restul lumii. 


Datele analizei ştiinţifice 


În această privință se poate observa o apropiere de behaviorişti, 
care au practicat acceptarea aceluiaşi gen de date privind învăţarea şi 
rezolvarea de probleme. Dacă behavioriştii au exclus conştiinţa şi 
introspecția ca fapt al analizei ştiintifice, au acceptat totuşi compor- 
tamentul verbal; gestaltiştii au fost mai toleranţi, acceptând relatările 
subiectului despre ceea ce recepționează şi gândeşte. 

Selecţia şi conexiunea. Problema de studiu pentru gestaltişti a 
fost nu selecţia elementelor realului, ci structurarea lor: unele ele- 
mente devin fond, altele „figură pe fond”. Legile de structurare formu- 
late de M.Wertheimer sunt în fapt reguli de selecție; alți gestaltişti au 
definit unele proprietăţi ale stimulilor care-i fac „invarianți” pentru 
procesarea cognitivă. 

In ceea ce priveşte conexiunea (apariția formațiilor complete din 
elemente simple) trebuie remarcat faptul că principiile de organizare 
(ale gestalturilor) nu vizează conexiuni, ci raporturi dinamice dintre 
antecedent şi consecvent şi raporturi funcționale (cu efect emergent) 
dintre componente; principiul izomorfismului, de asemenea, explică 
aspectul productiv al procesării cognitive, cum vor zice creatologii — a 
flexible use of knowledge. 


Critici la adresa gestaltismului 


— Caracterul nebulos al teoriei, imprecizia definirii termenilor 
principali, în special a conceptului de „organizare”. Conex acestei 
imprecizii este şi slaba predicție (de exemplu în privinţa transferului), 
conceptul de insight fiind global, fără enumerarea unor factori: favo- 
rizanţi sau frenatori. De aceea, paradigma gestaltistă a fost considerată 
mistică, neelucidând ceea ce stă dincolo de „mai mult decât” (organis- 
mul, celula, percepţia sunt mai mult decât suma părţilor). Gestaltiştii 
înşişi au calificat paradigma lor ca speculativă, fără a avea prin aceasta 
un merit deosebit sau un minus, deoarece orice sistem conceptual are 

o asemenea parte, ceea ce constituie şi un stimulent sau o sursă de 
sugestii pentru experimentare. 

— Baza experimentală a gestaltiştilor a fost criticată pentru 
absența dimensiunii cantitative şi statistice. Știind cât de mare a fost 
interesul pentru fenomene ce nu se supuneau schemei behavioriste sau 
reflexologice, ne dăm seama de netemeinicia acestui gen de critici. 
K.Duncker, gestaltist „târziu”, remarcabil tocmai prin experimente de 
problem solving, a adus importante contribuții, dar la fel, fără apel la 
soluţii statistice. 

După cum s-a văzut mai sus, în 1943 Wertheimer avea proiecte 
pentru o logică şi o euristică gestaltistă. Credem că, cea din urmă, a 
fost semnificativ realizată prin creatologia deceniilor următoare, 
confirmându-se astfel filonul realist şi fiabil-umanist al paradigmei 
gestaltiste. 


Contribuțiile gestaltismului 


Folosirea termenului de „câmp” în psihologie a contrariat mai 
mult pe fizicieni, pentru care, în domeniul lor, semnificaţia era bine 
stabilită (Este cunoscută o adresare a lui Robert Oppenheimer către 
Asociaţia Psihologilor Americani, 1956). Analogia s-a dovedit însă 
productivă la nivel metateoretic, relevând atât calitatea holistică a 
interacțiunilor variabilelor unui sistem, cât şi caracterul dinamic al 
ansamblului (în sensul că interacţiunile se schimbă continuu după 
„principiul prezenţei actuale a condițiilor”). O distincție operată de 
Koffka la începuturile gestaltismului între ambientul „comportamental” şi 
cel „geografic” a fost dezvoltată de Kurt Lewin (1890 —1947) într-o 
teorie a câmpului (Principles of Topological Psychology, 1936; Field 
Theory in Social Science, 1951). Apelând la o modelare topologică 
(geometrie nonmetrică) şi la calculul vectorial, Kurt Lewin a întreprins 
numeroase cercetări asupra aspectelor dinamice ale vieții de relaţie. O 
doctorandă a sa la Berlin, B.W. Zeigarnik, colegă în acei ani cu 
Dunker şi Zapan, a relevat într-un mod memorabil fondul tensional- 
dinamic, oprindu-se la cazul acţiunii întrerupte, nefinalizate: în 
asemenea situaţie, condiţile, elementele sarcinii, acţiunii, sunt mult 
mai bine reţinute şi reproduse. (în literatură a rămas consemnat ca 
„fenomenul Zeigarnik”, 1927). De exemplu, un chelner redă întocmai 
o mulțime de detalii privind comenzile date de mesenii localului, dar 
reține destul de vag pe cele care au fost deja achitate. 

Alte studii experimentale au vizat învăţarea unor comportamente 
sociale, geneza aspirațiilor, instituirea „spaţiului de viaţă”, rezolvarea 
conflictelor interpersonale. 

Psihologia gestaltistă a însemnat o „atmosferă” de fenomene 
surprinzătoare şi spectaculoase în care „respiră” şi azi o ştiinţă a psihi- 
cului organizator, făurar, arhitect nativ în toate planurile vieții de 
relație, sub aspectele cognitiv şi dinamic. În acest cadru s-a înţeles că 
actul intelectiv (rezolvarea inteligentă) este corelatul psihic al 
structurii situaţiei (W. Köhler, pe insula Tenerife), că există un gen de 
învăţare prin iluminare (M. Wertheimer) şi că situaţiile problematice 
sunt sau apar rezolvitorului în ipostazele de „sumă” sau de „gestalt” 
(K. Dunker). Nici o altă şcoală de gândire psihologică nu a dat un 
semnal atât de credibil că, orientându-se spre organizarea molară, 
evităm sau, în orice caz, diminuăm caracterul artificial al analizei 
fenomenelor complexe. Titlul unui articol din 1967 de A.P. Weiss este 
edificator în acest sens: 1+/ 72. 


O direcţie productivă în dezvoltarea gestaltismului: 

Teoria câmpului cognitiv 

(behaviorismul intenţional, Tolman). 

Edward C. Tolman (1886-1959) a promovat un behaviorism 
molar, cu semnificative elemente teoretice şi experimentale de gestaltism. 

Incepând o carieră inginerească după absolvirea Institutului 
Tehnologic din Massachusetts, îşi ia doctoratul în psihologie în 1915, 
la Harvard, lucrează ca preparator un timp, iar în 1918, la Univer- 
sitatea din California, înfiinţează un laborator pentru studiul comporta- 
mentului şobolanilor. A avut o carieră ştiinţifică respectabilă şi a dus o 
viață nonconformistă (de exemplu, în 1950 şi-a demonstrat patriotismul 
conducând mişcarea împotriva jurământului de loialitate faţă de stat.). 

Behaviorismul „intenţional” a fost fundamentat de Tolman în 
cartea sa Purposive Behavior in Animals and Men (1932). Deşi este 
considerat mai mult un teoretician programist, principiile formulate de 
el au apărut clare şi convingătoare pentru înţelegerea comporta- 
mentului. În 1959 publică o carte de sinteză cu acest titlu: Principles 
of Purposive Behavior. Comportamentul se defineşte ca o activitate 
adaptativă, intenţională, prin care organismul îşi organizează elemen- 
tele ambientului din perspectiva mijloacelor şi scopurilor. Termenul- 
cheie devine cogniţia sau expectanţa, efect al unui proces fundamental 
numit învăţarea indiciilor (sign learning, relaţie de tip S - S). 
„Inginereşte”, Tolman a construit situații reprezentative pentru com- 
portamentul intențional: accesul la hrană, evitarea simplă a şocului 
electric, învăţarea punctului preferat şi învăţarea latentă. 

Un loc central în sistemul lui Tolman îl ocupă constructele 
cognitive. Afinitatea mijloace-scopuri este o dispoziție, un set relativ 

independent de stare motivaţională actuală a organismului (poate şti 
unde este hrana, chiar dacă este sau nu flămând). Produsul direct al 
acestei „stări de pregătire” este aşteptarea (expectanţa). Dimensiunea 
majoră a unui comportament într-un ambient este de a învăţa ce duce 
la ce, iar pentru aceasta sistemul psihic are şi îşi formează tot mai 
credinţe consolidate şi interconectate. 

Chiar în propriul său demers investigativ, încearcă să opera- 
ționalizeze acest principiu. Situaţiile de adaptare sunt multiple, deci şi 
procesele de învăţare trebuie sa fie de mai multe tipuri. Defineşte şase 
tipuri de conexiuni: cathexe (similar valenţelor lui K. Lewin: calitățile 
afective ale obiectelor sau funcţiile lor de a satisface trebuinţe);, seturi 
de echivalență (reprezentări cognitive despre subțeluri, întăritori 
secundari sau agenți perturbatori), expectanțe (numite inițial 
sign-gestalt-expectations): condiţii ale ambientului ce fac posibilă 
învăţa-rea latentă; moduri de cogniţie a câmpului: funcţii de ordin mai 
înalt ce produc expectante în procesele perceptive, mnemice, inferen- 
tiale relative la câmpul psihic; discriminări dinamice (la nivelul tre- 
buinţelor): abilități de comportare diferențiată în condiții diferite de 
privaţiune; pattern-uri motrice: deprinderi, adică răspunsuri şi combi- 
naţii de răspunsuri în sarcini de motricitate. 

Tolman nu s-a preocupat de formularea unor legi speciale pentru 
aceste tipuri de învăţare, deşi a tins spre un sistem de variabile în 
interacțiune, relative la spațiul comportamental, sistemul de trebuinţe 
şi matricea de valori-convingeri. A avut mereu în vedere o metodo- 
logie empirică şi s-a temut de generalizări teoretice netestabile în 
practică. 


Design experimental tip Tolman 


Ca şi acum şapte decenii, metodica experimentală a lui Tolman 
pare o inovaţie cutezătoare. Pentru a studia învățarea prin insight la 
şobolan, a fost conceput un labirint cu trei căi alternative spre un loc 
unde era dispusă hrana; stuaţiile problematice erau provocate prin 
două blocaje ce pot închide succesiv căile de acces; unul dintre ele, 
deşi este dispus pe „calea 1” anihilează simultan şi „calea 2”. Ipoteza 
cercetătorului viza rezolvarea, respectiv, învăţarea prin insight: poate 
Subiectul să înțeleagă „gestalt”-ul labirintului, renunțând să mai 
încerce accesul spre hrană prin „calea 2”? Într-adevăr, după un număr 
de încercări, animalul se întoarce în faţa blocajului B, dar nu mai 
apelează la „calea 2”, ca înainte, când era „blocajul A”, ci direct la 

„calea 3”. Experimentul ilustrează bine abordarea de tip cognitivist a 
lui Tolman, confirmată de reuşita majorității animalelor studiate. 

Chiar prin analiza acestui experiment, behavioriştii, în spiritul 
lui Thorndike, pun întrebarea (fundamentală, de altfel) dacă întărirea 
este un factor de progres esenţial pentru producerea învăţării. Cogni- 
tiviştii definesc învăţarea cu precădere în termeni ce țin de percepție, 
iar nu de răspuns. 

Tolman a rămas celebru prin imaginarea unui experiment de 
învăţare latentă: un animal flămând era lăsat liber într-un labirint fără 
a căpăta vreo recompensă prin hrană. După mai multe vizite de acest 
fel, cu numeroase erori în parcurgerea labirintului spre ieşire, animalul 
găseşte pentru prima dată hrană în cutia-țel (punctul final). 
Experimentatorul a observat că performanţa parcurgerii labirintului a 
crescut semnificativ în decursul vizitelor, deci Subiectul învăța mereu 
câte ceva, deşi nu fusese motivat să o apuce pe căile ce duceau spre 
finish şi să evite pe cele greşite. Când experimentatorul a introdus 
recompensa (hrana), performanţa lotului experimental a crescut rapid, 
atingând pe cea a grupului de control, întărit la fiecare succes, dar cu 
acelaşi număr de încercări. 

S-au purtat multe discuţii în contradictoriu pe tema acestui 
experiment, în special cu privire la prezența sau absența vreunei 
întăriri. Astăzi putem spune cu uşurinţă că orice ființă şi cu atât mai 
mult un mamifer are şi trebuinţe epistemice, chiar un reflex natural de 
orientare, cu bine-cunoscute componente nervoase vegetative, motrice 
şi dinamice. Totuşi, decenii la rând, „legea efectului” (formulată de 
Thorndike, ca o generalizare a principiului întăririi din reflexologie) a 
fost zdruncinată, apoi înţeleasă mai extensiv. 

În ciuda unei coeziuni slabe între elementele concepţiei lui 
Tolman, care nu-i conferă statutul de sistem teoretic, contribuţiile sale 
la dezvoltarea psihologiei secolului XX sunt remarcabile. Mai întâi, a 
împăcat behaviorismul cu ideea de ţel, fără a fi suspectat de un men- 
talism caduc. Orientarea spre ţel sau, în terminologia „şcolii acţiunilor 
mintale”, „luarea în seamă a ţelului” a căpătat forța operaţionalizării în 
noua ştiinţă a sistemelor, cibernetica. 

Învățarea cognitivă a devenit o alternativă demnă de o ştiinţă 
experimentală, comparativ cu teoria reducţiei trebuinţei, formulată de 
Hull (o viziune asupra întăririi). 

Prin studiile lui Tolman, şobolanul a devenit un Subiect de labo- 
rator respectat. Într-un eseu din 1945, Tolman se întreabă cu umor: 
„Prin ce am contribuit noi, alergătorii de şobolani, la înţelegerea 

trebuințelor şi pseudotrebuinţelor, absurdităţilor şi tragediilor priete- 
nului şi duşmanului nostru homo sapiens?” Răspunsul este că atât 
timp cât succesele, stăruințele şi divagaţiile inacceptate social ale 
omului, adică gândurile, motivațiile şi instabilităţile sale — toate sunt 
în ultimă instanță modelate şi materializate de culturi specifice, este 
adevărat că cele mai multe dintre legile formal înţelese ale inteligenței, 
motivaţiei şi instabilității pot fi totuşi studiate la şobolani, mult mai 
uşor decât la om. Şi ca un final de peroraţie, trebuie remarcat că 
şobolanii trăiesc în cuşti; ei nu merg la sindrofii în noaptea dinaintea 
experimentului planificat; nu se omoară unul pe altul în războaie; ei nu 
inventează maşinării de distrugere, nu intră în conflicte de clasă sau 
masă; evită ştiinţele politice, economice şi lucrările de psihologie. Ei 
sunt minunati, puri, încântători. 

În istoria psihologiei, Tolman este considerat a fi primul care a 
operat o distincţie între „învățare” şi „performanță”: învăţarea singură 
nu este suficientă pentru a produce un comportament manifest; 
condiţiile dinamice, motivaţionale, trebuie luate în consideraţie. El a 
stimulat în acest sens cercetările asupra învăţării latente, deschizând în 
fapt o problematică nouă şi o mai largă perspectivă pentru cercetările 
experimentale asupra cogniției. 

Ideea „variabilei intermediare” a fost rapid acceptată de beha- 
viorişti (mult experimentată de Hull), ca prilej de deschidere şi apro- 
fundare, de fapt ca o nouă paradigmă. Variabila intermediară sau de 
intervenţie este o funcţie organică (ca de exemplu foamea), postulată 
ca răspunzătoare pentru un gen particular de comportament (respectiv, 
hrănirea) într-o anumită situaţie-stimul (pentru exemplul de mai sus, — 
prezentarea hranei după o zi de privare de hrană). 

XV. PSIHANALIZA 
(paradigma cu cea mai largă şi spectaculară propagare 
în lumea modernă) 


„Atacul împotriva conştiinţei”, scoaterea în prim plan a forțelor 
iraționale în raport cu care rațiunea rămâne doar un mecanism de 
mascare, este apreciat de psihologii de orientare marxistă drept un 
vector al ideologiei burgheze reacționare. Cunoscutul psiholog-istoric 
rus M.G. Jaroşevsky” identifică evoluţia acestei tendinţe în operele lui 
Arthur Schopenhauer (1788-1860), Karl-Eduard von Hartman 
(1842-1906) (Filosofia inconştientului) şi Friederich Nietzsche (1844- 
1900); dincolo de limitele conştiinţei acţionează procese psihice, 
altele decât cele ce apar în autoobservaţie; o asemenea forță motrice 
era la Schopenhauer „începutul volitiv”, la Hartman „forţa cosmică 
psihică”, iar la Nietzsche „motivațiile primitive”. 

Se anunţa şi chiar s-a impus o „psihologie abisală” sau a adâncu- 
rilor, în care motivația şi cunoaşterea erau opuse şi contradictorii. 

Apărea, evident, o depăşire atât a explicaţiei mecaniciste (stimul- 
reacţie), cât şi a celei subiectiviste (cu apel la efortul volitiv şi la stări 
ale conştiinţei), vizând orientarea şi încărcătura energetică a acţiunii. 
Dar psihogeneza se axa acum pe motivaţia definită, cu pretenţie de 
obiectivitate, în cadrele sociogenezei şi biologicului. 

Când se inventariază opere şi nume în psihanaliză, se ajunge la 
liste enorme; practic, lucrările fundamentale, dar şi cele de analiză şi 
aplicaţii au fost traduse în toate limbile moderne. Numai opera lui 
S. Freud a apărut în engleză în 24 de volume; la acestea se adaugă zecile 
de volume ale discipolilor (mai toţi şi oponenți!), adepților şi criticilor. 

Nici o altă paradigmă nu „a coborât” asupra lumii atât de şocant, 
ca o bombă; bulversarea mentalităților tradiționale a fost atât de gene- 
ralizată încât sistemul a fost perceput ca ceva absolut nou. Aceasta şi 
explică, pe lângă o doză de malițiozitate, căutarea unor explicații în 
viața personală („psiho-socio-geneza”) fondatorului însuşi, Sigmund 
Freud. 


* Istorija psyhologhii, Moscova, Mâsli, 1966, p. 479. 

Totuşi, mai consistentă este tradiția intelectuală europeană a 
scrutării determinismului vieţii sufleteşti, respectiv a studiului „deca- 
lajelor” dintre planurile „profund” şi „de suprafață” în viaţa persona- 
lităţii. Contribuţia cea mai însemnată în acest sens revine următo- 
rilor autori: G.W. Leibniz (1646 — 1716), J.W. Goethe (1749 — 1832), 
G.Th. Fechner (1801 — 1887) şi Ch. Darwin (1809 — 1882). Primul a 
formulat o ipoteză deosebit de atrăgătoare: de la postularea că activitatea 
este condiţia de bază a existenţei, a trecut la argumentarea unor 
componente elementare înzestrate cu energie (motivaţie) şi automişcare; 
numite monade, aceste entități nu sunt simpli atomi constitutivi (în 
accepțiunea lui Democrit), ci centre energetice autonome. J.Fr. Herbart a 
preluat ipoteza „combustiei” inconştiente şi a tratat (chiar matematic) în 
aceeaşi perspectivă o dinamică a conflictului de idei în „ascensiunea” lor 
spre planul conştient. Darwinismul a însemnat descoperirea unui gen de 
determinism: organismele şi instanțele lor sufleteşti sunt moştenitoare ale 
func-ționalităţii comportamentale (adaptative) de la generaţiile anterioare; 
aceste mecanisme ale selecției şi evoluţiei naturale, ca şi dinamica 
memoriei (Ebbinghaus), asociaţiile S-R (Pavlov), tehnica hipnotică a lui 
Charcot, comportamentul „superstiţios” (Skinner), pragurile senzoriale 
(Fechner) — toate au avut o rezonanţă benefică pentru medicul Freud; 
mintea sa fusese alertată de tabloul schimbărilor stărilor psihice în isterie 
atunci când terapeutul „sondează” verbal trecutul pacientului (tema 
asupra căreia scrisese cu J. Breuer (1842-1925) lucrarea Studii asupra 
isteriei, 1895). 


Date biografice 


Sigmund Freud s-a născut pe 6 mai 1856 în localitatea Pribor din 
Cehoslovacia, în familia unui mic comerciant. După o scurtă şedere în 
acel orăşel de 4.600 de locuitori ce pe atunci se numea Freiberg, când 
Sigmund avea patru ani, familia s-a stabilit la Viena; dintre cei opt 
fraţi, el a fost primul copil al lui Jacob Freud cu cea de a doua soţie. 

Remarcat devreme ca elev performant, s-a îndreptat spre cariera 
medicală, nu însă, cum s-a zis, la insistența părinţilor, ci după ce 
audiase o conferinţă despre „frumosul studiu al lui Goethe, Natura” 
(Autobiografie, 1925). Terminând facultatea, s-a simţit atras mai mult 
spre investigaţie ştiinţifică, pe care a început s-o exerseze în anatomia 
sistemului nervos şi psihiatrie, cu concursul binevoitor al unor medici 
remarcabili. 

In 1885, Freud a obţinut o bursă la Paris, având astfel ocazia să 
studieze cu celebrul specialist în hipnoză şi isterie, Jean Martin 
Charcot (1825-1893); au stabilit chiar unele planuri de colaborare. In 
anul următor s-a stabilit ca medic la Viena şi s-a căsătorit „cu fata 

care mai bine de patru ani m-a aşteptat într-un oraş îndepărtat” 
(Autobiografie). Ca logodnic, îi expediase Marthei Bernays, rudă cu 
poetul H. Heine, 900 de scrisori înflăcărate de viaţă, de iubire şi 
umor. În 1889 a făcut o vizită de studii de câteva săptămâni la 
Nancy, pentru a cunoaşte sugestia nonhipnotică, practicată de 
Bernheim. 

In următorii zece ani a pierdut interesul pentru anatomie, iar în 
1895 a publicat, împreună cu Joseph Breuer (1842-1925) Studii 
asupra isteriei, ce a marcat începutul psihanalizei. In anii următori s-a 
manifestat ca o fire independentă şi dificilă în colaborări, publicând în 
1900 Interpretarea viselor, carte ce l-a consacrat ca psihanalist. 
Renumele său a început să se extindă în lume, în 1909 fiind invitat la 
Clark University, SUA, împreună cu discipolii săi Jung, Ferenczi, 
Jones şi Bill; la Viena au venit studenţi din Anglia şi America să 
înveţe teoria şi practica psihanalizei. 

Din scrieri şi conferinţe, Freud apare un fin observator, surprin- 
zător prin inducţii şi extrapolări, realist, „mărturisitor” sarcastic al 
unui tărâm abisal amenințător. 

Confruntat cu discipoli centrifugali care i-au clătinat edificiul 
conceptual, fumător înveterat pe fondul unei nervozități sarcastice, din 
1923 devine un pacient dificil al serviciilor medicale oncologice, 
suportând 20 de intervenţii chirurgicale în cavitatea bucală. 

În urma ocupaţiei naziste a Austriei, pe 4 iunie 1938, Freud evită 
condiția de deținut (fatală pentru surorile sale), emigrând la Paris şi 
apoi în Anglia, cu ajutorul lui Ernest Jones, a ambasadorului american 
în Franţa şi a altor prieteni; în schimbul unei taxe speciale de emigrare 
echivalentă cu un milion de lire, debarcă la Londra, cu o primire 
triumfală. Libertatea îi întăreşte spiritul, lucrând în ultimul an de viață 
la două lucrări capitale: Omul Moise şi moartea religiei monoteiste şi 
o sinteză asupra psihanalizei, rămasă neterminată. 


Edificiul faptic şi teoretic al psihanalizei (,, Fluctuat nec mergitur ”)”* 
Apropierea de medicul psihiatru Joseph Breuer la sfîrşitul anilor 
’70 s-a datorat interesului pentru hipnotism, ca metodă terapeutică. O 


i „Se clatină, dar nu se scufundă”, moto la cel dintâi studiu asupra 
istoriei psihanalizei, Zur Geschichte der psychoanalitischen Bewegung, 1924; 
este de fapt epigraful de pe stema Parisului, înscris sub imaginea grafică a 
unei bărci, reluat de Freud ca aluzie la dizidența foştilor săi discipoli, — Alder, 
Jung ş.a. 

pacientă, Anna O., tratată în 1882, manifesta mai multe tulburări: 
contracturi, paralizii funcționale, tendinţe spre dedublarea persona- 
lităţii. Breuer a experimentat de mai multe ori o „cură a dialogului”: 
crizele erau atenuate dacă se intervenea cu întrebări despre istoria 
pacientei. Prin repetare, în combinaţie cu şedinţe de hipnoză, cazul a 
evoluat pozitiv. Mai târziu acest procedeu s-a numit chatarsis. Lui 
Freud, fenomenul i s-a părut deosebit de interesant şi a insistat să fie 
prezentat lumii medicale, (ceea ce s-a realizat doar peste 13 ani). 

După ce a cunoscut tehnica psihoterapeutică a lui Charcot prin 
hipnoză, reîntors la Viena, Freud a renunţat la electroterapie, dar 
atenţia i-a fost atrasă de două fenomene: dificultatea de a hipnotiza pe 
unii pacienți şi amnezia posthipnotică. Pentru a se edifica, a vizitat 
pentru câteva săptămâni un alt centru francez, alternativă a lui Charcot, 
pe Bernheim, la Nancy, care practica şi sugestia non-hipnotică. Freud 
era atras de „cura dialogului” ce realiza o „descărcare” a istoriei 
pulsional-nevrotice a pacientului. Se înainta spre ideea importanţei 
proceselor inconştiente în etiologia nevrozelor: simptomele erau 
expresii ale unor evenimente pe care pacientul nu şi le amintea. 
Procedeul sugestiilor prin care se învingea amnezia posthipnotică 
apărea promițătoare pentru Freud. 

Referitor la conţinutul „bagajului” de pulsiuni ce tulburau perso- 
nalitatea pacientului, Freud s-a convins treptat că sexul are un rol 
dominant (majoritatea pacienților relatau experienţe sexuale trau- 
matice în copilărie, mai ales în cadrul propriei familii). Impulsul 
interzis, se manifestă mai târziu într-o formă simbolică, dar substanţial 
perturbatoare. Breuer nu s-a putut decide dacă sexualitatea este atât de 
importantă încât să impună o demarcație între normal şi patologic şi 
nu s-a angrenat în promovarea psihanalizei freudiene. 


Psihanaliza ca paradigmă 


Freud a abordat inconştientul ca un teritoriu neexplorat al psihi- 
cului, iar nu ca un construct logic necesar în explicarea fenomenelor. 
Pe măsură ce l-a scrutat, gândirea sa a progresat spre pattern-uri mai 
precise, validate în terapie şi prin acumulare de date empirice. După 
cum era de aşteptat, încrezător în insight-urile sale, a sfidat pe cei care 
au adus critici fără să se sprijine pe asemenea platforme. Este 
cunoscut, spre exemplu, că la replica lui P. Janet că inconştientul este 
„o manieră de a vorbi”, a făcut trimitere la „nivelul coborât de înțelegere”. 

Inconştientul şi conştientul sunt deci două sfere în care se 
derulează, respectiv, procese primare şi procese secundare. De 

exemplu, ilogismul viselor este caracteristic pentru procesele primare, 
ca ansamblu. 

Orientat spre dinamica vieții psihice, Freud identifică energia şi 
izvorul acesteia (pentru funcţionarea aparatului mental): /ibido-ul, 
respectiv, id-ul. Diferitele instincte (din id) presează să se descarce de 
energia libidinală. Pentru aceasta îi trebuie un fe/ (în cadrul unei 
activităţi specifice) şi un obiect ce facilitează descărcarea. /d-ul acțio- 
nează conform principiului plăcerii, eliminând energie, dar păstrând 
încă un nivel satisfăcător. 

Un alt modul al sistemului psihic este Ego-u/, el funcționează 
după legile procesului secundar, adică după principiul realității (este 
un service de evaluare ce selectează acţiunile în mod raţional pentru a 
minimaliza teama şi a maximiza plăcerea). 

Dar omul se formează şi acţionează într-o anvelopă socio- 
culturală, cu reguli, imagini, valori, aşteptări, ce-l privesc direct; 
„stratul” cel mai apropiat al acesteia este constituit de părinți. 

Sistemul psihic îşi formează un al treilea modul, superego, la 
rândul lui compus din: 

— conştiinţă: o instanţă ce sancţionează comportamentul după 
criteriul simțului vinovăţiei,; 

— ego ideal: o instanţă ce recompensează comportamentele, pri- 
lejuind trăirea mândriei. 

Superego funcţionează după legile procesului primar, deci 
într-un plan necontrolat de conştiinţă. 

Doi vectori pulsionali polarizează comportamentul unei persoane: 

1) al vieţii, integrării, continuității; 

2) al morţii sau dezintegrării. 

Dacă pentru cel din urmă nu i-a rezervat un nume, libido-ul este 
energia vieții; ea „se fixează” pe reprezentări ale obiectelor externe ca 
un proces de descărcare, numit cathexis, cu adresă dictată de speci- 
ficitatea instinctelor, dar şi de stadiul dezvoltării individului. 

Relativ la fenomenul fixării (metafora lui Stendhal, apreciată şi 
de C. Rădulescu-Motru, era mai fericită: emoţiile se cristalizează în 
obiect, generând sentimentul iubirii) dezvoltă o teorie a „complexelor”, 
a descărcării libidoului în obiecte nepermise. Complexul sau conflictul 
Oedip este cel mai frapant: iubirea timpurie a băiatului faţă de mamă. 

Dacă din preconșştient informaţiile pot fi actualizate cu un efort 
mai mic, inconştientul necesită o abordare prin mijloace speciale, cum 
sunt hipnoza, asociaţia liberă, visele, erorile involuntare. „Descăr- 
carea” pulsiunilor, a dorințelor de satisfacere, este blocată de reglajele 

şi barajele conştiente, dar se poate regăsi în diferite produse, printre 
care simbolistica viselor. Printre experiențele timpurii refulate datorită 
pedepselor şi represaliilor, primul loc îl ocupă cele ce ţin de motivaţia 
sexuală. 


Cele trei sisteme ale personalităţii; tablou comparativ” 


ID EGO SUPEREGO 
Natura biologică psihologică socială 
Originea Ereditate experiență cultură 
Contribuţii instincte sine conştiinţă 
Orientare spre || trecut prezent trecut 
Nivelul inconştient conştient şi inconştient 

inconştient 
Principiul plăcerii realităţii moralității 
Scopul plăcerea adaptarea reprezentarea 
binelui şi răului 

Raţionalitatea | irațional raţional nelogic 
Realitatea subiectivă obiectivă subiectivă 


Viziunea psihanalitică asupra obiectului psihologiei 


Fără a formula definiţii în acest sens, Freud a intenționat să 
elaboreze un cadru conceptual sistemic în jurul ideilor de inconştient, 
rezistenţă, transfer, energie instinctuală, catharsis, nevroză. 

O analiză a cunoscutelor variante în psihanaliză relevă patru 
postulate: 

a) viața psihică se supune unui determinism cert; 

b) inconştientul joacă un rol esenţial în determinarea comporta- 
mentului uman; 

c) factorii hotărâtori în explicarea psihicului sunt cei motivaţio- 
nali (sau „dinamici”);, un gen de motivaţie poate instrumenta mai 
multe comportamente; acțiunea intenționată este mai potrivită expli- 
cării omului decât conexiunea S — R; 

d)istoria organismului este de extremă importanță în determi- 
narea comportamentului actual. 

Evident, într-un sistem de gândire şi explicații atât de amplu 
cum este psihanaliza, analiştii au identificat şi alte postulate de ordin 
secundar: trebuința sexuală este bazală, fiind prioritară pentru biologia 


i După Ch. Potkay, Bem P. Allen, Personality: Theory, Research, and 
Applications, Brooks/Cole, Publ Co, Monterey, 1986, p. 73. 

organismului; există un conflict bazal între instinctele vieţii şi morții; 
comportamentul este manifestarea interacțiunii a trei module: id, ego 
Şi superego, raportul părinți-copii este hotărâtor pentru nevroze; 
visele, erorile în vorbire şi alte produse ale gândirii au o valoare sim- 
bolică relativă la experienţa sexuală. 

Aceste postulate sunt identificate de analişti, dar Freud a fost un 
inductivist, el a pornit de la fapte, pe care le-a extrapolat şi generalizat. 

Se consideră că, în cele mai multe cazuri, predicțiile bazate pe 
postulatele formulate mai sus nu pot fi testate din cauza lipsei unei 
expresii cantitative: cele mai multe ipoteze în psihanaliză vizează 
relaţiile dintre evenimentele din istoria pacientului şi comportamentul 
prezent; datele pe care le ia în consideraţie terapeutul sunt producţiile 
verbale ale pacientului. Câte din acestea sunt fanteziste? Deci, dilema 
este: analistul ia ca reper trecutul, pe care-l consideră important, dar el 
se informează despre acesta prin relatările unui subiect tulburat, deşi 
binevoitor şi cooperant. 

Raportul psihic — corp 

Freud nu a tratat această problemă în mod special, convins fiind 
că psihismul este o realitate în sine, cu mecanisme, istorie, disfuncţii şi 
întruchipări proprii. A recunoscut un paralelism: procesele psihice nu 
se pot desfăşura în absenţa proceselor fiziologice, acestea precedând 
pe primele şi având prioritate. 

Se ştie că în anii '20, psihologii sovietici au acceptat şi practicat 
psihanaliza pentru nuanța ei determinist-materialistă; brusc, începând 
cu deceniul III, ideologia comunistă a sesizat şi a respins nucleul tare, 
specific, al psihanalizei: determinismul intrapsihic şi paralelismul 
psihism-fiziologie. Astfel, în Rusia sovietică psihanaliza a intrat sub 
interdicție. 


Raportul simplu-complex sau principiul conexiunii 


Freud considera „asociaţia liberă de idei” provocată de psiha- 
nalist „o cale regală spre inconştient”. Evident, contiguitatea, similari- 
tatea şi contrastul, genurile clasice de asociaţii au fost recunoscute. 
Cauza acestora a fost problema psihanalizei: factorii motivaționali. 
Tocmai acest determinism este în avantajul analistului. 

Personalitatea fiind un sistem hipercomplex, cu organisme mo- 
dulare, intervin: 

a) mecanisme de procesare simbolică: condensare, distorsio- 
nare, permutare etc.; 

b) mecanisme de apărare: raționalizare, proiecție etc. 

Factorii selecției 


O idee, un fapt, o imagine se selectează din memorie în funcție de 
echilibrul sau pressing-ul dinamic al forţelor pulsionale şi represive; 
psihoterapeutul are misiunea redistribuirii energiei lbidinale disponibile, 
pentru a diminua forțele represive ale Ego-ului şi Superego-ului. 


Critici la adresa psihanalizei 


a) Teoria 

Deşi enunțurile majore ale psihanalizei sunt în general derivate 
din observaţii, deseori s-a încercat o explicație comună pentru toate 
genurile de comportamente; defectul ţine de generalizare, care, când 
este prea forţată, sub spectrul unei idei se poate întâmpla orice. 
Psihanaliza a fost combătută în principal pentru această exagerare. 
Propunându-şi să releve relaţii cauzale neobişnuite între experienţa din 
prima copilărie şi comportamentul actual, Freud a acordat o impor- 
tanță atât de mare unor date de observaţie privind pulsiunile şi 
comportamentul sexual infantil, încât a creat mitul unui rău incredibil. 

Discipolii proeminenţi ai lui Freud au combătut primordialitatea 
inconştientului în psihodinamica personalității şi natura exclusiv 
sexuală a libidoului. Astfel, austriacul Alfred Adler (1870 — 1937) în 
Caracterul nevrotic (1912) şi Practica şi teoria psihologiei individuale 
(1920) a definit ca dominant în comportamentul uman motivul ascen- 
denței asupra altora. Este o compensație a complexului neputinței, 
specific copilului. Personalitatea este organizată unitar, fiind definită 
ca „stil de viaţă”, cu manifestări bine determinate. 

Atât Freud, cât şi Adler au înțeles personalitatea ca produs al 
creaţiei individuale, proprii, pentru care condiţiile sociale reprezintă 
doar materia primă. Elveţianul Carl Jung (1875 — 1961) în Psihologia 
inconştientului, a depăşit limitele istoriei individuale, subliniind im- 
portanța unor set-uri arhetipe ce se transmit din generaţie în gene-rație 
pe calea eredității cerebrale. Astfel, în vise el a văzut actualizarea 
urmelor modului de gândire vechi, mitologic, iar nu pulsiunile libidinale. 

H. Wallon (Psychologie patologique, Paris, 1926) a respins chiar 
punctul de plecare al freudismului, teoria psihozelor funcționale, fără 
afecțiuni anatomofiziologice (teză emisă de fapt de Charcot, unul 
dintre mentorii de început ai lui Freud). Făcând trimitere la 
insuficiența tehnică, microscopică, de a depista substratul nevrozelor 
şi psihozelor, Wallon introduce o nouă clarificare a formelor psiho- 
patologice: afecțiuni cu leziuni reversibile şi cu leziuni ireversibile, 
respingând pe cele aşa-zise psihogene (chiar dacă acestea ar exista, ele 

ar provoca modificări în substratul fiziologic, aşa cum, de exemplu, 
emoția determină o creştere a adrenalinei, a tensiunii arteriale, a 

Această viziune critică a lui Wallon a fost larg împărtăşită de 
psihologii sovietici, considerând determinismul intrapsihic o formă de 
idealism (vezi B.M. Teplov, Știința psihologiei în U.R.S.S., Cartea 
rusă, 1948; A.Smirnov, Starea psihologiei şi reorganizarea ei pe baza 
învăţăturii pavloviste, în „Sovetskaja pedagoghika”, nr. 8/1952). 

Teoria transfigurării şi a simbolismului impulsurilor inhibate, 
elaborată de Freud pentru explicarea viselor, este respinsă de pavlo- 
vişti şi, în general de fiziologi, ca o ipoteză speculativă, asupra unor 
fenomene ce se explică plauzibil prin dezinhibarea parțială a unor 
zone corticale; în acelaşi plan, situațiile conflictuale dintre excitație şi 
inhibitie explică apariţia nevrozelor. 

Drept „ipoteze gratuite” sunt considerate şi conceptele de „com- 
plex Oedip”, „libido”, „sexualitate infantilă”. Psihologi ca W. Stern, 
K. Bühler, J. Piaget nu au identificat asemenea tendinţe în etapa onto- 
genetică a primei copilării. Ed. Claparede respinge direct pansexua- 
lismul în raportul copilului cu lumea exterioară, în exerciţiul şi produ- 
sele de tip intelectiv (artă, literatură, religie) (vezi Prefaţă la ediţia în 
limba franceză a lucrării lui Freud Cinci lecții de psihanaliză). Alfred 
Adler s-a detaşat de Freud (1911) tocmai pe această temă, identificând 
un „instinct al eului”, o „voinţă de putere” pentru a atinge scopuri, un 
vector al dezvoltării (ceea ce în psihologia umanistă de mai târziu se 
va numi „actualizare” sau „autoîmplinire”). Întreaga istorie a psiholo- 
giei, începând cu funcționalismul lui Aristotel, a adus argumente pen- 
tru înțelegerea psihicului ca instrument şi instrumentare a procesului 
general de adaptare a organismului (a personalităţii, în cazul omului) 
la realitate. În cadrul raportului Subiect-Realitate, „sentimentul infe- 
riorităţii”este trăirea sufletească a contradicției dintre trebuinţe (ele 
satisfacerii oricărei trebuinţe sau disfuncţii, fără a se limita la instinc- 
tul sexual. 

Carl Jung s-a detaşat de Freud şi i s-a opus înțelegând natura 
acestui potenţial de conservare şi reproducere, întâlnit ca sentimente 
sociale, morale şi religioase. Energia vitală are oscilaţii, în funcţie de 
regresii, retrageri în conduite inferioare. Inconştientul nu se constituie 
numai din tendinţe refulate, ci şi din altele, ce n-au fost niciodată în 
planul conştiinţei sau au fost, dar s-au automatizat (vezi C. Jung 

despre inconştientul personal şi cel colectiv: La structure de /'incons- 
cient, în „Archives de psychologie”, 1916). 

Mihai Ralea şi C.I. Botez (storia psihologiei, Ed. Academiei, 
1958) etichetează psihanaliza ca făcând parte din „curentele iraționale 
şi mistice care au bântuit în Europa şi apoi în S.U.A., începând din a 
doua decadă a secolului”, pentru „înlăturarea procesului supărător al 
conştiinţei” (p. 527). Autorii reproduc un pasaj din Prefaţa lui 
M.G. Jaroşevski la Psihologia experimentală de W. Woodworth: 
„Întreaga viață a oamenilor, atât socială, cât şi individuală, a fost 
redusă la lupta dintre conştiinţa neputincioasă şi instinctul sexual 
invincibil, proclamat atotstăpânitor al tuturor acțiunilor umane, aproa- 
pe din clipa naşterii...freudismul a ridicat amoralismul patologic la 
rangul de lege universală a istoriei” (p. 29). 

Un alt punct al teoriei freudiene ce a atras critici este şi bipo- 
laritatea vieţii psihice, balansul dintre forțele contrarii ale libidoului şi 
ale principiului morţii. În ultimele lucrări ale lui Freud se simte 
influența filosofiei existențialiste (Heideger, Kirkegaard), ridicarea 
neliniştii şi fricii la rangul de principiu al vieţii, tendinţa iraţională 
spre neființă. Criticile au venit mai ales din partea sociologilor care 
n-au acceptat reducerea complexei dinamici sociale, a fenomenelor de 
competiţie economică, frustrare şi beligeranță, la instincte presupuse. 

b) Imoralitate 

Extinderea sexualităţii în copilărie a fost pentru cler o desacra- 
lizare a vârstei inocente. Este, evident, o replică ce ţine de valoare, şi 
nu de adevăr, astfel că rămâne la latitudinea fiecăruia să accepte sau 
nu teoria lui Freud. Aspectul etic este raportat de unii critici la 
personalitatea autorului, la mediul familial şi mistica iudaică în care 
s-a format. Prin aceasta este vizată acceptarea ca atare, iar nu 
validitatea explicaţiilor psihanaliste. 

c) Îndoiala asupra eficienţei terapiei 

Poate fi luată în seamă numai dacă a fost corect adresată şi dacă 
terapeutul a ţinut sub control toate variabilele intervenţiei terapeutice. 
Faţă de terapia medicamentoasă, terapia de tip psihanalitic nu poate fi 
judecată după criterii riguroase. Totuşi, a fost îndelung aplicată şi s-a 
format opinia că presupune o mare risipă de experienţă şi de timp, este 
deci costisitoare şi nesigură. 

d) Dogmă şi cult 

Psihanaliza a fost numită de critici mai mult o religie decât o 
ştiinţă. A practicat un exces de generalizare şi acceptare, lansând 

constructe conceptuale pe baza unui singur fapt. „Deviaţioniştii” sau 
rebelii n-au fost decât „cazuri de eliberare” din tirania dogmei, tratate 
dur de către „maestrul” frustrat. 


Contribuțiile psihanalizei la dezvoltarea psihologiei 


Pentru a sublinia propria cutezanță în scrutarea unor tărâmuri 
necunoscute, Freud s-a autointitulat conchistador. Imaginea lui a fost 
şi a rămas contradictorie: când este tratat ca pionier şi preştientist, 
când ca novator surprinzător, cu operă vastă şi sistematică, fără de 
care psihologia actuală nu poate fi concepută. Practic, psihicul ne pare 
astăzi multinivelar structural şi funcţional, în care operează forțe 
nebănuite înainte, răspunzătoare pentru dezvoltarea normală, patolo- 
gică şi de excepţie a vieţii de relaţie. Obiectul psihologiei s-a extins, 
problematica a devenit provocativă într-un înalt grad. 

Metodologic, asociaţia liberă de idei, analiza viselor şi erorilor, 
în ciuda criticilor, înseamnă un progres comparabil, după unii 
comentatori, cu inventarea microscopului în istoria ştiinţelor naturii. 

Psihologia a căpătat, pentru publicul larg, prestigiul pătrunderii 
inegalabile în mecanismele intime ale sufletului şi condiției umane. 

Deşi Freud însuşi n-a studiat decât un număr redus de cazuri (a 
publicat doar patru studii de caz ale pacienţilor săi), metoda s-a impus 
mai ales prin accentul pus pe consistenţa internă (formarea unei 
ipoteze particulare pe baza unei mari varietăți de indicatori diferiți şi 
confirmarea ei prin omogenitatea rezultatelor). Această metodă se 
dovedeşte productivă atunci când există un mare număr de date 
referitoare la un singur caz. 

Dintre toate şcolile psihologice, psihanaliza a dat cel mai mult 
de gândit oamenilor de cele mai diverse profesii şi grade de cultură. A 
mizat pe abisal, dar în fapt a contribuit la înţelegerea măreției omului, 
a condiţiei sale de normalitate şi autodepăşire. Psihicul a sporit în 
identitate, omul a crescut în responsabilitate. 

In autobiografia din 1925, scrisă chiar de Freud (,„Autobio- 
grafie”), aprecierea psihanalizei este clară şi sigură: „Iniţial denumire 
pentru o metodă terapeutică determinată, termenul a devenit azi nu- 
mele unei ştiinţe, aceea a psihicului inconştient. Numai rareori este în 
stare această ştiinţă să rezolve singură, în întregimea ei, o problemă; 
ea pare însă chemată să aducă importante contribuţii în cele mai 
diverse domenii ale cunoaşterii. Domeniul de aplicaţie al psihanalizei 
are aceeaşi anvergură ca şi acela al psihologiei, căreia îi adaugă o 
completare de o imensă importanță” (p. 99). 

Patru psihanalişti care şi-au afirmat „dreptul la diferență” faţă 
de Freud 


1) Alfred Adler (1870 — 1937), medic vienez, încă de la înce- 
putul „întâlnirilor de miercuri” organizate de Freud, din 1902, a deve- 
nit un discipol al acestuia. După prima conferință a Asociaţiei Interna- 
ționale de Psihanaliză ce a avut loc în 1910, Adler a trecut în 
dizidență pe motiv că maestrul a dat întâietate la preşedinţie lui Jung. 
La finele anului 1911, el a constituit şcoala rivală, cunoscută sub 
numele de psihologie individuală. 

Ideea originală (tolerată un timp de către Freud) a fost aceea că 
teoria şi practica analitică trebuie să aibă drept obiect mecanismele 
compensatorii; stilul de viaţă al individului este determinat de acestea. 
Forţa motivațională cea mai importantă pentru Adler este voința de 
putere a omului, sexul fiind doar un simptom. Copilul nu este un mic 
animal sexual ale cărui dorinţe incestuoase trebuie reprimate, ci un 
organism mic şi neputincios, ale cărui trebuințe sunt satisfăcute şi 
gestionate de către adulţii puternici. Copilul îşi dezvoltă treptat un 
simțământ al inferiorității față de aceştia şi tinde spre un statut de 
independenţă. 

Astfel, accentul în explicarea psihismului se mută, de la instinc- 
tele şi energiile biologice, la relaţiile sociale instituite în familia în 
care creşte copilul. Conflictele esențiale sunt mai curând între individ 
şi mediu, decât în interiorul individului. Stilul de viaţă este o cons- 
trucţie psihică determinată de acest raport. Creativ, racordat mereu la 
un viitor imaginar, omul tinde spre integritate, concentrare, autocon- 
trol conştient. Este o imagine luminoasă, un chip optimist al omului, 
constructor al stilului propriu de viaţă, preocupat de mediu şi de 
progres. Faţă de spectrul întunecos al forțelor abisale freudiene, Adler 
reprezintă deci o diferență semnificativă! 

2) Carl Jung (1875 — 1961), un psihiatru elveţian, captivat de 
Interpretarea viselor (lucrarea lui Freud apărută în 1900), l-a contactat 
pe Freud în 1907 la şedinţele „Societăţii de miercuri”, la Viena. 
Relaţiile s-au stabilit rapid, într-o compatibilitate deplină. Peste doi ani 
au călătorit împreună în America, fiind oaspeţi ai Universităţii Clark. 
Freud l-a propus pe Jung ca prim preşedinte al Asociaţiei Interna- 
ționale de Psihanaliză (nu era evreu, putea astfel să confere un impact 
pozitiv noii mişcări ştiinţifice ce cutremura mentalitatea oamenilor de 
pretutindeni). În ciuda unei opoziții evreieşti puternice din partea 
discipolilor vienezi, Jung a fost investit potrivit dorinței lui Freud. 
Relaţiile însă au cunoscut mai curând o deteriorare, datorită slabelor 

performanţe ale preşedintelui Jung, dar mai ales din cauza creării unui 
hiatus conceptual între cei doi: discipolul a abandonat conceptul de 
libido, în favoarea unei „determinări actuale”, fondând noua şcoală de 
psihanaliză intitulată psihologie analitică. Respingând cauzalitatea 
exclusiv în termenii trecutului, Jung pune accent pe prezent (conjunc- 
tură şi simultaneitate, — principiul sincronicității), pe anticiparea 
viitorului şi creativitate; impulsurile primitive vizează la Jung autorea- 
lizarea şi împăcarea cu divinitatea. 

Dacă Freud a dat prioritate energiei sexuale (conexe diferitelor 
zone şi stadii — oral, anal, falic, latent, genital), Jung a văzut că este 
vorba de o energie vitală ce se manifestă în forme ce ţin de momentele 
importante pentru supravieţuire: hrănire, sex, autorealizare, comporta- 
mente arhetipale etc. Astfel, complexul Oedip poate fi întâlnit la copii, 
dar el nu are o bază exclusiv sexuală, ci emoţional-reflexă, datorată 
asistenţei funcţional-organice şi afective, prioritar materne. Asimilând 
concepte şi pattern-uri cauzale din fizică, Jung a înţeles posibilitatea 
schimbărilor şi transferurilor de energie între diferite sisteme psihice. 
Sub puterea unificatoare a se/f-ului, inconştientul personal şi comple- 
xele sale, cel colectiv şi arhetipurile sale (persona, anima, animus, 
umbra), acumulează şi fac schimb de energie pentru a realiza gândi- 
rea, simţirea, afectivitatea şi intuiţia. 

Eu-l este mentalul conştient în contact cu realitatea, centrul 
identităţii şi personalităţii (total diferit de ego-ul palid al lui Freud). 

Intre psihologia academică şi psihanaliză se simţea nevoia unei 
punți, în sensul ca cea din urmă să devină mai ştiinţifică. Înţelegând 
omul ca un sistem activ, creativ şi operativ în câmpul evenimentelor 
actuale, deci nu ca un recipient presat de trecut, a lăsat inconştientul 
pe seama miturilor şi artei, conferind vieţii reale a persoanei lumina 
anticipării viitorului şi a constructivismului deliberat. Este, evident, o 
viziune optimistă şi istoria psihologiei o consemnează ca atare, replică 
majoră într-un veac răvăşit de revoluţii, războaie mondiale, mutilări, 
frustrări, dar şi „reparat” de progrese tehnice şi lecţii de vârf ale 
democraţiei şi păcii. Confruntarea cu suferinţa organică şi socială de 
care a avut parte Freud rămâne tipică pentru veacul în care ştiinţa 
psihologică a creat un pol al atenţiei şi aşteptărilor. 

Teoria lui Jung, cu implicaţiile sale în plan personal, metodo- 
logic şi terapeutic s-a dovedit repede în consonanţă cu noul spirit 
sistemic al ştiinţelor. Caracteristicile temperamentale, pregnante în 
gândirea psihologică cea mai veche, capătă o fundamentare în concep- 
tul de transfer al energiilor de la un sistem la altul, în ansamblul 


150 


Universitatea SPIRU HARET 


compus din self, trecut, prezent, viitor şi mediu. Tipurile „introvertit” 
Şi „extravertit” sunt astăzi înțelese şi acceptate de psihologi şi 
nepsihologi, ca un spectacol uşor de urmărit, dar revelator al unui real 
hipercomplex, în care un Eu activ stăpâneşte, controlează şi foloseşte 
datele experienţei individuale şi colective. Astfel, termenul „psiho- 
logie analitică”, ce desemnează viziunea lui C. Jung, este înscris pe 
traiectul evoluţiilor gândirii lui W. Wundt, dar vizează sistemul de 
conţinuturi şi energii, cu efect net diferenţiator între psihicul uman şi 
cel animal. Jung l-a descoperit pe om ca moştenitor responsabil: 
„averea” sa este experiența umană păstrată şi purtată de ceea ce 
Aristotel, cu evidentă timiditate, a denumit „spirit”, ca atributul esen- 
tial al transcendenței. 

Deşi Jung n-a fost un naturalist ca Aristotel, el a înţeles 
continuitatea „lumii sufletelor”: umbra sa este cel mai vechi arhetip, 
parte a inconştientului moştenită din arsenalul instinctiv al animalelor, 
primitiv şi amoral, prin aceasta provocator, puternic, comod, dar 
hărţuitor, al persoanei care trebuie să răspundă unui spirit al timpului, 
încorsetat sau acompaniat de norme morale. 

Cât de diferite ar fi pattern-urile culturale, Jung vede în ele 
persistența unui filon comun: un cerc magic al tensiunilor, mandala 
sau self-ul, un pressing spontan asupra elementelor experienţiale 
pentru integrarea lor într-o personalitate ce-şi păstrează identitatea în 
orice situație. Crede că această entitate s-a putut realiza numai într-o 
anumită perioadă istorică, în evul mediu, când pulsiunile surprinse de 
modelul freudian au început să se manifeste doar ca subsidiare în 
ansamblul personalităţii. 

In contactul său permanent cu lumea, se/f-ul poate avea două 
tendinţe: o atenție mai mare pentru ambient (extroversia) sau pentru 
propria lume interioară (introversia). Tipologia individuală se ampli- 
fică, dacă se consideră că, asociat celor două tendinţe, patru funcţii pot 
fi dominante în măsuri diferite: gândirea, afectivitatea, sensitivitatea şi 
intuiţia. Deci, tipologia umană se prezintă în termeni de atitudini şi 
funcţii; persoana, ca identitate, presupune acțiunea acestor factori în 
armonie. 

C. Jung a supravieţuit lui Freud douăzeci şi doi de ani, timp în 
care a finalizat o operă de 18 volume, devenită din ce în ce mai 
populară. Speculative, nestatistice, dar entuziaste şi compatibile cu 
religia, lucrările sale au scos psihicul din umbra psihanalizei freu- 
diene, radiind lumina speranţei asupra abisurilor crispate şi amenin- 
țătoare. 

3 — 4) Otto Rank (1884 — 1939), psihanalist remarcabil prin 
ideea şi cartea sa Trauma naşterii (1921), s-a detaşat în fapt de Freud 
în 1925, când a publicat împreună cu Sandor Ferenczi (1873 — 1933) 
Dezvoltarea psihanalizei. Disensiunile au pornit inițial pe pista terapiei. 

O.Rank este un caz interesant pentru „universul” ideaţiei psiha- 
nalitice: s-a ataşat „Societăţii de Miercuri” pe când urma o şcoală 
tehnică, fiind încurajat să urmeze Universitatea tocmai de noua 
companie (fără însă a fi obligat de Freud să facă medicina pentru a 
practica psihanaliza). 

Originalitatea lui O. Rank vizează cauza nevrozelor: aceasta 
rezidă în trauma naşterii, a expulzării fiinţei umane dintr-o „lume” a 
confortului, într-una a restricțiilor („a stresului”, am zice astăzi). 
„Anxietatea separării” este efectul remanenței trăirii acelei traume, a 
acelui conflict dintre două lumi sau două traiectorii. 

Lui Freud i s-a părut interesantă această ipoteză, dar pentru a-i 
da credit a cerut date statistice de confirmare a diferenței de anxietate 
la primul născut, referitoare la cel cu dificultăţi la naştere şi cel născut 
prin cezariană; pentru prima dată apela la acest argument, evident, în 
plan teoretic, deoarece el însuşi nu l-a practicat niciodată. 

S.Ferenczi a conlucrat şi publicat cu O. Rank pe fondul concep- 
tual comun al renunțării la „exhumarea originilor istorice ale simpto- 
melor nevrotice” şi recurgând la o terapie de scurtă durată. Cauza 
nevrozelor ar fi deficitul de caldură afectivă maternă, iar terapia 
eficientă ar consta în compensarea acestei vitregiri prin gesturi simple 
de afecțiune şi conlucrare prietenoasă cu pacientul. Este tot o acțiune 
asupra inconştientului, dar sfidătoare față de tehnica lui Freud şi acesta 
a înţeles-o şi a respins-o vehement. 

Psihanaliza s-a implantat puternic în fondul conceptual umanist, 
găsind receptivitate şi lăsând simpatii, mituri, frustrări, demitizări, 
tehnici terapeutice, elanuri. Ca şi darwinismul, a creat „poli de gân- 
dire” sau axe de coordonate după care gândirea umană se va orienta în 
construcțiile şi rătăcirile sale nesfârşite. 

XVI. PSIHOLOGIA UMANISTĂ 
(paradigma celei de-a treia forțe) 


Toate paradigmele psihologice au vizat omul, folosind modele 
ale sufletului său ca „telescop” spre formele cele mai depărtate de 
viață sufletească; a fost comod, apropiat, s-a putut şi sta de vorbă (ce 
altă ştiinţă mai are acest privilegiu să întrebe şi să primească 
răspunsuri de la propriul obiect de studiu?). Multiplele viziuni, unele 
sistematizate ca paradigme, nu s-au ciocnit atât de dur între ele încât 
să formeze un cleşte nimicitor (culmea imprudenţei: punctul „zero” al 
fixării celor două pârghii fiind chiar sufletul!). Fiecare şi-a urmat 
traictoria de modelator, fără să-l întrebe pe Subiect dacă-i convine 
„imaginea”. 

În veacul de care ne-am despărţit, s-a petrecut însă o asemenea 
ciocnire între Skinner şi Freud: în primul caz, sufletul uman s-a 
ecologizat în aşa măsură încât s-a estompat diferența față de cel 
animal, iar realitatea exterioară devine fapt psihic chiar prin apăsarea 
întâmplătoare pe o bară sau prin expresia unui suspin; în al doilea caz, 
sufletul este presat dinăuntrul său de forţe instinctuale gata să-l 
desființeze, ca o bombă de kamikadze. lată „cleştele”, invenţie 
oarecum comică ce-şi câştigă forța datorită punctului central în care 
sunt fixate cele două perechi de braţe, una care apucă, cealaltă care 
este apucată. 

Cel care a salvat sufletul de la acest chin epistemologic a fost 
Carl R. Rogers, copil al acelui secol XX, suprasaturat de confruntări, 
ev tehnicizat care s-a născut în automobil, s-a urcat în avion, a dat 
bombe de tot felul peste oraşele luminate cu becurile veacului 
precedent şi, încântat de naivitatea oamenilor, le-a şoptit că întregul 
secol se va numi în istorie „al copilului” (pentru că va face totul pentru 
copii). Poate că lecțiile dure ale primei jumătăţi de veac XX au făcut 
ca flamura psihologiei umaniste să aibă culoarea albastră a idealurilor 
mângâietoare: omul este mai mult decât o masă plastică formată (sau 
deformată) de meteoriții întăririlor şi ai necesității. 

Carl R.Rogers (1902 — 1987) 

S-a născut în Oak Park, o suburbie a oraşului Chicago, într-o 
familie „aşezată”, practică, unită şi credincioasă; tatăl — inginer, antre- 
prenor de lucrări civile; au fost şase fraţi, între care cinci băieți. Când 
Rogers avea 12 ani, părinţii au cumpărat o fermă la aproape 50 km de 
oraş, loc plăcut şi productiv pentru familie. 

In 1919 devine student la Universitatea de stat Georgia şi are 
prilejul participării la multe activități, inclusiv ca delegat la o 
Conferinţă mondială a Federaţiei studenţilor creştini, în China. Cu 
oarecare întârziere, datorită unui ulcer duodenal, în 1924 îşi ia licenţa 
în istorie (audiase un singur curs de psihologie). In acelaşi an se 
căsătoreşte şi va avea un băiat şi o fată. 

Mai departe, a intrat la Seminarul Uniunii Teologice, din New 
York, dar curând şi-a dat seama că nu are vocaţia ataşamentului la o 
anumită doctrină religioasă şi s-a transferat la Colegiul pentru profesori al 
Universităţii Columbia, pentru a se forma în domeniul psihologiei clinice 
şi educaţionale. Aici şi-a luat doctoratul în 1931. Cu un an în urmă 
începuse să lucreze la Centrul de îndrumare Rochester, din New York, cu 
prioritate pentru copii delincvenți şi defavorizaţi. 

In anii 1939 — 1940 Rogers a fost directorul acestei instituții, 
apoi, pentru cinci ani, profesor la Universitatea de stat Ohio; între 
1945 şi 1957 — asociat al Centrului de consiliere de la Universitatea 
din Chicago. Până în 1964 a fost profesor la Universitatea din 
Wisconsin, în continuare, patru ani la Institutul de Vest de ştiinţe 
comportamentale şi, ultimul post, după 1968, la Centrul pentru studiul 
persoanei, în La Yolla, California. 

Principalele cărți ale lui Carl Rogers: 

— Counseling and Psychotheraphy, 1942; 

— Client Centered Theraphy, 1951; 

— On Becoming a Person, 1961; 

— Carl Rogers on Encounter Groups, 1970; 

— Becoming Partners: Marriage and its Alternatives, 1972; 

— Carl Rogers on Personal Power, 1977; 

— A Way of Being, 1980; 

— Freedom to Learn for the 80's, 1983. 


Ideaţia lui Rogers a fost întotdeauna enunțată simplu, cu cuvinte 
înțelese cu mintea şi inima chiar la prima rostire. Prin toate aceste cărți 
enunțate mai sus răzbate o briză răcoritoare ce purifică şi împros- 
pătează viaţa, gândirea, relaţiile cu alţii şi cu sine, raportul cu trecutul 
şi cu viitorul. Dacă Skinner s-a centrat pe comportament (ca o 

tranzacţie în monedă de recompensă şi pedeapsă), iar Freud a dat 
atenţie prioritară forţelor oarbe ale întunericului interior, Rogers se 
ocupă, scoate în prim plan, persoana: cu sufletul ei anticipativ, refle- 
xiv, decentrat, empatic. 

Cum de a văzut atâta bine în chipul omului, a convins atâta lume 
să privească ca el şi să cultive această „plantă perenă”, chiar dacă 
receptorul nu are pregătire psihologică? 

Rogers a descoperit în sufletul omului o forță mai tare decât 
„instinctul vieţii”, „al morţii” sau „regimul de întăriri”: „aspiraţia per- 
soanei de a creşte”. 

Atracția sa pentru grădinărit era o continuă mirare în faţa simili- 
tudinilor dintre plante şi persoane: toate cresc bine şi „înfloresc” când 
condiţiile sunt favorabile. Cât de numeroase şi variate ar fi acestea, 
două forţe le organizează: nevoia bazală de împlinire personală şi 
raporturile interpersonale apropiate, intime. 

In veacul al XIX-lea a fost descoperită asimilaţia clorofilială, ca 
mecanism al vieții şi creşterii plantelor. Ce a descoperit Rogers similar 
acesteia? 

Un fenomenalism umanistic, aproximăm noi expresia originală a 
lui Rogers: pentru înţelegerea comportamentului uman este necesară 
cunoaşterea percepțiilor individuale relative la propriile experienţe 
conştiente imediate; fiecare dintre noi se comportă în acord cu cât îşi 
dă seama de sine şi de lumea din jur; nu realitatea obiectivă este 
determinantul hotărâtor al actelor noastre, ci modul în care privim 
acest ambient. Unii sunt mai „raţionalişti”, căutând informaţii din mai 
multe surse pentru a se autoverifica şi corecta, iar alții sunt mulțumiți 
cu o perspectivă particulară, neconfruntată cu alţii sau cu alte 
elemente; prima categorie practică deschiderea, ceea ce înseamnă o 
condiţie sigură pentru dezvoltare şi autorealizare (deschidere spre 
simțămintele proprii şi deschidere spre mediul extern), stare ce poate 
fi numită „a fi şi a deveni”, fără obstacole şi bariere impuse, omul „se 
extinde” personal şi social. 

Atât în terapie, cât şi în consiliere, Rogers a pus accent pe efor- 
turile oamenilor de a se înțelege pe sine şi relaţiile cu ceilalți oameni. 

Un exemplu poate fi edificator. La vederea unui câine ce se 
apropie, două persoane pot avea comportamente foarte diferite: cea 
care-l percepe ca ameninţător, va manifesta teamă şi fugă; cealaltă, 
care-l vede prietenos, se va purta cu dragoste şi mângâiere. Similar se 
pot explica şi comportamente diferite a trei salariaţi faţă de o schim- 
bare survenită la locul lor de muncă. 

Prin urmare, conceptul de „fenomenologie umanistă”, pe care se 
axează teoria lui Rogers asupra personalităţii relevă o unitate între 
două procese: tendința nativă spre creştere şi împlinire şi concep- 
tualizarea realității într-o manieră personală. Cum se explică funcția 
productivă a acestei unități, ştiut fiind că orice acțiune umană se 
orientează după condiţiile relevante existente la un moment dat în 
mediile intern şi extern? 

Libertatea se dovedeşte o dimensiune a sufletului uman: tinde 
spre valori mari când persoana este sănătoasă, fiabilă, autorealizată; 
dimpotrivă se diminuează în cazuri de disfuncţii — boală, frustrare, 
neîmplinire, inhibare. În cazul al doilea, avem o distorsionare atât a 
experienţei interne, cât şi a circumstanțelor externe. 

A fi liber înseamnă a-ţi exercita capacitatea de a hotărî şi a alege 
eficient; acest enunţ este în acelaşi timp recunoaşterea determinis- 
mului. Între libertate şi determinism nu există opoziţie de neîmpăcat, 
deoarece primul termen desemnează factorul hotărâtor al „funcțio- 
nării” efective a persoanei şi a relaţiilor interpersonale, iar al doilea 
are un rol hotărâtor în analiza ştiinţifică a comportamentului. 

Cum am procedat şi în studiul celorlalte şase paradigme 
precedente, ne întrebăm şi în acest caz de sursa de date a sistemului 
de idei al lui Rogers. 

Similar unui design experimental, terapia centrată pe client a 
fost inventată de Carl Rogers pentru verificarea ipotezelor şi validarea 
teoriei. Termenul „client” folosit la început a fost potrivit concepției, 
de aceea a fost acceptat rapid şi este folosit şi astăzi de practicieni, 
deşi autorul a preferat după un timp cuvântul „persoană”: în terapia 
concepută de Rogers, cine apelează la ajutor nu apare ca individ 
bolnav sau Subiect de experiment, ci ca o persoană-participant activ, 
voluntar şi responsabil la un exerciţiu de stăpânire a propriei expe- 
rienţe şi dezvoltare a unor moduri de viață mai pline de semnificații şi 
satisfacţii. 

Cu ce „material” operează psihoterapeutul? — Cu ceea ce are mai 
valoros „clientul”: dubla capacitate de a descoperi ce-l nelinişteşte şi- l 
face nefericit şi cea de a favoriza schimbări în viața proprie. 
Terapeutul intervine când acest potențial a fost blocat sau inhibat de 
către forțe familiale sau sociale, misiunea sa fiind aceea de a repune 
„potenta în act” (cum spunea Aristotel). Mijloacele îndeplinirii acestei 
misiuni: realizarea în relațiile (dialogurile) cu clientul a unei atmosfere 
calde, de acceptare pentru ca acesta să se exprime deschis referitor la 
trăirile interne proprii şi la influențele de mediu care-l afectează; deci 
nu e vorba de a da un sfat sau de „a-l pune pe client pe linie”. 

Pentru identificarea unui pattern al fenomenului, s-au urmărit 
schimbările în timp ale unor variabile semnificative, prelucrându-se 
inregistrarea şedinţelor succesive de terapie de-a lungul unei perioade, 
la un număr determinat de clienți. S-au dovedit ca invariante două 
fenomene: 1) pe măsură ce numărul şedinţelor de psihoterapie creşte, 
scade frecvența preocupării clientului pentru problemele personale; 2) 
enunțurile de tip insight (iluminare) şi de autoacceptare (inclusiv 
acceptarea celorlalți), cât şi discuţiile asupra unor planuri, scopuri, 
decizii personale cresc numeric cu fiecare nouă şedinţă. La nivelul 
unui eşantion se observă o clară tendinţă spre acest pattern (deci nu o 
absolută conformare). 

Acest fapt de observaţie i-a sugerat lui Rogers elaborarea unui 
instrument pentru evaluarea schimbărilor: Q-sort (Q-triere) înregis- 
trează diferenţa dintre self-ul actual şi self-ul ideal, aşa cum el repre- 
zintă clientul la începutul şi la finele terapiei; clientul este solicitat să 
trieze cca.100 de enunţuri, fiecare înscris pe câte o fişă separată („Sunt 
trândav”, „Adesea mă simt vinovat”, „De obicei sunt fericit”, „Îmi 
exprim simțămintele în mod deschis” etc.); sarcina lui este de a aşeza 
acele cartonaşe cu atribute în 9-10 grupuri, ordonate pe ranguri de 
intensitate, de la ceea ce recunoaşte că îi este foarte caracteristic, la 
ceea ce, dimpotrivă, îi este total nepotrivit, la mijloc fiind enunţurile 
neutre, indiferente. Persoanei i se poate spune, pentru a-şi forma un 
„set” discriminativ, că în fiecare grupă (grămadă) poate fi plasat un 
anumit număr de enunţuri. 

Procedura se aplică la începutul, în cursul şi la sfârşitul ciclului 
de şedinţe de psihoterapie pentru ca, printr-o analiză corelațională a 
ordonării pe scală a atributelor în cele trei momente să se identifice 
schimbările relaţiei dintre self-ul actual şi cel ideal. 

Este ştiut că Rogers nu s-a preocupat de o teorie a personalității, 
ci de procesul schimbării personalităţii. Practica psihologică i-a oferit 
date asupra condiţiilor externe şi interne ale schimbărilor esențiale, iar 
din aceasta a inferat şi o serie de enunţuri asupra naturii personalității. 

Dintre acestea, cea mai mare rezonanţă în psihologia contem- 
porană au următoarele idei: 

— Tendinţa de „actualizare ” este singurul motiv bazal în psihi- 
cul uman (am pus termenul în ghilimele, deoarece nu a pătruns în 
toate dicționarele de psihologie contemporană; se mai numeşte „auto- 
împlinire” sau „împlinirea de sine”). De la naştere suntem dispuşi de 
„a ne dezvolta productiv” spre împlinire, adică spre dezvoltarea la 
maximum a potenţialităţilor. Pentru aceasta, mediul trebuie să ofere 

condiţii, ce face şi cât se dezvoltă fiecare poartă o amprentă strict 
personală. Astfel, unii aleg şi excelează în domeniul familial, alții în 
cel personal. Componentele specifice nu înseamnă motive specifice; 
tendința de „actualizare ” este motivul primar, care se realizează în 
funcție de condiţii. Când procesul de actualizare are loc, câteva 
atribute generale definesc personalitatea în ansamblu: flexibilitatea, 
deschiderea şi autonomia. 

Mentinerea şi dezvoltarea organismului ca întreg, cu tot ansam- 
blul său de condiţii de ordin metabolic, relațional, instrumental, sunt 
asigurate de energia acestei tendinţe. 

— Self-ul şi self-actualizarea. Tendinţa spre actualizare impulsio- 
nează copilul (care la început era o totalitate nediferenţiată de senzaţii 
şi percepții) spre menţinerea şi îmbogățirea potenţialităților experien- 
tiale, prin înmulţirea interacțiunilor cu persoane importante pentru el. 
In acest cadru se produce o discriminare a senzaţiilor şi percepţiilor ca 
seu”, „mie”, „eu însumi”, astfel apar experienţele sinelui (în engl., 
self-experiences). Deşi procesul este continuu şi fluent, la un moment 
dat anumite proprietăți pot fi cel puţin parțial măsurate (una din 
metode fiind „Q-sort”, care rezerva un loc special self-ului în cadrul 
general experienţial). Experienţa concretă de socializare îl conduce pe 
copil la conştiinţa de sine, că el este cineva în raport cu ceilalți. Astfel 
începe să facă enunţuri de felul: „Vreau...”, „Mă simt...”, „Acesta 
este al meu”, „Lasă-mă să fac...”. Unele selfzuri sunt mai expansive, 
altele mai stoice, unele mai sărace, altele mai bogate, după cum 
persoanele cele mai importante din anturajul copilului îi permit. 

Tendinţa de sel/f-actualizare se prezintă ca un subsistem al 
tendinței fundamentale de actualizare, fiind pentru aceasta o formă de 
expresie sau o investiție, unul din rezultatele sale majore. 

— Procesul autoevaluării suplimentează tendinţa de actualizare, 
„asistând” direcţia pozitivă a dezvoltării organismului. În copilărie 
procesul este foarte eficient, substanţial şi clar: preferinţele şi disgra- 
tiile sunt evidente, corespunzând experiențelor favorizante, respectiv, 
celor dezavantajante actualizării. Căldura, securitatea, mângâierea, 
noutatea — sunt valori pozitive; frica, zgomotele stridente, produsele 
amare — sunt evaluate negativ. 

Intrăm în viaţă ştiind ce ne place şi ce nu, ce este, în general, bun 
sau rău; procesul evaluativ este operativ, firesc, flexibil, dar mai ales 
spontan, fără judecăţi şi precepte. Este un ghid intern ce funcţionează 
în copilărie fără blocaje, într-o unitate organică cu sinele; la vârsta 
adultă, acest contact natural se pierde, evaluarea devine inflexibilă, 

nesigură, nonconfortabilă, bulversată de grija de apărare şi, în general, 
de anxietate. Practic, evaluarea nu mai deserveşte pe deplin auto- 
realizarea; Rogers explică acest fenomen prin conceptul următor. 

— Consideraţia pozitivă necondiționată. Dezvoltarea self-ului 
presupune acceptare şi dragoste; Rogers este convins că această 
nevoie de afecţiune din partea celorlalţi este înnăscută. De aici derivă 
importanța hotărâtoare a persoanelor care se ocupă de viaţa copilului, 
în special rolul părinților. Acest „înalt edificiu” al protecției lasă însă o 
umbră cu efecte profunde: cum adulții încep să determine ce este 
„corect” şi ce este „greşit”, ce este „bine” şi ce este „rău”, potenţialul 
evaluativ al copilului devine din ce în ce mai frânat, rolul său de 
decizie în materie de experienţă internă este diminuat. Internalizarea 
valorilor din cadrul familiei, şcolii, bisericii, statului imprimă o 
rigiditate şi, evident, un gen de alienare a asistării evaluative a 
comportamentului. Ele sunt totuşi asimilate pentru că sunt privite 
pozitiv de către persoanele importante. Exemple de precepte: „supune- 
rea necondiționată față de autoritate este un lucru bun”, „a câştiga bani 
este foarte important”, „a învăţa la şcoală este bine”, „a învăţa neor- 
ganizat, fără scop, este o pierdere de timp”, „erotismul este un lucru 
rău”, „este nepotrivit pentru un bărbat să plângă” etc. 

Ca urmare a acestor asimilări, se schimbă şi procesul realizării 
imaginii de sine, se folosesc repere de împrumut; disociaţiile între 
ceea ce Subiectul crede despre sine şi ceea ce cred alţii pot duce la 
tensiune şi neliniște. 

Considerația pozitivă necondiționată este un remediu al alienării: 
persoana vede că propriile-i gânduri şi simțăminte sunt pozitiv privite 
de către ceilalți, care-l înconjoară, şi mai ales de cei care-i sunt 
deosebit de apropiaţi. Sinonimele „considerației pozitive necondiţio- 
nate” sunt „acceptarea” şi „lauda”. Conceptul ca atare nu se referă la o 
realitate cu două stări, — „da” sau „nu”; are grade de intensitate şi de 
extindere, un diapazon de dezvoltare. Copilul se bucură de acceptarea 
unor fapte ale sale, dar nu a altora. 

In practica psihoterapeutică, în momentul în care clienții simt că 
sunt acceptaţi aşa cum sunt, încep să renunțe la „dispozitivele interne” 
de apărare şi negare, generate de „aprecierile condiţionate” la care au 
fost supuşi în experienţa anterioară. 

— Congruenţă şi incongruență — termeni folosiţi de C. Rogers 
pentru a desemna relaţiile de concordanță, armonie şi, respectiv, 
discrepanţă sau dizarmonie dintre imaginea de sine şi trăirile intime 
(organismic experiencing). Starea-ţel în procesul de terapie este 

atingerea „stării de congruență”, însemnând integrare, autenticitate, 
neînstrăinare, deci o armonie între tendinţa generală de actualizare şi 
autorealizarea sinelui. 

— Persoană cu funcționalitate completă — individ ipotetic ce 
reprezintă actualizarea maximă a unei ființe umane. În viața reală, 
funcţionalitatea poate fi descrisă doar în termeni relativi. De aceea 
„funcţionalitatea totală” trebuie privită ca proces, iar nu ca o condiţie 
statică: un organism ce funcționează bine, adaptativ, atât de mobil şi 
flexibil încât să întâlnească situaţiile noi în modul cel mai eficient şi să 
aspire spre niveluri mai înalte de actualizare; este vorba deci de o 
mişcare constructivă în direcția dezvoltării şi împlinirii continue. 

Evident, o asemenea persoană se caracterizează prin congruență, 
armonie între sine şi trăirea experiențială: de aceasta este conştient, o 
acceptă fără s-o nege sau distorsioneze; testează efectiv realitatea pentru 
a-şi maximiza satisfacțiile; practică relaţii interpersonale armonioase. 

Umanismul lui Rogers nu este unul raţionalist, axat pe efectul 
optimizator al conceptului în raporturile cu sinele şi cu ambientul; 
dimpotrivă, el priveşte omul ca o unitate funcţională emergentă 
compusă din intelect şi trăire afectivă; în mai multe rânduri a subliniat 
că omul este mai cuminte decât intelectul său şi că funcţionarea 
optimă este atunci când organismul unitar operează atât deschis, prin 
inițiative şi alegeri, cât şi respondent, reacționând consistent la stimuli 
şi situaţii provocatoare. 

Factorul favorizant al acestei coalescenţe este raportarea 
(consideraţia) pozitivă a altor persoane semnificative, mai ales în 
primii ani de viaţă, când suntem cel mai vulnerabili. 


Terapia centrată pe client 


Reţinem de la C. Rogers o definiţie a psihoterapiei, formulata în 
1959, deci la două decenii de la prima sa carte (Counseling and 
Psychotherapy, 1942): 

— „psihoterapia este punerea în funcțiune a unei capacități deja 
existente într-un individ potenţial competent” (p. 221). 

Eficienţa terapiei este determinată de trei „condiţii atitudinale”: 

— Terapeutul să fie în starea de congruență, de armonie între 
ceea ce simte şi ceea ce-i transmite clientului; 

— Terapeutul practică în raport cu clientul o apreciere pozitivă: 
acesta este „premiat” pentru tot ceea ce este şi ceea ce poate deveni; 

— Înțelegerea empatică a clientului: terapeutul simte experiența 
internă a clientului, intrând şi rămânând în lumea lui subiectivă, fără a 


160 


Universitatea SPIRU HARET 


se împotmoli în temerile, confuziile şi alte emoții pe care acesta le 
trăieşte. Este o intuire şi împărtăşire a experienţei clientului, în scopul 
sprijinirii lui să-şi găsească perspective clare (diminuarea temerilor de 
a se exprima, intrarea într-un contact mai apropiat cu propria 
experiență intimă — „organismică”). 


Prin faptul că terapeutul se simte confortabil şi atras de ceea ce 
face, este o persoană cu „funcționalitate completă”, într-un raport real, 
autentic, firesc. Nu numai verbal, dar şi prin mimică, ton, pauze, 
acționează „nondirectiv” asupra clientului pentru ca acesta să-şi 
accepte trăirile profunde, să devină mobil, fluent şi cu o bogăție de 
diferențieri în reacţii, ceea ce înseamnă o recentrare a potențialităților 
lui pe „aici şi acum”. 

Tehnica de relaxare rogersiană este foarte cunoscută şi aplicată, 
dar el a imaginat şi experimentat şi alte procedee de „schimbare a 
personalității”. 


Grupurile de întâlnire 


Este vorba de un grup mic de 8-15 persoane, în care interac- 
țiunile sunt intense, ceea ce permite fiecărui participant „să se 
regăsească” şi să se raporteze consistent la ceilalţi, să se apropie astfel 
de ceea ce se numeşte „funcţionare completă”. Este, deci, un grup 
pentru intensificarea dezvoltării, iar nu pentru cei care au disfuncţii 
majore şi necesită intervenţie imediată. 

Întâlnirile se desfăşoară în sesiuni mai lungi sau mai scurte, 
însumând 20-60 de ore de „contact intensiv”, fără o agendă prealabilă 
şi o structurare impusă, pentru a se da libertate membrilor grupului de 
a-şi scruta trăirile şi posibilitățile de interacțiune. In ciuda aspectelor 
de moment, cu ostilități şi disconfort, evoluţia procesului este spre 
acceptare mutuală şi sprijin. In acest proces, un rol însemnat îl are 
„facilitatorul” (se evită termenul „lider”): crează o atmosferă pentru 
exprimare deschisă şi totodată pentru focalizare pe propria trăire şi 
interacțiuni, imprimă sesiunii un caracter ludic, fără scopuri fixate de 
la început. 

Într-un mod practic, privit de membrii grupului ca firesc, fiecare 
învaţă să fie el însuşi şi să se poarte onest cu ceilalți. In acest scop, 
facilitatorul procedează astfel: a) ascultă cu atenţie şi sensibilitate 
fiecare persoană, considerând semnificativă orice relatare. Prin aceasta 
persoana se simte într-un climat de siguranță; b) acceptă atât grupul, 
cât şi persoanele; c) încearcă să aibă o înțelegere empatică pentru 
fiecare; d) operează în termenii propriilor simțăminte, fără a se teme 

chiar de expunerea în faţa grupului a propriilor probleme, cerând şi 
sugestii. 

Tehnica are şi o serie de elemente contraindicate, dintre care mai 
interesante sunt interpretarea frecventă a motivelor persoanelor, 
manipularea, obligarea acestora să execute anumite exerciţii. 

Lucrul în grup are o evoluţie cu tendinţe spre un model comun; 
începe cu un gen de nelinişte şi termină cu o fază de compatibilitate. 
Practica a relevat şi posibile fenomene negative şi riscuri. Facilitatorul 
însă, nu este singur: treptat, grupul îşi amplifică potenţialul de acțiune 
benefică asupra membrilor săi. (vezi cartea Way of Being). 

Relaţiile intime 

Analizând materialele multor interviuri şi scrisori relative la 
viața cuplurilor, Rogers a identificat tendinţe generale şi aspecte cri- 
tice ale relaţiilor intime de succes. Cartea Becoming Partners: Mar- 
riage and its Alternatives (1972) este dedicată acestei problematici. Şi 
în această arie, viziunea autorului este luminoasă, umanistă, operând 
cu conceptele: experiență interioară, dezvoltare, disoluția rolurilor în 
favoarea unei individualități mai pregnante, comunicare în sferele 
semnificaţiilor şi afectelor, realismul reacțiilor (pentru „aici şi acum”), 
exprimarea trăirilor personale, empatia, stilul liber de viaţă, origi- 
nalitatea sinelui. 


Problematica umanistă a educaţiei şi păcii 


Predilecția târzie, în opera lui Rogers, pentru termenul „persoa- 
nă” poate fi explicată prin înţelegerea acelui atribut specific al omului 
de a fi capabil să-şi dirijeze propria-i viaţă dacă are condiţii adecvate. 

In această accepţiune, el pledează pentru a se recunoaşte dască- 
lului funcţia de „facilitator” al învăţării: crează o atmosferă de liber- 
tate şi suport pentru inițiativele individuale, este permisiv şi empatic. 
Axul central în organizarea sau provocarea învăţării este unitatea 
intelect-afect, apelul la „cadrele interne de referință”, tratarea „obiec- 
tivității şi subiectivităţii ca aspecte complementare ale cunoaşterii 
ştiinţifice”. 

Reducerea conflictelor şi consolidarea păcii în lume este pentru 
Rogers o temă similară celei a grupurilor de întâlnire. Partenerii de 
tratative trebuie să stea față în față perioade lungi de timp, să discute 
deschis, informal şi empatic diferenţele de vederi. Partern-ul „Eu am 
dreptate, tu nu!” poate fi depăşit prin procedee analoage psihoterapiei. 

Rogers invocă multe exemple de reale izbânzi diplomatice toc- 
mai datorită apropierii de modelul „centrării pe persoană”, însemnând 

responsabilitate individuală, dar şi recunoaşterea dimensiunii „native” 
a omului de a fi motivat pentru dezvoltare, progres, armonie, conside- 
rație pozitivă, dreptul la decizie liberă. 

In lupta spontană pentru „a fi şi a deveni”, țelul este nu blocarea, 
respingerea, diminuarea celuilalt, ci autorealizarea fiecăruia. 


Alți promotori ai psihologiei umaniste 


Abraham Maslow (1908 — 1970) s-a născut la New York, în 
Brooklyn, fiu de emigrant evreu. A avut o copilărie nefericită, fără 
prieteni, dar şi-a găsit chemarea în lecturi; făcând studenția la 
Universitatea din Wisconsin, a fost atras de marile curente psihologice 
ale vremii: behaviorismul, apoi psihanaliza. A fost profesor de 
psihologie la mai multe universități, începând cu Brooklyn College. A 
devenit o personalitate marcantă a psihologiei americane, fiind onorat 
cu înalte functii în asociațiile profesionale. 

Cele mai cunoscute lucrări ale sale sunt: 

— Motivation and Personality (1954 şi 1970); 

— A Theory of Motivation (1967); 

— The Farther Searches of Human Nature (1971). 

Opera lui A.Maslow este o dezvoltare a ideii de „creştere psiho- 
logică” şi „afirmare a sinelui”. 

Astăzi, chiar şi la cursurile de management şi în practica ingine- 
rilor se fac trimiteri la „piramida motivelor”, a lui Maslow. Având 
şapte niveluri, baza (dimensiunea cea mai întinsă pe care se sprijină 
celelalte), o constituie „nevoile fiziologice” (foame, sete, sex etc.); 
urmează nevoia de securitate (adăpost, apărare de pericole etc.) apoi, 
palierele trebuinţelor psihologice: - nevoia de proprietate, dragoste, 
acceptare; de stimă şi apreciere; cognitive; estetice; autorealizarea sau 
actualizarea. Vârful piramidei a dat mai mult de gândit lui Maslow, 
elaborând o concepție a multimotivaţiei: motivaţia pentru valori mai 
înalte, - frumuseţe, ordine, justiţie, perfecţiune, dorinţa de a crea, 
transcendența. Coalescența acestora este favorizată de nevoia de 
autoîmplinire sau autorealizare. 

Corespunzător trebuinţelor de acest ordin, superior, este compor- 
tamentul de vârf (peak experience), definit prin intensitate, efecte 
emergente asupra personalității şi destinului, caracter sacru, deschi- 
dere spre infinit, extaz, uimire şi venerație. Fără a fi interpretate mis- 
tic, acest gen de experienţe au momente de revelaţie şi inspiraţie. 

De aici până la conştiinţa cosmică, un fel de fuziune dintre Sine 
şi Univers, este o transcendere, de care este în stare orice ființă umană, 
dar numai în anumite condiții şi momente. 

Erich Fromm (1900 — 1980), psihanalist american de origine 
germană, profesor de psihiatrie la Universitatea din New York, a 
promovat o completare a marxismului cu conceptele freudiene relative 
la funcţia represivă a socius-ului. Depăşindu-l pe Freud de pe poziţii 
marxiste, Fromm argumentează şi funcţia creativ-formativă a socie- 
tății în raport cu personalitatea. 

Societatea supertehnicizată şi de consum excesiv are drept efect 
asupra omului alienarea: decentrarea de la ideea de existenţă la cea de 
posesie; omul se rupe de sine, dar şi de alţii, se percepe ca un străin, se 
reduce la un „caz” în documentele birocraţiei, un „obiect” în aparatul 
de producţie, fără nici o identitate. Sufletul uman devine divizat 
funcțional în compartimentele intelectiv şi afectiv, rațiune şi pasiune. 
Văzând în „criza de identitate” (indiferența omului față de el însuşi) 
expresia dezumanizării, propune totuşi remedii: substituirea eticii 
„autoritare” cu una „raţională” şi trecerea de la speranţa iluzorie şi 
pasivă la speranţa activă (ca factor creator al vieţii, punerea în act a 
potențelor proprii, imprimarea unui sens vieţii). 

E. Fromm este un promotor al psihologiei umaniste prin apelul 
la capacitățile umane ca izvor al sensului vieții, cât şi prin încărcarea 
tendinţelor inconştiente cu un conţinut raţional, creativ şi pozitiv- 
afectiv (iubire, altruism, armonie). 

Lucrările mai importante ale lui Fromm: 

— Escape of Freedom (1941); 

— Man for Himself (1947); 

— The Sane Society (1955); 

— The Art of Loving (1956); 

— The Revolution of Hope Toward a Humanized Technology (1968). 

O culegere de studii a fost publicată şi în imba română, Texte 
alese, Editura politică, Bucureşti, 1983. 

Printre promotorii psihologiei umaniste sunt şi alte nume 
cunoscute: R.W. Coan (care a publicat în 1974, în Anglia, o carte 
despre „personalitatea optimală” (de succes şi confort, flexibilă, inte- 
gră, cu identitate puternică); Charlotte Bühler (probleme de învăţare şi 
dezvoltare). 

* 


Reprezentanţii psihologiei umaniste au dat o replică îndelung 
elaborată reducționismului fiziologic şi comportamental, în „apărarea” 
omului concret, real, cu mobilurile sale raţionale şi aspirative; au scos 
în prim plan conceptul de Sine, de experiență interioară şi imagine de 
sine, au tratat problemele interpersonale ca factori de creştere şi 

corectare a organizării interne a personalității, au relevat evoluţia 
continuă a Sine-lui şi factorii favorizanţi ai acestui proces. 

Psihologia umanistă are deja o istorie. Cărțile apărute şi ecourile 
în societatea contemporană înseamnă repere în timp, alături de care 
mai consemnăm: 

— 1962, ia ființă Asociaţia americană de psihologie umanistă, ca 
semn al „decentrării” şi „dialogului”; primele două congrese le ţine la 
Amsterdam (1970) şi Wirtzburg (1972); 

— 1971, începe să apară „Journal of Humanistic Psychology”. 


Replici critice la adresa psihologiei umaniste 


În mod special, concepției lui Carl Rogers i se aduc următoarele 
critici: 

— Practică o fenomenologie naivă, acceptând ceea ce spun clien- 
ţii, când de fapt, este recunoscut, verbalizarea este dificilă şi produce 
distorsiuni ale realității, mai ales când vizează lumea interioară; sub 
acest aspect şi valoarea testului „Q-sort” este îndoielnică; 

— La postulatul despre originea naturală a bunătăţii sufleteşti, se 
aduce în discuție viața contradictorie a adultului, disfuncționalitățile, 
manipulările, eşecurile educaţiei etc. 

— Cum poate fi concepută şi evaluată starea Self-ului fără 
considerarea valorilor culturale? Care-i demarcaţia între înnăscut şi 
învăţat? 

— Proceselor inconştiente li se atribuie o prea redusă atenţie, 
când, se ştie, ponderea lor în conduita umană este însemnată şi fondul 
lor se alimentează continuu, se automatizează activităţile şi se 
formează set-urile. 

— Behavioriştii critică faptul metodologic al culegerii datelor în 
condiţii necontrolate. 

— Multe concepte ale lui Rogers sunt vagi, slab definite. Exem- 
plu: „experienţa organismică” (intimă), „self-conceptul”, „funcţionali- 
tate completă”, „adevăr”, „frumuseţe”, „persoană”. 

Unii comentatori încheie pe un ton „umanist”: „Ca să-l înţelegi 
pe Rogers, trebuie mai întâi să-l crezi”. 

Alte critici la adresa viziunii „umaniste” în psihologie pot fi for- 
mulate din perspectiva psihologiei vârstelor şi activităţilor fundamentale: 

— „congruenţa”, „curiozitatea” şi „flexibilitatea” copilului sunt 
termeni de comparaţie interesanţi, dar nu pot fi luaţi în valoare 
absolută; aceleaşi calităţi le poate avea şi adultul după ce a asimilat 
valori sociale, cunoştinţe, capacităţi intelectuale complexe. 

— În lucrările de psihologie umanistă nu se găseşte o tratare a 
problemei structurii activităţii şi nici o taxonomie a activităţilor funda- 
mentale; din această cauză lipseşte o reprezentare asupra relaţiei dintre 
acţiunea concretă (desemnată prin sintagma „prezentismul conştiinţei 
umane”) şi câmpurile de semnificaţii şi probleme la care să se poată 
raporta efortul punctual, trăirea şi perspectiva într-un anumit moment. 

— Inţelegem că psihologia umanistă şi-a delimitat obiectul la 
sfera umanului, dar este greu de acceptat eliminarea fără comentarii a 
psihicului animal din aria meditaţiei despre suflet; în istoria 
psihologiei, referirile la psihicul animal au oferit multe sugestii pentru 
înțelegerea funcţiilor senzoriale, afectivității, expresivităţii emoționale 
şi intelectului (se ştie că natura problem-solving-ului inteligent a fost 
definită de W.Köhler în studiul comportamentului antropoidelor). 

— Referitor la unele concepte, întâlnim în literatura de profil 
incoerenţe derutante. De exemplu, referitor la „curiozitate” întâlnim 
astfel de definiri: a) „una dintre cele trei trebuințe fundamentale” 
(C. Alderfer); b) „accentul pe mediu, obstacol, confruntare, dorința de 
a exercita o putere” (H. Murray); c) „resortul principal al motivaţiei” 
(D. McClelland); d) „nivelul cel mai înalt al ierarhiei trebuinţelor” 
(A. Maslow); e) „singura motivaţie bazală” (C. Rogers). Din aceste 
oscilaţii se înţelege cât de necesară este operarea distincţiei dintre 
„trebuinţe”, „motive”, „acţiuni”, „activităţi”, „ţeluri”, „motive”. 

— Opoziția Rogers-Skinner nu poate fi absolutizată, aşa cum nu 
este cazul (demonstrat, de altfel, chiar de Rogers) raportului Libertate- 
Determinism. Dacă, de exemplu, obiectul de învăţământ este structurat 
din perspectiva activităţilor productiv-creative, nu mai putem vorbi de 
un „dresaj” skinnerian şi nici de o manifestare liberă a „experienței 
interne”. 

— Referitor la mijloacele inventate de Rogers pentru restabilirea 
congruenţei (psihoterapia şi grupul de întâlnire), acestea se dovedesc 
utile, în ciuda caracterului evident artificial, dar izofuncţional lor, în 
evoluţia vieţii sociale s-au „inventat” cluburile, artele, serviciile de 
caritate, petrecerile de tot felul (inclusiv simpozioanele ştiințifice!). 

XVII. TRECUT ŞI ISTORIE ÎN PSIHOLOGIA ROMÂNEASCĂ 


În Geneza psihologiei ca ştiinţă experimentală în România, 
Marian Bejat identifică două faze în devenirea psihologiei ca activitate 
ştiinţifică în ţara noastră: 

I. Emanciparea psihologiei de sub influența metafizicii spiritualiste; 

II. Constituirea psihologiei ca ştiinţă experimentală în România. 

În prima fază sunt delimitate două perioade: 

— până în anul 1860: problemele de psihologie prezente în opere 
filosofice, antropologice şi fiziologice; 

— a doua jumătate a sec. al XIX-lea, perioada 1860 — 1890, de 
rezonanță cu mişcarea de idei psihologice din Occident. 

În a doua fază, se impun analizei istorice: 

— perioada 1890 — 1920, cu primele laboratoare şi cercetări expe- 
rimentale, cursuri universitare şi personalităţi cu operă recunoscută (şi 
valorificată) în Occident; 

— perioada de după primul război mondial, 1920 — 1930. 

Marian Bejat a trăit 62 de ani, dar la „discreţia” vicisitudinilor 
socio-opresive repetate, sfârşind într-o marginalizare tragică, impusă 
tocmai de socius-ul căruia i s-a dedicat. 


Psihologia în opera lui Dimitrie Cantemir 


Elementele de gândire psihologică au fost identificate în toate 
producţiile spirituale din istoria meleagurilor noastre; limba şi litera- 
tura română, din cele mai vechi timpuri au referiri semnificative la 
lumea interioară a omului şi la relaţiile sociale. Dar, prima operă de 
rezonanţă europeană la care ne putem referi este cea a lui Dimitrie 
Cantemir (1673 — 1723), savant enciclopedist al vremii sale. In lite- 
ratura filosofică românească ideaţia sa este pusă în evidență în 
lucrările lui I. Verdeş, P.P. Panaitescu şi D. Bădărău. 

Gândirea lui Dimitrie Cantemir, revendicată şi de istoria filoso- 
fiei ruse (deoarece după „ruperea de turci”, din 1711, a trăit la Harkov), 
a apărut şi s-a manifestat în cadrul ideologiei teologice. Dezvoltările 

remarcabile în opera lui D. Cantemir vizează sfera gnoseologiei şi 
apare ca remarcabilă în veacul al XVIII-lea (Voltaire s-a referit adesea 
laudativ la aceasta). 

In Istoria hieroglifică, Cantemir se exprimă ca empirist: „Toată 
cunoştinţa şi toată ştiinţa din înainte mergătoare simţire purcede” 
(storia hieroglifică, vol. I, p. 66). 

Abordând problema corectitudinii cunoaşterii (numită astăzi 
validitate), în prim plan Cantemir pune criteriul experienţei: ,„... Expe- 
riența şi ispita (cercetarea) lucrului mai adevărată poate fi decât toată 
socoteala minţii, şi argumenturile arătării de faţă mai tari sunt decât 
toate chitelile (raționamentele)” (op. cit., p. 64). In „palatul cunoaşterii 
lucrurilor”, spune plastic autorul, putem intra pe trei porţi: receptarea 
prezentului (percepția), „pildele cele trecute” (memoria) şi „buna 
socoteală a celor viitoare” (gândirea). 

Într-un limbaj aforistic şi elevat, Cantemir se exprimă ca raţio- 
nalist, punând mai presus gândirea şi buna deprindere, decât instinctul 
în dirijarea comportamentului uman. Evident, o asemenea viziune se 
dezvoltă cu o concepţie pozitivă asupra rolului învăţării şi dezvoltării 
funcțiilor psihice prin instruire şi educaţie. Aceste probleme de 
psihologie genetică şi de morală sunt abordate în Divanul sau 
gâlceava înţeleptului cu lumea sau giudețul sufletului cu trupul (sub 
red. lui V. Cândea, Editura pentru literatură, Bucureşti, 1969). 


* 


Dintr-un document publicat de istoricul Nicolae Iorga în 1901, 
aflăm că în secolul al XVIII-lea, universităţile din Occident aveau 
cursuri distincte de psihologie. Astfel, în carnetul de studii al stol- 
nicului Constantin Cantacuzino, întors de la Universitatea din Padova 
în 1668, figura o notă la cursul de psihologie ţinut de profesorul 
Albino Albanese. 


Elemente de psihologie în învățământul superior (1860 — 1890) 


Cele două şcoli superioare din Ţările Române, Școala cea mare 
domnească de la Mânăstirea Trei Ierarhi (fondată de Vasile Lupu) şi 
Academia grecească de la Sf. Sava, din Bucureşti, funcționau încă din 
secolul al XVII-lea. Cursurile predate aici, cu precădere de profesori 
greci, reflectau ştiinţa antică, dar şi pe cea occidentală, ideile empiris- 
mului englez, iluminismului francez şi german. Se fac traduceri după 
Voltaire, Montesquieu, Condillac, Rousseau, Baumeister (tradus de 
Samuil Micu), Kant (tradus şi interpretat de Gh. Lazăr). 

Psihologia apărea în capitole din tratatele de filosofie, antropo- 
logie şi medicină. 

In 1830, la Buda, Tipografia Universităţii, apare cartea medicu- 
lui Paul Vasici Antropologhia sau scurtă cunoştinţă despre om şi 
despre însuşirile sale; deşi are un „Apendice” de 10 pagini, intitulat 
Despre suflet (elaborat scolastic-idealist), întreaga parte a II-a a cărții 
are organizarea şi conţinutul unui tratat de psihologie, cu o consistentă 
argumentare a rolului sistemului nervos. 

Mai târziu, în 1843, în Tipografia Colegiului Sf. Sava, alt medic, 
Şt.V. Episcupescul tipăreşte Oglinda înțelepciunii, cunoaşterea sinelui, 
cu capitole de anatomie, fiziologie şi psihologie (aceasta într-o viziune 
metafizică). 

A doua jumătate a veacului al XIX- lea este marcată de crearea 
statului naţional, înfiinţarea Universităţilor din Iaşi (1860) şi Bucureşti 
(1864) şi a Academiei Române (1866). Dezvoltarea generală a ţării se 
exprimă într-un avânt fără precedent al ştiinţei şi tehnicii: cu prioritate 
mondială se pun bazele unor noi domenii ştiinţifice: bacteriologia 
(V. Babeş şi I. Cantacuzino), neurologia (Gh. Marinescu), biospeolo- 
gia (E. Racoviţă) etc. 

La Universitatea din laşi, un curs românesc de psihologie fusese 
ținut de Simion Bărnuţiu (ardelean de origine, cu doctorat în drept la 
Paris), intitulat Psihologia empirică şi logica (publicat postum, în 
1871); un alt manual de psihologie este publicat în 1898, de Ion 
Găvănescu, profesor la Iaşi; între timp, mai ţinuseră prelegeri de 
psihologie Titu Maiorescu, lon Pop Florentin, C.C. Dumitrescu-laşi şi 
C. Leonardescu. Prima catedră de psihologie (separată de filosofie) se 
înfiinţează abia în 1925 (condusă de Mihai Ralea). 


Psihologia experimentală în România 


După cum s-a arătat în capitolul despre Wundt, primul laborator 
de psihologie s-a înființat la Leipzig, în 1879. Experimentul apărea 
drept un atribut al maturizării ştiinţei şi numărul laboratoarelor a 
crescut rapid în toată lumea: în 1883, în S.U.A., de către Stanley Hall, 
la Universitatea John Hopkins; în 1889, Sorbona, H. Beaunis; Roma, 
G. Sergi; în 1891, Universitatea Columbia, New York, John Mc.Cattell; 
Cambridge, Anglia, alți discipoli ai lui Wundt 

În ţara noastră, primul laborator de psihologie a fost înființat în 
1893 la laşi, de către Eduard Gruber, doctor al Universităţii din 
Leipzig (cu o teză asupra luminozității culorilor, coordonată de 
W. Wundt). 

În cartea deja amintită a lui M. Bejat, lui Gruber i se rezervă 
45 de pagini, scrise cu deosebit respect, simpatie şi compasiune. Stu- 
diile şi manifestările sale în străinătate, pe parcursul a 7 ani (cu mare 
succes la primele două Congrese mondiale de psihologie), îl anunțau 
ca un om de ştiinţă de înaltă inovaţie şi mare operă. Ca un semn al 
destinelor rare, a murit la 35 de ani într-un ospiciu, în 1896, anul în 
care s-au născut trei psihologi de referință ai veacului următor: 
L.S. Vâgotski, J. Piaget şi Mihai Ralea. 

Se născuse la Iaşi, în 1861, într-o familie mixtă: tatăl — arhitect 
german, mama — o româncă din neamul domnitorului Cuza. După licenţa 
în litere şi filosofie la Iaşi, îndrăgit de cercul „Contemporanul”-ui ca 
„figură pitorescă” şi informată, Gruber beneficiază de mentoratul lui Titu 
Maiorescu şi face, cu intermitență, studii la Sorbona şi Leipzig. Publică 
prima lucrare de psihoestetică, Stil şi gândire, studiază sinesteziile; 
lucrările lui sunt apreciate de psihologi consacrați şi publicate în reviste 
occidentale de prestigiu. 

Este atât de preocupat de un laborator de psihologie la 
Universitatea din laşi , încât, în 1893, chiar în drumul de la Leipzig 
spre casă, se opreşte la Bucureşti, are o audienţă la ministrul instruc- 
țiunii, Take Ionescu. Într-un timp scurt este elaborat devizul pentru 
aparatură şi regulamentul, asigurate spaţiul şi fondul bibliotecii. 

Eduard Gruber deschide, pe 21 octombrie 1893, primul curs de 
Psihologie experimentală din România (anunțat şi comentat pozitiv de 
presa locală). 

In 1894 participă, la invitația profesorului Lombroso, la 
Congresul (medical) de Antropologie de la Roma, comunicând despre 
cercetările sale asupra audiţiei colorate, lucrare ce i-a fost ulterior 
publicată (ministrul Take Ionescu a primit o scrisoare de la Lombroso, 
în care România este felicitată că are un asemenea psiholog eminent). 

După ce începuse şi un curs de Pedagogie modernă, în 1895, 
Gruber apare cu intermitențe, boala îl preocupă. Diagnosticul stabilit 
de dr. Richard von Krafft, profesor la Universitatea din Viena, la care 
se tratează, este de nevroză astenică, determinată de surmenaj 
intelectual. Revine în țară, boala se agravează, obligând familia să-l 
interneze la spitalul doctorului Şutzu din Bucureşti (cel care-l asistase 
şi pe Eminescu). Incetează din viață pe data de 28 martie 1896, spre 
consternarea generală a intelectualităţii ieşene şi a organelor de presă, 
care îi remarcaseră cu entuziasm ascensiunea în ultimii şapte ani. 

Prima stea pe cerul românesc al noii ştiinţe despre om, psiho- 
logia experimentală, s-a dovedit nenorocoasă, căzând precum 
Eminescu, Bolintineanu, Bălcescu, Tudor Vladimirescu. 

Depărtarea ei de „obişnuitul” cotidian face ca lumina ce a pur- 
tat-o să dăinuie încă. 
x 


În ultimul deceniu al sec. al XIX-lea, au apărut cărți relevante 
pentru noul spirit experimental din psihologia europeană: Introducere 
în psihofizică (1812), de Şt.Michăilescu; Principii de psihologie (1892), 
de C. Leonardescu; Problemele psihologiei (1898), de C. Rădulescu- 
Motru; în 1895, Alfred Binet, invitat de ministrul Instrucțiunii publice 
Take Ionescu, ţine la Universitatea din Bucureşti 12 prelegeri de 
psihologie experimentală (aprilie — iunie). Evenimentul a fost de 
excepţie, rectorul Universităţii, Titu Maiorescu, propunându-i ulterior, 
lui Binet să revină ca profesor. Revista culturală „Contemporanul” a 
marcat epoca printr-o largă acțiune de propagare a mişcării de idei 
ştiinţifice în domeniu. 


x 


Nicolae Vaschide (1873 — 1907), ca şi Gruber, a fost „prea înalt 
pentru o umbră atât de scurtă”. Născut la Buzău, unde a urmat clasele 
primare şi gimnaziul; după absolvirea liceului „Sf. Sava” din Bucu- 
reşti, urmează cursurile Facultăţii de litere şi filosofie, având ca profe- 
sori pe Titu Maiorescu şi C. Dumitrescu-laşi. Susţine licenţa în iunie 
1895, cu teza Senzaţiile vizuale, apreciată ca excelentă şi premiată. 

Cu ocazia prelegerilor lui A. Binet, Vaschide, în preajma 
susținerii licenţei a fost apropiat savantului francez, alcătuind succesiv 
„rapoarte” despre fiecare curs şi prezentându-le în presă; Binet l-a 
apreciat şi l-a invitat la Sorbona, în laboratorul său de psihologie 
experimentală. 

Din toamna anului vizitei lui Binet, 1895, până la sfârşitul vieţii 
sale tragic de scurte, în 1907 (datorită unei pneumonii), Vaschide 
lucrează ca „ataşat” în laboratorul lui Binet (până în 1899), apoi în alte 
laboratoare; din 1901 este director adjunct al laboratorului de 
psihologie patologică, de pe lângă Sorbona, condus de Ed.Touluse. 
Publică împreună cu Binet date de cercetare privind efectul muncii 
intelectuale asupra presiunii sanguine şi psihologia şcolarului; cu 
Touluse publică lucrări de metodologie (în 1904, o carte la care 
colaborează şi H. Picron: Technique de psychologie experimentale). În 
cei aproape 12 ani petrecuţi în Franţa, pe lângă teza de doctorat, fişa sa 
bibliografică specifică 170 de titluri, printre care 12 cărți. Se ocupă de 
psihologie cu patosul metodologic al timpului că aceasta ar releva 

mecanisme subtile ale vieţii mentale (în 1903, în colaborare cu 
Vurpas, publică La logique morbide, 1. L'analyse mentale, primul 
volum dintr-o serie de patru proiectate; prefața, elogioasă, este scrisă 
de Th. Ribot). Două cărți sunt publicate postum: Essai sur la psycho- 
logie de la main, 1909, 504 p., Le sommeil et les rêves (1911). Iată un 
citat din prima: „Mâna defineşte ființa umană mai mult decât ochiul, 
„..ŞI fazele vieţii noastre lasă în aceasta mai multe trăsături decât în 
alte părţi” (p. 25); „mişcarea este elementul cel mai intim al gândirii” 
(p. 24). Cartea despre somn şi vise a devenit lucrare de referinţă în 
domeniu. 

Dorinţa de a reveni în ţară, ca cercetător şi profesor, concretizată 
într-o susținută corespondență cu Titu Maiorescu şi Gheorghe 
Marinescu, nu s-a mai putut realiza. Un alt vis, tot de intelectual 
patriot, era să scrie pentru Occident o carte despre România. 


Constantin Rădulescu-Motru (1868 — 1957), filosof şi psiholog, 
din neam de panduri şi intelectuali olteni. După liceul făcut la Craiova 
şi Facultatea de litere şi filosofie de la Bucureşti, şi-a continuat 
studiile la Paris şi apoi la Leipzig; în laboratorul lui Wundt a asimilat 
tehnica psihologiei experimentale, dar şi-a susținut teza de filosofie pe 
problema cauzalității la Kant; şi-a extins activităţile în laboratoarele de 
psihologie, învățând ulterior de la Charcot, Ribot, Beaunis şi Binet. 

Titu Maiorescu, profesorul, rectorul şi mentorul atâtor cariere de 
cărturari proeminenți, îl remarcase pe tânărul licenţiat şi îi acceptă 
compania până la Paris în călătoria sa estivală în Occident. Interesantă 
este o contingenţă astrală: susţinerea licenţei a avut loc pe data de 18 
iunie 1889, ziua petrecerii pe ultimul drum a marelui Eminescu; astfel 
că Maiorescu şi studenţii care asistaseră la examenul de licenţă al lui 
C. Rădulescu-Motru au coborât direct în Piaţa Universităţii pentru a 
participa la cortegiul funerar al geniului poeziei româneşti. 

La Paris, C. Rădulescu-Motru îşi abandonează planurile de 
carieră juridică şi se interesează de psihologie (Ribot), psihofiziologie 
(Beaunis) şi psihopatologie (Charcot). 

În anul următor, la început de semestru universitar, părăseşte 
Parisul pentru Miinchen (un semestru, unde a audiat cursurile lui 
C. Stumpf, în spiritul lui Brentano), apoi Leipzig (doi ani şi jumătate). 
Îl preocupa problema psihologică a timpului şi vedea că bibliografia 
pe problemă este precumpănitor germană. Preocuparea pentru studiul 
funcţiilor psihice superioare, cum ar fi inteligența instrumentată de 
mişcare, nu intra însă în fopics-ul lui Wundt. 

Interesante în bibliografia lui Rădulescu-Motru sunt cele două 
aspecte: faptul că psihologia experimentală, la răspântia de veacuri era 
atrăgătoare pentru filosofi, jurişti, medici; al doilea aspect ce se 
impune atenţiei este relația mentor-discipol pe care o practica Titu 
Maiorescu în formarea carierelor marilor personalități româneşti: nu 
numai că „poseda” cunoştinţe, dar şi ghida şi promova aceşti tineri 
care promiteau, studiau, căutau, trudeau preocupaţi de creşterea poten- 
țialului naţional. 

Lucrarea de doctorat la Wundt este terminată în iunie 1893, cu 
titlul Despre dezvoltarea teoriei lui Kant asupra cauzalității în natură; 
la susţinere obţine calificativul Magna cum laude, după care este 
publicată în revista lui Wundt „Philosophische Studien”, devenind 
lucrare de referință. 

Întors în ţară, C. Rădulescu-Motru funcţionează până în 1897 ca 
bibliotecar la Fundaţia Universitară, după care obține postul de 
conferenţiar la Facultatea de Filosofie şi Litere şi ajunge astfel să țină 
primul curs de Psihologie experimentală la Bucureşti, intitulat 
Elemente de psihologie experimentală. In anul următor editează prima 
sa carte Problemele psihologiei. 

Definind în spirit naturalist ştiinţific obiectul psihologiei, — 
condițiile producerii fenomenelor psihice şi înlănţuirea lor cauzală — 
Rădulescu-Motru formulează replici argumentate la toate opiniile ce 
puneau la îndoială obiectivitatea ştiinţei despre psihic; tratează relația 
psihic-fiziologic, specificitatea determinismului în psihologie, rapor- 
turile individual-social, individualitate—personalitate, comportament 
reflex şi intenționat, suflet-spirit, psihologie-filosofie. 

În 1906, Rădulescu-Motru obţine fonduri pentru înfiinţarea primu- 
lui laborator de psihologie experimentală la Universitatea din Bucureşti. 

Fundamentarea ştiințific-experimentală a psihologiei a creat un 
pol de interes academic, atracţie pentru o nouă carieră. După audierea 
cursului de psihologie al lui Rădulescu-Motru, Dimitrie C. Nădejde îşi 
ia o licenţă strălucită cu teza Valoarea vieţii ca problemă psihologică 
(1898). Peste câţiva ani va fi profesor alături de C. Rădulescu-Motru şi 
M. Dragomirescu, dar îşi întrerupe activitatea pentru studii în 
Germania; la Universitatea din Miinchen studiază cu Th. Lipps (psiho- 
logie, logică, etică, istoria filosofiei), cu I. Ranke (antropologie) şi cu 
Güttler (filosofia modernă). Teza de doctorat condusă de Th. Lipps a 
avut titlul Eseu asupra teoriei biologice a plăcerii şi durerii şi a fost 
deosebit de apreciată, publicată în germană şi franceză. Lucrarea este 
dezvoltată şi publicată la Leipzig în 1908 cu noul titlu Teoria 

biologică a plăcerii şi durerii, iar la Bucureşti a fost tipărită doar o 
parte , cu titlul Raportul între sentiment şi forța vitală. 

In „The American Journal of Psychology” nr. 3/1908 lucrarea 
este atent şi elogios recenzată, calificată drept „prima încercare 
serioasă de a învinge în mod critic teoria finalistă a plăcerii şi durerii, 
un serviciu real adus psihologiei ştiinţifice” (p. 408). Psihologul român 
respinge schema „plăcut = normal, util; neplăcut = anormal, dăună- 
tor”, argumentând inconsistența acesteia (de exemplu, alcoolul şi 
tutunul sunt consumate din plăcere, dar sunt dăunătoare). 

De asemenea, tratează într-un mod nou raportul organic-stare 
sufletească în materie de afectivitate; starea organică apare doar ca un 
factor, iar acțiunea sa este mediată de stările şi cerinţele sufleteşti. 
Problema are o valoare ştiinţifică majoră, date fiind controversele din 
epocă relative la teoria periferică a emoţiilor, formulată în paralel de 
W. James şi de profesorul olandez de anatomie patologică Carl-Georg 
Lange (1834 — 1900). 

Reîntors în ţară, Dimitrie C. Nădejde este un om de ştiinţă format; 
studiile sale experimentale au concursul profesorului C. Dumitrescu-laşi 
şi a doctorului Obregia şi fac obiectul unei cărți publicate în 1910, sub 
titlul Munca psihică şi încercările determinării ei cantitative 
(Bucureşti, Editura F. Göbl şi fiii). Cartea este publicată peste doi ani 
în germană, la Leipzig. Incepea o perioadă de preocupări ergonomice; 
datele sale sunt comparate cu cele relevate de E. Kraepelin (1856 — 1926), 
psihiatrul german care a elaborat teste psihologice pentru fiabilitatea 
umană. Dominanta preocupărilor sale ştiinţifice a rămas relaţia fizic- 
psihic în diferite arii, ajungând la principiul că legile în psihologie 
trebuie să exprime raporturi schimbătoare dintre mărimi schimbătoare. 

Avântul investigativ al lui Dimitrie Nădejde este treptat stins de 
frustrarea repetată de a nu mai putea reintra în corpul cadrelor didac- 
tice universitare după concediul de studii (psihologia nu era o catedră 
universitară distinctă de filosofie-logică-etică). 

Despre acest destin al întristării, M. Bejat scrie cu simpatie, 
deoarece l-a cunoscut în propria sa activitate. 

Cunoscător profund al literaturii ştiinţifice franceze, Marian 
Bejat reţine şi reactualizează numele Otiliei Vlaicu, ale cărei cercetări 
despre memoria imediată au apărut în „L'Annee psychologique” 
(1920, XXI, p.171-189), precum şi în tratatul lui G. Dumas, Nouveau 
traite de psychologie (vol. 4, Paris, Alcan, 1934). 

În tratatul amintit, cunoscutul psiholog francez H. Pieron se 
referă pe larg la studiul experimental publicat de autoarea româncă, 
valorificându-l în fapt prin comparare cu propriile investigații. 

Trei domenii conexe în sprijinul dezvoltării psihologiei romă- 
neşti: fiziologia, neurologia şi endocrinologia 


România a intrat în secolul al XX-lea cu mari aspirații în toate 
domeniile: socio-naţional, economic, ştiinţific. În favoarea dezvoltării 
ştiinţelor, în țară apar „şcoli ştiinţifice” de prestigiu european: 
bacteriologie, chimie, fizică, medicină, construcţii, sociologie. Thoma 
Ionescu era un „chirurg al lumii” (a introdus tehnica anesteziei 
centrale); pe biroul lui Victor Babeş erau buletine de analiză ce soseau 
cu serviciile aviatice; loan Cantacuzino şi Gheorghe Marinescu erau 
solicitaţi frecvent de centrele universitare celebre ale lumii. 

a) Institutul internațional de fiziologie experimentală de la 
Boulogne sur Seine, lângă Paris, fusese frecventat de C. Rădulescu- 
Motru şi N. Vaschide; în 1902 îl are ca director adjunct pe Jon Atanasiu 
(1896 — 1926), absolvent al Facultăţii de medicină veterinară din 
Bucureşti, cu studii de fiziologie la Paris şi Bonn. Alături de J. Marey, 
este considerat părinte al electrofiziologiei nervoase. După moartea 
acestuia, în 1904, institutul îi poartă numele şi i se propune lui 
I. Atanasiu să-i fie director. În 1905 însă Atanasiu preferă să revină în 
Bucureşti ca şef de catedră de fiziologie generală şi comparată a 
Facultăţii de Științe şi ca director al Institutului de fiziologie, 
Universitatea Bucureşti. 

Concepţia sa ştiinţifică este axată pe înțelegerea sistemului 
nervos, ca sistem ce realizează interacțiunea organismului cu mediul, 
funcţie realizată la toate nivelurile, de la instinctiv la intelectiv, prin 
reflexe; principiul asociaţiei stă la baza dezvoltării şi funcționării 
întregii vieți psihice (în „Convorbiri literare”, 4/1902). Reţinem că în 
acei ani Pavlov se ocupa încă de fiziologia digestiei şi nu făcuse nici o 
comunicare despre reflexele condiționate (prima va fi făcută în 1903, 
la Congresul internaţional de medicină, de la Madrid). 

Ideaţia lui Atanasiu avea la bază Reflexele creierului, a lui I.M. 
Secenov, carte tradusă în franceză în deceniul 9 al secolului al XIX-lea, 
precum şi concepţia lui Ch. Richet (profesorul său de la Paris) despre 
ideea ca „reflex cu partea efectorie inhibată” (Pavlov i-a recunoscut 
lui Richet prioritatea introducerii termenului de „reflex psihic”, în care 
contează urmele cerebrale ale excitanților anteriori). 

Interesul lui Atanasiu pentru psihologie a fost constant, profund, 
înalt apreciativ. Înainte de toate, el vedea unitatea fizic-psihic ca un 
principiu al determinismului şi o condiţie a progresului psihologiei. El 
aduce argumente că în funcționarea organelor de simţ este vorba de 
„excitanţi specifici” şi organe adaptate, iar nu de „energii specifice” 

care „filtrează ’ şi contorsionează realitatea. Despre lumea externă 
avem „imagini reprezentative”, ce răspund direct cauzelor din mediu 
ce le-au provocat şi „imaginile simbolice”, purtate de cuvinte, fără 
prezența imediată a obiectelor de referință. 

Gândirea, memoria, afectivitatea sunt tratate în diferite lucrări 
din perspectivă sistemică, psihofiziologică şi genetică (cu deschidere 
spre educație). Toate manifestările ştiinţifice ale dr. I. Atanasiu au 
contribuit la atmosfera favorabilă unei psihologii ştiinţifice, dotate 
conceptual şi metodologic pentru a deservi omul deceniilor şi vea- 
curilor următoare. 

Ca o mică mănăstire, sub un pinten de deal, unde se fac rugă- 
ciuni pentru comuniunea omului cu divinitatea, ştiinţa psihologică, ea 
însăşi suferindă în ţara noastră în deceniile ce au urmat, a încercat să 
proiecteze o lumină asupra omului, — fie el agricultor, petrolist, om 
politic, metalurgist, dascăl, scientist, militar. lon Atanasiu a fost un 
„paznic de far” (în expresia lui Geo Bogza) care a ajutat dirijarea 
navigaţiei spre țărmuri (aşteptate ca) sigure. 

b) Gheorghe Marinescu (1863 — 1938), om de ştiinţă format „la 
bază” în ţară (student la medicină în Bucureşti şi cercetător în 
laboratorul lui V. Babeş de anatomie patologică şi bacteriologică); în 
iunie 1881 pleacă la Paris pentru a lucra cu J. Charcot, apoi în 
Germania, Belgia, Anglia, Olanda şi Italia. În 1897 îşi susţine teza de 
doctorat la Facultatea de medicină din Paris şi se întoarce în ţară, unde 
devine şef de serviciu la secţia de boli nervoase a Spitalului 
Pantelimon din Bucureşti şi profesor la Facultatea de medicină din 
Bucureşti (clinica de boli nervoase şi electroterapie). În 1910 apare la 
Paris Traité international de psychologie patologique (sub redacţia lui 
A. Marie); capitolul „leziuni cerebrale” este redactat de Gheorghe 
Marinescu. 

Devine membru al Academiei Române în 1906, apoi al multor 
foruri academice din alte ţări — Paris (1912), Halle (1932), Buenos 
Aires (1936), Madrid, Maryland, Praga, Viena, Berlin, New York, 
Varşovia, Rio de Janeiro, Londra etc. 

Lucrarea sa, devenită clasică, La cellule nerveuse, este prefațată 
elogios de Ramon y Cajal. 

Ideaţia psihologică era la mare respect la răspântia de veacuri. 
Din 1900, Gh.Marinescu începe să se ocupe în mod special (nu doar 
ocazional ca mai înainte) de problemele limbajului, scrisului, sensi- 
bilității, sugestiei, nevrozelor. Psihoterapia capătă un caracter concret, 
operabil în baza principiului integrării corticale a tuturor funcţiilor 
neuronale. 

Materialul experimental lăsat de Ed. Gruber, după moartea sa 
neaşteptată, este valorificat de Gh. Marinescu în 1911, în lucrarea 
Studii asupra audițiunii colorate. 

Este deosebit de interesant pentru o istorie a psihologiei de a 
consemna un gen de tropism al medicilor şi fiziologilor spre proble- 
matica psihologică. În 1916, Marinescu publică Despre metodele 
psihologiei, demonstrând o mare afinitate pentru studiul psihologiei: 
al conştiinţei („cea mai de seamă manifestare sufletească”, „ultimul 
teritoriu al evoluţiei psihice”). 

În articolul în limba franceză La vie scientifique à Petrograd, 
1917, se arată entuziasmat de cercetările lui Bechterev şi Pavlov, 
conturând perspectivele unei psihologii obiective, eliberate de iluziile 
introspectției şi speculațiile metafizicii. În autoobservație apar produ- sele 
finale ale gândirii, nu şi „procesele pregătitoare”, din sfera inconş- 
tientului. Între cele două sfere însă există o conlucrare, anumite entități 
încep a fi conştiente şi prin automatizare trec în inconştient şi invers. 

Ataşamentul lui Gh. Marinescu pentru o psihologie desprinsă de 
metafizic este exprimată în numeroasele sale lucrări asupra psihana- 
lizei (de regulă, critice), somnului, sugestiei, vârstelor, localizărilor 
cerebrale, amneziilor, nevrozelor. Metoda reflexelor condiţionate este 
apreciată ca alternativă naturalist-ştiințifică de abordare a unei exis- 
tențe obiective, care, când se pretează şi la autoobservaţie este distor- 
sionată sau iluzorie. 

c) C.I. Parhon (1874 — 1970), personalitate de vârf a ştiinţei 
endocrinologice mondiale, cu o vocaţie profesională formată exclusiv 
în țară, dar cu o operă ştiinţifică masivă şi inovatoare. Deşi nu-şi 
recunoaşte mentorii, primul său îndrumător a fost Gh. Marinescu, în 
domeniul neurologiei, la Spitalul Pantelimon din Bucureşti. Pe fondul 
problematicii neurologice, descoperă factorii endocrini şi în decursul 
unui deceniu, în colaborare cu M. Goldstein elaborează şi publică 
primul Tratat de endocrinologie din lume (1908). 

În 1910 elaborează un studiu (de 452 de pagini) asupra rolului 
glandelor endocrine în patologia mentală. Rezultatele studiilor sale 
sunt comunicate la congrese internaţionale; în 1943, în „Analele de 
psihologie” publică sinteza Rolul hormonilor în viaţa psihică. 

Interesantă este viziunea marelui cercetător fiziolog asupra 
psihologiei: o consideră un capitol al biologiei, deoarece are la bază 
funcţionarea creierului şi a glandelor endocrine. De exemplu, emoti- 
vitatea este activată de excesul de secreție tiroidiană şi slăbită, până la 
apatie, de deficitul acesteia; în ultimul caz slăbeşte şi memoria şi 

învățarea (constituirea asociaţiilor), efortul voluntar şi, în general, 
tonusul psihic. 


Începuturile psihologiei sociale 


Reţinem observaţia pertinentă a lui Marian Bejat că, la răspântie 
de veacuri XIX şi XX, conceptul de ştiinţă psihologică se identifică cu 
cel de psihologie experimentală (op.cit, p. 259). Set-ul permisiv al 
acceptării metodelor ştiinţelor naturii era însă întâmpinat aversiv de 
factorii genezei şi funcționării psihicului uman, social prin excelenţă. 

In cartea noastră psihologică de căpătâi Problemele psihologiei 
(C. Rădulescu-Motru, 1898), similară poate cărții americane a lui 
James Principles of Psychology (1890), se afirmă explicit importanța 
factorilor sociali, complementari celor biologici în explicarea psihi- 
cului uman. 

Dacă în atmosfera intelectuală românească (promovată, de 
exemplu, de „Contemporanul” şi „Convorbiri literare”) noţiunile de 
psihologie socială începuseră deja să fie definite şi valorificate, cel 
care a instituit un sistem conceptual în acest domeniu a fost Dimitrie 
Drăghicescu (1875 — 1945). 

În societatea românească, Drăghicescu a fost un „obelisc” al 
binelui, atât de înalt încât, în vreme de furtună, a fost lovit de fulgerul 
întunecat al nefericirii, decepţiei şi morţii. 

Licean craiovean, Dimitrie Drăghicescu devine student la Filo- 
sofie şi Litere în Bucureşti, îşi dă licenţa în 1901 şi pleacă la studii 
umaniste la Paris. Foarte repede, în 1903, publică o carte de socio- 
logie: Le probleme du determinisme social. Determinisme biologique 
et determinisme social (Paris, Ed. de la Grande France, 99 p.). Se 
deplasează la Berlin pentru un semestru şi în anul următor îşi susține 
la Paris teza de doctorat Du rôle de l'individu dans le determinisme 
social, pe care o şi publică la F. Alcan, într-un volum de 366 de pagini. 

Reîntors în ţară, este suplinitor la cursul de „Morală ştiinţifică”, 
apoi, peste un an, conferenţiar de psihologie socială şi sociologie la 
Universitatea Bucureşti. 

În 1910, cariera didactic-universitară a lui Drăghicescu se 
încheie frustrant, postul său fiind ocupat de o altă persoană. 
Drăghicescu nu preferă dezangajarea, ca D. Nădejde şi elaborează, în 
franceză, zeci de studii şi tratate (sociologie, morală, alcoolism, 
liberalism, etnografie, religie, biografii psihosociale etc.). 

Scrisă şi editată în limba franceză, opera lui Drăghicescu a fost 
asimilată şi apreciată de mentalitatea europeană. Calificativele sunt: 

forță, originalitate, precauţie. Este apreciată îndeosebi teza sa că 
psihologia umană este înainte de toate socială. 

Cartea La probleme de la conscience. Etude psycho-socio- 
logique, publicată în 1904-1906, s-a bucurat de un enorm succes, cei 
mai mari oameni de ştiinţă ai vremii au comentat-o şi apreciat-o ca 
ingenioasă, interesantă, aventuroasă şi profundă. | 

lată o idee memorabilă a lui Drăghicescu: „In creier socialul se 
materializează şi materialul, biologicul, se socializează”. 

Vede psihologia ca o ştiinţă despre realitatea inter-individuală 
sau socială; este vorba de psihologia umană, care trebuie să aibă ca 
traiect fundamental dimensiunea socială. 


Psihologia românească după anii '20 


ara reîntregită îşi vindecă rănile războiului, intelectualitatea trece 
cu un patos nou la organizarea şi dezvoltarea instituţiilor productive şi 
de învățământ. Clujul devine centru universitar, iar potenţialul ştiinţific 
şi patriotic îi conferă în câţiva ani o talie europeană. 

C. Rădulescu-Motru reluase din 1919, la Universitatea din 
Bucureşti, Cursul de psihologie (ce va fi tipărit în 1923) şi se 
preocupă de laboratorul de psihologie, aproape distrus de război; în 
acest scop, în 1921 vizitează Institutul de psihologie din Leipzig, unde 
acum era director fostul său coleg (la Wundt) Felix Krueger. Stabilind 
o colaborare cu acesta, revine în ţară şi cere fonduri guvernamentale 
pentru dotarea şi dezvoltarea laboratorului, proces ce continuă aproape 
un deceniu. 

Trecuseră 25 de ani de la publicarea cărţii Problemele psiho- 
logiei (1898). Acum Rădulescu-Motru este mai didactic, ştie ce este o 
carieră ştiinţifică, este mai empatic cu studentul-începător. Operează o 
distincţie clară între metafizică şi psihologie, între explicația ştiinţifică 
fondată pe cercetarea experimentală şi discursul: „în sprijinul unui 
sistem filosofic sau al vreunei concepții sociale”. Obiectul psihologiei 
este fenomenul psihic real: aşa cum se prezintă în experiență; studiul 
din punctul de vedere al opoziţiei şi intercondiționării cu altele; 
expresie a bogatei confruntări cu mediul biofizic şi social şi a unităţii 
dintre trăirea sufletească şi substratul ei material. 

Formaţia filosofică, flexibilitatea abordării şi forța generalizării 
nu-l distanțează pe autor de specificul biosocial al psihicului; atrage 
atenția asupra complexităţii; psihologia nu poate practica izolarea 
experimentală a fenomenelor pentru a studia, de exemplu, conştiinţa, 
sentimentul şi personalitatea; această tehnică este productivă în 

ştiinţele naturii, dar nu la om, care are un „mediu” extins la scară 
social-istorică: „Actul conştient este o manifestare a vieţii de relațiune 
între indivizi...izolat n-are înţeles” (p. 304); omul este o ființă „credi- 
tată” cu experienţă socială, a altora; comportamentul conştient nu 
poate fi înţeles decât într-o „comunitate de conştiinţe” (conştiinţa este 
o „fiică a societăţii”). 

Crezul ştiinţific al profesorului C.Rădulescu-Motru a fost deter- 
minismul şi monismul. Piatra de încercare a vocației sale a fost expli- 
carea personalității şi a abordat-o chiar cu riscul finalismului. El însuşi 
a comentat deseori tentația psihologului de a face metafizică, astfel că 
psihologii pot aprecia mai mult frumuseţea decât robusteţea teoriei 
personalismului energetic (cartea cu acest titlu a apărut în 1927). Ca 
evoluționist, nu s-a ferit de a defini o continuitate a energiei fizice cu 
energia spirituală („puterea sufletească”). Vede personalitatea ca o 
direcţie în care au evoluat formele de energie naturală: „„...natura pro- 
duce personalitatea sufletească aşa cum produce cristalizarea mineralelor 
şi cum se produce ereditatea formelor organice” (p. 115). 

„Cristalizarea” este un fenomen-model pentru explicarea trans- 
ferului de energie de la forme simple la cele complexe; este sensibil la 
expresia lui Stendhal „cristalizarea emoţiilor în obiect” (din Le senti- 
ment de l'amour) şi o preia în explicarea genezei sentimentelor: în 
salinele de lângă Salzburg, sătenii pun crenguţe uscate pentru a se 
împodobi în câteva săptămâni cu cristalele de sare rezultate din atmos- 
fera umedă şi saturată. Aşa se întâmplă şi în raporturile afective inter- 
personale: dintr-o atmosferă de afecte primare, o persoană cu totul 
indiferentă anterior, devine după un timp aureolată de „cristalele lumi- 
nate de dragoste”; pentru „a se depune” ele au nevoie de un suport. 

Merită consemnată valoarea acestui model de interpretare psiho- 
logică. K.Duncker, gestaltist remarcabil şi novator în psihologia 
gândirii, coleg de doctorat la Berlin cu profesorul Gh. Zapan, l-a 
folosit în explicarea principalei celule a gândirii (descoperite de 
Socrate): „Conceptul este o cristalizare în obiect a ideilor şi a modu- 
rilor de operare cu el”; Rădulescu-Motru numeşte metafora lui Stendhal 
„O foarte frumoasă teorie asupra afectivității”, iar A.N. Leontiev, la 
cursul de psihologie, o considera „singura teorie ce explică mirajul 
formei celei mai înalte a afectivității umane”. 

Opera lui Rădulescu-Motru s-a bucurat de înalt prestigiu 
ştiinţific în perioada interbelică, autorul a fost Preşedinte al Academiei 
Române; purtând în paginile şi cursurile sale un dialog viu cu cele mai 
marcante personalități din ştiinţele umaniste, elaborările sale în 

problemele metodologice (relevând minusurile introspecției, dar şi ale 
reflexologiei şi behaviorismului), ale psihogenezei (rolul muncii şi 
limbajului în antropogeneză, funcţia instruirii în dezvoltarea funcțiilor 
psihice superioare), ale subiectivității, personalităţii şi psihotehnicii — 
reprezintă un fond al identităţii ştiinţei şi culturii româneşti; în valori- 
ficarea sa a fost o discontinuitate impusă, de cinci decenii; privirea 
tristă a cărturarului marginalizat ne-a privit continuu de după cortina 
tăcerii ce s-a lăsat definitiv în 1957. 


Primul institut de cercetări psihologice în România 


În 1919 ia ființă Universitatea din Cluj, un simbol al întregii țări, 
al speranţei în propăşirea spiritului cultural românesc. 

Printre cadrele universitare detaşate la Cluj pentru a realiza 
această operă a fost şi Florian Ştefănescu-Goangă, numit şeful cate- 
drei de psihologie. Imediat profesorul a înaintat un memoriu ministru- 
lui Instrucțiunii publice în care solicita alocarea unui fond extraordinar 
pentru înființarea Institutului de psihologie al Universităţii din Cluj. 
Acest fond a fost ordonanţat pe 26 martie 1921. Profesorul a pornit 
într-o călătorie de de edificare asupra noilor tehnici experimentale în 
institutele germane de profil. A comandat aparate de la două firme 
germane. 

La 1 noiembrie 1921 institutul obţine local, iar din toamna 
anului următor funcționează cu aparatură modernă şi bibliotecă pe 
măsură. În programul catedrei de psihologie pe care o conduce se 
prevăd lucrări ştiinţifice de laborator; din anul universitar următor se 
ține cursul Introducere în psihologia experimentală, precum şi cel de 
Introducere în tehnica experimentală statistică. In primul an labora- 
torul este frecventat zilnic de 27 de studenţi, iar cele două cursuri sunt 
ținute chiar de şeful de catedră. 

Profesorul conduce acum un „institut cu adevărat european” 
(apreciere dată în 1937, în discursul de prezentare la Academia Română 
ținut de către Ion Petrovici); începe demersul pentru înfiinţarea unei 
secții de psihologie aplicată, pentru a pregăti baza ştiinţifică (metode, 
teste etalonate, personal) a viitoarelor oficii de orientare şi selecție 
profesională. 

Dotarea s-a făcut într-un an-doi. Personalul ştiinţific trebuia 
format aici, aceasta cerea timp şi inițiativă de un tip nou, mentoral: 
instruire, îndrumare, promovare şi sprijin. Spre sfârşitul deceniului se 
derulau deja proiecte ample de cercetare şi apăreau primele volume cu 
rezultate. Numai cu această experiență, discipolii sunt trimişi în 
călătorii de studii în institute din Occident. 

S-ar crede că perseverenţa profesorului FI. Ştefănescu-Goangă 
este tipic ardelenească. În realitate, s-a născut la Curtea de Argeş, pe 
5 aprilie 1881, a făcut liceul „Matei Basarab” şi Facultatea de filosofie 
şi litere din Bucureşti (profesori — Titu Maiorescu şi C. Rădulescu- 
Motru). După licență (1904) lucrează ca profesor la Bucureşti şi 
Galaţi. În 1908 pleacă la studii în Germania, fiind primit la doctorat de 
către Wundt la institutul din Leipzig. În 1911 susţine teza (psihologie 
experimentală în problematică estetică) pe care „mentorul lumii”, 
W. Wundt i-o publică în acelaşi an în „Psychologische Studien”. 
Probabil, compatibilitatea cu maestrul este condiţia favorabilă pentru a 
şi lucra, în continuare, doi ani în institutul lui Wundt. 

Într-un spirit experimental evident analog celui practicat de 
Ebbinghaus, teza de doctorat operează o disociere a culorilor princi- 
pale (din spectrul cromatic) de figurile, formele şi semnificațiile cor- 
purilor (cum se prezintă ele de obicei în percepție) pentru a studia 
efectul specific al culorilor asupra stării afective a persoanei; odată 
înlăturată componenta asociativă perturbatoare (din punctul de vedere 
al ipotezei cercetării), prin urmărirea modificărilor respirației, a circu- 
laţiei sanguine etc. s-a reuşit determinarea obiectivă a tonalității 
afective proprii celor şapte culori şi celei purpurii. 

O altă ipoteză ce a ghidat cercetarea a vizat polaritatea stărilor 
afective. Wundt presupunea că sunt stări emoţionale ca excitarea şi 
liniştirea, încordarea şi destinderea, care pot avea atât tonalitatea plă- 
cerii, cât şi a neplăcerii, în funcţie de împrejurări. Doctorandul român 
constată că diferitele culori provoacă stări de excitare şi linişte, iar 
plăcerea şi neplăcerea rezultă din acordul şi dezacordul stărilor spe- 
cifice culorii şi trăirea sufletească a situaţiei („contextul sufletesc”). 

Sinteza datelor, reflectată în tabele, o redăm mai jos într-o formă 
matriceală, mai uşor de „lecturat” şi reţinut. Facem doar specificarea 
că termenul „sentiment” folosit de autor avea atunci sensul generic de 
stare afectivă elementară sau emoție primară. 


Stări afective | Sentiment Sentiment 
Indicatori fiziologici de plăcere | de neplăcere 
ritm rapid încet 
Respirație 
amplitudine mică mare 
Circulaţia | viteză mică mare 
sângelui presiune puternică slabă 

După ce observăm indicatorii fiziologici ai plăcerii şi neplăcerii, 
vedem că indicatorii înscrişi în matrice cu litere groase corespund 
„sentimentului de excitare (iritare)”, iar cei înscrişi cu litere obişnuite 

„Mică”, „încet” etc.) dau „sentimentul de liniştire”. 

Concluzia cercetătorului doctorand era că expresivitatea artistică 
se obţine nu numai pe seama tonalităţii lor afective constante pentru 
fiecare culoare, ci şi prin asamblarea lor şi modificarea saturației şi 
luminozităţii; numărul variațiilor este practic infinit. 

Lucrarea lui Ştefănescu-Goangă s-a bucurat de o recunoaştere 
generală în lume, oferind fapte de referinţă indiscutabile. (De exem- 
plu: S.L.Rubinştein o citează în tratatul Osnovi obşcei psihologii, 
1940, carte onorată cu premiul de stat; G. Dumas, în vol. II din 
„Nouveau traite de psychologie”, 1932). 

Important de remarcat este şi aspectul metodologic: cazul stu- 
diului rezumat mai sus este edificator pentru stadiul depăşirii metodei 
introspecției chiar în laboratorul lui Wundt: sunt delimitate variabile, 
înregistrați parametri, definite constante etc. 

În 1920 Wundt îşi părăsea definitiv marea lucrare: lumea experi- 
mentului psihologic din laboratoarele înfiinţate pe toate continentele; 
discipolii săi, printre care Rădulescu-Motru la Bucureşti, Ştefănescu- 
Goangă la Cluj, dar şi S. Hall, Kiilpe, Bourdon, îi duceau opera în 
viitor ca o tinereţe fără bătrâneţe. 

La noi în ţară, profesorul clujean a iniţiat serviciile de psihologie 
aplicată de la calea ferată, armată, poştă, instituțiile juridice şi de 
reeducare, sănătate, muncă, educație specială şi educaţie diferențiată, 
orientată spre excelență. (Relativ la acest ultim aspect, în 1929 şi 1933 
a publicat Selecțiunea capacităţilor şi orientarea profesională). 
Raportul ereditate—învăţare-—dezvoltare este o tratare deosebit de valo- 
roasă, instructivă şi astăzi. Dezvoltarea creativității reprezintă o anti- 
cipare magistrală a mişcării creatologice care se va declanşa în lume 
peste un deceniu. 

Pentru asimilarea celei mai relevante problematici, a tehnicii de 
experimentare şi de prelucrare a datelor, îşi trimite discipolii în marile 
centre ale lumii: N. Mărgineanu, în Austria, Germania, S.U.A. şi Anglia; 
D. Tudoran, în Austria şi Elveţia; Al. Roşca, în Germania, Franţa, 
Belgia şi Elveția, M. Beniuc, la Hamburg pentru psihologie animală. 

Etalonarea probelor de psihodiagnoză este o lucrare vastă şi 
continuă, Clujul colaborează şi cu profesorii-psihologi din Bucureşti: 
Gh. Zapan, G. Bontilă, I. Nestor. 

FI. Ştefănescu-Goangă se sfârşeşte din viaţă la un an după 
C. Rădulescu-Motru, în 1958. Cei mai mulți dintre discipolii şi 
colaboratorii săi, formaţi cu atâta trudă, vor intra în conul margi- 
nalizării sociale. 

Institutul de Psihologie al Academei Române a fost înfiinţat la 1 
octombrie 1956. In perioada postbelică, cercetare în domeniu se 
făcuse de către un colectiv în cadrul Institutului de istorie şi filosofie, 
colectiv care, din 1953, trecuse ca o Secţie de psihologie la Institutul 
de fiziologie normală şi patologică al Academiei. 

Primul director al noului institut a fost Mihai Ralea, şeful 
catedrei de psihologie a Universităţii din Bucureşti, care din 1938 
venise de la Iaşi; de altfel, cele două unităţi au funcționat în acelaşi 
spaţiu şi aproape cu acelaşi personal. Din 1959 institutului 1-a fost 
alocată o clădire din str. Frumoasă nr. 26. 

Prestigiul şi titlurile publice ale profesorului Ralea, fervent critic 
al „curentelor occidentale”, au favorizat dezvoltarea continuă a insti- 
tutului sub raport numeric (s-a pornit cu 25 de cercetători şi în 15 ani 
numărul lor s-a dublat), al potenţialului de cercetare (tematică, înzes- 
trare, specializări prin doctorat), al relațiilor ştiinţifice şi contractuale 
în ţară şi străinătate; volumul bibliotecii a ajuns la 25.600 de volume 
în 1975. 

Activitatea a început cu şase secții, apoi, în următorii zece ani 
s-au redus la patru, dar cu un număr de zece sectoare (printre secții a 
apărut şi una de psihologie socială). 

Din 1955, apare „Revista de psihologie” (patru numere pe an); 
redacția ei a trecut la Institut, iar din 1964 a început să fie editată 
„Revue roumaine de sciences sociales — serie de psychologie” (două 
numere pe an). Aceasta din urmă a prilejuit schimbul internaţional de 
idei, cărți şi reviste cu peste 35 de țări. 

Din 1958 până în 1968, director adjunct al Institutului a fost 
Alexandru Roşca, profesor universitar la Cluj. 

Deşi planurile de cercetare şi rezultatele aveau o clară orientare 
spre practica socială şi economică, din iulie 1970, Institutul de 
psihologie este trecut sub egida Academiei de Științe Sociale şi 
Politice, înfiinţată în acelaşi an; după cinci ani, Institutul este unificat 
cu Institutul de Ştiinţe Pedagogice (formând Institutul de Cercetări 
Pedagogice şi Psihologice), devenind institut departamental, pe lângă 
Ministerul Educaţiei şi Învăţământului. 

Cele două schimbări au avut resorturi ideologice şi au „prilejuit” 
scoaterea din cercetare a unor specialişti remarcabili, ca Traian 
Herseni, C.I. Botez, Marian Bejat, Maria Mamali, Ileana Bărbat. 

Conţinutul activităţii de cercetare s-a reflectat, de-a lungul 
anilor, în studiile publicate la cele două reviste, comunicări ştiinţifice, 
protocoale către instituţiile interesate de cercetări şi aplicaţii, mono- 
grafii pe o largă arie tematică: istoria psihologiei, psihologie experi- 
mentală, gândire şi limbaj în ontogeneză, psihologie socială, concepte 
figurale, psihogeneză, psihologia muncii industriale, psihofiziologia 
atenţiei, psihologia jocului, psihodiagnoză, talent-inteligență-—creati- 
vitate, psihologia artei, empatie, selecție şi orientare profesională, 
comportament simulat. Pentru lucrari deosebite, 19 cercetători ai 
Institutului au fost laureați ai Premiului Academiei. 

In luna aprilie 1982, Institutul de cercetări pedagogice şi psiho- 
logice a fost desființat printr-o hotărâre politică, axată pe o înscenare 
cu elemente inventate şi motivații ideologice: regimul dictatorial, care 
stăpânea totul, dar se temea de orice, a vrut să facă din clasica „ştiinţă 
despre suflet” o modernă sperietoare pentru suflete; cercetători înde- 
lung formaţi, cu operă recunoscută, cu vârste între 40 şi 60 de ani, au 
fost repartizaţi ca muncitori necalificaţi în turnătorii, tăbăcării, curăță- 
torii chimice şi filaturi. 

Din 1990, Institutul de Psihologie funcționează din nou sub egida 
Academiei Române. 

ANEXE 
Anexa A 


CRIZA PSIHOLOGIEI 


Istoricii declară laconic: pe fondul unor polemici epistemolo- 
gice, în pragul secolului XX a apărut criza psihologiei. 
psihicul din punctul de vedere al conştiinţei (urmărirea fenomenelor 
subiective). Asupra acestei viziuni presa deja, de câteva decenii, 
darwinismul, axarea discuţiei şi cercetării pe comportamentul ca mod 
de adaptare la mediu (obiectul psihologiei devenea accesibil urmăririi 
de către alt observator). Tăria acestei abordări consta în determinismul 
de factură adaptativ-evoluţionistă. Trecuse un secol de la concepția 
kantiană a „cunoştinţelor apriorice” şi unul şi jumătate de la agnosti- 
cismul lui David Hume. 

Pentru psihologie era un salt de la determinismul mecanicist la 
cel biologic, însă apărea posibilă sumbra promovare a imaginii omului 
ca „unealtă oarbă” a forţelor iraționale. 

Producţia tot mai tehnicizată impunea folosirea avantajoasă a 
potențialului uman în situaţiile reale de viață. Aşa s-a remarcat şi ideo- 
logia burgheză: prin relevarea valorii intrinseci a personalităţii. Criticii 
capitalismului au sesizat că se urmărea controlul şi manipularea com- 
portamentului. 

Metafizica rămânea un opozant incomod; a apărut machismul, 
cu pretenţii de rezolvare pozitivă a problemelor ştiinţelor naturii şi 
psihologiei. In 1898, R. Willy a publicat o broşură Criza psihologiei, 
împotriva lui Wundt şi Brentano. 

Am putea zice astăzi că starea critică a psihologiei în pragul 
veacului al XX-lea a apărut doar în planul dezbaterilor filosofice. De 
fapt, în deceniile care au urmat, avântul cercetărilor experimentale şi 
al aplicaţiilor a făcut pe un autor să exclame: „A fost, n-a fost criză, 
bine că a trecut!” 

Ernest Mach (1838 — 1916), profesor de matematică şi fizică la 
Hradec şi Praga, dar experimentalist în psihologie; lucrările sale au 
avut mare răsunet: Despre senzațiile de mişcare (1875) şi Analiza 

senzaţiilor (1886). Marea promisiune a machiştilor era „o psihologie 
fără metafizică”, deci o ştiinţă a naturii, întrutotul „pozitivă”. Mach a 
fost influenţat de formulele lui Fechner în psihofizică şi, probabil, cu 
precădere de relația logaritmică dintre stimulii fizici şi senzații. 

De asemenea, Mach a fost preocupat de dihotomia operată de 
Wundt în privinţa experienţei: 

— „asupra obiectelor lumii fizice”, „experienţa fizică”, obiect al 
ştiinţelor naturii; 

— nemijlocită”, „asupra faptelor de conştiinţă”, obiect al psihologiei. 

Criza psihologiei a însemnat „pierderea obiectului muncii” şi 
aceasta datorită disoluţiei celor două forme de experienţă într-o „subs- 
tanță neutră”, din care se „ţese” atât psihicul, cât şi fizicul. Aceasta a 
fost teza centrală a lui Mach; consecinţa ei era o idee „empiriocri- 
ticistă”: „avem doar senzaţii, conştiinţa nu are date despre ceea ce se 
află dincolo de ele”. Iată deci că şi fizica a rămas fără obiect! 

Richard Avenarius (1843 — 1896), filosof, profesor la Ziirich, se 
lansează masiv în dezbaterea problemelor psihologiei cu două cărți: 
Despre obiectul psihologiei, Critica experienţei pure (2 vol., 1888 — 1890). 

Mesajul său era susținerea caracterului obiectiv al cunoaşterii 
psihologice, folosind în acest scop modelul funcției matematice: în 
cadrul „experienţei unice” delimita două serii de evenimente, — inde- 
pendente şi dependente. Astfel, relația dintre psihic şi creier este de tip 
funcţional, nu „introectiv” (nu căutăm gândurile în cutia craniană, dar 
ele sunt o funcţie (în expresie matematică) de structura şi funcția 
creierului). 

Istoricii apreciază că această reducere a dublului raport „psihic— 
creier”, „psihic-lume subiectivă” la relația (reversibilă, în fond) dintre 
funcţie şi argument a transformat psihologia într-o fantomă. Criza a 
declanşat însă un lanţ de iniţiative şi perspective: prin W. James, spre 
behaviorism, prin von Ehrenfels spre gestaltism, prin W. James şi 
J. Dewey spre pragmatism şi funcţionalism, dar şi spre introspecţio- 
nismul lui Wundt, Kiilpe şi Titchener. 

Filosoful austriac Fr. Brentano (1839 — 1917) atacă machismul 
cu o soluţie surprinzătoare prin caracterul ei tranşant şi o nouă 
deschidere: în cartea Psihologia din punct de vedere empiric (1874) 
delimitează obiectul psihologiei de al fizicii prin aceea că prima 
studiază acte (intenţionale, vizând obiecte), iar a doua, fenomene. 

De acum, prin punerea accentului pe conținutul obiectual-reflec- 
toriu, investigația psihologică se recentrează: de la conştiinţă şi feno- 
menele sale, la raportul dintre „organismul ce acţionează” şi „mediu” 
(natural şi social). Forma esenţială de realizare a acestui raport o 

constituie actele motrice. lată deci o problemă precis formulată: cum 
„faptul de conştiinţă” sau „ideea” determină „actul motric”? 

Şi totuşi, cu o asemenea claritate în atacul machismului, declan- 
şarea mişcării experimentaliste, începând cu psihofizica, Ebbinghaus 
şi laboratoarele de psihologie, la răspântie de veacuri XIX - XX, 
psihologia era în „tulburare de paradigmă”. Resursele de depăşire au 
fost conturate mai sus. În 1912, la cea de-a 21-a Conferinţă a Asocia- 
ției Americane de Psihologie, preşedintele ales, Edward L. Thorndike, 
îşi intitulează discursul-adresă prezidenţială /deo-motor action. 
Prezintă tema ca fiind fundamentală pentru psihologia tradițională, cu 
ample efecte explicative pentru fenomenele de sugestie, hipnotism, 
obsesii şi aplicaţii majore în practica educaţiei, psihiatriei, religiei, 
marketingului. („Psychological review” 20/19 1 3). 

În 1927, L.S. Vâgotski a scris un amplu studiu (145 de pagini) 
intitulat Sensul istoric al crizei psihologice. Studiu metodologic, pe 
care însă nu l-a publicat. A apărut doar în 1982, în vol. I din Opere 
alese (în şase volume), Moscova, ed. Pedagoghika. Cauza nepublicării 
studiului ar putea fi atât apariția, în anul următor, a cărţii Criza 
psihologiei, de cunoscutul psiholog austriac Karl Bühler (1879-1963), 
cât şi pătrunderea lui Vâgotski în câmpul cercetărilor experimentale, 
ceea ce l-a făcut mai circumspect în critica ştiinţifică. 

Analiza lui Vâgotski era, evident, de orientare marxistă (deşi 
Caiete filosofice, manifestul filosofic leninist nu se tipărise încă), cu 
preocupare insistentă de combatere a idealismului în psihologie. Dis- 
cută în special posibilitatea unei „ştiinţe generale”, în legătură cu care 
apăruseră deja formule de unificare după criterii de „necesitate logi- 
că”. După Vâgotski „psihologia generală” nu este identică cu „psiho- 
logia teoretică”. Criza înseamnă nevoia unui aparat conceptual-meto- 
dologic adecvat determinismului la nivelul conştiinţei umane (cu 
natura ei social-istorică). În căutare de soluţii, au fost lansate concepții 
teleologice şi idealiste, limitate la anumite aspecte. 

Unitatea ştiinţei psihologice va fi asigurată de principii ce 
racordează psihicul atât la baza sa naturală, cât şi la procesul social- 
istoric în care este angrenat omul; nu sinteza teoretică, ci dinamica 
internă a ştiinţei în impactul ei cu practica va impune o nouă bază 
metodologică (în anii următori el va dezvolta minuţioase cercetări 
pentru fundamentarea concepţiei cultural-istorice sau instrumentale). 

Anexa B 


UN EXERCIȚIU DE „PERSPECTIVĂ ISTORICĂ” 


La 100 de ani de la înfiinţarea primului laborator de psihologie, 
Asociaţia psihologilor americani a dispus şi sponsorizat editarea unei 
cărți cu un mesaj istoric excepțional: „adresele-prezidenţiale” sau 
discursurile de investitură în perioada 1892 — 1977. Cartea cu titlul 
„American Psychology in Historical Perspective” a fost încredinţată 
spre editare-coordonare lui Ernest R. Hilgard, cunoscut psiholog american 
ce a făcut operă din respectul pentru alternative în psihologia învăţării. 

Într-un volum de 560 de pagini, organizat în patru părţi, 
corespunzător perioadelor (primii 25 de ani, interbelică, postbelică şi 
recentă) se prezintă zeci de „crochiuri” ale problematicii şi ideaţiei 
psihologice din „anii aceia”. În prefață, Hilgard explică de ce şi cum a 
făcut o selecţie a „discursurilor-prezidenţiale”. 

Cu titlul de „eşantion” de istorie a psihologiei, redăm mai jos 
autorii şi temele lor atât de preţios abordate: 

— 1894, William James: Cunoaşterea lucrurilor asociate 

— 1859, J. McKeen Cattell: Progresul psihologiei ca ştiinţă expe- 

rimentală 

— 1899, John Dewey: Psihologia şi practica socială 

— 1906, J.R. Angell: Domeniul psihologiei funcţionale 

— 1912, Ed.L. Thorndike: Actul ideo-motric 

— 1914, R.S. Woodworth: Reconsiderarea gândirii fără imagini 

— 1915, J.B. Watson: Locul reflexului condiționat în psihologie 

— 1917, R.M. Yerkes: Psihologia şi războiul 

— 1923, L.M. Terman: Testul mental ca metodă psihologică 

— 1928, Ed.G. Boring: Psihologia controversei 

— 1929, K.S. Lashley: Mecanismele neuronale de bază în com- 

portament 

— 1933, L.L. Thurstone: Vectorii gândirii 

— 1936, C.L. Hull: Mentalul, mecanismul şi comportamentul de 

alegere 

— 1937, Ed. C. Tolman: Determinantele comportamentului în 

punctul de ramificaţie 

— 1939, G.W. Allport: Cadrul de referinţă al psihologului 

— 1947, C.R. Rogers: Câteva remarci privind organizarea perso- 
nalităţii 

— 1957, L.J. Cronbach: Cele două discipline ale psihologiei ştiinţifice 

— 1958, A. H. Maslow: Natura iubirii 

— 1959, W. Köhler: Psihologia gestaltistă azi 

— 1961, N.E. Miller: Studii analitice asupra trebuinței şi recompensei 

— 1965, J.S. Bruner: Dezvoltarea gândirii 


Printre preşedinţii din anii 1968 — 1977 sunt nume binecunoscute, 
ca A.H. Maslow, G.A. Miller, K.B. Clark, Anne Anastasi, A. Bandura, 
D.T. Campbell. 

Tot un moment al istoriei poate fi şi faptul că acest minunat 
document ne-a fost oferit de prof. E. Paul Torrance de la Universitatea 
Georgia, cel mai prolific autor american în creatologie; s-a născut în 
1915 la Milledgeville, fosta capitală a Confederaţiei Statelor de Sud şi 
a avut revelaţia potenţialului creativ ca dimensiune a umanului pe 
când lucra cu tinerii stresaţi de război. Este un mare admirator al 
poporului român şi al operelor lui Enescu şi Brâncuşi; în ultimele 
două decenii a coordonat editarea unor monografii despre mentorat în 
culturile indiană, egipteană, spaniolă, americană, română. 


Anexa C 


TEMATICA UNEI CONFERINŢE INTERNAȚIONALE 
DE ISTORIA PSIHOLOGIEI 


Tot cu titlu de eşantion, prezentăm tematica unei Conferinţe 
internaţionale de istoria psihologiei: Moscova, 1995. 

Sub egida Institutului de psihologie al Academiei Ruse de Ştiinţe, 
care are un „Centru de inițiative psihologice”, şi a Secţiei de istorie a 
psihologiei a avut loc a Il-a Conferinţă internaţională de Istoria psiho- 
logiei (I-a fiind în 1992). Psihologi din Belgia, Bulgaria, Ungaria, 
Gruzia, Kazahstan, S.U.A., Ucraina au prezentat date despre bazele 
teoretico-metodologice ale psihologiei şi istoriei psihologiei, pe dife- 
rite ramuri. 

Cele cinci secțiuni ale conferinţei au fost: 


I. Bazele teoretico-metodologice ale psihologiei şi istoriei 
psihologiei; 
II. Istoria dezvoltării şi starea actuală a psihologiei în diferite 
centre, regiuni şi ţări; 
III. Moştenirea ştiinţifică şi viaţa creatorilor ştiinţei psiho- 
logice; 
IV. Istoria domeniilor, direcțiilor şi problemelor psihologiei; 
V. Rolul şi perspectivele psihologiei în rezolvarea proble- 
melor actuale: experienţă şi rezultate concrete. 


Pentru tânărul student-gânditor ajuns la „porțile” ştiinţei despre 
esenţa sufletească a omului ar putea fi interesantă enumerarea unor 
comunicări prezentate la Conferinţă: 
— Despre diferenţa dintre suflet şi spirit (D.D. Vasiliev, Bulgaria); 
— „Revoluţia din Octombrie” în psihologie (M.I. Volovikova, Rusia); 
— Este psihologia o ştiinţă a naturii? (L. Garai, Ungaria); 
— Discuţiile ideologice şi ştiinţifice în istoria psihologiei 
(V.A. Kolţova, Rusia); 

— Psihologia americană în cel de-al II-lea război mondial 
(A.R. Hilhen şi K.K. Hilhen, S.U.A.); 

— Psihologia U.R.S.S. în anii celui de-al II-lea război mondial 
(V.A. Kolţova şi J.N. Oleinik, Rusia); 

— Psihologia în Rusia şi în Occident: confruntare sau dialog 
(M.G. Jaroşevski, Rusia); 

— Bazele psihologiei economice (L. Garai, Ungaria); 

— Istoria psihanalizei în Rusia (B.N. Tubaibaeva, Rusia). 


Din lectura titlurilor de mai sus se poate sesiza că istoria unei 
ştiinţe este element important al „conştiinţei de sine” pentru domeniul 
respectiv. In 1992, Institutul de psihologie al Academiei Ruse de 
Ştiinţe a tipărit volumul Historical Way of Psychology. Past, Present, 
Future. Cunoscutul istoric M.G. Jaroşevski, a elaborat capitolul 
„Marxismul în psihologia sovietică: mituri şi realităţi” (p. 43-47). Incă 
din titlu se vede că „istoria” este un proces, un fapt de viaţă. 

ELEMENTE DE CRONOLOGIE UNIVERSALĂ 


Preistorie 


3 milioane de ani î.e.n. 
Australopitaecus 
Africa orientală şi meridională 


2.2 milioane î.e.n. 


Homo habilis — în Africa de est: : 
: habitatului. 

: Inceputurile Pa/eoliticului în 
: Europa. 


primii oameni. 


1.9 milioane î.e.n. 


Homo erectus, coexistă cu Homo : 
habilis în Africa, dar se răspân- : 
deşte în Asia (sinantropul — în : 
China; pitecantropul — în Java), : 


dar şi în Europa. 


1 milion î.e.n. 


Unelte cu două feţe în Africa şi : 
: Europa. 

`: 900.000 î.e.n. 

: Primele habitate din Europa. 


700.000 î.e.n. 
: Primele unelte cu două fețe din 
: Europa. 


Orientul Apropiat. 


650.000 î.e.n. 


Utilizarea focului (peşteră în ` 
Buches-du-Rhône). In China — : 


500.000 î.e.n. 
40.000 î.e.n. 


Homo sapiens sapiens, (Cro- : 
Magnon) — „omul modern” — în : 


toate continentele. 
25.000 î.e.n. 


Cele mai vechi picturi (peştera 


Cosquer). 


africanus — : 
: uneltelor de piatră, nomadism, 
: cules, vânătoare. 


Epoci şi civilizație 


Începutul paleoliticului: apariţia 


Primele urme de amenajare a 


Cele mai străvechi urme de acti- 
vităţi omeneşti în Europa centrală 
şi meridională. 


Începutul glaciaţiei Giinz în 

20.000 î.e.n. 
Acul din os cu ureche. 


12.000 î.e.n. ; 
Case rotunde semiîngropate : 
(Orientul Apropiat). : 
9.000 î.e.n. 


Apariția agriculturii (cultiva- 
rea grâului şi orzului) — în Orientul : 


Apropiat; primele sate agricole. 


7.000 î.e.n. 


orzului, 

domesticesc câinii, 

ovinele caprinele. 
Cele mai vechi țesături. 


5.500 î.e.n. 

Răspândirea neoliticului în : 
Europa. În Anzi — domesticirea : 
lamei. l 
5.000 î.e.n. 


Începuturile culturii porumbului : 
(Mexic). Primele sate în Europa : 
mediteraneană. Primele canale de : 


irigație (Mesopotamia). 


3.700 î.e.n. 


Jos, oraşul Uruk este posibil să 
fi avut 10.000 locuitori). 

: Primele vestigii de artă preistorică. 
: Primele urme de activitate uma- 
: nă în Australia. 


Dispariția marii faune pleisto- 
nice (mamuţi, rinoceri etc.). 


: Sfârşitul paleoliticului, începutul 
: mezoliticului 
: economia de vânătoare şi cules 
: la cea de producţie). 

Se extinde cultura grâului, : 

leguminoaselor; se: 

bovinele, : 

: Începutul neoliticului: agricul- 
: tură, creşterea animalelor, inven- 
: tarea ceramicii (primele oale de 
: pământ), metalurgia cuprului. 


(tranziția de la 


Figurine feminine şi alte repre- 
zentări în ceramică. 


: Epoca cuprului. Primele unelte 
: din metal şi 
: (Mesopotamia, 
: Indusului). 
Viaţa urbană (Mesopotamia de : 

: Sfârşitul mileniului V î.e.n. 

: Adoptarea anului de 365 de zile. 
: In Sahara, prima artă rupestră. 


primele oraşe 
Egipt, valea 

3.300 î.e.n. 


Inventarea scrierii pictografice : 
: Orientul mijlociu trece de la 
: preistorie la istorie. 


şi a semnelor cuneiforme. 


Istorie 


3.200 î.e.n. 


Formarea statului faraonic prin : 
(pe papirus) 


unificarea regatelor Egiptului 
de Sus şi Egiptului de Jos. 


3.000 î.e.n. 
Domesticirea calului (în Europa 
centrală). 


2.718 î.e.n. 


Djeser (sau Zoser) înființează : 
Vechiul Regat a Egiptului, ce va : 


dăinui peste 500 de ani. 


2.500 î.e.n. 


Inceputul producerii bronzului : 
(Mesopotamia, Iran); obiecte de : 
cupru şi aur (Europa); Sahara : 
deşert, : 
populația de păstori migrând : 
spre sud; cultura bumbacului : 


începe să devină 


(Ecuador). 
2.400 î.e.n. 


Civilizația urbană de pe valea : 
: mântul lui Djeser). Prima expre- 
: sie a literaturii morale („Învățăturile 
: lui Imhotep”, sfetnicul lui Djeser). 

: Primele balante cu talere. 

: Urmează piramidele lui Kheops, 
: Khefren, şi Mykerinos. 


Indusului (India şi Pachistan) 


: Inventarea roții, a roții olarului 


şi a plugului simplu. 


Civilizație 


Scrierea hieroglifică egipteană 


Aritmetica sumeriană (numera- 
: ţia sexagesimală şi zecimală). 
: Geometria plană (Egipt). 


Prima piramidă în Egipt (mor- 

2.000 î.e.n. 
Migraţiile popoarelor de limbă 
indo-europeană: strămoşii greci- 


în Ţara Canaanului 


În Europa începe epoca bronzului. : 
Construirea primelor mari pa- : 
late (în Creta, ce vor fi distruse : 


peste 400 de ani, de un seism). 


1600 — 1100 î.e.n. 
Navigatorii cretani 
Mediterana. 


stăpânesc 


1500 î.e.n. 


Faraonul Thutmosis III cucerește 
: ginecologie (Papirusul din Kahun). 


Palestina, Siria, Fenicia. 


1400 î.e.n. 


Apogeul civilizaţiei miceniene : 
în Grecia, Creta, Cipru, Italia de : 
Sud. Se introduce calul şi carul : 


de război. 


1300 î.e.n. 

Domnia lui Ramses al II-lea 
(1301-1285), 
predecesorilor şi mutarea capita- 
lei în Delta Nilului. 


1250 î.e.n. 


Exodul evreilor din Egipt sub : 
: tomie şi chirurgie. Se disecă dife- 
: rite cadavre (în Babilon, inima este 
„ considerată sediul inteligenței). 


conducerea lui Moise. 

: Acupunctura (China); fântâna cu 
: cumpănă şi găleată (Egipt). 

lor ocupă zona egeană; hitiţii şi : 

luvienii intră în Anatolia; proto- : 

iranienii în N-V Iranului; amo- : 

riții în Mesopotamia; vechii evrei : 


Literatura didactică în Egipt 
(„Invăţăturile lui Şurupak”). 


: Literatura (roman) de factură 
: istorică („Aventurile lui Sinuhe”). 
: Tradiția poetică orală pe tema 
: regelui legendar Ghilgameş, ce 
: ar fi trăit cu 700 de ani în urmă. 


Elemente de artă veterinară şi 


Se reclădesc palatele din Creta: 
fresce ornamentale. 


- În Europa — sculpturi din bronz. 
expansionismul : 


În India — primele texte în 


: sanscrită vedică, cărțile sacre ale 
: hinduismului; civilizaţia maya 
: (America Centrală) şi olmecă 
: (Mexic). 


Cadranul solar, însemnări de ana- 

1127 î.e.n. 


Nabucodonosor I (1127-1105) : 
ridică Babilonul la rang de mare : 


putere. 
1010 — 970 î.e.n. 


David unifică regatul Israelului, 


cu capitala la Ierusalim. 


969 — 931 î.e.n. 
Domnia lui Solomon, 


Iudeea (capitala Ierusalim). 


Sec. IX î.e.n. 
Expansiunea 
Mediterană. 


Sec. VIII î.e.n. 


Lumea greacă începe să fie orga- : 
nizată în cetăți. In India, forma- : 


rea regatului Maghada, ce va fi 


budhismului şi jainismului. 
716 î.e.n. 


Jocurile Olimpice în Grecia, în : 


onoarea lui Zeus. 


753 î.e.n. 
Intemeierea Romei. 


750 î.e.n. 


Încep colonizările greceşti în : 
în sudul Italiei şi: 


Occident, 
Sicilia (Grecia Mare). 


înalță : 
primul Templu din Ierusalim. La : 
moartea sa se desprind Regatul : 
Israel (capitala Samaria) şi Regatul : 


fenicienilor în : 
: şi a viței de vie în Peloponez. 


Primele vase din sticlă şi clepsi- 
drele (Egipt, Mesopotamia). 


Bogat mobilier funerar; smalţul 


: pentru ceramică. Scrierea cre- 
: tană. Textele literar-mitologice 
: din zona cananeeană descriu 
: contextul 
: biblic. 


elaborării textului 


Templele rupestre de la Abu- 
Simbel şi obeliscurile de la 
Luxor. Apogeul tehnicilor de 
îmbălsămare a mumiilor. 


Începuturile culturii măslinului 


Redactarea „Poemului creației”; 
apariția alfabetului fenician, 


: bază a celui ebraic şi grecesc. 
două secole mai târziu leagănul : 


Psalmii lui David. 


: Inventare jocului cu mingea. 


: Începutul redactării cărților bi- 
„blice, prezentate drept cuvântul 

Sec. VI î.e.n. 


În timpul exilului evreilor în : 
: pete. La evrei, profețiile lui Ilie. 
Ieremia (600-580) şi Iezechiel : 
Iranului, : 
lui : 
Zarathustra, propagată de clasa : 


Egipt şi Babilon, proorocirile lui 


în estul 
religioasă a 


(598-591); 
reforma 


sacerdotală mezică a Magilor. 


Nabucodonosor H 


Babilon — 587). 
539 — 538 î.e.n. 


Cirus II supune Babilonul şi: 
evreu : 
(întoarcerea la Ierusalim, epoca : 
revenirii la Sion, reconstruirea : 


eliberează poporul 
Templului). 


525 î.e.n. 
Cucerirea Egiptului 


tribut, dezvoltând rețele de: 
drumuri, inclusiv canalul Nil - : 
Marea Roşie. 

490 î.e.n. 


Grecii se înfruntă cu imperiul : 
persan: Miltiade învinge armata : 


lui Darius la Marathon. 

cucerește : 
Ierusalimul, supunând Regatul : 
Iudeii (captivitatea evreilor în : 
: sanscrita vedică: Upanişadele. 


de către : 
perşi (regele Cambise II). Peste : 
3 ani, Darius I extinde imperiul : 
persan de la Dunăre până la: 
Indus, organizând districte şi : 


: lui Dumnezeu adresat lui Moise 
: pe muntele Sinai. 


În Asiria, primele roți cu scri- 


Poemele epice greceşti, atribuite 
lui Homer: Iliada, Odiseea. 


700 — 300 î.e.n. 


Ultimele texte religioase în 


: Thales din Milet, matematician 
: şi filosof, formulează ipoteze 
: cosmogonice, o teorie psiholo- 
: gică şi elaborează geometria 
: triunghiului. 

: Poeme chineze adunate în opera 
: clasică Che-King. 


Eclipsa de soare prevăzută de 
Thales se adevereşte. 

443 — 429 î.e.n. 


din Atena, ca mare 
reales de 15 ori. 


405 î.e.n. 


frânge Atena la Aigos Potamos. 


: 550 î.e.n. 
: Pitagora 
: triunghiului dreptunghic. 


elaborează teorema 


: Heraclit din Efes formulează 
: principiul creator al contradic- 
: ției: mişcarea. 


: Iluminarea lui Siddhartha Gautama, 
: în India; devine Buddha şi începe 
: să propovăduiască doctrina ce-i 
: poartă numele. 


: Anaxagoras (500-428); Parmenide 
: scrie „Despre natură” (474) (afir- 
Pericle conduce viaţa politică ` mă sfericitatea Terrei), Democrit 
strateg, ` (470-370). 

: 479 î.e.n. 

: Moartea lui Confucius. 

: 450 î.e.n. 

: „Cântarea cântărilor” — 

: biblică. 

: 446 î.e.n. 

: Herodot se stabileşte la Atena. 

: 430 î.e.n. 

: Moare Zenon din Eleea, autorul 

: paradoxurilor. 

: Platon (427-348). 

: 425 î.e.n. 

: „Oedip rege” — tragedie de 

: Sofocle. 

: 423 î.e.n. 

: „Norii” — comedie de Aristofan. 

: „Viespile” — în 422 î.e.n. 

: 420 î.e.n. 

: Democrit elaborează concepția 

: atomistă despre materie, fiind 
: considerat primul filosof mate- 


Sparta se aliază cu Persia şi în- : “7. 
: rialist. 


carte 

- Se joacă comedia „Broaştele” de 


404 î.e.n. 
In Egipt, restaurarea dinastiilor : 
indigene. : 


400 î.e.n. 
In Mexic se întemeiază Teoti- : 
huacan, centrul unei civilizaţii : 
care va dura până în 800 d.Hr. 


: Aristofan şi „Bacantele”, trage- 


die de Euripide. 
399 î.e.n. 
Socrate, marele filosof şi 


: mentor, cel care a dat omului 
: demnitatea vieţii („Virtutea se 
învață”) şi a descoperit con- 
: ceptul ca „celulă a gândirii”, 
: este condamnat la moarte pentru 
: neonorarea zeilor 


statului şi 


: „pervertirea tineretului” (de fapt, 


: le-a dat lecții de demnitate). 


: 377 î.e.n. 
: Se stinge din viață Hipocrat, cel 
: mai mare medic al Antichității. 


: 367 î.e.n. 
: Aristotel, la vârsta de 17 ani, 
: intră în Academia lui Platon. 


: 351 î.e.n. 

: Demostene, în primul său 
: discurs, se pronunță împotriva 
: regelui Filip. 

343 î.e.n. 


: Aristotel devine dascăl al lui 
: Alexandru Macedon, fiul lui 


356 î.e.n. 

Rege al Macedoniei devine Filip : 
al Il-lea, care intervine în 
Grecia, folosindu-se de dez- 
binarea dintre cetățile greceşti. 
336 î.e.n. 

Filip al Macedoniei moare 
asasinat; îi succede fiul său 
Alexandru. 

333 î.e.n. 


Victoria lui Alexandru asupra ` 
regelui perşilor, Darius al III-lea. : 

: Filip. 
: Literatura epică indiană culmi- 
: nează cu „Ramayana”, de 


Valmiki. 

332 î.e.n. 


Se întemeiază oraşul Alexandria, : 
lui : 


în Egipt, 
Alexandru. 


327 — 325 î.e.n. 


din porunca 


Alexandru Macedon ajunge în : 


bazinul Indusului. 
323 î.e.n. 


Alexandru Macedon moare la : 
Babilon; imperiul se împarte : 
: împărțirea 
: Alexandru Macedon: 
: greacă se menține în lumea 
: egee, dar se răspândeşte şi în 


: Orient). 
armata : 


romană înfrântă de către samniţi : 
trece dezarmată, împreună cu cei : 
doi consuli, prin culoarul de : 


între generali. 


321 î.e.n. 
„Furcile  caudine” — 


lănci ale învingătorilor. 


320 î.e.n. : 

Intemeierea primului mare : 

Imperiu Indian, Maurya (sub : 

Ciandra Gupta). 

280 î.e.n. : 
Primul far: în Alexandria, : 


Ptolemeu al II-lea poruncește lui : 
Sostratos din Cridos să înalte pe : 
insula Pharos un turn de peste : 
130m cu focuri şi oglinzi care : 


semnalizează până la 55km. 


Începutul epocii eleniste (după 
imperiului lui 
cultura 


: 312 î.e.n. 
: Zenon din Citium se stabileşte la 
: Atena, fondând Şcoala stoică. 


: 306 î.e.n. 
: Epicur deschide o şcoală (Grădi- 
: na) la Atena. 


: 300 î.e.n. 

: O sinteză remarcabilă a geome- 
: triei greceşti: Elemente, de Euclid. 
: In China se produce prima hârtie 


(din fibre de mătase). 

221 î.e.n. 
In China, sub domnia lui Chin 


triva năvălitorilor 
Centrală). 


165 î.e.n. 


Prima testare oficială pentru : 
desemnarea funcționarilor, în : 


China. 


148 î.e.n. 
Macedonia devine 
romană (alături de 
Tesalia). 


73-71 î.e.n. 


cerea 
biruiți de Crassus. 

provincie 
Epir şi: 


: 271 î.e.n. 
: Medicul 
: Alexandria, remarcă dependența 
Shi Huang Di care unificase : 
regatele chineze într-un imperiu, : 
se începe construirea Marelui : 
Zid Chinezesc (protecție împo- : 
din Asia : 
: Arhimede, 
: conducătorul apărării Siracuzei, 
: este ucis de un soldat roman. 


: 200 î.e.n. 

: Cele mai vechi manuscrise de la 
: Marea Moartă, scrise în ebraică 
: Şi arameeană, atribuite sectei 
: esenienilor. 


: 196 î.e.n. 

: Piatra din Rosette, cu inscripția 
: unui decret al lui Ptolemeu al 
: V-lea, în trei versiuni: hieroglifică, 
: greacă şi demotică. Aceasta îi va 


grec  Erasistrat, din 
inteligenţei de circumvoluţiunile 
creierului (la om fiind mult mai 
dezvoltate decât la animale). 


212 î.e.n. 


genialul fizician, 


: permite lui Champollion să 
: descifreze hieroglifele. 
: 140 î.e.n. 


: Afrodita sau Venus din Milo, 
: statuie elenistică din marmură, 
: redând un model divin din sec. 
: IV î.Hr. 

Răscoala sclavilor sub condu- : 

lui Spartacus; ei sunt: 

63 î.e.n. 


Pompei pune 


romană în Palestina. 


60 î.e.n. 

Acordul secret între 
Crassus şi Pompei; 
următor consulatul lui 


Germaniei şi Britaniei. 


48 î.e.n. 


asasinat de un centurion. 


44 î.e.n., 15 martie 


Este asasinat Iulius Cezar de : 
: 43 î.e.n. 
: „Arta iubirii” de Ovidiu. 


către Brutus şi Cassius. 


37 î.e.n. 


Cu sprijinul romanilor, Irod de- : 


vine rege al ludeei. 


27 î.e.n. 


Octavian ia numele de Augustus. : 
Roma devine monarhie şi imperiu. : 


2 e.n. : 
Imperiul chinez, după un: 
recensământ, are 57 milioane de : 
locuitori. 

6 e.n. 


Iudeea devine provincie romană. : 


26 e.n. 


Tudeii. 


27 e.n. 


stăpânire pe : 
Ierusalim, impunând stăpânirea : 


Cezar, : 
în anul: 
Iulius : 
Cezar, pornit împotriva Galiei, : 
: cărții „De rerum natura”, trece 
: în lumea umbrelor. 


55 î.e.n. 


Lucrețiu, epicurean, autor al 


Biblioteca din Alexandria, arde. 
Pompei, refugiat în Egipt, este : 


> f : : 18 e.n. 
Pilat din: Pont nuntik prefectul Ovidiu, exilat de către Augustus, 
: moare pe ţărmul Pontului Euxin 
: (lasă 


e: 9 : „Ponticele”). 
Tiberius lasă puterea la Roma : ) 


poemele  „Tristele” şi 

prefectului Seian, retrăgându-se : 
definitiv la Capri (peste 4 ani: 
: botează în apa Iordanului; îl 
: botează şi pe Iisus. 

moare în 37, împărat devenind : 
Caligula. (În 41, după asasinarea : 
lui, urmează Claudiu; otrăvit în : 
: loan Botezătorul este încarcerat 
: de către Irod şi decapitat. 


este asasinat în conspirația 
împotriva lui Tiberius). Tiberius 


54, îi urmează Nero). 


64 e.n. 
lor, de către Nero. 


70 e.n. 
Cucerirea Ierusalimului de către 


celui de-al doilea Templu. 


79 e.n. 


emanată de Vezuviu. 


98 e.n. 
Traian devine împărat, urmân- 


Asiria, Armenia şi Mesopotamia. 

loan Botezătorul predică şi 


28 e.n. 


: 30 sau 33 e.n. 
Inceputul persecutării creştini- : 


Iisus este răstignit. 


: În Israel, răscoala evreilor, dis- 
: trugerea Templului şi prăbuşirea 
- puterii sacerdotale. 

Titus, distrugerea oraşului şi a : 


: Redactarea Evangheliilor (buna 
: vestire) după Luca, Marcu, Matei 
: şi loan, care evocă viaţa lui Iisus 
- şi formulează mesajul creştin. 

: Mare tratat de farmacologie (cinci 
Oraşele Pompei şi Herculaneum : 
sunt acoperite de lavă vulcanică, : 
: plantele medicinale ocupă un loc 
: special. 


cărți) elaborat de Dioscoride, 
medic grec al armatei romane; 


: Titus Livius începe redactarea 
: „Istoriei Romei” (142 de cărți). 


: 80 — 90 e.n. 

A : Apare cartea „Faptele Apos- 
du-i lui Nero. În timpul domniei : 
sale de 19 ani, cucerește Dacia, : 
: loan (90-100). 


atribuită lui 
Evangheliei 


tolilor”, 
redactarea 


Luca; 
după 


: 113 e.n. 

: La Roma se înalță Columna lui 
: Traian, înfăţişând războaiele îm- 
: potriva dacilor. 

Ordonanţă imperială la Roma de : 
prozelitismului : 
: fesat la Pergam şi Roma, făcând 
: importante descoperiri (sistemul 
: nervos şi inimă) a încetat din 
Împăratul Aurelian restabileşte : 
unitatea Imperiului, este nevoit : 
: Începutul monahismului creştin 
construiască zidul de la Roma : 
: trage în deşertul Tebaida, în 
: Egipt şi întemeiază primele două 
: mănăstiri creştine din lume. 


interzicere a 
evreiesc şi creştin. 


270 — 275 e.n. 


să evacueze Dacia (271) şi să 


împotriva năvălirilor barbare. 


303 e.n. 
Inceputul marilor persecuții: : 
Edictul de la Nicomedia: 


(Dioclețian) interzice adunările : 
: Kama-Sutra (va dura până în 
: sec. VIII). 


: 315 e.n. 

: Cel mai 
: boltă în arhitectura romană: basi- 
împăratului Constantin: înaintea : 
biruinței asupra lui Maxenţiu i s- : 
a arătat crucea lui Hristos. In : 
anul următor, prin Edictul de la : 
dobândesc : 


creştinilor. 


312 e.n. 


Convertirea la creştinism a 


Milano, creştinii 
dreptul să-şi predice religia. 


325 e.n. 


Primul sinod de la 


damnă învățăturile lui Arie, care 
negau divinitatea lui Hristos. 


330 e.n. 


Împăratul Constantin inaugurea- : 
ză oficial Constantinopolul; prin : 
aceasta începe declinul Romei, : 
întâietate căpătând imperiul nu- : 


mit mai târziu bizantin. 


201 e.n. 
Medicul grec Galen, care a pro- 


viață. 


în Orient: sfântul Anton se re- 


Incepe redactarea în sanscrită a 
tratatului despre arta iubirii, 


mare monument cu 


lica lui Maxentțiu şi Constantin. 
Constantin începe şi basilica 
Sfântul Petru (ce va fi terminată 
în 344). 

Basilica Naşterea Domnului şi 


: alte biserici clădite la inițiativa 
: Elenei, mama lui Constantin. 

: Până spre sfârşitul sec. V, apo- 
: geul 
Niceea, : 
convocat de Constantin, con- : 
: — sisteme de ecuații, geometrie, 
: astronomie, medicină). 


civilizației indiene sub 
dinastia Gupta: sculptură, litera- 
tură, religie, ştiinţă (matematică 

476. Căderea Imperiului Roman 
de Apus (Roma este cucerită de 
heruli — neam germanic). Europa 
intră în Evul Mediu. 


517. Slavii trec Dunărea. 

In China începe fondarea budis- 
mului (Zen) de către Badidharma 
(Da Mo, în chineză). 


527. Începe domnia strălucită a 
împăratului Justinian (527-565). 
Imperiul Bizantin atinge cea mai 
mare întindere. 


610. În Arabia, Mohamed pri- 
meşte primele revelații divine 
(în 632 moare; 644 — redactarea 
finală a Coranului). 


726. În Imperiul Bizantin se 
proclamă distrugerea cultului 
idolatru al imaginilor religioase 
(în 787, prin sinodul de la 
Niceea, se aprobă restaurarea 
cultului imaginilor). 

520. India; Aryabhata introduce 
numerația zecimală şi zero-ul; 
calculul funcției trigonometrice 
sinus şi a lui pi. 


525. Se elaborează Calendarul 
erei creştine. Sub Justinian (527- 
565) începe epoca artei creştine: 
bazilici, mozaicuri, fresce, icoane. 
Inceputul învățământului creştin. 


529. Din ordinul lui Justinian se 
închid şcolile filosofice din Atena, 
simboluri ale gândirii păgâne. 


532-537. La Constantinopol, cons- 
truirea bisericii Sfânta Sofia (în 
558 marea cupolă se prăbuşeşte). 


587. Triumful religiei budiste 
în Japonia, ridicarea templului 
Aşoka. 


618. Primele produse de porte- 
lan în China. 


628. Prima utilizare a numerelor 
negative: India, tratatul de astro- 
nomie al lui Brahma Gupta. 


751. Tehnica fabricării hârtiei la 
arabi (în 794 — prima manu- 
factură de hârtie la Bagdad). 

773. Folosirea cifrelor „arabe”, 
importate, de fapt, din India. 


860. Al-Morezni, matematician 
arab, introduce conceptul de 
algoritm; rezolvarea ecuaţiilor 
algebrice de gradul unu şi doi. 


832. Califul Bagdadului creează 
„Casa înţelepciunii” pentru 
traducerea literaturii greceşti. 


863. Traducerea Evangheliilor şi 
a liturghiei greceşti în slavonă 
(de către Chiril şi Metodiu). 


1050. Folosirea busolei în China. 

